
PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 11:40)

Rendi i ditës:

1. Miratimi i procesverbalit të seancës plenare datë 14.11.2013.

2. Projektligji “Për miratimin e buxhetit faktik të shtetit për vitin 2012”.


(shumicë e thjeshtë)

-   Pyetje

-
Paraqitje e projektligjit nga nismëtari 

· Shprehet Komisioni përgjegjës për Ekonominë dhe Financat.
(Paraqitje e raportit nga kryetari i komisionit)

· Fjala e relatorit të projektligjit 

· Diskutime

· Fjala e relatorit të projektligjit 


(Shprehen grupet parlamentare):

-
Grupi parlamentar i PR-së

· Grupi parlamentar i PDIU-së

· Grupi parlamentar i LSI-së

· Grupi parlamentar i PD-së

· Grupi parlamentar i PS-së

-
Koha e votimit:

· Votim në parim

· Shqyrtim nen për nen 
· Votim nen për nen

· Votim në tërësi 

3.  Projektvendim “Për mënyrën e trajtimit të deputetëve”. 


(Shumicë e thjeshtë)

-
Pyetje

-
Shprehet Sekretariati për Statusin e Deputetit
-
Diskutime

(Shprehen grupet parlamentare):

·  Grupi parlamentar i PR-së

·  Grupi parlamentar i PDIU-së

·  Grupi parlamentar i LSI-së

·  Grupi parlamentar i PD-së

·  Grupi parlamentar i PS-së

·  Koha e votimit:

4. Projektvendim “Për fillimin e procedurave parlamentare për kontrollin e veprimtarisë ekonomike të KLSH-së.”

-
Koha e votimit.
5. Projektrezolutë “Për mbrojtjen dhe respektimin e të drejtave të fëmijëve në Shqipëri”. (shumicë e thjeshtë)

· Shprehet Komisioni për Çështjet Ligjore, Administratën Publike dhe të Drejtat e Njeriut, si dhe Komisioni për Punën, Çështjet Sociale dhe Shëndetësinë.

· Diskutime


(Shprehen grupet parlamentare):

-
Grupi parlamentar i PR-së

· Grupi parlamentar i PDIU-së

· Grupi parlamentar i LSI-së

· Grupi parlamentar i PD-së

· Grupi parlamentar i PS-së

-
Koha e votimit:

6. Diskutime për çështje jashtë rendit të ditës.

-
Koha e diskutimeve deri në 60 minuta.

Ilir Meta – Mirëdita!

Hapim seancën plenare.

Të nderuar kolegë deputetë,

Sot në këtë sallë na bën bashkë dhimbja për njërin nga ne. Sot në këtë sallë ka një mungesë të rëndësishme, një mungesë e arsyetuar nga vdekja. Sokol Olldashi, deputet për katër legjislatura, ish-ministër dhe ish-gazetar, mik, koleg dhe kundërshtar politik, nuk është më. Sokol Olldashi u nda nga jeta, nga familja, nga miqtë dhe kolegët e tij, duke lënë pas një dhimbje të rëndë dhe të thellë.

Më lejoni t’ju ftoj të mbajmë një minutë heshtje në shenjë zie për ikjen e tij!

(Mbahet një minutë heshtje.)

I paharruar qoftë kujtimi i tij! Zoti i dhëntë forcë familjes!

(Pasi lexon rendin e ditës.)

Së pari, dua t’ju njoftoj se Konferenca e Kryetarëve sapo miratoi me konsensus programin e punës dhe kalendarin 3-javor të punimeve të Kuvendit. Me kalendarin dhe programin besoj se jeni njohur dhe do të njiheni në vazhdimësi nga shërbimet e seancës. Kalendari do të publikohet menjëherë në internet, në faqen zyrtare të Kuvendit.

Së dyti, dua t’ju njoftoj se në Konferencën e Kryetarëve është rënë dakord që nesër të zhvillojmë mocionin me debat “Për çështjet e integrimit europian”, të kërkuar nga Grupi Parlamentar i Partisë Demokratike.

Gjithashtu, dua t’ju njoftoj se në Kuvend janë depozituar për shqyrtim dhe miratim këto projektligje: “Për disa ndryshime dhe shtesa në ligjin nr. 10192, datë 03.12.2009 “Për parandalimin dhe goditjen e krimit të organizuar dhe trafikimit nëpërmjet masave parandaluese kundër pasurisë”, “Për disa shtesa dhe ndryshime në ligjin nr. 7905, datë 21.03.1995 “Kodi i Procedurës Penale i Republikës së Shqipërisë”, i ndryshuar””, “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Moldavisë “Për ripranimin e personave me qëndrim të paautorizuar”, “Për një ndryshim në ligjin nr. 9363, datë 24.03.2005 “Për mënyrën dhe procedurat e vendosjes dhe kalimit të forcave ushtarake të huaja në territorin e Republikës  së Shqipërisë, si dhe për dërgimin e forcave ushtarake shqiptare jashtë vendit”, të ndryshuar””.

Njëkohësisht, në mbështetje të nenit 46 të Rregullores së Kuvendit, ju njoftoj se për projektligjin “Për miratimin e buxhetit faktik të shtetit për vitin 2012”, nga maxhoranca kanë regjistruar emrat për diskutim deputetët: Shkëlqim Cani, Ervin Koçi, Erjon Veliaj, Eduard Shalsi, Arben Ahmetaj, Majlinda Bufi, Ilir Beqja, Alfred Peza, Damian Gjiknuri, Pjerin Ndreu, Mimi Kodheli, Klodiana Spahiu, Lindita Nikolla, Ermonela Felaj, Eglantina Gjermeni, Erion Braçe, Robert Bitri, Edmond Haxhinasto, Gledjon Rehovica, Petrit Vasili, ndërsa nga opozita deputetët: Genc Ruli, Albana Vokshi, Jorida Tabaku, Igli Cara, Helidon Bushati, Arben Imami, Eleina Qirici, Gjovalin Bzheta, Besnik Dusha, Aldo Bumçi, Liljana Elmazi, Voltana Ademi, Ardjan Turku, Bedri Hoxha, Oerd Bylykbashi, Gent Strazimiri, Jozefina Topalli, Sali Berisha, Eduard Halimi dhe Ridvan Bode.

Për projektvendimin “Për mënyrën e trajtimit të deputetëve” ka regjistruar emrin për të diskutuar zoti Petrit Vasili. 

Për projektvendimin “Për fillimin e procedurave parlamentare për kontrollin e veprimtarisë ekonomike të KLSH-së” ka regjistruar emrin për të diskutuar zoti Petrit Vasili.

Për projektrezolutën “Për mbrojtjen dhe respektimin e të drejtave të fëmijëve në Shqipëri” ka regjistruar emrin për të diskutuar zoti Petrit Vasili.

Për të diskutuar për çështje jashtë rendit të ditës kanë regjistruar emrat nga opozita deputetët: Edi Paloka, Arben Ristani, Mesila Doda, Gerti Bogdani, Gjergji Papa, Albina Deda.

Fillojmë me pikën e parë të rendit të ditës, me miratimin e procesverbalit të seancës së kaluar.

Ka vërejtje për procesverbalin?

Nuk ka vërejtje.

Miratohet.

Atëherë, kalojmë te pika e dytë e rendit të ditës, te projektligji “Për miratimin e buxhetit faktik të shtetit për vitin 2012”.

Siç jeni në dijeni, Kontrolli i Lartë i Shtetit ka depozituar raportin e tij në Kuvend. Njëkohësisht, Kryetari i Kontrollit të Lartë të Shtetit ka komunikuar drejtpërdrejt me Komisionin Parlamentar për Ekonominë dhe Financat. 

Ka ndonjë pyetje?

Nuk ka pyetje.

Në emër të Komisionit për Ekonominë dhe Financat, fjalën e ka zoti Braçe.

Erion Braçe – Zoti Kryetar, 

Raporti i Komisionit për Ekonominë dhe Financat për projektligjin dhe raporti i Kontrollit të Lartë të Shtetit u janë shpërndarë deputetëve. Komisioni i ka votuar unanimisht ato dhe ia ka paraqitur seancës.

Ilir Meta – Faleminderit!

Relatori për çështjen, zoti Angjeli?

(Zoti Angjeli nuk ndodhet në sallë.)

Atëherë, fillojmë me diskutimet. 

Fjalën e ka ministri i Financave, zoti Shkëlqim Cani.

Shkëlqim Cani – Të nderuar kolegë deputetë,

Sot kemi për diskutim dhe miratim projektligjin “Për buxhetin faktik për vitin 2012”. Në dukje është diçka rutinë që duhet të kalonte shpejt, por kjo nëse opozita e sotme do t’i njihte zararet që i ka bërë ekonomisë dhe do të rrinte kokulur përpara popullit të vet duke i kërkuar falje. Këta dy muaj ka ndodhur e kundërta. Çifti 2B dhe ish-ministrat zullumqarë janë hedhur në sulm për të mashtruar qytetarët se gjoja ekonomia është keq, dhe kaq keq jo për faj të tyre.

Më duhet të pohoj që në krye të fjalës se viti 2012 ishte viti që i vuri vulën të keqes në ekonomi, që po e vuajmë sot, dhe jo pa pasoja edhe në vitet e ardhshëm, se, siç e dini, ekonomia është një maune e madhe që do kohë të marrë shpejtësinë dhe, po ashtu, edhe ta ndalë shpejtësinë, edhe pse ne kemi frenuar fort për ecjen e saj drejt së keqes. Pra, ekonomia është e sëmurë, madje rëndë, e sëmurë dhe pa mjekim prej vitesh, por doktori i paaftë as e mori vesh, por edhe po ta kuptonte, përsëri nuk do të dinte ta shëronte. Përkundrazi, për të dytën herë çifti 2B, me sharlatantizëm dhe paaftësi, e ka çuar ekonominë në buzë të greminës.

Sot ekonomia rritet 6 herë më pak se mesatarja e dy dekadave të kaluara. Në 8 vjet nuk mundi t’i shtonte asgjë punësimit. Borxhi ka kapur qiellin duke qenë i deklaruar apo i fshehur dhe ka shkuar mbi 73 për qind të prodhimit të brendshëm bruto. Sot është në borxh të frikshëm shteti, biznesi, shtetasi, pra shkurt, i madh dhe i vogël, por jo ish-pushtetarët.

Rezervat e qeverisë në para dhe në ushqime, edhe pse dimri është përpara, u boshatisën me qëllim nga ish-qeveritarët. Nuk u ngopën në makutërinë e korrupsionit, por edhe pilafin dhe groshët në shtëpi i bëjnë me rezerva ushqimore, të cilat duhet të ishin  në dispozicion të qytetarëve për ndonjë fatkeqësi, që urojmë të mos ndodhë. Dhe me mbështetje të plotë të këtyre ish-qeveritarëve, që nuk lënë njeri pa përfolur, janë grabitur para nga buxheti në dogana dhe tatime, prona në hipoteka etj. Nuk janë mjaftuar vetëm me kaq, por kanë pirë edhe naftën për makina në përdorim. Me naftën e harxhuar në 8 muaj, ish-ministrit i bie të ketë udhëtuar 200 kilometra çdo ditë (duket ka shkuar për të kontrolluar hekurudhën Tiranë-Pekin). 

Pra, individi sot është keq, biznesi edhe më keq, buxheti është pa një kacidhe, qeveria është në borxhe të mëdha ndaj tyre dhe të tjerëve, dhe ish-pushtetarët krihen mejhaneve me paratë e vjedhura të publikut, kuptohet që krihen edhe në Kuvend.

Si do të portretizohej me pak fjalë ekonomia dhe financat e vendit për vitin 2012?

Së pari, është viti i katërt radhazi i dështuar në ekonomi dhe financa, ku të ardhurat e buxhetit nuk realizohen ndjeshëm, kur them ndjeshëm, kuptoni që në pesë vjetët e fundit ish-qeveria nuk ka futur në buxhet, përjashto xhepat e tyre, 1.3 miliardë dollarë. Viti 2012 i la stafetën vitit 2013 me synim të qartë për ta groposur, kurrsesi për ta ndihmuar.

Së dyti, çdo buxhet është rishikuar në ulje afro dy herë në vit, meqë ish-Kryeministri personalisht ka menaxhuar një situatë mashtrimi të publikut me shifra të manipuluara se gjoja ekonomia shqiptare ka qenë më e mira në botë, kuptohet, pas Gjermanisë.

Së treti, viti 2012 do të kujtohet si viti ku qeveria e rriti borxhin tej çdo limiti. Në fakt, e hoqi kufirin ligjor, por pasi e kishte shkelur ligjin. Deputetët dhe publiku kujtojnë këmbënguljen e ish-ministrit se “Nuk kishim borxh të fshehur”. Kontrolli i Lartë i Shtetit dhe Deloitte vërtetojnë se në vitin 2012, vetëm ndaj biznesit, borxhi i fshehur ka qenë mbi gjysmë miliard dollarë. Po ashtu, buxheti ka lënë jashtë shtresat në nevojë, mbi 6 miliardë lekë, dhe një mori detyrimesh të tjera, që, siç do të shohim në ditët në vijim, janë në vlera jashtëzakonisht të konsiderueshme.

Së katërti, viti 2012 e futi ekonominë e vendit, ashtu si viti 1996, dhe më pas viti 1997, në pritën e një ekonomie piramidale, me po të njëjtin çift, 2B-në, por pa Suden.

Së pesti, në vitin 2012 dhe më tej, më shumë akoma, në vitin 2013, ish-ministri i Financave ka shpërdoruar detyrën duke paguar jashtë radhe, gjoja për urgjencë, investitorë dhe shoqëri tregtare, edhe pse la pa paguar afro 10 miliardë lekë në Thesar. Vetëm një investitor, kuptohet, mik i ministrit, ka marrë brenda ditës, me urdhër të tij, 220 milionë lekë, apo 2.2 milionë dollarë, kuptohet, pa qenë fare prioritare. Kjo kompani ka qenë me fat, se “rastësisht” ish-ministri e ka paguar jashtë radhe edhe herë të tjera për rreth 453 milionë lekë, ose mbi 4 milionë dollarë. 

Por ish-ministri nuk është ndalur edhe në vitin vijues. Në 8 muaj të vitit 2013 ai ka paguar jashtë radhës dhe me jo pak shkelje, por 3.7 miliardë lekë, ose 35 milionë dollarë.

Si do të mund të mbushej buxheti i shtetit, jo ai personali, kur paskan qenë kaq të zënë me shpërblime urgjencash për xhepat e të paudhëve pa urgjencë (kujtoj, na ka shpëtuar ndoshta vetëm ajo që propozoi ish-Kryeministri që të taksoheshin edhe babysitter-at).

Rritja e borxhit publik dhe rënia e ekonomisë janë dy elementet më të veçantë që bashkëshoqërojnë punën e çiftit 2B për buxhetin faktik të vitit 2012. 

Nga ministri i borxhit publik pa tavan pretendohet se ky vit ishte i vështirë, i diktuar nga kapacitete të shteruara. Po kush i shteroi kapacitetet? Çifti 2B kërkon ta heqë nga vetja dhe t’ua kalojë shqiptarëve përgjegjësinë për gjendjen e rëndë ekonomike ku na kanë çuar.

Do të dëgjojmë në vijim që përfaqësuesit e opozitës do të mundohen që fajin t’ia hedhin qeverisë edhe pse kemi dy muaj në qeverisje, dhe ky është buxheti i vitit 2012.

Në fjalën e tij, mbajtur në Komisionin për Ekonominë, në datën 9 nëntor 2011 për buxhetin e vitit 2012, ish-ministri i Financave do ta cilësonte projektbuxhetin e vitit 2012 si një buxhet i maturisë së madhe të qeverisë ose që ky aset i ekonomisë shqiptare, mbi të cilin është bazuar zhvillimi ekonomik i vendit, të konsolidohej më tej. Rezultati i kësaj maturie të madhe dhe e konsolidimit të qeverisë “Berisha” në vitin 2012 është mosrealizimi i të ardhurave përreth 250 milionë dollarë. 

I ndodhur përpara një fakti të qartë se parashikimet në fillim ishin jashtë çdo realiteti dhe mundësie realizimi, jo larg, por më 12 dhjetor të vitit 2012 çifti 2B rishikon buxhetin. Pra, edhe pse u duhej të parashikonin  vetëm për 20 ditë të mbetura të vitit, përsëri të ardhurat nga tatim-taksat dhe doganat nuk realizohen sipas rishikimit, por mblidhen 4,6 miliardë lekë më pak. Pra, vetëm në 20 ditë shmangia nga tatim-taksat, nga plani që do të realizohej me të ardhurat nga tatim-taksat dhe doganat ishte 4.6 miliardë lekë. Si ka mundësi që ish-ministri dhe ish-Kryeministri të kenë gabuar kaq rëndë në parashikimin e të ardhurave? 

Duke parë historikun e mosrealizimeve të të ardhurave në të gjitha vitet e mandatit të shkuar, kjo është një temë permanente. Në të gjithë mandatin e shkuar qeveria e përzënë nuk realizonte të ardhurat me mesatarisht 300 milionë dollarë në vit. Justifikimi kryesor që ne do të dëgjojmë dhe që kemi dëgjuar deri tani është se buxheti duhet të jetë gjithnjë optimist. 

Zotërinj, buxheti duhet të jetë optimist, por jo demagog, siç jeni ju ish-qeveritarët. Ai duhet të jetë ambicioz dhe realist. Nuk është optimizmi ai që shtyn një grup ekonomistësh të gabojnë në mënyrë të përsëritur për vite rresht, siç është edhe viti 2013, por nuk mund të mos parashikosh të ardhura më të mëdha kur normën e rritjes ekonomike ta përcakton ish-Kryeministri në garë, kuptohet, me Merkelin. Kur deklaronte planet e buxheteve, a e dinte çifti 2B për borxhin e akumuluar ndaj biznesit për punët publike? Çifti 2B nuk donte t’i besonte as opozitës së atëhershme, por as KLSH-së, që në faqen 100 ka një seksion, të cilin po e citoj ashtu siç është: “Sipas një llogarie paraprake, rezulton se për programin e rrugëve ka vlerë shumë më të lartë për detyrimet e projekteve në vazhdim dhe vitet e mëparshme. Duke përfshirë edhe fondet e çelura në buxhetin 2012, vlera e detyrimit është rreth 43 miliardë lekë”. Si nuk u shqetësua ish-ministri i Financave për ekzistencën e këtij borxhi dhe nuk la pas në ministri qoftë edhe një dokument ekseli ku qeveria që do të vinte më pas të fillonte të merrej me të?

Një përgjigje e ministrit Bode, përtej cinikes, ka qenë se bizneset e kishin fajin vetë, se nuk duhej të punonin aq shumë përtej sasisë së buxhetuar. Në fakt, kjo situatë me borxhe të krijuara ndaj biznesit nuk ishte e keqe për të gjithë. Kjo situatë i dha një kuptim tjetër fuqisë së ish-ministrit të Financave. Ai kishte në dorë për të përzgjedhur dhe futur pa radhë në shpërdorim të detyrës, në sistemin e thesarit, pagesat e atyre faturave të cilat i trajtonte jo pa arsye si urgjente. Por për tepricën kreditore të tatim-fitimit, që kap shifrat rreth 10 miliardë lekë në stok për vitin 2012, çfarë masash mori ish-ministri? Po për TVSH-në e kredituar, që për vitin 2012 ishte në shifra 35 miliardë lekë në stok, çfarë bëri? Jam i sigurt që  do të na thotë se nuk është vetëm borxhi që u ka shteti bizneseve, por duhet llogaritur edhe borxhi që i kanë bizneset shtetit. Ashtu është. Përse nuk i kalkulove dhe nuk ia bëre të ditur Parlamentit dhe shqiptarëve këto shifra? Nuk të interesonte, sepse do të përballeshe me një minus tjetër të madh, të cilin nuk dije kujt t’ia lije në derë dhe mirë bëre. Ia le në derë qeverisë që sapo ka ardhur, të cilës i le një borxh katastrofik. Mirë bëre, se doje që ta pësonte kjo qeveri dhe të gjendej para faktit të kryer. 

Buxheti faktik i vitit 2012, që pret miratimin e deputetëve, është një vendim i vështirë për t’u pranuar, pasi kupton një vit errësirë për financat shqiptare me performimin dhe rezultatet që u dalluan si më të dobëtat në dy dekadat e fundit. Një vit i destinuar për të dështuar në administrimin e buxhetit të shtetit. Nëse faktin e buxhetit 2012 do ta krahasonim me buxhetin fillestar, devijimet janë masive. Ky buxhet, as më shumë e as më pak, përveçse mbolli farën e së keqes, që po vuajmë të gjithë ne shqiptarët  me buxhetin e vitit 2013. Por nuk ka sesi të mbushej buxheti i shtetit kur çifti 2B e kishte mendjen te miratimi fshehtas i një morie kontratash me të huaj, që kanë në themel jo buxhetin, jo të ardhurat e buxhetit, por retushim imazhi për punët e këqija dhe korrupsionin galopant që kishte zënë vendi. Nuk ka sesi të mbushej buxheti kur ish-ministri nuk ngopet që me njerëzit e tij, të caktuara në detyra kyçe në dogana e tatime, shkon më tej kur u jep kushërinjve të drejtën që jashtë doganës të punojnë dhe të “gjobisin” gjysmën e importuesve. Natyrshëm që shumica e deputetëve të opozitës nuk i kanë dhe nuk i dinë këto bëma, por përsëri jam i bindur që do të vazhdojnë të diskutojnë me të njëjtin fjalim, që dikush tjetër ua ka përgatitur me kujdes në mbrojtje të së keqes. Por cilat janë gabimet që nuk do të donim të përsëriteshin me buxhetin e vitit 2012? Për vite me radhë, për paradoks, ish-qeveritarët, vijojnë edhe sot, propagandonin suksese të mëdha në ekonomi dhe në realizimin e të ardhurave të buxhetit në tërësi. Kjo “mrekulli” imagjinare në mendjen e tyre përballet me gjendjen tejet të vështirë ekonomike e financiare ku ndodhemi të gjithë. 

Një prej gabimeve, që del qartë nga buxheti faktik 2012, por edhe nga buxhetet e viteve të mëparshme, ka të bëjë me parashikimet demagogjike dhe të papërgjegjshme, veçanërisht në të ardhurat mbi të cilat bazohej planifikimi. Parashikime jo realiste dhe të ekzagjeruara këto, të cilat në mënyrë të përsëritur janë kritikuar nga opozita e atëhershme, duke dhënë edhe rrugëzgjidhjen me buxhete alternative, por që në absurdin e mospranimit kurrë nuk u morën parasysh. Kjo ka qenë me pasoja e dëme në ekonomi dhe në financat publike. 

Fakti i të ardhurave totale në vitin 2012 zhgënjeu jo vetëm planifikimin, por, për çudi, të ardhurat e vitit 2012 nuk arritën as nivelin e vitit 2011, që nuk ka ndodhur ndonjëherë. Por më problematikja e një situate të tillë, kur burimet e buxhetit mungonin ndjeshëm, është se ato çuan në krijimin e një sërë detyrimesh të prapambetura të qeverisë ndaj sektorit privat. Sot detyrimet e prapambetura, të papaguara, e kanë çuar ekonominë në ngërç. Në fakt, borxhi i raportuar në buxhet, që pret miratimin tuaj, asnjëherë nuk ka qenë reali, me nivelin e tij është mashtruar. 

Më së paku një tjetër borxh prej 700 milionë dollarësh nuk është raportuar me urdhër të çiftit 2B, duke falsifikuar realitetin, por ka qenë po ish-ministri që të njëjtën gjë e ka realizuar po me falsifikim edhe për buxhetin e vitit 2013, me privatizimin e 4 hidrocentraleve, duke u hapur kështu rrugë mashtrimeve me shifra. Pra, është shkelur ligji, është manovruar për të fshehur borxhin real nga ish-qeveria. 

Një mësim tjetër nga gabimet e buxhetit 2012 është edhe keqpërdorimi i administratës, veçanërisht asaj tatimore dhe doganore si një makineri e drejtuar për përfitime ekonomike dhe politike. Rezultatet në rënie të performancës së dy administratave dëshmojnë, në rastin më të mirë, devijim nga misioni i tyre dhe militantizëm. Në rastin më të keq i gjithë modeli ka gjeneruar korrupsion dhe keqadministrim të të ardhurave fiskale. Ky vit, pra viti 2012, është ndoshta ndër më të rënduarit me vjedhje masive barbare në tatime e dogana, me fatura false për rimbursim TVSH-je ose lloje të tjera hajnish, me të cilat ne po merremi dhe po i denoncojmë në prokurori. Pra, ky model keqadministrimi dhe i keqmenaxhuar nga koka ka sjellë si pasojë që sot dhjetëra punonjës të administratës publike dhe të biznesit janë në dyert e drejtësisë ose prapa hekurave. Akoma dhe më e rëndë bëhet situata e monitorimit dhe e disiplinës buxhetore, kur brenda vitit fiskal janë bërë plot 29 ndryshime të vendimeve të Këshillit të Ministrave, të udhëzimeve të ligjeve për politikën fiskale. Ndryshime të tilla çoroditin disiplinën buxhetore dhe e bëjnë të pamundur monitorimin e buxhetit vjetor. Këto akte prekën jashtë çdo kriteri atë që vetëm disa muaj më parë ishte miratuar. Arsyeja është diletantizëm, subjektivizëm ose dëshirë për të bërë ndryshime për të ngatërruar situatën dhe për të peshkuar në ujëra të turbullta. 

Të nderuar deputetë, 

Nga sa parashtrova del qartë se të gjithë kemi dalë të humbur nga ky buxhet, por po e vë në thonjëza, se ashtu duhet do të thuhet: “fajin e ka përsëri populli dhe ish-opozita” jo ish-qeveria e korruptuar dhe që ka keqqeverisur maksimalisht për vitin 2012. Do t’i dëgjoni vetë.

Faleminderit!

Ilir Meta – Po, zoti Bode për replikë.

Ridvan Bode – Të nderuar kolegë, 

Në fakt,  kjo është një replikë aspak e dëshiruar nga ana ime.  Mbase pas kësaj dite nuk kam për të bërë më replikë me parafolësin. Ajo që më vjen keq është dhimbja që ndiej se si në një situatë kaq të vështirë për vendin, këtu ka një njeri kaq diletant, kaq të papërgjegjshëm sa parafolësi. Prej muajsh keni filluar duke baltosur, manipuluar, sharë, falsifikuar shifra, për të cilat ju kam thënë se nuk ju intereson të futeni në një rrugë të tillë, sepse do të futeni në një gropë shumë të thellë për veten tuaj. Ju vazhdoni me këmbëngulje, sepse jeni të tmerruar nga pamundësia dhe paaftësia juaj për të menaxhuar ekonominë shqiptare në një periudhë tepër të vështirë të saj. 

Në fakt, buxhetin faktik të vitit 2012 ju duhet ta lexonit me kujdes. Mund të thoni çfarëdo këtu, por duhet ta lexonit me kujdes, sepse është vërtet viti me rritjen më të ulët ekonomike në historinë normale të ekonomisë shqiptare. Ky është një vit ku të gjitha ekonomitë e rajonit u zhytën për herë të dytë në krizë, është një vit kur kanalet e komunikimit të krizës rajonale dhe globale me ekonominë shqiptare u zgjeruan dhe u shumëfishuan, por vetë sistemi bankar ishte ai që deri dje e patëm shumë të dëshiruar për të mbështetur rritjen ekonomike që na çoi në një bllokim total për financimin e ekonomisë shqiptare. Është një vit i cili dëshmon përpjekje vigane të njerëzve të përgjegjshëm, për  të mos lejuar zhytjen e ekonomisë së vendit në krizë dhe patëm përsëri rritje ekonomike 1,6% ose 1,7%,  thojeni sa të doni përballë një rënieje prej 0,5% të mesatares së ekonomive të rajonit. 

I nderuar parafolës, ke filluar të kesh të njëjtin huq që ke pasur gjatë gjithë kohës. Kudo që ke shkuar je marrë me rrëmimin pafund, spiunimin dhe falsifikimin e paraardhësve të tu. Po të them, rrëmo sa të duash, por nuk ke për të gjetur asnjë shkelje ligji. Nuk ke për të gjetur asnjë kushëri të ish-ministrit të Financave në dogana ose në tatime. Nuk ke për të gjetur asnjë rast që ish-ministri i Financave të ketë favorizuar për arsye korruptive. Nëse një firmë, që ndërton një rrugë prioritare në programin e qeverisë, është financuar me prioritete, i ke dokumentet dhe kërkesat e ministrisë së linjës, të kompanive dhe të vetë administratës që i janë dhënë me prioritet. Po tek investimet prioritare të qeverisë ka edhe pagesa prioritare, veç pagesave që janë në linjë konkrete dhe normale. Ju e dini shumë mirë që unë nuk njoh asnjë, as pronarët, as ata që kanë përfituar nga pagesat me prioritet. Ju kërkoni të përbaltni, i nderuar, dhe flisni rrompa për tompa për turpin tuaj të zi. 

Në qoftë se ju thoni se ne kemi mashtruar me borxhin, përse po e votoni sot atë që ne kemi raportuar dhe kemi thënë, se borxhi i Shqipërisë, deficiti i Shqipërisë në vitin 2012 është më i ulëti historik? Sepse ne ulëm shpenzimet në nivelin minimal, sepse ranë të ardhurat. Pra, janë një mijë e një arsye që do t’i dëgjoni gjatë diskutimeve tuaja. Unë nuk kam dëshirë të bëj replikë me ju. Në qoftë se ju flisni për paligjshmëri, ja ku më keni. Prokuroria, gjykatat janë të hapura.

Faleminderit!

Ilir Meta – Zoti Genc Ruli, urdhëroni!

Genc Ruli – I nderuar zoti Kryetar,

Të nderuar kolegë,

Ministri i Financave e tha që ne do të dalim të përgatitur me fjalë nga dikush tjetër, pa dashur të krahasohem me elokuencën tënde që i kishte munguar për 10 vjet këtij parlamenti. Po them që e kam përgatitur vetë. Është fjala ime. 

Raporti për buxhetin faktik 2012 dhe raporti i KLSH-së për zbatimin e buxhetit janë dokumentet që pasqyrojnë realisht situatën ekonomike të vitit 2012, politikat ekonomike që ka ndjekur qeveria, të pasqyruara në programet buxhetore, madje ka edhe vlerësimet reale, pse jo edhe kritike, për realizimet apo mosrealizimet e tyre, për veprimet dhe reagimet axhustuese, që ka ndërmarrë qeveria për menaxhimin e financës publike në atë vit.

Sigurisht, po e kujtoj sepse shumë mendje këtu as nuk e kuptojnë dhe as nuk e kujtojnë që viti 2012 ka qenë viti i shkallëzimit maksimal të pasojave të krizës globale dhe për më tepër të krizës së eurozonës. Gjysma e vendeve të Europës ishin në recesion dhe pothuajse të gjitha vendet e Ballkanit në vitin 2012 ishin në recesion. E përmend këtë fakt real për të kuptuar që ato analiza, por edhe komentet profesionale dhe politike që mund të bëjmë sot në këtë sallë, do të kishin vlerë vetëm në qoftë se donim të kuptonim situatën e atij viti dhe të nxirrnim disa mësime. Sigurisht zelli i eksituar i njerëzve që nuk  kanë pasur ndonjëherë eksitim, nxin dhe bën qesim gjithçka. 

Çfarë konfirmojnë këto raporte që i keni përpara? Konfirmojnë që rritja e ekonomisë për vitin 2012 ishte 1.6%. Ishte më e ulëta për vitet e krizës, por është përsëri rritje dhe nuk është rënie ekonomike dhe as recesion. Ndryshoi struktura dhe faktorët që prodhonin rritje, duke lëvizur nga kërkesa e brendshme agregate drejt kërkesës së jashtme, që janë eksportet tek investimet e huaja, ku kemi normën më të lartë të investimeve të huaja në Ballkan për atë vit, viti maksimal i krizës.

Bujqësia në këtë vit krize ka një rritje reale prej 7% dhe një rritje nominale prej 4.5%. Nuk u shtua papunësia sikundër ka ndodhur në 5 vjetët e fundit të krizës; kudo rreth nesh, përkundrazi, u rrit punësimi 3%, thuhet edhe në këtë raport. Inflacioni, treguesi i parë që shpërthen në moment krize,  mbetet përsëri nën target me 2%. Sektori financiar, që thuhet në raport dhe  konfirmohet edhe nga KLSH-ja, që sigurisht ju nuk e doni se do të sillni Deloitte and Touch, jo atë që është audituesi kushtetues i llogarive nacionale. Sektori financiar pati një situatë relativisht të shëndoshë, depozitat bankare në kohë krize u rritën me 6.8% dhe kredia për ekonominë në kohë krize u rrit përsëri me 2.4%.

Sektori i jashtëm pati përmirësime të ndjeshme. Bilanci i pagesave rezulton me suficit për herë të parë, prej 77 milionë eurosh dhe deficiti tregtar u pakësua, pikërisht sepse u rritën eksportet me 8.6% në vitin 2012 dhe u ulën importet me 3.4%. Madje edhe realizimi i të ardhurave dhe i shpenzimeve publike mund të konsiderohet më se i pranueshëm për një vit krize. Të ardhurat vërtet nuk u realizuan në masën e projektuar, por u realizuan me 0.9% më pak sesa ajo që ishte planifikuar dhe janë 0.2% më pak sesa një vit më parë. Ndërsa shpenzimet i ke të realizuara në masën 98.5%, por shpenzimet kapitale, investimet publike, nxitësi kryesor në atë vit për rritjen ekonomike prej 1.6%, u realizuan në masën 95%, ndonëse ishin më të ulëta se ato të vitit 2011. 

Pra, buxhetit në fund të vitit iu bënë edhe dy axhustime korrigjuese me akte normative. Bëj kritika si të duash, por ato nuk ulën as investimet dhe as nuk harruan të linin fonde për mbrojtjen sociale sikundër bëtë ju me aktin normativ të vitit 2013, me të cilin pakësuat dhe investimet publike dhe nuk shtruat asgjë për atë që thoni sot, se keni zbuluar skemën e ndihmës sociale.

Çfarë  mund të konkludohet nga këto dy raporte? Përgënjeshtrim i përsëritur i të gjitha profecive propagandistike që bëni sot që jeni maxhorancë, që hallall kur bënit në opozitë. Ne kemi filluar para vitit 2012. Po ta marrim që nga viti 2012 e mbrapa, kujtoni analizat dhe shifrat që me shumë zell janë hedhur nga disa kolegë këtu të marra jo të vërteta, që raporti i përgënjeshtron përgjatë këtyre dy vjetëve, paaftësinë jo intelektuale, por paaftësinë tuaj funksionale të mendësisë suaj për të kuptuar krizën ekonomike në botë, ndikimet dhe pasojat e saj në ekonominë tonë, natyrën dhe shkaqet e fenomeneve ekonomike dhe financiare që po shfaqen përgjatë viteve 2012, 2013 dhe që do të vazhdojnë të shfaqen edhe në vitet në vijim, verbëria e vullnetshme dhe zelli juaj fanatik nuk kanë nguruar për asnjë cast së shpalluri që çdo gjë e keqe, çdo vështirësi në ekonominë reale apo edhe në financat publike ka ndodhur vetëm e vetëm sepse në atë kohë kishim një qeveri të keqe. E më qartë këtë lloj zelli e dëgjon sot në retorikën që bie erë naftalinë të ministrit tënd të financave, sikur ai ka dalë nga muzeu i fosileve të historisë.

A mendoni vërtet ju, zotërinj të maxhorancës, se do t’ju bëjë një qeveri më të mirë zelli që keni për të na bërë ne një qeveri të keqe? A mendoni dhe a do të dini ndonjëherë të shkëputeni nga fakti se jeni viktima e parë e profecive tuaja alla Nostradamus, që vetë i sajuat dhe vetë i besoni? Jo vetëm në këta dy muaj, sepse këto dy muaj ikën, por druaj se edhe në muajt që vijnë, edhe në vitet që vijnë, për çdo mossukses apo dështim që do të keni do të vazhdoni të thoni se këto vijnë për arsye se kemi pasur qeverinë më të keqe që ky vend ka pasur ndonjëherë dhe që ua la juve në derë këtë fatkeqësi. Doni të jeni pozitë apo doni të vazhdoni të silleni si opozitë? Normalisht duhet të kishit pritur sa të realizonit të paktën disa gjëra të prekshme nga elektorati. Duhet të kishit pritur po të ishit edhe një herë më të ndershëm sa të kishit bërë të paktën gjysmën e atyre gjërave që ne kemi bërë, që të kishit ndershmërinë, por edhe besueshmërinë politike për të bërë krahasimin midis jush dhe nesh. Pastaj, hallall, le të mburreshit gjithë ditën, por jo tani që jeni mburrur pa doganë pa pasur gjë në trastë.

Ka një mësim të vjetër nga historia njerëzore: “Ai që nuk ka ditur kurrë të bëjë punë, ka vetëm aftësinë për të mohuar, prishur dhe ndotur punën e tjetrit.” Ka edhe një  mësim tjetër, huqi i vjetër i kryerilindasit tonë: ai që nuk mund të jetë dot bërës i gjërave, shumë kollaj është zhbërës i tyre.

Zoti Kryeministër dhe tellallët që thithin me zell çdo tingull që ai lëshon nga goja kanë deklaruar se 23 qershori është data që ndan epoka: epokën e së keqes nga epoka e rilindjes. Ymër paçit në këtë dalldi! Nuk e marr mundimin t’ju kundërshtoj, sepse vetëm me dallditë e njerëzve nuk jam marrë ndonjëherë. Vetë personalisht e konsideroj 23 qershorin një datë normale të një rotacioni demokratik, që pason dhjetëra rotacione  që kanë ndodhur deri më sot dhe ato qindra që do të vijnë më pas në demokracinë shqiptare, pavarësisht se ç’mendoni ju për veten, me zellin e rishtarit të ndezur. Po ju them se derisa të provohet e kundërta, ne, deri më 23 qershor, pra PD-ja dhe qeverisja jonë, madje edhe deri më sot, jemi ende qeveria që ka bërë uljen më të madhe të taksave nga të gjitha qeveritë e mëparshme, në ato 8 vjet që kanë qeverisur.

Ndërmorëm reformat rregullatore të tregut, të lehtësimit të biznesit nga barrierat administrative, disa herë më të mëdha, që nuk ishin bërë nga qeveritë paraardhëse. Mbajtëm ekonominë e vendit në rritje rekord të rritjes ekonomike në rajon gjatë viteve të normalitetit ekonomik dhe e ruajtëm përsëri me rritje ekonomike të vendit edhe në periudhën e krizës. Rritëm investimet e huaja nga 3% të GDP-së, që ishin në vitin 2005, ose thjesht 213 milionë euro, në 8%të GDP-së në vitin 2012, që analizojmë sot, ose 750 milionë euro për atë vit.

Gjatë qeverisjes sonë eksportet u rritën jo me 8.1%, siç ishin në periudhën 97’-2004, por 22.3%.

Zotërinj, në qoftë se faktet që përmenda na bëjnë ne qeverinë më të keqe, lum shqiptarët kur të kenë një qeveri të vërtetë, më të mirë se jona. Ne kemi huqin të matemi me realitetet e ndodhura dhe të vërtetuara. Ju keni huqin e keq që mateni vetëm me fjalët dhe me broçkullat që thoni.

Zotërinj të maxhorancës, kriza ekonomike është te pragu i derës. Doni apo jo do të përplaseni me të? Ndershmërisht dhe sinqerisht jua them që në asnjë rast nuk do të dëshiroja që, për inatin tuaj dhe të qeverisjes suaj, të uroj ardhjen e asaj krize brenda vendit. Thjesht ju diskreditoheni. Kjo ka qenë mendësia juaj, por nuk është jona. Madje do të isha ndër të parët që do t’ju përgëzoja publikisht dhe do t’ju vlerësoja në qoftë se do të arrinit ta përballonit atë krizë siç duhet.

Ka mjaft gjëra që nuk kanë arritur të bëhen siç duhet gjatë qeverisjes sonë apo që nuk janë bërë mirë. Pse jo, ka edhe gjëra që janë bërë gabim, por për hir të të qënit në qeveri sot, mos vazhdoni të bëheni thjesht koleksionistë vulgarë të inventarit të gjërave të pabëra ose të bëra jo mirë. Qeverisja në vetvete është një proces që natyrshëm prodhon edhe produkt skarco. Prandaj duhet ta kuptoni këtë gjë. Duhet të kuptoni se çfarë ishin ato gjëra me të cilat  ne s’patëm sukses apo edhe dështuam, që të paktën të mos i përsëritni ato, por të bëni gabimet e zullumet tuaja, për të cilat do të mbani përgjegjësi. Betejat e para i keni të vështira. Të mos mendoni se do t’i fitoni lehtë vetëm duke bërë inventarin negativ të betejave tona, që t’u thoni bindshëm qytetarëve se çfarë kemi bërë ne, ish-qeveria, keq apo gabim. Mos përdorni fjalën, por veprën tuaj, të cilin ende nuk po jua shikojnë.

Çfarë keni bërë këto 60 ditë? Zor se keni bindur dikë veç vetes suaj për zotësitë tuaja qeverisëse. Njerëzit presin dhe vërtet 60 ditë nuk janë shumë. Ka edhe një fjalë: “Dita e mbarë duket që në agim.” Ju keni një raport problematik me historinë. Ju nuk prisni sa ta bëni atë. Ju e shkruani parathënie historinë tuaj, që kur deklaroni se ky ekip që qeveris është ekipi më i mirë, më i ndritur, që i ka ardhur Shqipërisë në krye. Kush është burrë me kaq paturpësi, veç jush dhe atij kryeministri, i cili mungon në këtë sallë, sepse për atë e kisha këtë fjalën?

Mund të ndodhë që, aq sa ç’mban bari vesën, të arrini të mbani edhe ju besën për premtimet, që me shumë pompë e fodullëk i keni shitur deri më sot. Deri tani shkëlqen vetëm një gjë: arroganca juaj e të fituarit të një beteje elektorale. A thua se është e para betejë elektorale dhe e para fitore; a thua se është e vetmja fitore në historinë shqiptare; a thua se kjo fitore nuk i përket një lideri dhe një partie, që ka një rekord jo të varfër në humbjet elektorale të mëparshme! 

Madje kujtojmë përsëritjen qesharake dhe mburravece që bën Kryeministri ynë sa herë që ka një mikrofon përpara: “I kam dhënë një milion shuplaka opozitës”! Si gjuhë dhe si stil të kujton garipat e lagjeve të vjetra të Tiranës dhe jo një politikan që duhet të shndrisë si kryerilindas. Nga pikëpamja e arrogancës, është arroganca më absurde, por, nga ana tjetër, është mjerim i argumentit politik që ka ky njeri, por demokracia këto ka: herë fitohet dhe herë humbet. Mos mendo asnjëherë se je fituesi i parë dhe i vetëm! Mos mendo asnjëherë se je fitues i përhershëm, sepse është një mburrje e paturp, për më tepër nuk është e saktë. Nga ato 1 milion, nja 200 000 i ke të atij aleatit tënd. Pse i merr borxh ato? Dhe po të heqim ato që i ke të aleatit tënd të sotëm dhe të aleatit tënd të djeshëm, po 800 000 janë të tuat, por 700 000 mijë t’i kemi dhënë, more zotëri dhe vetëm garipat e Tiranës pasi nxiheshin në surrat mburreshin. Por kjo është e gjithë mburrja jote dhe i gjithë shkaku i asaj arrogance të paturp dhe absurde që ke deri më sot. Pra, unë do të thosha, por nuk është në gjuhën time, se zotrote nuk ke marrë pak shkelma e shuplaka deri më sot, që të paktën të jesh pak më i fisëm e më i sjellshëm në kulturën politike. Argumenti i vërtetë nuk është se sa vota apo shuplaka të jep kundër elektorati, problemi i vërtetë është se je në gjendje ta ruash toruan dhe davanë kur humbet e të mos dëshpërohesh e lebetitesh e të bësh katrahurë vendin, siç bëre vetë sa herë që kishe humbje.

Zoti Kryeministër dhe zotërinj ministra, deputetë të maxhorancës, mos urreni e mos përbuzni kaq shumë gjithkënd që e keni rival apo kundërshtar,  sepse shpirti dhe mendja, që mbizotërohet nga mllefi e nga përçmimi, zor se prodhon dot mbarësi për të tjerët, madje nuk prodhon mbarësi as për vete.

Faleminderit!

Ilir Meta – Faleminderit!

Fjalën e ka ministri, zoti Erion Veliaj.

Erion Veliaj – I nderuar Kryetar,

Të nderuar kolegë,

Folësi ka të drejtë, ne nuk duhet të merremi me të kaluarën, as me rezultatin 4 me 1 në Gjirokastër, por as nuk duhet të ngatërrojmë faktin se njerëzit, meqë janë të varfër, janë edhe injorantë. Shoh që kjo ndodh shpesh në këtë sallë, duke pranuar se njerëzit mezi jetojnë, mezi shtyjnë muajin, i marrim të mirëqena që edhe nuk kuptojnë dhe nuk dëgjojnë e nuk mbajnë mend. Kështu që, në fakt, duke u pajtuar me parafolësin, nuk dua të merrem as me fitoren, as me shuplakat, por sigurisht që dua të merrem me kujtesën, sepse besoj se është shumë e rëndësishme që sot njerëzit të mbajnë mend se çfarë ndodhi dje dhe çfarë po mundohemi të pastrojmë e të rregullojmë në shtëpinë e rrëmujshme që gjetëm sot. 

Sigurisht, nuk dua të bëj leksion matematike, sepse është i njëjti grup, i cili shpalli fitoren vetëm me 40 vota, kështu që matematika nuk ka vend në këtë sallë. Është i njëjti grup që pretendon rritje ekonomike, por e amendoi dy herë buxhetin, sepse nuk i dilnin llogaritë, kështu që përsëri nuk dua të bëjë aritmetikë me këta. Është i njëjti grup që krenohet që, edhe pse kishim rritje ekonomike në vitin 2008, kishte 97 000 familje të varfra në Shqipëri me ndihmë ekonomike. Kur e lanë pushtetin, e lanë me 106 mijë familje të varfra. 

Sali Berisha duhet të jetë i vetmi kryeministër në glob që krenohet se vendi i vet u bë më i varfër kur e la sesa kur e gjeti.

Tani të flasim pak për memorien, le të flasim pak për disa çështje shumë të rëndësishme dhe me interes për qytetarët.

Dje dëgjova sërish Partinë Demokratike të dilte me të njëjtin status facebook-u që del Sali Berisha prej 3 javësh për njerëzit që marrin pagesat e aftësisë së kufizuar. Sigurisht kur dëgjova që ka anonçim të PD-së, thashë: “Më në fund kemi sjellje korrekte, po dalin të kërkojnë ndjesë, po dalin t’u thonë njerëzve: na falni për koncertet e 1 Majit, na falni për të gjitha shpërdorimet që kemi bërë me paratë. Na falni për të gjitha faturat e papaguara. Na falni për mënyrën se si kemi abuzuar në fushatë dhe se si kemi shkëputur një ushtri invalidësh, ndërkohë që nuk janë të tillë, janë shëndoshë e mirë”, por nuk thanë këtë. Bënë  atë që bën krimineli kur kthehet te vendi i krimit. Vjen dhe krenohet se si e ka lënë arkën bosh dhe se si i ka lënë njerëzit pa paguar. Atëherë, për ata deputetë që janë këtu dhe që përfaqësojnë Vorën, 510 njerëz të aftësisë së kufizuar kanë që prej 5 muajsh që nuk marrin përfitimet. 
Ne e kemi marrë pushtetin dhe jemi futur në zyrë në datën 15 shtator. Për atë që është deputet i njësisë nr. 11 në Tiranë: 1730 invalidë janë pa paguar prej 4 muajsh, ndërkohë që ne kemi vetëm 2 muaj në detyrë. Për atë që është deputet në Elbasan: keni 3091 veta 5 muaj pa paguar, ndërkohë që ne kemi vetëm 2 muaj në detyrë. Për atë që është deputet në Librazhd, nga PD-ja: 790 invalidë 5 muaj pa paguar. Kurse ne kemi vetëm 2 muaj në detyrë. Për atë që është deputet në Korçë: 1835 njerëz janë pa paguar, invalidë, kanë 5 muaj pa marrë përfitimet. Ne kemi vetëm 2 muaj në detyrë. Për atë që është deputet në Ersekë nga Partia Demokratike: keni 350 veta pa paguar, kanë 5 muaj pa marrë përfitimet dhe ne kemi vetëm 2 muaj në detyrë. Për atë që është deputet në Gjirokastër, i vetmi deputet i PD në Gjirokastër: 367 pa paguar, 6 muaj pa marrë përfitimet, kurse ne kemi 2 muaj në këtë detyrë. Për atë që është deputet në Shkodër ke 2105 veta pa paguar, invalidë, kanë 4 muaj pa marrë përfitimet. Ka filluar mungesa e fondit që në korrik.

Për atë që është deputet në Kukës nga Partia Demokratike: 1242 njerëz me aftësi të kufizuar dhe kanë 4 muaj pa marrë përfitime. Ka filluar ndërprerja 2 muajit e fundit të mandatit tënd. Për atë që është deputet në Tropojë: 237 veta për bukën e gojës dhe kanë 6 muaj pa marrë përfitimet.  Ish- kryeministri ta di mirë këtë shifër, katër muaj ndërprerje u filluan kur ai ishte ende në detyrë. Për atë që është deputet në Lezhë PD-ja: janë 974 persona për bukën e gojës që kanë 5 muaj pa marrë përfitimet. Kemi vetëm 2 muaj në detyrë. Për atë që është deputet në Laç nga PD-ja: 1232 njerëz për bukën e gojës. Kanë 6 muaj pa marrë përfitimet. Kurse ne kemi vetëm 2 muaj në detyrë.

Për atë që është deputet në Rrëshen: kthehu te qytetarët se ke 289 veta pa paguar. Kanë 5 muaj pa paguar. Për atë që është deputet në Bulqizë nga PD-ja: ke 510 veta për bukën e gojës, pa paguar. Për atë që është depuetet në Burrel: janë 672 familjarë dhe kryefamiljarë pa paguar. Kurse ne kemi vetëm 2 muaj në detyrë.

Tani po ju tregoj se çfarë kam bërë, meqenëse është pyetje nga salla.

Me të drejtë ish-ministri i Financave tha: “Mos u merrni me audituesit e huaj. S’keni pse merreni me audituesit e huaj, ne kemi auditin tonë shtetëror.” Dakord, le të merremi me auditin tonë shtetëror. Vetëm në një vit, dëmi është 530 mijë dollarë nga ministria që unë drejtoj sot. Bujar Leskajn, ne e kemi vënë në këtë detyrë? Është ky auditi që pranoni? Në qoftë se doni këtë audit, atëherë shikoni mirë. Dëmi është sa 7 mijë pagesa invalidësh dhe e dini për çfarë, për koncertet e 1 majit. Tani, mirë që është bajate që një parti e djathtë pro kapitalizmit bënë koncerte për 1 majin, por koncerti as nuk ka ndodhur. Reklama as nuk u dha. Askush nuk kërceu. Nuk paguat as këngëtarët tuaj, sepse nuk kishte koncerte më 1 maj. A e dini çfarë: njësoj do të ishte gabim edhe sikur të kishte koncert për 1 maj, por, meqenëse e doni nga auditori juaj, keni 7 000 pagesa invalidësh dëm, që Bujar Leskaj ia gjeti kolegut tuaj dhe ministrisë që drejtohej më përpara.

Tani, meqenëse edhe ish-ministri i Financave na udhëzoi që është mirë të fokusohemi te shifrat dhe faktet dhe jo te gjërat e tjera, po u referohem shifrave dhe fakteve. 

Shikoni pak një letër të 19 korrikut, të cilën ish-ministri ia drejton ministrit të Financave, që ishte shumë krenar se është shtuar varfëria në Shqipëri dhe ka 6 muaj pa pagur njerëzit. Me pak fjalë, letra e zotit Ksera i thotë zotit Bode në korrik, 3 javë pasi ishin humbur zgjedhjet: “Na kanë mbaruar lekët. I prishëm të gjitha në fushatë. Çfarë do të bëjmë?” E dini cila është përgjigjja? “Gjeji vetë. Tani që humbëm nuk ka më rëndësi”. Ja ku e keni letrën, ku thuhet: “Gjeji vetë”. Ia thotë këtë në muajin korrik, 3 javë pasi kishin mbaruar zgjedhjet. Ju mund të thoni se kjo ishte vetëm për këtë fushatë, ndërkohë shikoni pak fushatën e zgjedhjeve lokale. Ja viti i pavarësisë: 28 qershor i vitit 2012, 100-vjetori i Pavarësisë. 

(Ndërhyrje nga salla)

Në qershor të vitit 2012 i shkruan ministrit duke i thënë: “I kemi bërë lekët rrush e kumbulla. Na sillni lekët”. E dini çfarë ndodh? Këta jo vetëm nuk i jepnin lekët, por edhe i buxhetonin gabim. Çdo vit ka filluar me 4 miliardë lekë minus. 
Unë e dëgjova deklaratën e djeshme dhe e lexova në statusin në facebook, por problemi është se këta ngatërrojnë lekët që duhen me lekët që kanë marrë. Ato 4 miliardë, sipas shkresave të ministrit tuaj, janë paratë që janë mangut, ngaqë ju nuk ua jepni këtyre njerëzve, jo paratë që keni lënë, sepse nuk keni lënë asgjë.

Tani unë do t’ju tregoj pak se çfarë keni lënë, meqenëse transparencën e doni të plotë dhe e doni me letra. Në datën 16 shtator, ditën kur kjo qeveri mori detyrën, në arkë nuk kishin ngelur 4 miliardë lekë, kishin mbetur vetëm 747 milionë lekë. E llogaritur nga zyra e financës, kjo është vetëm 4% e buxhetit vjetor. Deri në fushatë ishin harxhuar 96% e fondeve. 4 % e fondeve ishin lënë për 6 muajt e tjerë. Sot edhe një fëmije t’i japësh lekë për akullore dhe t’i thuash i ke për gjithë javën, të paktën e shtyn gjysmën e javës. Si mundet këtyre fëmijëve që drejtuan për 8 vjet, t’u japësh 174 milionë dollarë dhe të lënë vetëm 4% të kësaj shume për pjesën e dytë të mbetur të vitit?!

Tani le të flasim pak se çfarë do të bëjmë. Ajo që do të bëjmë është ajo që bëmë dje, në fakt, kur çuam 165 veta vetëm për rrethin e Elbasanit në prokurori dhe për koincidencë PD-ja del në deklaratë për shtyp sa herë që dikush shkon në prokurori. Duket sikur avokati pro bono, i cili ofrohet sa herë që dikush shkon në prokurori është Partia Demokratike. 

E dini çfarë ndodhte në ministrinë ku hyra unë? Shiteshin viza. Ambasada amerikane pretendon se shitej 10 mijë euro një vizë. Kjo është arsyeja se pse është në kërkim ish-shefi i kabinetit. Jeni dakord që të bashkëpunoni me ligjin? Doni transparencë? Kthejani lekët ambasadës amerikane! Kthejeni zotërinë në prokurori! Dorëzojeni! Mos ndihmoni kriminelët! Mos dilni për deklaratë sa herë që Partia Socialiste, qeveria, të gjithë zyrtarët e lartë denoncojnë këto gjëra në prokurori. Në qoftë se i respektoni organizatat e drejtimit të ligjit në këtë vend, respektoni KLSH-në. U thoni të kthehen në detyrë. Të kthehen në prokurori. Ajo që ne do të bëjmë  me ato qindarka që ju keni lënë është shpërndarja solidare. Ne nuk besojmë se disa njerëz duhet të marrin gjithçka dhe disa të tjerë të mos marrin asgjë. Ajo që po bëjmë është se po shpërndajmë në mënyrë solidare, në mënyrë modeste. Teksa fondet që po akumulojmë nga Banka Botërore për projektet që ne kemi realizuar, do të futen në buxhet, ne do të kryejmë edhe të gjitha pagesat e tjera, por ju lutem mos ngatërroni varfërinë me injorancën. Njerëzit mund të jenë të varfër, por të pamend, të pazgjuar e pa memorie nuk janë.

Faleminderit shumë!

Ilir Meta – Faleminderit!

Fjalën e ka zonja Vokshi.

Albana Vokshi – Ju faleminderit!

I nderuar Kryetar,

Të nderuar kolegë deputetë,

Kjo seancë dedikuar buxhetit faktik të vitit 2012 rikonfirmon menaxhimin perfekt të krizave financiare nga qeveria “Berisha” dhe jep leksionin e parë për Ramën në auditorët e shifrave. Kryeministri piktor duhet të qartësohet nga njohësit e shkollës ekonomike se Shqipëria në vitin 2009 përballoi recesionin me një buxhet ekskluziv me ndërhyrje të qarta për të zbutur efektet e krizës financiare botërore, por në të njëjtën kohë për të stimuluar rritje ekonomike.

Buxheti i viteve 2010 dhe 2011 dhe specifikisht 2012 u orientuan kryesisht në ruajtjen dhe konsolidimin e stabilitetit makro-ekonomik të vendit përmes një pakete politikash që siguruan rritje ekonomike dhe mbrojtje më të madhe sociale. Buxheti faktik 2012, i certifikuar edhe nga KLSH-ja, përforcon treguesit e qeverisë “Berisha” në qëndrueshmërinë fiskale dhe atë ekonomike.

Me këtë rast dua të përgëzoj Ministrinë e Financave, të drejtuar nga zoti Bode, për jetësimin e një eksperience të suksesshme në menaxhimin efektiv të financave dhe fondeve publike. Përkundër kësaj, akti normativ i buxhetit të vitit 2013 erdhi si një lëvizje kryekëput me qëllime destruktive për situatën makro-ekonomike, me ndikime jo vetëm për financat publike, por edhe ekonominë familjare.

I pamësuar me punë shtetërore serioze, Kryeministri, që edhe më 23 qershor pagoi për t’u votuar, nisi të përhapë panik për gjoja arkën bosh, se vendi ishte zhytur në një krizë të thellë ekonomike, me qëllimin e vetëm manipulimin për të mashtruar sërish shqiptarët, të cilëve u premtoi kthimin në shtetin falas. Por në ndryshim nga ajo që pretendon zoti Rama, nga ajo që pretendoi edhe ministri parafolës, vendi në 8 vjetët e Berishës pati vetëm rritje pozitive, ndonëse nën trysninë e herëpashershme të efekteve negative të krizës globale. Sistemi bankar ishte solid, i mirëkapitalizuar dhe likuid dhe vlerësohet si nga më të qëndrueshmit. Arritëm të mbajmë vlerësimin “B plus”. Pra, Shqipëria e vitit 2012 i rezistoi krizës së dytë ekonomike globale. Është rasti t’i kujtojmë dhe përsërisim zotit Rama se çfarë shkruhet në progres-raportin e BE-së për ekonominë shqiptare. “Ekonomia shqiptare ka vazhduar të ruajë qëndrueshmërinë makro-ekonomike. Shqipëria ka bërë progres të mëtejshëm drejt shndërrimit në një ekonomi tregu funksionuese. Në vijim të rritjes me 1.6% në vitin 2012 ekonomia shqiptare pritet të shkojë në 2% këtë vit”, citohet nga FMN-ja. “Po ashtu, rritja e eksporteve mbetet e fuqishme, favorizuar nga përmirësimet strukturore në ekonomi, në kurs të favorshëm këmbimi. Papunësia mbetet e stabilizuar në 12.8% dhe indeksi i inflacionit 2.1%. Deficiti i llogarisë korrente ka ardhur në rënie në tre vitet e fundit.” 

Këto janë citime të drejtpërdrejta nga raporti i progresit.

Të nderuar bashkëqytetarë,

Cilat janë tiparet kryesore të buxhetit 2012 dhe ku qëndron ndryshimi i madh mes filozofisë së qeverisë “Berisha” dhe asaj të qeverisë “Rama”? Së pari, ndërsa në vitin 2012 buxheti ishte instrumenti financiar i prioriteteve të identifikuara në strategjinë kombëtare, kryefjala e tij ishte procesi i integrimit europian, duke alokuar fonde drejt sektorëve më prioritarë dhe përmbushjes së detyrimeve në kuadër të integrimit në BE. Programi ekonomik i qeverisë “Rama” nuk përcakton politika prioritare, nuk përcakton sektorë prioritarë. Rrjedhimisht, buxheti i 2013-s ishte thjesht instrumenti i Ramës për përmbushjen e shërbimeve luksoze të oborrit kryeministror, duke harruar edhe pagesat për personat me aftësi të kufizuar.

Së dyti, qeveria “Berisha” vazhdoi në mënyrë këmbëngulëse politika nxitëse për përmirësimin e ambientit dhe klimës së biznesit, si një prej kushteve esenciale për rritjen dhe zhvillimin e mëtejshëm ekonomik.

Ekonomia shqiptare është e vetmja në Europë me rritje ekonomike 20% në vitet e fundit. Në 2012-n u dyfishuan investimet e huaja, duke e listuar Shqipërinë në vendet e para në rajon. Përkundër kësaj, në programin e saj PS-ja përjashton mbështetjen e zhvillimit ekonomik tek investimet e huaja. Mungesa e ligjshmërisë së akteve, mungesa e transparencës, kontratat abuzive e klineteliste me Deloitte & Touche dhe Crown Agents janë zilet e para të alarmit për humbjen e sigurisë për investimet e  huaja në Shqipëri. Vlerësimet e fundit jo shumë pozitive nga FMN-ja dhe agjencia Moody-s për Shqipërinë mund të ndikojnë negativisht te bizneset.

Së treti, hartimi dhe realizimi i buxheteve në qeverinë “Berisha” janë provë bindëse se është e mundur të qeveriset edhe me një qeveri të vogël. Në 2012-n shpenzimet  administrative ulen nga 5.2 në 5.1, por Rama nuk erdhi në pushtet për të rritur mirëqenien e shqiptarëve. Zmadhimi i kabineteve klienteliste personale rriti ndjeshëm shpenzimet administrative me 2 milionë dollarë më shumë. Për rilindësin Rama 2 milionë dollarë nuk janë asgjë, se, siç e dini edhe ju, i fut një shumëzim me zero dhe e dini vetë rezultatin. 

Më lejoni që të fokusohem më shumë në çështjen që preku edhe ministri Veliaj. Në buxhetin e vitit 2012, pavarësisht të ardhurave pothuajse në të njëjtin nivel me ato të vitit 2011, uljes së borxhit publik me 0.1%, kemi rritje të mbështetjes së buxhetit social. Buxheti i mbështetjes sociale nga 9.3 miliardë që ka qenë në 2005-n, në vitin 2012 arriti në 18 miliardë. Pra, gati u dyfishua. Nisur nga kjo, të gjithë në këtë sallë duhet të denoncojmë vendimet abuzuese të qeverisë “Rama” për të përdorur për lukset e veta buxhetin social dedikuar kryesisht për personat me aftësi të kufizuar. Rama dhe ministri i tij nuk mund të vijnë këtu të flasin si opozitarë dhe të dalin me alibinë e shtimit të 6 mijë personave para zgjedhjeve të 23 qershorit. Aq më pak mund të përdorin justifikimin se nuk ka para në arkën e shtetit për këto pagesa, për aq kohë sa Rama po e zhyt vendin në borxhe për shpenzime luksi për veten e tij, ministrat, orendi zyre, karrige, udhëtime, dieta etj. Për këtë, ju, zoti Velia, duhet t’u kërkoni falje qytetarëve shqiptarë.


Plot 240 milionë dollarë borxh për dy muaj, ku asnjë qindarkë nuk do të shkojë për investime, aq më pak për këto shtresa që as festat e fundvitit nuk do të mund t’i kalojnë gëzuar me familjarët e tyre. E kishit rastin, zoti Ministër, të ishit ministër i suksesshëm. Sikur ju të kishit programuar vetëm 2-3 milionë dollarë për këto shtesa nga borxhi i luksit prej 240 milionë dollarësh, do kishit mundësi që t’i kryenit këto pagesa deri në fillim të vitit që vjen dhe unë e para do ta kisha votuar aktin tuaj  normativ të buxhetit të vitit 2013. 

Në lidhje me pyetjen tuaj në një emision televiziv, dua t’ju informoj se opozita nuk është aspak e shqetësuar që ju po denonconi. Përkundrazi, edhe në shkresën që ju kam dërguar si kryetare e Komisionit të Punës, Çështjeve Sociale dhe Shëndetësisë, rekomandimi nr. 1 ka qenë: “Inkurajoj Ministrinë e Mirëqenies  Sociale dhe të Rinisë, që të ndërmarrë hapat konkretë për të çuar para drejtësisë të gjithë personat që kanë abuzuar me kompetencën që ju jep ligji, duke rritur në mënyrë fiktive numrin e përfituesve”. Rekomandimi nr 2: “Të merren masa efikase për të pastruar skemën e përfituesve nga të gjithë ata individë që përfitojnë pagesat pa të drejtë”. 

Më lejoni t’ju tregoj, zoti Ministër, diçka nga dinamika e numrave për fondet e personave me aftësi të kufizuar ndër vite dhe që me siguri ju nuk i dini, pasi në vitet 2001-2005  keni qene duke protestuar që të largohej kryeministri  socialist i qeverisë socialiste, ministër i së cilës ju jeni tani. 

Vetë numri i skemës tregon se çfarë politikash janë bërë: politika për të rritur trajtimin apo për t’u përfshirë në skemë. Në vitin 2001 kanë qenë 47 mijë persona në skemë; në 2002-shin 59 mijë; në 2004-ën, 54 mijë; në 2005-n, 92 mijë. E përsëris, në 2004-ën kanë qenë 54 mijë persona në skemë, në 2005-n 92 mijë persona. Pra, 50 mijë persona më shumë. Në 2006-n, 101 mijë dhe kështu më radhë ka një trend normal, deri në 2012-n, 147 mijë persona që bëjnë edhe rreth 5% të popullsisë. 

Qeveria juaj socialiste në vitin 2004 në mënyrë tërësisht elektorale, aspak ekonomike dhe aspak sociale, përfshiu në skemë plot 50 mijë persona, në mënyrë të menjëhershme, madje pa shtuar edhe fondet përkatëse. Ishin 5 miliardë për këto shtresa në 2004-ën dhe vetëm 6 miliardë në 2005-n, ndërkohë që numri u dyfishua. Në atë kohë Berisha nuk erdhi në Parlament për t’i vënë gishtin opozitës, që tani është maxhorancë, dhe nuk tha që unë do t’i ndërpres pagesat derisa të kem para, por siguroi fondet e duhura për të bërë pagesat respektive për kategoritë përkatëse. Paketa e shpenzimeve sociale, sipas standardeve të Bankës Botërore, në 2004-ën ishte 6.7%, ndërsa në 2012-n ishte 11%, duke qenë ndër më të lartat në rajon. Pra, Berisha realizoi një qeveri të vogël, me taksa të ulëta, por me paketën e shpenzimeve sociale në buxhet, më të lartën në rajon. Për këtë kategori janë alokuar më shumë se 120 milionë dollarë. 

Çfarë është e nevojshme? Pastrimi nga informaliteti i kësaj skeme. Për këtë qeveria jonë ka negociuar me Bankën Botërore. Qeveria jonë e negocioi këtë projekt prej 38  milionë eurosh. Është e nevojshme një reformë e re në këtë skemë, pasi ajo që bëri PS-ja në 2008-n e dëmtoi thellësisht atë, pasi ishte thjesht një ftesë për të votuar qeverinë e kohës. 

Unë dua ta mbyll me një mesazh që e kam gjetur rastësisht në faqet e facebook-ut nga një zotëri me emrin Haki Cenaj, i cili thotë: “Si e mendon Edi Rama të qeverisë, kur në të njëjtën kohë nuk u jep invalidëve të punës pagesën mujore, kur ata kanë lënë kockat në punë? Çfarë ishte kjo qeverisje sipas tij, kur në një kohë duhet ndihmuar dhe ky pseudo-kryeministër, në vend që të ndihmojë shtresat më të varfra, nuk u jep as pensionin e tyre? Ky njeri nuk mendon për njerëzit që janë sakrifikuar në krye të punës, por mendon për hajdutët dhe kriminelët se si të vrasin dhe të vjedhin më shumë.”

 Dhe, së fundi, zoti Veliaj,  një këshillë  miqësore nga unë: Që nga dita e djeshme, ngjyra mavi që ju vazhdimi të mbani në ditën e gruas është shndërruar në portokalli. Pra, mund edhe ta ndryshoni atë.

Ilir Meta – Urdhëroni, zoti Veliaj!

Erion Veliaj – Zonja Vokshi, faleminderit!

Në fakt, fjongon ma dha një kolegia juaj nga shoqëria civile. Edhe pse dita ishte portokalli, të dyja javët simbolizohen me këtë ngjyrë. Megjithatë, nëse u keni shpallur luftë ngjyrave, ajo është beteja juaj, por unë them se energjia juaj do të shpenzohej më mirë për t’i thënë të vërtetat e plota dhe jo gjysmake, si ato që dëgjuam sot. Është e vërtetë, me ndonjë lapsus të vogël, se fondi nuk ishte 18 miliardë, por 17.4, për të qenë të saktë, por problemi është se 4 miliardë ishin borxh që nga viti 2012. Sigurisht që në 2012-n e keni rritur shpenzimin. 

Problemi është se 5 miliardë ia kishit  borxh një viti më parë, kështu që askush nuk po e mohon se ju e kishit këtë borxh. Por me ato që shtuat dhe ç’kishte ngelur borxh vitin tjetër, sot e keni harxhuar që në qershor. Në qoftë se doni të dini, meqë s’na doli  koha, po përdor replikën, se për çfarë përdoreshin paratë në ministri përpara se të vija unë, po jua tregoj, se është shumë interesante. Shpenzoheshin 4.2 milionë lekë për programet që quheshin “Bota femërore”, që edhe politikisht nuk është korrekte për një njeri që është aktiviste e të drejtave të gruas në Shqipëri. Bota femërore  paguante 4.2 milionë lekë vetëm dekorim salle. Se si mund të kushtojë 4.2 milionë lekë  të dekorosh një sallë “Bota femërore”, është t’i fyesh që në slogan të gjitha zonjat dhe vajzat aktiviste, pastaj t’i fyesh edhe duke u futur dorën në xhep për “Botën femërore”. 

Aktiviteti që quhej “Integrimi i romëve” ka kushtuar 1.4 milionë lekë një herë dhe pastaj 2.3 milionë lekë. Ndërkohë që romët rrinin në rrugë, bëhej aktiviteti i integrimit të tyre. Më vonë,  vetëm për sistemimin e tyre në një repart ushtarak, që nuk përdorej më, i ka kushtuar taksapaguesit shqiptar zero lekë. Kur romët rrinin në rrugë, aktivitetet e integrimit të tyre kushtonin 4  milionë lekë. Ndaj, t’i themi të vërtetat, por t’i themi të plota. Të pranojmë se kjo është një situatë e vështirë, të pranojmë që dikush po bën maksimumin. Nëse i referohem Bankës Botërore,  u fillua negociata me qeverinë tjetër dhe dy vjet nuk e lëvizi njeri gishtin në ministri që të reformohej skema. Pse? Sepse na interesonte që skema të ishte han me dy porta dhe skema të menaxhohej si donim ne në qershor.

 Kemi sot një bilanc të aftësisë së kufizuar, që është disa herë më i lartë se i Irakut dhe i Afganistanit. Në Shqipëri për çdo 1 milion banorë janë shtuar 2 mijë veta  në skemë në fushatë elektorale. Në Irak 100, në Afganistan 300, në Shqipëri 2000 vetë për një milion. Ja këtë përgjigje jepi atij në facebook. T’i kërkosh ndjesë dhe t’i thuash: “Na falni që ua shkatërruam skemën, dhe t’u japim kohë këtyre të tjerëve ta rregullojnë.”

Faleminderit!

Ilir Meta – Zoti Shalsi, urdhëroni!

Eduart Shalsi – I nderuar Kryetar,

Të nderuar kolegë deputetë,

Sa herë mendoj që duhet mbajtur një fjalim në Parlament, gjëja e parë që më shkon në mendje është të reflektoj mbi ato që kam thënë në të kaluarën dhe se sa konsistente kanë qenë më kalimin e kohës. Sot në tre folësit e parë të opozitës, dy ishin ish-ministra. Nuk e di nëse është taktikë, apo një pjesë e deputetëve nuk kanë ç’të thonë, por po dëgjoj ish-ministra të flasin nga kjo foltore po me të njëjtën gjuhë sikundër bënin kur ishin në qeveri. Zotërinj, kjo do të thotë që nuk keni kuptuar ende që jeni në opozitë, nuk keni kuptuar ende që jeni ndëshkuar pikërisht për shkak të keqqeverisjes së kryeministrit dhe ministrave, në radhë të parë, ndërkohë që edhe ju, dhe unë besoj se mes jush ka njerëz dinjitozë, deputetë të thjeshtë. Keni pasur për detyrë dhe përgjegjësi t’i kontrolloni dhe t’i kërkonit llogari qeverisë suaj, gjë që nuk e bëtë për katër vjet nga frika apo se dikush mund të joshesh, kjo është në gjykimin tuaj.

Mendoja se të parët që duhet të bënit një tërheqje publike dhe një formë ndjese publike, duhej të ishin ministrat, ndërkohë që kur i dëgjoj se si kapardisen përsëri në këtë foltore me gjuhë aspak të pranueshme, atëherë nuk më mbetet gjë  tjetër, veçse të them: ju qofshi! Nuk keni treguar se dini të bëni gjë. Unë u përkas atyre deputetëve, që, pavarësisht në maxhorancë, kemi një mision të përbashkët, t’u kërkojmë llogari qeverisë dhe ministrave për ato që kanë marrë përsipër të bëjnë. E përsëris, pavarësisht faktit që jemi në maxhorancë, ne do ta bëjmë, madje kemi filluar të ndryshojmë diçka. Ky parlament, qoftë edhe me këtë drejtim, ka filluar të ndryshojë diçka.

 Jemi privuar nga e drejta e replikës jo pak herë, ndërkohë që tani i jepet fjala me radhë e pa radhë, mirë bëjmë. Nuk duam të shohim skena të së kaluarës, ku parlamenti drejtohej në mënyrë të njëanshme. Pra, nuk keni bërë gjë për 60 ditë- i tha një ish-ministwr një ministri. Kjo është për të qeshur, ndërsa ju do të thoni që kjo është edhe për të qarë. 

Sigurisht, zonja ish-kryetare, më duhet të them disa të vërteta për të cilat më vjen edhe për të qeshur, edhe për të qarë. Ju keni thënë qysh në korrik e në gusht, madje i keni shkruar edhe në rrjetet tuaja sociale, se kjo qeveri nuk po mban premtimet, ndërkohë që kryeministër vazhdonte të ishte Sali Berisha. Pra, talleshit kur ishit në pushtet, vazhdoni të talleni edhe sot e kësaj dite që jeni në opozitë. Nuk arrij ta kuptoj sesi një ish-ministër, ai i Financave, ka kurajën dhe flet, ndërkohë që në Komisionin për Veprimtarinë Prodhuese janë hapur dyert për të gjitha grupet e interesit, shoqata biznesmenësh ose shoqata gjuetarësh. Kjo nuk ka ndodhur gjatë 4 vjetëve të kaluara, sepse ndoshta kishin frikë të bashkëbisedonin drejtpërdrejt me bizneset.

Nuk e di sa e aftë je të kuptosh, por do të sugjeroja diçka: pyet kolegët e Partisë Demokratike se çfarë po bën Komisioni për Veprimtarinë Prodhuese, të cilin me të gjitha forcat, po mundohem ta drejtoj në mënyrë të paanshme dhe jo ashtu si bëje ti me parlamentin. 

Sot kemi në komision dëgjesa publike me biznesin, pikërisht me atë biznes që ju e nëpërkëmbët dhe e tallët. A ju kujtohet kur vinit dhe thoshit këtu në Parlament që po paguajmë sipërmarrësit e rrugëve, sepse po bëjnë punime më shumë nga ç’u kërkohet. E mbani mend, zonja ish-kryetare, çfarë keni thënë në këtë parlament. Pra, talleshit në komisione, talleshit edhe në parlament. Po, ish- ministri i Financave ka thënë në këtë foltore që nuk i kemi borxhe biznesit, ndërkohë që e vërteta ishte krejt tjetër. Fatmirësisht, çfarëdo që ne themi, lë gjurmë, e dëgjojmë, por edhe transkriptohet. I keni në procesverbalet e viteve 2011 e 2012 përgjigjet e titullarëve të ministrive në komision, por edhe në parlament.  E dinim atëherë të vërtetën, por po e mësojmë më mirë sot. Mos doni ta mbroni këtë? Mbrojeni, por ju qofshi!

Nuk ishte biznesi borxhli ndaj jush, por ishit ju borxhli ndaj biznesit. Nuk e kuptuat atëherë, por, mesa duket, nuk doni ta kuptoni edhe tani. Ju qofshi! 

Unë  e bëj fare mirë dallimin midis jush. Unë nuk besoj që të gjithë ju, kolegë të nderuar të opozitës, keni dashur të talleni me biznesin. 

Viti 2012, sipas ish-ministrit të Financave, këtë e ka pohuar në Komisionin për Ekonominë, ishte viti më i vështirë që ka provuar ekonomia shqiptare deri më sot.

 Kam këtu dy fjalime nga ato që ish-kryeministri i mbante pa letër, por, fatmirësisht, zbardheshin në faqen e internetit të Kryeministrisë. Këtu nuk kam çfarë ka thënë në janar, çfarë ka thënë në mars, çfarë ka thënë në shtator, por këtu kam se çfarë ka thënë në dhjetor të vitit 2012. A e dinte vallë ai se në ç’Shqipëri jetonte? Apo e dinte dhe nuk donte ta pranonte? Ju sot pranoni që paska qenë vit i vështirë 2012, po ish-kryeministri që fliste për mrekullinë ekonomike dhe për shqiptarët e lumtur kudo në Shqipëri, që opozita e atëhershme nuk i shihte dot, kur e mësoi? Apo e dinte edhe e fshihte? 

Keni zgjedhur një rrugë, e cila nuk ka qenë aspak e sinqertë, aspak e ndershme, nuk keni qenë kurrë të hapur me shqiptarët.

Sigurisht, kjo është një qeveri e re, vetëm prej pak javësh ndodhet në pushtet, por ne këtu jemi për ta kontrolluar dhe për ta monitoruar dhe, nëse ka ndonjë gjë, unë besoj se ky grup, maxhoranca, kjo aleancë duhet të mësojë nga gabimet tuaja. Ne nuk do ta mbështesim për çdo gjë. Ne do t’i kërkojmë llogari, po ashtu siç ju kërkonim juve llogari kur ju ishit në maxhorancë, sepse jemi të bindur se nuk mundet që shqiptarët t’i ushqesh me mashtrime dhe me gënjeshtra. Nuk mundet më që shqiptarëve t’u shesësh sapunin për djathë, siç tentuat të bënit ju, sepse më 23 qershor shqiptarët ju provuan se e dinin mirë realitetin ekonomik në të cilin jetonin.

Nuk arrij ta kuptoj sesi vazhdoni të nxirrni në këtë foltore ish-ministrat dhe ish-kryeministrin, që janë fajtorët kryesorë për gjendjen ku ndodhet Shqipëri dhe për faktin që u votuat masivisht për të kaluar në opozitë.

Faleminderit!

Ilir Meta – Faleminderit!

Fjalën e ka deputetja Jorida Tabaku.

Jorida Tabaku – I nderuar zoti Kryetar,

Të nderuar kolegë,

Së pari, përfitoj nga dita e sotme për të uruar të gjithë qytetarët e Tiranës për 26 nëntorin. Shumë familje të vjetra tiranase, autoktone, e kanë festuar këtë festë edhe gjatë 50 vjetëve të diktaturës dhe, fatmirësisht, sot kanë lirinë ta festojnë të qetë, ditën e ngritjes së flamurit në qytetin e Tiranës. Njëkohësisht përfitoj nga rasti të shpreh respekt e mirënjohje për familjet Toptani, Gjinali, Sulejmani, Pazari, Banka, Hyseni, Beshiri, Petrela, Papajani, Ndroqi dhe Nishku.

Në lidhje me buxhetin faktik të vitit 2012 që po diskutojmë sot, së pari, më vjen mirë që ky raport ka ardhur në parlament, i certifikuar nga qeveria “Rama”, tregon që të gjitha ato shifra, fakte dhe diskutime që Partia Demokratike ka bërë gjatë 3 muajve të fundit certifikohen edhe një herë nga ky raport që ju keni sjellë sot në parlament dhe pranohen nga të gjithë.

Në lidhje me rritjen ekonomike, sigurisht që viti 2012 ishte një vit i vështirë, një vit nga më të vështirët që ka provuar ekonomia shqiptare deri më sot. E kemi theksuar disa herë dhe si një vit i vështirë kërkonte masa të vështira. Falë politikës fiskale të kujdesshme dhe stimuluese ndaj bisnesit, kriza globale nuk arriti që të ketë një ndikim të drejtpërdrejtë në vitin 2009, por shumë faktorë vazhduan që të afektojnë ekonominë globale dhe rrjedhimisht viti 2012 ishte viti kur në të gjithë rajonin mesatarja e rritjes ekonomike ishte negative, ndërkohë që në Shqipëri ishte 1.6%. Por efektet e vitit 2009, sigurisht nuk ju kujtohen, sepse në atë kohë ishit duke u rënë bilbilave, bënë të mundur që financat publike, me politikat fiskale të kujdesshme, të mbahen të konsoliduara në objektivat dhe parametrat e vendosur edhe në buxhetin e miratuar, por njëkohësisht të vendosura edhe nga Banka e Shqipërisë. 

E pritshme do të ishte që gjatë këtij viti ne të kishim një rritje të deficitit, por kjo nuk ndodhi, duke qenë se deficiti i vitit 2012 ishte 3.4% ose vetëm 0.1% më i ulët se ai i vitit 2011. Ndërkohë që borxhi publik i vendeve të rajonit u rrit me 6 pikë përqindje, nga 41% në 47%, borxhi publik i Shqipërisë u rrit vetëm me 1.8% dhe kjo rritje lidhet ngushtë me strukturën ekonomike që ka Shqipëria. Në atë kohë ishit shumë të shqetësuar nga borxhi i lartë dhe ky shqetësim u vërejt se sa serioz ishte qysh në hapat e parë  dhe në vendimet e para të Qeverisë, ku për tre muajt e mbetur e rritët pikërisht me 6% borxhin, aq sa e rriti gjithë rajoni gjatë vitit të krizës, rritje që ezauron burimet e brendshme të tregut, ndryshe nga praktika e borxheve të shkuara, viti i parë i krizës suaj të parë.

Në lidhje me të ardhurat, në buxhetin e vitit 2012 ishin 330.4 miliardë lekë ose 0,9% më pak se parashikimi dhe vetëm 0,2% më pak se një vit më parë, ndërkohë që me aktin normativ të vitit 2013, në buxhetin e  vitit 2013 ju parashikonit të mblidhnit 321 miliardë lekë ose plot 22% më pak sesa parashikimi. Këtë nuk e  them unë, nuk e thotë Partia Demokratike, por vërtetohet njëkohësisht edhe nga raporti që kemi sot në parlament. Sigurisht, ka pasur probleme me mbledhjen e të ardhurave dhe kjo reflektohet edhe në raport, por asnjëherë realizimi i të ardhurave si nga dogana, ashtu edhe nga tatimet nuk varion më shumë se 2-6% dhe jo 22% si tre muajt e fundit të këtij viti.

Sipas raportit të Kontrollit të Lartë të Shtetit,  politikat fiskale të qeverisë nuk kanë qenë dhe aq të dobëta ose pa vlerë, sepse mungesa e mbledhjes së të ardhurave, në fakt, ka ardhur jo nga rëndesa fiskale, por nga shumë faktorë që lidhen njëkohësisht edhe me krizën, madje ndryshimi i politikës së mbledhjes së akcizës nga tatimet te doganat, legalizimi i pasurive të paluajtshme etj., kanë sjellë një rritje të ndjeshme krahasuar me vështirësitë që hasi ekonomia gjatë vitit 2012.

Në pak fjalë, politikat fiskale, me të gjithë problematikën e njohur, kanë sjellë një efekt pozitiv në rritjen e të ardhurave, duke përmendur taksën për gazoilin, ndryshimin e nivelit për taksën vjetore të automjeteve, rritjen e nivelit të taksës mbi karburantin e kështu me radhë. 

Ndërkohë që vihet re një problematikë reale me të ardhurat në dogana e tatime të parashikuar për tre muajt e parë të qeverisjes suaj. 

Me bujë të madhe deklaruat se ka pasur rritje në të ardhurat tatimore e doganore për muajin tetor, ndërkohë që nga tatimet në tetor të vitit 2012, ashtu siç vërtetohet edhe në raport, mblidhen 13,1 miliardë lekë dhe rimbursohen plot 639 milionë. Në tetor të vitit 2013 janë mbledhur 13.8 miliardë lekë dhe janë rimbursuar vetëm 231 milionë. E njëjta gjë është edhe me doganat, duke mos llogaritur edhe efektin e lëvizjes së akcizës nga tatimet te doganat. Kjo performacë në rënie, kjo ulje e pritshmërisë, sigurisht, e përgatitur enkas edhe për agjentin tuaj të ri doganor, ngre shumë pikëpyetje.

Disa nga shqetësimet që nuk arritëm t’i diskutonim në seancën që lidhej me kontratën e Crown Agents dhe që lidhen edhe me buxhetin faktik të vitit 2012, unë po i përmend edhe këtu:

Së pari, në qoftë se në raportin e KLSH-së shprehet me nota objektive dhe optimiste në lidhje me informalitetin, kontrata me agjentin tuaj të ri doganor nxit një informalitet duke prishur zinxhirin e mbledhjes së të ardhurave dhe duke nxjerrë nga sistemi disa individë e kompani pa asnjë shkak ligjor dhe financiar.

Së dyti, kjo marrëveshje i vendos palët në dy pozicione jo të barabarta. Duke qenë se maksimumi i riskut dhe i penaliteteve është plot 3 milione euro në tre vjet, nëse ndokush do të pyeste si do të veprohet në qoftë se kjo kompani i sjell dëme qeverisë, po në rastin e pakujdesisë, po në rastin e shkeljes së detyrimeve, po sikur buxhetit të shtetit t’i mungojnë të gjitha këto të ardhura, penaliteti është vetëm 3 milionë euro, përkundër mbledhjes së 4.5 miliardë euro.

Së treti, është një kundërshtim i cili lidhet me pagesat. Kompania përfiton një pagesë 10% pa filluar punë, pa llogaritur shpenzimet operative për mjete, pra i paguhet kompanisë 1 milion euro. Ndërkohë, nëse mund të zbulohet ose të ndodhë një nga ngjarjet e përmendura më sipër, qeveria do të vazhdojë të paguajë, sigurisht, sepse ka edhe penalitet në qoftë se nuk vazhdon të paguajë 3% mbi normën e financimit të BERZH-it.

Së katërti, kjo kontratë u lavdua, sepse bazohej mbi tregues performace dhe kompania do të rrisë të ardhurat doganore, siç thuhet në shtojcë, që është ende draft pune, nga 10.1 në 11% të GDP-së. 

A ka tregues më subjektiv se ky? Sikundër e përmenda me sipër, të ardhurat doganore aktualisht, në raportin e paraqitur nga KLSH-ja, janë 11,4%, në qoftë se llogarisim edhe akcizën, që tani mblidhet nga doganat. Jo më larg se një javë më parë dëgjova diskutimin në Komisionin e Veprimtarive Prodhuese, që akciza do të rritet. Pra, qeveria me vetëdije merr masa që, edhe pa bërë asgjë, të ardhurat doganore të rriten vetëm prej këtyre dy lëvizjeve. Kështu që, kjo kompani i bie të mos bëjë asgjë, sepse objektivi është arritur, akoma edhe më çuditërisht ai është arritur pa filluar punë. Për të mos folur për faktin se GDP-ja në kohë llogaritet me të paktën një vit diferencë dhe baza e krahasimit është e vështirë. Pikërisht, këto shifra konfirmohen të gjitha edhe nga buxheti faktik i vitit 2012. Sa janë të ardhurat doganore, së bashku me akcizat, si përqindje e produktit të brendshëm bruto? Me miratimin e këtij buxheti faktik ju miratoni, njëkohësisht, edhe faktin që agjentin doganor tuajin do ta paguani akoma pa punuar. 

Në lidhje me buxhetin social, që u diskutua nga disa prej parafolësve, unë nuk besoj se ndonjë qeveri e djathtë ka pasur masa sociale dhe buxhet social më të lartë se ai që u miratua në vitin 2012. Duke pasur parasysh tendencat e tregut dhe problemet e krizës globale, u gjykua se buxheti për investimet dhe për shtresat sociale nuk do të prekej. Politikat sociale të kujdesshme u shoqëruan me masat të kujdesshme sociale, si dhe me përdorimin efektiv të parasë publike. E para ilustrohet me faktin se rreth 5% e produktit të brendshëm bruto janë investime dhe, njëkohësisht, duke konsideruar edhe standardin e rëndësishëm të financave publikë, që ju e shkelët me aktin normativ, rreth 100 milionë euro, të cilët u takojnë investimeve, janë mbledhur me të ardhurat dhe jo me borxhin publik. 

Për sa i përket përfshirjes sociale, duhen pasur parasysh dy aspekte që theksohen në raportin e KLSH-së:

Së pari, kemi një nivel të ardhurash, që është pothuajse i njëjtë me atë të vitit 2011.

Së dyti, kemi një ulje të borxhit publik, nga 3,5% të produktit të brendshëm bruto, në 3,4% të tij. 

Ndryshe nga këto tendenca, ne kemi një rritje të ndjeshme të mbështetjes së buxhetit social. Në kushtet kur të ardhurat kanë mbetur në të njëjtin nivel dhe borxhi është i ulur, ne kemi një rritje të përfitimeve të pensionistëve me 50 milionë dollarë, zoti Ministër, ndërkohë që programin e ndihmës ekonomike e kemi me 1,6 miliardë lekë, ose rreth 20 milionë dollarë, që lidhet edhe me pagesat e papunësisë. Duke qenë se u diskutua disa herë problemi i listave, nuk e di nëse e lexoni ligjin ashtu si facebook-un çdo ditë, por listat e papunësisë miratohen nga këshillat bashkiakë e nga komunat dhe fondi është i përcaktuar në ministrinë tuaj. Llogaritë e vitit 2011, për shpërndarjen elektorale të këshillave të komunave dhe përbërjen e anëtarëve të këshillave bashkiakë, i kam bërë me kohë dhe nuk dua t’i bëj këtu. U keni nisur një shkresë jo vetëm minibashkive, për sa i përket reduktimit të fondeve, por edhe të gjitha institucioneve zbatuese, në lidhje me bursat për arsimin profesional, ku u thoni se do të merren në janar, dhe këto pagesa prej katër muajsh u mungojnë studentëve, të paktën atyre që studiojnë në Tiranë, sipas njohurisë sime. 

Për t’iu kthyer raportit të KLSH-së, aty theksohet se në të gjitha rastet, ashtu siç ndodhi edhe në vitin 2012, është sugjeruar me përparësi pagesa për ish-të burgosurit politikë, ku çdo e ardhur nga privatizimi shkonte për këtë shtresë. Shpresoj që kjo praktikë të vijojë të ndiqet! Siç u përmend edhe nga relatori, dua të vlerësoj punën e KLSH-së, që është përpjekur dhe ka bërë një bilanc të detyrimeve të qeverisë për vitin 2012. Me të drejtë lind pyetja: çfarë do të bëjë auditi, që ju keni paguar një shumë prej 80 mijë eurosh, kur kemi një institucion të pavarur që e bën këtë? Pse duhet të shpenzojmë përsëri për diçka që ekziston? Ja ku janë pagesat e papunësisë. Këtë shqetësim besoj se e kanë edhe shumë shqiptarë sot. A do t’i përmbahet qeveria raportit të KLSH-së, me të mirat dhe të këqijat e saj? Cili do të jetë kontributi i qeverisë së re, që të vazhdojë rrugën e nisur, apo do të vazhdoni të silleni akoma si opozitë? Do të përpiqeni që edhe disa gjëra të mira që në syrin e raportit të KLSH-së dhe të institucioneve të pavarura financiare janë tregues pozitiv, ju t’i injoroni?! 

Unë besoj se raporti i paraqitur sot në Kuvend i jep një kuadër të qartë situatës, me problematikat dhe sfidat që kishte ekonomia shqiptare dhe duke e pranuar atë, me të mirat dhe të këqijat e saj, shpresoj shumë që qeveria aktuale ta lërë demagogjinë dhe facebook-un dhe të merret me sugjerimet që jep ky raport, duke vazhduar me disa nga reformat që janë nisur, në kuadrin e menaxhimit të përgjegjshëm të financave publike. 

Faleminderit!

Ilir Meta – Fjalën e ka deputetja Majlinda Bufi.
Më falni, zoti Veliaj do të flasë dy minuta!

Erion Veliaj – Faleminderit, zoti Kryetar!

Meqë ne, ish-nxënësit e “Sami Frashërit”, e kemi ves nga shkolla që duhet të jemi shumë të saktë, dua ta marr fjalën për disa saktësime.

Ngatërroni, me siguri pa dashje, pagesat e papunësisë me ato të ndihmës ekonomike. Në fakt, zyrat e punës janë vendet ku regjistrohesh si i papunë dhe ndihma ekonomike shkon në Këshillin Bashkiak dhe në atë të Komunës. Kështu që, kjo është një ngatërresë. Por, sigurisht, në tetë vjet papunësia ishte aq e lartë, saqë nuk merrej vesh se ku fillonte papunësia dhe ku vazhdonte ndihma ekonomike. Po ju them si kanë funksionuar zyrat e punës në Shqipëri, që ta dijë i gjithë publiku: zyrat e punës në Shqipëri kanë të punësuar 800 vetë. Pra, Republika e Shqipërisë ka punësuar 800 vetë për t’u gjetur punë njerëzve. A e dini sa punë ju kanë gjetur njerëzve?! 700 vende pune. Punësohen 800 vetë për t’ju gjetur punë 700 të tjerëve! A e kuptoni sa qesharake është kjo?! Si mund të krenoheni për arritje të tilla dhe me faktin se zyrat e punës paskan qenë një sukses?! Kemi punësuar, si shtet, më shumë njerëz se sa ç’u kanë gjetur punë njerëzve të tjerë! Vërtet i shmangeni përgjegjësisë dhe thoni që nuk e kishit në dorë, sepse ndihmën ekonomike e kanë komunat, ku, në fakt, keni pasur shumicën në komuna. Por, ajo që nuk kanë komunat është auditi. 

A e dini se kur është audituar për herë të fundit Shkodra? 22 vjet përpara, në kohën e Dash Shehit. Dibra? 22 vjet përpara, në kohën e Dash Shehit. Elbasani? 22 vjet përpara, në kohën e Dash Shehit. Po. Komunat kanë të drejtë për t’i shqyrtuar, por shteti, që keni drejtuar, ka pasur detyrimin për t’i audituar e për t’i kontrolluar, gjë që nuk e keni bërë. A e di pse nuk e keni bërë? Po ju jap një rast konkret. Ky është nga ato rastet që kanë vajtur në prokurori, sepse sa herë që dërgojmë njerëz në prokurori, ju dilni në konferencë shtypi. Dilni një ditë normale, por jo ditën kur dërgojmë njerëz në prokurori për këtë punë. Në një fshat të vetëm në Elbasan, përpara fushatës ishin 30 invalidë pune. Gjatë fushatës numri u shtua në 130. Meqë e lidhëm me papunësinë, në një fshat ku të gjithë janë të papunë, i bie që 100 veta paskan gjetur punë, qenkan aksidentuar në punë dhe, pasi janë aksidentuar në punë, kanë dalë në komision dhe, krejt papritur, u sakatua një fshat i tërë! Po, pra ju mund t’i auditoni këto gjëra. Vërtet i kanë marrë vendimet komunat, atje ku kemi pasur shumicën e këshillave komunalë, por auditin e keni pasur ju dhe, faleminderit Dash Shehit, që ka vendosur një standard, të cilin për 22 vjet nuk e kapët dot. 

Ilir Meta – Po, zonja Bufi.

Majlinda Bufi – I nderuar zoti Kryetar,

Të nderuar kolegë, 

Në fakt, besoja se diskutimet e sotme do të ishin ndryshe dhe ju, të nderuar kolegë opozitarë, të flisnit duke reflektuar, kurse ne tjerët të dëgjonim, sepse po diskutojmë për një dokument që mban autorësinë tuaj. Po diskutojmë për atë që ka ndodhur në vitin 2012, për buxhetin faktik të atij viti. Por edhe këtu fajin e paskemi përsëri ne, edhe pse ishit ju që hartonit plane dhe miratonit akte normative për t’i ndryshuar këto plane. Se çfarë ka ndodhur në vitin 2012, u tha këtu. Është diskutuar me zë të fortë edhe në komision, por vetëm me një ndryshim: këtu na dëgjojnë ata që, në fakt, janë gjykatësit më të mirë, të cilët, në fund të ditës, na vënë notën për çdo fjalë që ne themi, jo vetëm këtu, por edhe për çdo veprim që kryejmë të dyja palët. Nuk do të filloj të rendis argumentet se çfarë ka ndodhur, sepse një pjesë e mirë e tyre u thanë edhe nga kolegët, madje edhe mediat kanë folur. 

Ajo që besoj se është me rëndësishme lidhet me atë se çfarë solli ky buxhet në jetët tona, në jetën e mijëra fëmijëve, të invalidëve dhe të moshave të treta; se sa dhe si e uli kufirin e borxhit ky buxhet. Për këtë më lejoni t’ju kujtoj vetëm se çfarë ka thënë Berisha pikërisht nga kjo foltore në vitin 2011. “Ky është buxheti më i madh në tërë historinë e vet. Ka si objektiva më kryesorë garantimin e stabilitetit makroekonomik. 
Buxheti i vitit 2012 është hartuar duke u bazuar në objektivat e garantimit të stabilitetit, të të gjithë treguesve më optimalë të mundshëm për stabilitetin ekonomik, siç jemi zotuar se nuk ka dhe nuk do të ketë rritje të borxhit, por vetëm ulje të tij; se nuk ka dhe nuk do të ketë rritje të deficitit buxhetor, por vetëm ulje të tij; se nuk ka dhe nuk do të ketë parashikime të tjera përveçse atyre me praktikën më konservatore”. Këto fjalë i ka thënë Berisha në këtë foltore. Këto fjalë kanë dëgjuar shqiptarët në fund të vitit 2011. Se çfarë ka ndodhur realisht, e kanë ndjerë shqiptarët, por edhe ne. Ndoshta një pjesë juaja nuk e ka ndjerë, sepse imuniteti juaj ekonomik nuk i ndien viruse të tilla si këto. Por se çfarë ka ndodhur realisht, po e themi edhe një herë dhe le ta dëgjojnë përsëri shqiptarët. Po edhe ne këtu. Për vitin 2012 të ardhurat nga tatimet dhe doganat kanë shënuar një rënie prej 3,3 miliardë lekësh në total. Të ardhurat nuk u realizuan në nivelin 25,4 miliardë lekë ose 2%. Një ndër problemet më të mëdha është raportimi jo real i borxhit publik; mosraportimi i një borxhi prej 500-700 milionë dollarësh; mosraportimi i të ardhurave nga privatizimi i katër HEC-eve (në total, stoku i borxhit arrin në 828 miliardë ose 61% të prodhimit të brendshëm bruto) dhe thyerja e rregullit fiskal gjatë vitit 2011. 
Përpara heqjes me ligj të tavanit të borxhit, niveli i borxhit kishte arritur në 71% deri në 73% të prodhimit të brendshëm bruto. E pra, ky ishte buxheti më i madh në historinë e vendit që proklamoi zoti Berisha në këtë foltore, që ne, ju, shqiptarët, fëmijët, invalidët, moshat e treta dhe stabiliteti makroekonomik, në fakt, provuam në vitin 2012. Efektet e tij janë shtrirë gjatë në kohë.

Faleminderit!

Ilir Meta – Fjalën e ka zoti Igli Cara.

Igli Cara – I nderuar Kryetar i Kuvendit,

Të nderuar kolegë deputetë,

Të dashur miq,

Sot unë kam vendosur që për herë të parë në jetën time parlamentare të shkel Rregulloren e Kuvendit. Ju kërkoj shumë ndjesë të gjithëve, por jam i detyruar ta bëj. Sot kam për të thënë disa gjëra. Rrethanat e sollën që ta kem mik në jetë Sokol Olldashin, ndërsa ikja e hidhur e tij nga kjo botë na lidhi përjetësisht. Miqësitë ngjajnë, prandaj bëhen, thotë një fjalë e vjetër popullore. Unë hyj te miqtë jo të hershëm të Kolit, por fati, karakteri, besimi, mirënjohja, respekti i ndërsjellë dhe, ndoshta, të qenit edhe çuna Durrësi, na kanë bërë të ishim bashkë gjatë këtyre viteve, në ditë të mira, në ditë të trazuara. Zoti e solli edhe në ditën më të keqe të jetës së Sokolit. 

Këto ditë, për shkak të telefonatave dhe të sms-ve, por edhe të rrethanave ku u ndodha, kuptova se ne (politika) dhe media, disa prej tyre, përfshirë edhe rrjetet sociale, ndjesë për fjalët, por duket që na kanë bërë (nuk lë edhe veten jashtë kësaj) të jetojmë si në xhungël. Ndjesë, por shqiptarët kanë disa zakone për lindjen, martesën dhe për vdekjen, të cilat duket se kjo jetë moderne dhe teknologjike po i harron, për të mos thënë që po i përçudnon. Koli, miku ynë nuk është më dhe dhimbja rëndon fort mbi ne. Koli, miku ynë, do t’u mungojë Kozetës, nënës së tij të vuajtur e të mençur, babait, vëllait, motrës, që përpos gjithë jetës së vështirë, fati këtë radhë i goditi akoma më keq. Koli, miku ynë, do t’i mungojë Kelës, bashkëshortes zonjë dhe pedagoges së nderuar; do t’u mungojë djemve, Glakut dhe Kleidit. Koli, miku ynë, do t’u mungojë demokratëve anembanë vendit, se i tillë ishte Koli, kishte miq, shokë e njerëz që e donin në çdo cep të Shqipërisë. Koli, miku ynë, do t’i mungojë Partisë Demokratike. Basha e Berisha kanë humbur një bashkëpunëtor, nga më të mirët e 20 vjetëve. 

E djathta shqiptare ka humbur zërin më të fortë që e përfaqëson. Ne miqtë dhe shokët e tij kemi humbur njeriun që na frymëzonte. Koli, miku ynë, do t’u mungojë edhe Gramoz Ruçit, Edi Ramës dhe Ilir Metës. Do t’u mungojë për mendjen e mprehtë dhe për debatin shpotitës. Do t’i mungojë, se edhe politika shqiptare do lojtarë dhe si çdo lojë ka dy krahë. Koli, miku ynë, do u mungojë edhe të gjithë atyre që më 20 nëntor duhet t’i kërkonin falje dhe ndjesë për pabesinë dhe shpirtvogëlsinë, të gjithë atyre që mendojnë se pragmatizmi është mënyrë mbijetese dhe se në këtë botë, shpesh të bukur e shpesh të ngatërruar, shpirtrat lindin të shitur!

Koli, miku ynë, do të na mungojë shumë në këtë sallë! Do të na mungojë fjala e tij brilante prej gazetari të sprovuar, politikani par exellence dhe guximtari si ai! 

Sokol, miku im!

Sot nga kjo sallë, dua të falënderoj të gjithë ata shqiptarë që për 4 legjislatura të besuan e të votuan; shokë, miq e dashamirës nga Durrësi dhe e gjithë Shqipëria, që pritën në orë të tëra mes lotëve e shiut për të të bërë nderin e fundit.

U prefsh në paqe miku ynë!

Shumëkush këto ditë ka folur e shkruar që Sokoli e kishte një projekt politik, por gjithkush që e ka njohur në vite e di që Sokoli e kishte gjithnjë një të tillë.

Sokoli hyri në politikë me një mision të qartë: të ishte zëri i së djathtës shqiptare dhe u përpoq fort brenda Partisë Demokratike për të qenë i tillë. Sokoli ka pasur kurajën, si pak nga ne, të pranonte përgjegjësitë individuale dhe kolektive politike, gjë që e bëri gjatë fushatës zgjedhore brenda PD-së në korrik të këtij viti, por edhe pak ditë më parë në këtë Kuvend, duke i treguar gjithë politikës shqiptare që ka ardhur koha për një qëndrim ndryshe ndaj votës e votuesve, demokracisë dhe politikës.

Politika ka nevojë të rikonceptohet dhe, për më tepër, opozita jonë të rimodelohet. Ky ishte projekti i njeriut që Astrit Patozi e quajti “fenomen” e që unë sot dua ta quaj “misionar”. Sokol Olldashi u rrit në kampet e qytezat e të internuarve të regjimit komunist dhe si i tillë ishte dhe mbetet një antikomunist, fanatik i së drejtës të pronës dhe, për më tepër, misionar i së djathtës së vërtetë shqiptare.

Dhe në fund, po ju them që Sokoli e kishte projektin e tij: projekti i tij ishte dhe mbetet Partia Demokratike e Shqipërisë.

Faleminderit!

Ilir Meta – Faleminderit, zoti Cara!

Fjalën e ka deputeti dhe ministri i Shëndetësisë, zoti Beqja.

Ilir Beqja – Në fakt, pas fjalës së kolegut Cara është pak e vështirë të kthehesh në rrjedhën e diskutimit të rendit të ditës. Edhe unë e kam njohur kolegun Olldashi prej më shumë se 20 vjetësh. Ndoshta me të kam pasur debatet më të forta politike dhe prej tyre ndoshta kam mësuar edhe më shumë sesi bëhet debati. Por, ja, që jeta kjo qenka!

Ngushëllime nënës së tij, bashkëshortes, familjes, por edhe juve, që e kishit bashkëpunëtor dhe mik të afërt!

Megjithatë, sot duhet të diskutojmë për buxhetin, të cilin, ne, si maxhorancë, nuk e kemi programuar, nuk e kemi miratuar, nuk e kemi rishikuar dhe as nuk e kemi zbatuar. Nuk e kemi programuar, sepse nuk ishte detyra jonë, nuk e kemi miratuar, sepse ishte qartësisht në sytë e botës një flluskë. Jua kemi thënë që herën e parë, më 5 dhjetor 2011, kur ishte për t’u diskutuar në seancë dhe nuk e kemi rishikuar, sepse që atëherë ishim të bindur se ishte përpjekje për të bërë diçka jo të mirë. Jua kemi thënë më 26 shtator 2012, por jua kemi thënë edhe më 12 dhjetor 2012, kur keni tentuar të bëni ndryshimet e tij. Sigurisht që nuk e kemi zbatuar, se nuk ishte detyra jonë, por këto janë rregullat e demokracisë që kemi pranuar. Në detyrim të qytetarëve shqiptarë, sot duhet ta sjellim ne për miratim. Por çfarë jemi të detyruar të miratojmë sot? Konfirmimin e dështimit të qeverisjes së PD-së, të njëjtën paaftësi dhe papërgjegjshmëri me të cilat jeni sjellë me financat publike vit pa viti të qeverisjes suaj. Më 2012-n keni arkëtuar 200 milionë dollarë më pak sesa ato që vetë ju programuat dhe, për pasojë, keni shpenzuar për investime kapitale apo për transferta në buxhetet familjare 250 milionë dollarë më pak sesa ju vetë kishit programuar. Madje, në vitin 2012 keni qenë edhe më keq sesa në vitin 2011, keni arkëtuar 1,2% më pak se në 2011-n dhe për pasojë keni pasur shpenzime kapitale 12,8% më pak se në 2011-n. E njëjta gjë ka ndodhur me treguesit makroekonomikë, me rritjen ekonomike, me deficitin buxhetor, me borxhin publik etj. Në fakt, është shumë e thjeshtë: ja ku janë, edhe projektbuxheti edhe buxheti juaj faktik. Këtu janë edhe arsyet reale pse morët kundër 1 milion shuplaka më 23 qershor 2013. Nëse nuk e keni kuptuar ende, unë ju këshilloj të lexoni këto dy dokumente, që ta keni shumë më të lehtë për ta kuptuar.

Le të flasim më konkretisht për shëndetësinë.

Në shtator të vitit 2009, ju premtuat se do të rrisnit 60% shpenzimet publike të shëndetësisë. Nuk e bëtë as më 2011-n, as më 2012-n dhe as në buxhetin e 2013-s. Madje edhe një pjesë e rritjes shkoi vetëm për të prodhuar TVSH-në 10%, që ju vendosët te barnat. Meqë ra fjala për TVSH-në e barnave dhe për t’i hequr merakun kujtdo, edhe kryetarit de facto të PD-së, po jua konfirmoj që me paketën e re fiskale, të cilën do ta sjellim muajin e ardhshëm në parlament, do të propozojmë heqjen e saj për barnat.

Shpenzimet për shëndetësinë më 2012-n janë në nivelin 2,7% të GDP-së, po aq sa ishte edhe më 2005-n. Pra, s’keni bërë asgjë! Asnjë përmirësim në treguesit e shëndetit dhe asnjë përmirësim në rritjen e aksesit në kujdesin shëndetësor. Vetëm një gjë është rritur në 2012-n kundrejt 2011-s: janë rritur borxhet, që spitalet i kanë furnitorëve të barnave, të materialeve mjekësore, të shërbimeve bazë apo të atyre mbështetëse. 

E keni shumë merak shëndetësinë falas, por ne do ta realizojmë, duke filluar që nga viti i ardhshëm, me paketën e kontrollit bazë falas për të gjithë shqiptarët në grupmoshën 40 deri 60 vjeç. Por që të bëjmë shëndetësinë falas fillimisht do të duhet të korrigjojmë pasojat e veprimeve tuaja shkatërruese në shëndetësinë shqiptare, mirëmbajtjen e pajisjeve biomjekësore. Sepse ja çfarë keni bërë: në mes të vitit ministri urdhëron ndërprerjen e kontratave të mirëmbajtjes së pajisjeve biomjekësore. Këto janë arsyet, sepse, gjatë gjithë verës dhe vjeshtës, rezonanca dhe skaneri në QSUT, në spitalin Ushtarak, në Durrës dhe në Korçë nuk kanë funksionuar. Prej tri javësh, me përgjegjshmëri, i jemi kthyer normalitetit. Shpresojmë që, deri në fund të vitit, i gjithë parku i vlefshëm dhe i shtrenjtë i pajisjeve biomjekësore të jetë në dispozicion të kujdesit shëndetësor.

Me organizimin e shërbimeve në Qendrën Spitalore Universitare ja çfarë bëtë: në 7 gusht bëtë anulim loje në QSUT, por i latë shërbimet në ajër, duke lënë shefa të vjetër dhe shefa të rinj, duke shmangur përgjegjësinë ndaj kujdesit të pacientëve. 

Po me regjistrimin e barnave çfarë keni bërë? E kam thënë në një seancë, por, tani, po ju them edhe më shumë, sepse sa më shumë shikojmë aq më shumë evidentohen paudhësitë dhe shkeljet tuaja. Në pesë raste rezulton se i gjithë procesi i regjistrimit të barnave është bërë, në mënyrë të parregullt, brenda ditës. Këto, kolegë të dashur, kanë pasoja të drejtpërdrejta në farmakovigjilencën, në cilësinë e barnave që marrin qytetarët shqiptarë. Në 90 raste është përsëritur e njëjta gjë brenda dy ditësh. Rekordin e mbani në një ditë, kur praktikisht sot keni regjistruar lejen e barit dhe të nesërmen keni depozituar në protokoll dokumentet e aplikimit të regjistrimit. 

Ndërkohë, ka edhe një gjë që është akoma më e rëndë. Shikoni çfarë keni bërë në javën e fundit të qeverisjes tuaj. Këto janë foto që tregojnë se si largohen nga qendra spitalore pajisje mjekësore të ardhura dhuratë, sepse drejtori i spitalit thotë: "Këto m'i kanë sjellë dhuratë, kur isha unë drejtor" apo "Këto kam për t'i marrë në administrim në klinikën time apo diku tjetër". Sigurisht kjo është një çështje që ne ia kemi kaluar prokurorisë. 

Në ndryshim nga maxhoranca e mëparshme ne do të bëjmë vetëm auditimin dhe evidentimin. Nuk do të bëjmë as prokurorin dhe as gjykatësin.

Edhe një herë po e përsëris, për të gjithë ju, nga fillimi i vitit të ardhshëm TVSH-ja për barnat do të jetë zero dhe do të ketë kontroll periodik të përvitshëm falas për të gjithë shqiptarët nga 40 deri në 60 vjeç.

Faleminderit!

Ilir Meta - Faleminderit!

Fjalën e ka zoti Helidon Bushati.

Helidon Bushati - I nderuar Kryetar, 

Të nderuar kolegë,

Së pari, kam detyrimin që t'i kundërpërgjigjem ministrit Beqja për mungesën e transparencës në ato që deklaroi këtu. 

Është e vërtetë që janë ndërprerë kontratat e mirëmbajtjes. Ju e dini shumë mirë se pse janë ndërprerë. Janë ndërprerë, sepse auditi i ministrisë, në mënyrë të dokumentuar, ka nxjerrë që ato kontrata janë bërë në mënyrë të paligjshme dhe janë dërguar, nga ne, pranë enteve përkatëse për të ndjekur procedurat ligjore. 

Ndërkohë, për sa u përket regjistrimeve dhe tenderave, ju e dini shumë mirë, zoti Ministër, se kush e ka menaxhuar sistemin shëndetësor për katër vjet. Ndiqini ato kontrata! Nëse janë të parregullta, dërgojini pranë enteve përkatëse për të ndjekur procedurat ligjore.

Unë desha të ndalesha pikërisht në sistemin shëndetësor, në politikat menaxhuese të PD-së, të cilat kanë qenë të ndërgjegjshme edhe për faktin e pamohueshëm se ky sektor, për vetë rëndësinë, ka ndikim në jetën e shtetasve dhe në ekonominë e vendit. Falë vlerësimeve dhe seriozitetit për rëndësinë e menaxhimit me efikasitet të burimeve financiare të sektorit shëndetësor, është arritur që të ruhet qëndrueshmëria financiare e skemës së sigurimeve shëndetësore, të mos ketë ndërprerje të financimeve të aktiviteteve të subjekteve të kontraktuara, si dhe të garantohen marrëdhënie korrekte me ofruesit e shërbimeve qofshin spitalorë, parësorë ose farmaceutikë.

Më lejoni, të nderuar kolegë deputetë, të ndalem në disa aspekte teknike të çështjes për të cilën po diskutojmë sot, për buxhetin faktik të vitit 2012 për sektorin e shëndetësisë. Analiza me objektivitet e tyre, mendoj, do të demonstrojë edhe më qartë idenë për rëndësinë që i ka dhënë Partia Demokratike këtij sektori të rëndësishëm. 

Gjatë vitit 2012 bëmë një lëvizje nga planifikimi fillestar, duke pakësuar me rreth 390 milionë lekë zërin e shërbimit parësor, me 25 milionë lekë shpenzimet administrative dhe me 20 milionë lekë investimet, duke i kaluar këto para si shtesë për shpenzimet e rimbursimit të barnave. 

Këto lëvizje nuk kanë qenë të thjeshta për t'u kryer, por, në thelbin e tyre, ato flasin për vëmendjen që ka treguar qeverisja e Partisë Demokratike për të mbështetur sidomos shtresat në nevojë dhe ato me probleme shëndetësore në ofrimin e barnave falas. 

Po të bëjmë një krahasim me vitin 2011, vihet re një rritje e të ardhurave faktike në masën 12%, ose me rreth 1683 milionë lekë. E shprehur në terma relativë, rezulton se të ardhurat nga kontributet e sigurimeve shëndetësore janë rritur me 7,2%, ndërsa kontributi i shtetit në skemë ka pësuar një rritje me 15%, ose e përkthyer në shifra absolute kemi të bëjmë me një rritje prej 1245 milionë lekësh. Mjafton vetëm kjo shifër e kontributit në rritje të shtetit në sektorin e shëndetësisë, të nderuar kolegë deputetë të maxhorancës, për të kuptuar dhe interpretuar drejt faktin e pamohueshëm për vëmendjen e madhe që qeveria e Partisë Demokratike i ka kushtuar sektorit të shërbimit shëndetësor publik. Mos harroni se kjo rritje e kontributit në këtë sektor ka ardhur në një vit që konsiderohet si një ndër vitet më të vështira financiare për ekonominë tonë, siç ishte viti 2012.

Nëse u referohemi të dhënave, që kanë të bëjnë me shpenzimet e rimbursimit të barnave për vitin 2012, vihet re serioziteti i qeverisë së Partisë Demokratike për të qenë korrekt me këtë zë të rëndësishëm të buxhetit në këtë sektor. Kështu, nga 7881 milionë lekë të planifikuara për t'u paguar, janë paguar 7880 milionë lekë. Në krahasim me vitin 2011, kjo shifër ka pasur një rritje në vlerë absolute prej 998 milionë lekësh të planifikuara dhe të realizuara për rimbursimin e barnave.

Të gjithë jemi dëshmitarë se gjatë 8 vjetëve të qeverisjes së Partisë Demokratike të gjitha shtresat e shoqërisë, profesionistët në vend kanë përfituar rritje të të ardhurave mujore. Në këtë kontekst, një interes i veçantë i është dhënë edhe rritjes së pagave të punonjësve të sistemit shëndetësor, duke përfshirë pa përjashtim të gjithë zinxhirin e punonjësve të këtij sistemi. Ne jemi të ndërgjegjshëm, por edhe krenarë, sepse kemi arritur të përmbushim premtimet tona politike, duke rritur çdo vit pagat e punonjësve të sistemit shëndetësor me gjithë sforcon e madhe financiare të qeverisë së PD-së në vitet e vështira për shkak të krizës financiare ndërkombëtare dhe në rajonin tonë në mënyrë të veçantë. Një rëndësi të veçantë gjatë vitit 2012 i kemi kushtuar edhe bashkëpunimit me Institutin e Sigurimeve të Kujdesit Shëndetësor, kemi qenë të interesuar dhe kemi mbështetur politikat e këtij institucioni në drejtim të shtimit të numrit të barnave të rimbursueshme, si dhe të shtimit të bazës së paguesve të kontributeve të sigurimeve shëndetësore. Në vitin 2007 buxheti i Institutit të Sigurimeve të Kujdesit Shëndetësor nga 9 mijë e 972 milionë lekë dhe në vitin 2012, kjo shifër do të shkojë në 28 mijë e 934 milionë lekë. Është bërë rritja e numrit të barnave të skemës së rimbursimit nga 362 në vitin 2007 në 413 në vitin 2012. Ndërkohë që numri i principeve aktive në skemën e rimbursimit ka njohur rritje nga 220 në vitin 2007 në 233 në vitin 2012. Për sa i përket shpenzimeve totale të rimbursimit të recetave ato janë rritur nga 3.51 miliardë lekë në vitin 2007 në 7.9 miliardë lekë në vitin 2012. 

Të nderuar kolegë deputetë, ne jemi të ndërgjegjshëm, por edhe krenarë se gjatë kohës së qeverisjes së PD-së janë bërë hapa të rëndësishëm në përmbushjen e misionit në shërbimin shëndetësor ndaj shtetasve tanë. Sigurisht që ne nuk mund të pretendojmë se kemi arritur gjithçka në mënyrën më të mirë të mundshme, po jemi të bindur se kemi bërë më të mirën për të përmbushur me dinjitet dhe profesionalizëm premtimet tona. 

Së fundi, dëshiroj t’ju them se ashtu si deri më sot, PD-ja do të vazhdojë të jetë në mbrojtje të interesave të shtetasve shqiptarë, por edhe të punonjësve të sektorit të shërbimit shëndetësor publik, me synim për të garantuar një shërim cilësor dhe brenda standardeve bashkëkohore. 

Faleminderit!

Ilir Meta – Po, zoti Beqja. 

Ilir Beqja – Sigurisht, të drejtosh shëndetësinë duhet që, në radhë të parë, të marrësh përsipër të garantosh funksionimin normal të aparaturave. Ju e dini mirë që në datën 9 shtator, për të marrë detyrën e nderuar të deputetit, jeni larguar nga QSUT-ja, e cila kishte pajisje të rëndësishme që nuk punonin. Së dyti, do të ishte mirë t’i thoshit publikut se sa ishin borxhet e spitaleve, edhe pse kjo nuk ishte përgjegjësia juaj, sepse ju drejtuat vetëm për një periudhë disamujore. Por dua t’ju shpjegoj diçka: nuk e di nëse arritët ta konstatonit në punën tuaj në ata pak muaj arsyen kryesore pse ky zhvillim i rritjes së buxhetit të ISKSH-së duket i madh. Është shumë e thjeshtë: ato para nga Ministria e Shëndetësisë kaluan tek ISKSH-ja. Por mënyra më normale sesi maten shpenzimet në shëndetësi janë shpenzimet publike ndaj GDP-së, të cilat nga viti 2005 deri në vitin 2012 kanë qenë të njëjta. Askush nuk ka bërë më shumë se sa është bërë gjithë këto vite. Më folët për tenderat dhe prokurimet. Unë e di se si bëhen, por jo siç i ke bërë ti në datën 28 gusht 2013. Sigurisht, procedurat aty janë, por praktikisht dua t’ju them se duhet t’i shikoni më me kujdes se si janë ligjet, sepse edhe ato që ankimuat në Gjykatën Kushtetuese për aktin normativ, të gjithë bashkë, gjykata jua rrëzoi para pak minutave. 

Faleminderit!

Ilir Meta – Fjalën e ka zoti Haxhinasto. Edmond Haxhinasto – I nderuar zoti Kryetar, 

Të nderuar deputetë, 

Një ngjarje tragjike e pak ditëve më parë, ka bërë që shumë nga ne të reflektojë me dhimbje, veçanërisht për sa i takon detyrimit tonë për t’i shërbyer njerëzve dhe vetë jetës. Edhe me diskutimet tona këtu mund t’i shërbejmë jetës. Madje edhe me buxhetin. Unë vlerësoj se gjithkush duhet të ndjejë përgjegjësinë për çdo jetë njerëzore, për mënyrën se si ndikojmë ne me politikat tona, qofshin ato politika investimesh apo politika buxhetore. Rrugët janë jetë, por ato po marrin edhe shumë jetë. Çdo ditë vdes më shumë se një shqiptar në aksidentet rrugore dhe ky fakt tragjik nuk ka vend për debat politik. Kjo është një përgjegjësi dhe një detyrim i madh dhe unë do të kontestoja humanizmin e kujtdo që do ta shikonte këtë çështje ndryshe. 

Pra, të nderuar deputetë, para së gjithash e shoh si një përgjegjësi njerëzore dhe më pas politike që të ndryshojmë politikat tona të sotme për sa u takon buxhetimit, investimeve në infrastrukturë dhe në fusha të tjera. Është mirë ta pranojmë të gjithë se duhet të ndryshojmë shumëçka për sa i takon këtyre investimeve. Duhet të vlerësojmë se, para së gjithash, është interesi ndaj qytetarit. Duhet ndryshuar mënyra dhe koncepti i rëndësisë që i kushtojmë investimit dhe sigurisë në rrugë, pra si i mirëmbajmë rrugët. Duhet të ndryshojmë mënyrën se si i përfundojmë ato; me shina mbrojtëse apo pa to, me sinjalistikë apo pa to? Sepse produkti është “jetë njerëzish”. Duhet të ndryshojmë mënyrën se si i konceptojmë investimet. Ato janë një shërbim ndaj qytetarit, janë një instrument zhvillimi dhe jo si një rast për të bërë inaugurime apo për të gdhendur emra të përveshëm në histori, ndërkohë që ata që paguajnë paratë janë qytetarët, por që shërbimi nuk iu ofrohet ashtu siç paguajnë, po shpesh u merr edhe jetën. 
Ndryshimi duhet të vazhdojë edhe te planifikimi i investimeve. Ato duhen vlerësuar me impaktin që japin, me impaktin social dhe atë ekonomik, dhe jo me atë impaktin politik. Nuk ka sesi të ndodhë që në vitet elektorale, ndonëse buxheti është në nivele më të ulëta, të hapen 80% e veprave të reja me financim minimal dhe nganjëherë edhe më se minimal, deri në 1%, siç është rasti i një vepre në afërsi të Tiranës që, sipas kësaj përqindjeje investimi, do të kërkojë 100 vjet për t’u mbaruar. Planifikimi duhet të mos jetë i copëzuar, por integral. Pra, do të thotë që të ketë të gjithë përbërësit e tij, por edhe dimensionin rajonal të tij, pasi edhe vepra të mëdha me potencial të jashtëzakonshëm, siç mund të jetë Rruga e Arbërit, planifikohen, financohen deri diku, por mbesin në kufi dhe nuk rikuperojnë absolutisht potencialin e tyre të vërtetë dhe buxheti ynë është i paaftë që ta planifikojë që segmenti kryesor i një vepre të tillë është edhe 200 milionë të tjera. Duhet të planifikohet investimi dhe të ketë edhe elementin e shpronësimit, pasi edhe ata që shpronësohen, janë përfitues, apo jo? Fakti është që buxheti që po diskutojmë sot i ka 7 herë më të vogla planifikimet sesa nevojat, e kam fjalën për shpronësimet, për të mos folur pastaj për pagesën e TVSH-së apo për detyrime të tjera, dhe arrijmë në një situatë të tillë, ku duhen rreth 140 milionë dollarë për të paguar vetëm detyrimet e punëve të kryera ndaj biznesit, le pastaj po të flasim për detyrimet për të mbyllur të gjitha veprat e kontraktuara, gati gjysmë miliard euro. 

Ndryshimi vazhdon, të nderuar deputetë, te cilësia e punimeve. Cilësia e punimeve të veprave tona të infrastrukturës lë shumë për të dëshiruar, supervizioni i tyre lë shumë për të dëshiruar dhe më e keqja është se shpeshherë papërgjegjshmëria e realizimit dhe mungesa e standardit janë standardi i vetëm që kanë këto vepra. Ndryshimi qëndron edhe te qëndrueshmëria e investimit, tek investimi dhe te kostoja e operimit, pasi edhe këto janë elemente shumë të rëndësishme të investimit si i tillë. 

Sot përballemi me një situatë, ku kemi një sektor të tërë të falimentuar, siç është ai i ujësjellës-kanalizimeve, ku ndërmarrjet nuk mbulojnë dot as shpenzimet e tyre, për të mos folur pastaj për rritjen e investimeve dhe për të shkuar më pranë qytetarit. Mund të vazhdoja pa fund, por mendoj se nuk do të shërbente. Ajo që dua të them është se ne duhet të kuptojmë dhe të dimë të gjithë së bashku, në të dyja krahët e kësaj salle, që gjërat duhen ndryshuar. Në planin tonë, ne do t’i ndryshojmë. Do të ndryshojmë konceptin. Do të ndryshojmë planifikimin. Do të ndryshojmë cilësinë. Investimi për ne nuk do të jetë më beton, tulla ose llaç, por shërbim për qytetarin. Vepra, vetëm kur garanton shërbimin për të cilin ndërtohet, quhet e përfunduar. Këtë do të bëjmë edhe me planifikimin e ardhshëm buxhetor. Do të ndryshojmë thellësisht planifikimin e investimeve. Do të ketë impakt social dhe ekonomik të llogaritur, me qëllim që sistemi të trajtohet si integral, si një i tërë dhe jo i ndarë në segmente. Do të rritet në mënyrë të dukshme cilësia, kërkesa për cilësi dhe standardet do të jenë ato të Bashkimit Europian. Veprat do të ofrojnë shërbime të cilat do të jenë cilësore, që vijnë nga përdorimi siç duhet i parave të qytetarëve. Siguria do të jetë një element shumë i rëndësishëm dhe prioritar në konceptimin, planifikimin dhe realizimin e investimeve tona që rrugët tona të jenë shërbim për zhvillimin dhe për qytetarët, dhe jo rrezik për jetën e tyre. 

Së fundi, mirëmbajtja do të jetë një element i rëndësishëm. Do të planifikojmë më shumë, do të shkojmë në ato nivele që na duhen për të ruajtur investimin e jashtëzakonshëm të qytetarëve shqiptarë që kanë bërë nëpërmjet pagimit të taksave. 

Në fund fare do të thosha që ne do të kemi një përqasje të re edhe për biznesin. Do ta kemi atë partner për të investuar atë çfarë dëshirojmë të ndërtojmë. Sigurisht, në çdo vend dëshirat dhe planet për të ndërtuar, për të investuar janë shumë më të mëdha sesa mundësitë, por ne duhet ta shfrytëzojmë edhe këtë mundësi, mundësinë që komuniteti i biznesit të jetë partner me përpjekjet tona, me qëllim që gjithçka që investojmë t’i shërbejë ekonomisë, por, para së gjithash, t’i shërbejë qytetarit. 

Faleminderit!

Ilir Meta – Faleminderit!

Fjalën e ka deputeti Sali Berisha. 
Sali Berisha – Të nderuara zonja deputete, 

Të nderuar zotërinj deputetë, 

I nderuar zoti bashkëkryetar i maxhorancës aktuale ose i parlamentit “Meta-Rama”, 

Të dashur qytetare dhe qytetarë, 

Sot diskutohet për buxhetin e vitit 2012, vitin më të vështirë në historinë ekonomike të Europës, në të cilin Europa në tërësi, përfshirë ekonominë e saj më të madhe, njohu vështirësitë më serioze, kurse ekonomia e vogël shqiptare, pa diskutim, u përball me vështirësitë më të mëdha. Këtë vit, pra në vitin 2012, përveç krizës “lubi” europiane, që zhyti në recesion të thellë edhe partnerin tonë tjetër kryesor, Italinë, përveç Greqisë, Shqipëria njohu dimrin më të thellë të 30 vjetëve të fundit, i cili, në shumë mënyra, paralizoi jetën ekonomike dhe në tërësi, si sipërfaqe, pothuajse të dy të tretave të vendit, natyrisht me peshë specifike, jo dy të tretat në ekonominë e vendit. Të gjitha këto e bëjnë vitin 2012, buxhetin e tij, tërësinë e zhvillimeve më të vështirin në tetë vjetët e qeverisjes sonë. Por në vitin 2012, pikërisht në momentet më kulmore të krizës, ekonomia shqiptare qëndroi, nuk ra në recesion. 

Falë reformave dhe menaxhimit, ajo ia doli të garantojë një rritje rreth 2%, siç thotë Fondi Monetar. Ia doli të rrisë të ardhurat një vit më parë, rreth 10%-12%. Ia doli, mbi të gjitha, të garantojë rritjen e rrogave dhe të pensioneve, tri herë më shumë se inflacioni, për qytetarët shqiptarë. Ia doli të garantojë ndërtimin e mbi një mijë kilometrave rrugë të të gjitha kalibrave, kombëtare, rurale, dytësore, tretësore e me radhë. Ia doli të finalizojë ndërtimin e dhjetëra, qindra shkollave, sistemeve të kanalizimit, të ujësjellësve dhe t’i afrojë pranë përfundimit, për herë të parë, mbi 11 impiante të përpunimit të ujërave të zeza. Ia doli të krijojë, të gjenerojë vende pune. Ia doli të bëjë që Shqipëria të mos dorëzohej në situatën më të vështirë të saj. Të gjitha këto, të dashur qytetare dhe qytetarë, janë botërisht të konfirmuara. Viti 2012, me gjithë vështirësitë që pati, që i pati të padiskutueshme, u mbyll me një shëmbëlltyrë makroekonomike të shkëlqyer në një aspekt: inflacioni 2%, deficiti buxhetor 3.2%, borxhi publik rreth 60%. Në kulmin e krizës borxhi publik pati kontrollin më të fortë. Shqipëria ia doli përsëri, vendi i vetëm në rajon, nga më të paktit, që arriti të ruajë investimet e huaja mbi 1 miliard dollarë. Shqipëria ia doli të ruajë një ritëm investimesh publike, të cilat çuan drejt finalizimit autostradën Shkodër-Han i Hotit, çuan drejt finalizimit autostradat e Jugut, shtynë punimet në rrugën e Arbrit, zgjeruan ndjeshëm listën e barnave për njerëzit në nevojë. Shqipëria qëndroi në këtë krizë ekonomike, viti më i egër i saj. Por për çfarë shërben kjo? Kjo shërben për ata të cilët duan t’i referohen praktikës dhe doktrinës, për të nxjerrë mësime. Mësimi i madh i këtij viti ishte se kusht vendimtar është disiplina fiskale. Keni qenë këtu, të nderuar deputetë, të krahut të majtë, se çfarë bëmë ne kur erdhëm në vitin e vështirë 2012. Shkurtuam me 19 miliardë lekë shpenzimet. Çfarë bëmë tjetër? Rritëm vetëm me 6 miliardë lekë borxhin dhe me këtë garantuam një deficit buxhetor 3.2%, ndër më të përshtatshmit që mund të ekzistojnë. Me këtë kontrolluam borxhin në mënyrën më të vendosur, me këtë hodhëm bazat për një 2013-të krejtësisht tjetër, vit kthese, vit të rëndësishëm, së bashku me reforma të tjera në vazhdim. 

Rritja ekonomike, e kam theksuar një herë, dhe e theksoj, në vlerësimin tim, duhet të jetë qëllimi më madhor i politikës ekonomike. Rritja ekonomike është gjeneratori universal më i fuqishëm i krijimit të vendeve të punës. Qytetari që punësohet në kushtet e tregut të lirë, ka arsye të jetë i lumtur me punën e tij. Lumturia është më komplete, por pa punë nuk ka lumturi. Çfarë ndodh? Me shpejtësi të madhe, në mënyrën më të pabesueshme, kjo qeveri po rrokullis ekonominë shqiptare. Është mirë të dëgjoni: unë e kuptoj që ju jeni me klishe parafabrikatesh. Unë e kuptoj që ju (jua them me keqardhje të madhe), keni faktuar në mënyrë të përsëritur se nuk keni interesa të tjera veç atyre personale, por dëgjoni: po e shtyni vendin drejt një krize dhe ky është mëkati më i madh që mund të bëhet. Po e çoni vendin mbrapa, po e rrokullisni drejt recesionit. Do të më falni: a nuk ishit ju, a nuk ishin këta, të dashur qytetarë, që bërtitën dy vjet rresht për borxhin 60% dhe e llogarisnin borxhin për frymë? Borxhi nuk është i mirë, por nuk morëm një qindarkë për rroga, për pensione dhe për probleme të tjera. Çdo qindarkë e investuam, e investuam aty ku kthehet më shumë. Borxhi nuk është i mirë, por investuam në fusha me rentabilitet. Ai tregon se gjeneron rritje. Se shtrimë infrastrukturën (shtrimë investimet në të katër anët e vendit), dhe bëmë të mundur që asetet e këtij vendi të bëhen disponibël për biznesin. Në kulmin e krizës arritëm të ruajmë fluksin më të lartë të investimeve në rajon dhe më gjerë. Investuam fuqishëm në arsim, në shkollim. Natyrisht, efektet janë afatgjata dhe është larg të qenit të përsosur, por është një sistem arsimor krejt tjetër nga ai që gjetëm. 

Ne investuam ndjeshëm në shëndetësi dhe do t’ju them dy fjalë këtu, se nuk kam folur deri sot. Unë ju kam dëgjuar se me sa injorancë flisni për shëndetësinë, se me çfarë përçmimi flisni për një armatë të tërë burrash dhe grash, që punojnë me vetëmohimin më të madh ditë e natë. Nuk them se nuk ka të meta, nuk them se nuk ka korrupsion, por dy gjëra do t’jua them: midis Petrit Vasilit, që hesht si fija e barit kur sulmohet këtu puna e tij 4-vjeçare, dhe këtij Elif Matrakut këtu, që nuk merr vesh se çfarë është shëndetësia, dallimi është si nata me ditën. Shëndetësia që drejtoi Petrit Vasili kishte të meta dhe dobësi, por mos harroni se ajo shëndetësi arriti vdekshmërinë foshnjore 1 shifrore, arriti të ketë pozicionin e tretë në Europë për aksesin më të lehtë te mjeku, por tani kompromisi i datës 1 prill rrafshon edhe malet. Ajo shëndetësi arriti që në 4 vjetët e fundit Shqipëria të ketë një nga nivelet më të ulëta në botë, të nderuara ministre, në vdekshmërinë amtare, e cila përbën një nga treguesit më cilësorë të kujdesit shëndetësor. Merreni dhe lexojeni, por ju i besoni një modeli që nuk ekziston, që keni krijuar në mendjen tuaj. Ai nuk ekziston në asnjë vend, përveçse në mendjet tuaja. Vazhdoni, por bëni një mbledhje të përbashkët grupesh, se keni edhe një që kokën e ka këtej, trupin andej dhe trajtojini këto probleme.

Ju dëgjoj këtu të flisni për borxhe, po ku jetoni? Cili vend në botë nuk u ka borxhe sipërmarrjeve dhe në cilin vend në botë sipërmarrjet nuk i kanë borxhe administratës? Nuk ka vend në botë, po kështu funksionon. Ju doni t’i bëni reparte policeske, por nuk i bëni dot. Kjo është shoqëri e lirë. Ju dyllosni llogaritë bankare, i falimentoni për t’u futur vetë së bashku me pronarin, në mënyrë që të mos paguani detyrimet. Lini me mijëra njerëz rrugëve, siç vepruat këto ditë. Ju, në vend që të nxirrni mësime, operoni mbi modelin tuaj që nuk ekziston dhe shkatërroni një model që mbajti rritjen ekonomike, mbajti Shqipërinë. 

Të dashur qytetarë dhe qytetare, po ecim drejt një situate shumë të vështirë ekonomike dhe unë duhet t’ju garantoj ju se asgjë mbi tokë nuk ndikon në xhepin tuaj, në jetën tuaj, në të ardhurat tuaja, në vendin e punës suaj sesa masat e reformave ekonomike të qeverisë.

Para dy ditësh, Banka e Shqipërisë informoi se në tremujorin e dytë të këtij viti, pas heqjes së tatim-fitimit për rrogat 300 dollarë e poshtë, u krijuan 22 mijë vende pune. Sigurisht, kjo nuk mund të ndodhë, sepse ata të cilët kanë krijuar në Shqipëri modelin e asaj Shqipërie që nuk ekziston, ata jetojnë në stratosferë dhe dalin e u thonë shqiptarëve se sëmundjet kronike të vendit do të shërohen plotësisht. 
Doktoreshë, shpjegoji pak kryetarit tënd se sa shërohen sëmundjet kronike të vendit, se po të ndodhte kjo, Shqipëria do të shndërrohej në ishullin legjendar të pavdekësisë së njerëzve.

Pra, çfarë po ndodh? Ekonomia po shkon drejt recesionit të sigurt. Ju kujtoj këtu një deklaratë tuajën për të kuptuar cektësinë absolute të njeriut që ju drejton në ekonomi dhe ju duhet të jeni të përgjegjshëm dhe nuk duhet të pranoni kurrë një situatë të tillë. Njeriu që për dy vjet rresht, në kundërshtim me çdo institucion ndërkombëtar, thoshte se Shqipëria është në krizë, në një kohë kur të gjitha institucionet ndërkombëtare thoshin se nuk është në krizë, papritmas, një ditë të bukur vjeshte, në fund të tetorit, deklaron: “U zgjidh! Në dhjetor kriza merr fund.”. Kur ai tha se sëmundjet kronike të vendit tim shërohen, tha një të vërtetë 0,1%, se ndonjë sëmundje kronike edhe mund të shërohet, për shumë faktorë, por në tërësi jo, në tërësi kurohen, mjekohen; por kur tha se nga tetori në dhjetor kriza mori fund dhe skenari grek nuk do të na vijë, ai tregoi edhe një herë nulitetin e tij absolut në nocionet më elementare ekonomike. Nuk po them më shumë.

Çfarë ndodhi? Pse po ecim drejt situatës shumë të vështirë? Po ecim se në vend të studionim këtë buxhet me pluset dhe minuset e tij, nuk them se ishte i përsosur, ju bëtë të kundërtën. Në qoftë se ne shkurtuam me 19 miliardë shpenzimet dhe morëm borxh vetëm 6 miliardë, ju, zotërinj, shkurtuat me 13 miliardë shpenzimet dhe morët borxh 40 miliardë, në mënyrën më të papërgjegjshme mbi tokë. Ju bëj thirrje të uleni si grup, të merrni ekonomistët dhe t’i pyesni se po e çoni vendin drejt asaj situate që nuk e meriton kurrë.

Ju, me një të rënë të lapsit, deklaruat se do të merrni 40 miliardë dhe do të rrisni borxhin në katër muaj, aq sa e kemi rritur ne në tetë vjet. Në këtë mënyrë, absolutisht, Shqipëria, do të shkojë drejt skenarit grek.

E ka paralajmëruar kryetari juaj, e ka në fjalime, por, më në fund, tha që shpëtuam. Në dhjetor dalim prej atij rreziku.

Mirëpo këtu është kafshata e gojës, këtu është ekzistenca. Këtu është rroga dhe pensioni. Nuk po jepni dot rrogat, nuk po jepni dot pensionet. Për herë të parë ndodh kjo, nuk ka ndodhur asnjëherë. 

Lërini mashtrimet, mos dëgjoni mashtrues të lindur! Keni pasur në arkë 40 milionë dollarë për pensionet e invalidëve dhe për ndihmën ekonomike. E keni shkurtuar me ligj dhe me vendim, duke mos ditur se çfarë është ajo. Një herë, një përfaqësues juaji në qeveri doli e tha: “Do t’i paguajmë me ushqim”, herën tjetër tha: “Shkoni dhe merrini te bizneset!”. Po përse, shtet është ky? Ky është turp. Dhe ju të gjithë duartrokisni. 

Zotërinj, përse po e rrokullisni ekonominë e vendit? Pretë investimet publike. A e dini ju që çdo njeri, që ka vetëm anën e ekonomisë, e di që në këtë kohë krize ato janë më të rekomanduarat, sepse mbrojnë rritjen, mbajnë rritjen dhe punësimin. Dilni dhe shëtisni pak, të nderuar zotërinj! A i morët 400 milionë dollarë borxh? Nuk po investohet asnjë qindarkë në një punë publike, përveçse në oborrin e Kryeministrisë dhe në zyrat tuaja. Nuk po krijohet një vend pune. Po shkatërrohen çdo ditë dhjetëra e qindra vende pune, sepse ky është zotimi juaj në 100 ditët e para. 

Rritja ekonomike është jetike për ta mbajtur këtë ekonomi. Përse do të biem ne? A e dini përse po biem? Ju keni ndërtuar administratën më nepotike dhe më të madhe në historinë e vendit. 

Dëgjoni, t’ju tregoj vetëm një episod tronditës! Tri-katër ditë më parë, vëllai i atij burrit që është atje, nëse gabohem, të më falësh! Nëse nuk e ke vëlla Panajotin, më fal!

A është Panajoti, vëllai yt?

(Zoti Gjiknuri ndërhyn pa mikrofon.)

Çfarë bëri vëllai i tij, këshilltar i Kryeministrit? Në thyerje të të gjitha ligjeve të vendit, ka shkuar te serveri i tatimeve, së bashku me këshilltarin e ministrit të “patates” të Ramiz Alisë (seç është një Beqiraj), e u kanë thënë: “Duam të dhënat”. “Po, por të dhënat jepen me procesverbal, me procedurë”, u kanë thënë. Të dhënat këshilltari i Kryeministrit nuk i merr dot kurrë aty, sepse ka procedurë, ka rregulla dhe ligje. Natyrisht që të dhënat jepen, por me procedurë. 

Shefi i IT-së në tatime, ju garantoj, në jetën e tij nuk ka qenë asnjë ditë në një parti, një njeri me pasion, i cili i vuri tatimet online, vendosi formën më moderne të pagesës së tyre dhe jo siç bëri kushërira, që preu kabllot e sistemit të IT-së në Kryeministri, u tha se ju mund t’i merrni, ndonëse nuk mund t’i merrnin, sepse për t’i marrë ka rregulla. Le të jesh këshilltar i Kryeministrit. Këshilltar i Kryeministrit je, por jo me fuqi ekzekutive, je vetëm për të këshilluar Kryeministrin. Kjo është e vetmja fuqi që ka, nuk mund të ketë fuqi tjetër. Por ju i keni sipas sojit këto punë. E thërret drejtoresha e tatimeve dhe e fusin brenda tri ditë. Me urdhër të saj e arrestojnë. Dëgjojeni tani, sepse është akrabaja e ministrit! Me urdhër të saj, marrin dhe arrestojnë një nga djemtë më të vyer të vendit. Fusin duart, sepse vëllai i këtij ministri është këshilltar, socialist mbi tokë nuk ka që të mund të jetë të paktën nënkëshilltar, vetëm këta janë. 

Ku është ajo ministrja tjetër, që i sillet ministrisë me një harbutllëk të paimagjinueshëm? Miss 20%-shi, që nuk ekziston në asnjë vend të Europës. A lexoni ju për kabinetet e tjera, apo jo? Klikoni një herë në të gjitha kabinetet europiane, nëse gjeni Ministri të Zhvillimit Urban. Europa është më e mençur, ajo ka departamente, por Ministri të Zhvillimit Urban nuk ka krijuar, sepse ajo është ministri e 20 përqindëshit pastaj. Vëllai i saj, kryedrejtor në Kryeministri, vëllai i këtij, këshilltar në Kryeministri. Kjo nuk shkon. 

Ministri i Ekonomisë emëron në pozitat më të larta të energjetikës menaxherin e “Hermesit”, me të cilin vodhi 10 milionë dollarë. 

Po shkojmë pak te serveri. Çfarë ndodhi me serverin, të dashur miq? U zhdukën të dhënat. I morën. Po përse i morën? Sepse donin t’ia ofronin “Deloitt”-it, sepse kanë filluar të prodhojnë bonot e Partisë Socialiste. Unë kërkoj nga parlamenti që të ushtrojë me urgjencë kontrollin më të rreptë ndaj këtij akti të shëmtuar.

 Prisni, sepse arrestimet nuk ndalen këtu. Është një kompani që quhet “Kubikos” (diçka e kësaj natyre), e cila zyrtarisht, me tender dhe me të gjitha, mbikëqyr sistemet, përfshirë edhe sistemin e Kryeministrisë. Shkoi që të sqarojë sistemin dhe e arrestuan. “Përse erdhe ti”, - e pyetën. “E kam për detyrë, sepse jam njeriu që e mirëmbaj këtë sistem dhe jam përgjegjës i tij”, - u tha ai. Shikoni se çfarë veprimesh bëjnë këta dhe duan të bëjnë ekonomi! 

Ju kërcënoni në mënyrën më serioze vendin dhe ekonominë shqiptare. Unë dua t’ju them këtu, sepse nuk jua kam thënë ndonjëherë këtë: aleanca juaj është një aleancë shumë e rrezikshme. Përse është e rrezikshme? Sepse një pjesë juaja njeh mirë një program dhe e dinë se çfarë është programi, nuk mund të them se nuk e dinë. Kam bashkëpunuar katër vjet, me të mira dhe të këqija dhe me të gjitha. Jam i bindur që e dinë ç’është programi, por kur vjen puna, programi në çështjet më jetike të shqiptarëve në ekonomi është zero. Nuk ekziston. Jua ka thënë Fondi Monetar, jua kanë thënë të gjithë specialistët. Mos u tallni më me shqiptarët! Ju nuk keni program ekonomik! Ju sulmoni si të tërbuar, njëri në një drejtim dhe tjetri në një drejtim tjetër, prandaj dhe Moody’s lëshon alarmin. 

Një raport që nuk është bërë, kulmi i kulmit as në vitin ’12. Merreni dhe shikojeni! Sulm ndaj bizneseve. Sulm ndaj koncesioneve. Sulm ndaj investimeve publike. Çfarë bëni ju kështu!? Ky është koncepti ekonomik? Në fund, kryetari juaj, për të na faktuar se ka zero njohuri, u thotë shqiptarëve se e kaluam problemin dhe në dhjetor kjo punë merr fund. Pse? Realizoi 90% të planit, krahasuar me planin tonë. Si e realizoi? Shkoni dhe shikoni të dhënat! Të dhënat e realizuara janë katastrofale. 40% më pak ka paguar TVSH-në. Njeriu që bërtiste si i papërmbajtur se nuk është paguar TVSH-ja, tani vjen puna dhe nuk paguan TVSH-në. Njeriu që thoshte se po marr 400-500 milionë, nuk paguan TVSH-në, për të eliminuar më tej bizneset. Këto janë të gjitha të regjistruara. Shkoni dhe bllokoni llogaritë bankare të firmave, fshehtas dhe tinëz! Kjo e fundit është një aferë dhe do të shikoj se cili prej jush do të futet brenda në këtë aferë. Jua them unë se kjo është një aferë shumë e papastër. Pasi arritët marrëveshjen për pagesat, e grisët atë. Pse e grisët marrëveshjen? Ai kishte për t’i paguar. Nëse nuk i paguante, le të përgjigjej. Ju i grisët marrëveshjen, sepse bëtë marrëveshje që të hyjë ndonjëri prej jush në këtë kompani dhe nuk ka asgjë tjetër.

Zoti Kryetar, unë kam shprehur shqetësimin tim më të madh për zhvillime kryekëput të pamerituara, në çështjen më parësore të jetës, të ekzistencës dhe veprimtarisë së qytetarëve shqiptarë, siç është problemi ekonomik. Unë jam i bindur se me këtë ekip, siç e ka nisur edhe do e bitisi, por prapëseprapë, bëj thirrje se cilido prej jush, që kërkon të arsyetojë me argumentet më minimale për problemet, të ndalet, sepse pastaj rrokullisja ka pasoja jashtëzakonisht të rënda. Nuk ka përse të bëhemi ne si “vegu i Penelopës”. Bota nuk ka pasur asnjë pasion të veçantë për Sali Berishën apo për qeverinë e tij, por kanë qenë shifrat dhe faktet, të cilat kanë qenë të pakundërshtueshme. Ju shkoni zëvendësoni Fondin Monetar. Ju i dini marrëdhëniet e mia me atë, me “Deloitte and Touche”, por ky është turpi i dheut. Këtë nuk e mban toka! Ju po prodhoni bonot e Partisë Socialiste për të grabitur paratë e shtetit. Nuk ka asnjë arsye tjetër. A e dini se çdo transaksion është online? Ku jetoni?

Unë këto kisha. Jam i bindur se nuk ngjisin, por e vërteta është se pasojat do të jenë shumë të rënda për vendin.

Ilir Meta - Kemi disa deputetë dhe ministra që dëshirojnë të bëjnë polemikë, për shkak se u është përmendur emri.

Unë nuk do të bëj replikë, por e ndiej si detyrim të bëj një sqarim, sepse dy herë këtu u përmend çështja më e fundit, që ka të bëjë me shqetësimin e mijëra qytetarëve, për funksionimin e shoqërisë “Belle Air”, pasi për atë bëhet fjalë. Unë e kam pritur vetë përfaqësuesin e kompanisë, pas kërkesës së tij. Kam biseduar me ministrin e Transportit dhe me Kryeministrin. E vërteta është se, në rast se do të ishin zbatuar ligjet në mënyrë strikte, ajo kompani duhet të kishte pasur probleme me kohë, por, për hir të atyre mijëra qytetarëve, që i kanë paguar apo rezervuar biletat e tyre prej kohësh dhe të një dëshirë dhe mirëkuptimi për t’u treguar fleksibël, në dijeninë time, janë zhvilluar takime. Këtu është edhe ministri dhe, nëse dëshironi, mund të bëni edhe interpelancë për këtë çështje. Është treguar fleksibilitet maksimal nga ana e qeverisë, nga ana e Drejtorisë së Tatimeve për të vendosur një kalendar, me qëllim që t’i jepej mundësia kompanisë të funksiononte dhe me krijimin e mundësive të reja të shlyente detyrimet ndaj tatimeve dhe ndaj shtetit. 

Këtë e ndjeva për detyrë ta thosha për sqarim, për faktin se e di që janë shumë qytetarë të shqetësuar. Shpresoj që, në bazë të zgjidhjes më të fundit që është dhënë nga Ministria e Transporteve, kjo çështje të funksionojë dhe qytetarët të mos dëmtohen.

Po, zoti Gjiknuri.

Damian Gjiknuri – Meqenëse zoti Berisha, më përmendi emrin, jo direkt, por të vëllait tim dhe të gjithë e kuptuan atë, po i jap një përgjigje. 

E para, ju njiheni për një shprehje që e keni nxjerrë vetë, është e bukur dhe unë të vlerësoj për këtë. Ju thoni, se nuk ka rëndësi gënjeshtra, por cili e thotë i pari, sepse ajo mbetet. Kjo është merita jote. Gënjeshtrën e parë e the, se vëllai im është këshilltar i Kryeministrit. Gënjeni, i dashur! Vëllai im nuk është këshilltar i Kryeministrit, por po të sqaroj se është këshilltar i ministrit të Financave. 

E dyta, ju shqetësoheni përse vëllai im ka qenë duke ushtruar kontroll, me urdhër të ministrit, sesi janë procedurat e administrimit të rrjetit. Ku e ke hallin ti? Ti ke hallin sesi administrohet rrjeti i të dhënave të Ministrisë së Financave, apo ke hallin se njerëzit që ke pasur brenda kanë futur duart aty? Sepse detyra bazë e një ministri,  ti ke qenë edhe Kryeministër dhe e di shumë mirë, është të ushtrojë kontroll mbi organet e varësisë brenda kompetencave që i jep ligji. Kështu që mos shpif, i dashur, lëri njerëzit të bëjnë detyrën e tyre. Shqiptarët e dinë që ti vazhdimisht ke gënjyer dhe do të gënjesh, por ke hall tjetër, se tek të dhënat që janë në tatime ke futur duart ti dhe njerëzit e tu, ky është problemi.

(Zoti Berisha kërkon fjalën për replikë.)

Ilir Meta – Jo, jo, zoti Berisha, ai nuk ta përmendi emrin, por t’u drejtua me fjalën “i dashur”.

(Flitet nga salla pa mikrofon.)

Dakord, atëherë, urdhëroni për replikë!

Sali Berisha – Zoti Meta,

Ministri veçse faktoi atë që thashë unë. Lum  Panajoti që ka vëlla Damianin këtu në Parlament dhe, po iu përmend emri, Damiani gënjen mbarë e mbrapsht. 

 (Flitet nga salla pa  mikrofon.)

Zoti Damian, nuk mund të merren të dhëna në këtë shtet pa procesverbal. 

(Flitet nga salla pa mikrofon.)

Ka refuzuar t’i marrë të dhënat me procesverbal. U zhdukën të dhënat. Si shpjegohet që u zhdukën të dhënat? 

Por yt vëlla, meqë po bëheni vëlla dhe vëlla, nuk dinte që ka edhe një backup sistemi qeveritar i të dhënave, dhe u morën nga backup-i. Aty janë, por mendohet se erdhi rasti tani të mbushim xhepat me të dhënat e këtij vendi me Deloitte & Touch. Pastaj, nuk  mund ta bëjmë familjar Parlamentin, të shkojë yt vëlla dhe të bëjë konferencë shtypi, por këtu në Parlament ti nuk je avokati i tij, sepse je në konflikt të plotë interesi. Nuk qenka ai këshilltari i Ramës, por qenka këshilltar i Canit. Unë thashë, njëri këtej dhe tjetri andej. E vërteta është se e arrestuat si në vitet ‘50-të shefin e IT-së së tatimeve. Ky është një turp i vërtetë!

Ilir Meta – Zoti Beqja, urdhëroni!

Ilir Beqja – Këtë çështjen e serverëve e dini mirë ju, zoti Berisha, sepse me serverat u morët në mbrëmjen e 21 janarit. Megjithatë, meqenëse the se unë nuk ditkam gjë, në fakt, besoj se ndajmë të njëjtin mendim të gjithë ne që jemi në sallë, se më i rrezikshëm është ai që i di gjërat gabim. 
Meqenëse më parë fole për sëmundje që kurohen dhe nuk shërohen, kjo është e vërtetë. Ju do të mbeteni doktori pacient i politikës shqiptare.

(Flitet nga salla pa mikrofon.)

Ilir Meta – Po.

Sali Berisha – Bashkë me mikun e tij, Franko, baxhanakun e shokut Edvin, fitonte të gjithë tenderat e serverëve dhe humbi mandatin. Prandaj, po i përmende serverin, ai vdes, e humbet logjikën.

Ilir Meta – Zoti Cani, urdhëroni!

Shkëlqim Cani – Në fakt, zoti Berisha pretendon që nuk i ka përmendur emrat, emrit tim i jeni referuar, por kujtohuni: “ Mbani mend nga e kaluara –thatë- mjafton të thoni, të nënkuptoni”. Por sido që të jetë, është e disata herë që e përmendni. 

(Flitet nga salla pa mikrofon.)

Më fal, a mund të flas, sepse e keni bërë zakon që sa herë që flet njëri, turren dhjetë të tjerë. Mësohuni që kur flet një, të tjerët të dëgjojnë!

(Flitet nga salla pa mikrofon.)

Edhe ti në atë vazhdë je, nuk ke ndonjë ndryshim.

Ju thatë se po zëvendësojmë Deloitte & Touche me FMN-në. 

(Flitet nga salla pa mikrofon.)

Si të doni, po zëvendësojmë FMN-në me Deloitte-n. Vetëm një merak kam. Kur të vijnë të dhënat e FMN-së, do t’i pranoni apo nuk do t’i pranoni?

(Flitet nga salla pa mikrofon.)

Atëherë, mësojeni pra, se shumë shpejt do t’ju vijnë edhe të dhënat e  Deloitte-t, edhe të FMN-së, edhe të Bankës Botërore, dhe po ju do të jeni që do t’i hidhni poshtë.

Së dyti, lidhur me kompaninë “Belle Air”, nuk kam për të shpjeguar shumë për shqiptarët, me dhimbje, sepse janë me mijëra ata që kanë prerë biletat, vetëm po ju them një gjë shumë të thjeshtë: zoti Berisha ka 5 vjet, pra në kohën tuaj, që ai 10 dollarëshi, që duhet  të derdhet për çdo biletë për t’iu dhënë buxhetit të shtetit, nuk është derdhur asnjëherë. Si rezultat i kësaj është krijuar një borxh ndaj Drejtorisë së Përgjithshme të Tatimeve dhe buxhetit të shtetit me një shumë prej 5 milionë dollarësh. Janë pikërisht pagesat e vonuara që ju nuk jeni kujdesur dhe ne u kujdesët që t’i vijnë buxhetit të gjitha paratë që i takojnë, sepse të mos paguash taksat, është evazion, por t’i marrësh tjetrit paratë që i takojnë, është vjedhje. Ne nuk kishim për çfarë të merreshim vesh, por i kërkuam me mirësjellje dhe me korrektesë për dy muaj rresht të zbatonte ligjin, madje kemi qenë shumë më elastikë nga sa e kuptoni ju, por elasticiteti ndaj ligjit dhe ndaj rregullit ka kufi, atë që ju jeni mësuar të mos e zbatoni asnjëherë. Ne kemi ardhur për të zbatuar ligjin.

Lidhur me të dhënat në Drejtorinë e Përgjithshme të Tatimeve, mos u shqetësoni fare. Aty janë të dhënat. Miqtë tuaj kanë tentuar t’i fshijnë. Ju, personalisht, ministri i Financave, personalisht, dhe të tjera biznese pranë jush, do t’i paguajnë ato që kanë vjedhur, sepse një më një po u vjen radha. Nuk ka kush i fshin të dhënat. 

Nga rastet e vjedhjeve flagrante që çuam në prokurori, zumë mend dhe çuam një audit të gjerë, ku brenda janë edhe ato të IT-së, ku një më një, me urdhrin tim, do të kërkohen të gjitha. Thirrini bizneset pranë jush! Ju vetë paguajini paratë shpejt e shpejt, sepse do t’ju gjejë belaja me ligjin!

Tjetër problem. U bë disa herë që më përmendni mua: “Me Alinë, një patate”. Atëherë, zoti Berisha, për herë të parë po e them, por dëgjojeni, sepse ju vlen: kur ju mërmërisnit për trimëri me Alinë, unë jam takuar dhe i kam treguar se ku duhet të shkonte ekonomia shqiptare. Do t’i gjeni se i keni të regjistruara, por jeni i interesuar vetëm për mërmëritjet tuaja dhe jo për zërin e plotë që unë kam folur. Keni shumë ekonomistë,  katër vetë janë sot me ju, kur unë kam folur me trimëri për Alinë. Atë pataten merreni se është e nxehtë, mbajeni, t’ju bëjë mirë.

Në fund, atë që jua tha zoti Beqja, po jua them edhe unë: keni të drejtë, nuk ka sëmundje kronike që shërohen në Shqipëri, se ju jeni rasti tipik i pashërueshmërisë. Katër vjet keni folur për suksese imagjinare. Ju jeni tipiku që nuk ka ilaç që ju shëron! Ju vazhdoni edhe sot me po të njëjtat gjëra. Populli vuan, ekonomia është në ngërç, ju vazhdoni me sëmundjen tuaj. Nuk ka ilaç, e pranoi edhe zoti Beqja, që të heqë dorë nga shërimi juaj.

Faleminderit!

Ilir Meta – Faleminderit!

Zoti Berisha, keni fjalën.

Sali Berisha –Zoti kryesues i seancës,

Të nderuar deputetë,

Të dashur qytetare dhe qytetarë,

Siç i dëgjuat, këta janë vetëm për të bërë papagallin dhe për të përsëritur atë çka u dikton një kryepapagall.

Të dhënat, zotëri, kanë rregullin e marrjes së tyre. Është gënjeshtër fund e krye se keni çuar auditin, por keni dërguar dy këshilltarë, Kryeministri ka dërguar të vetin dhe ju keni dërguar vëllanë e Damianit. Po, po, i kam të faktuara këto. Kur shefi i IT-së ka kërkuar zbatimin e rregullave, akrabaja e ministrit të Brendshëm ka deklaruar se “do të të arrestoj po nuk i dhe”. Jo, i ka thënë “nuk i jap”. Pa procesverbal unë nuk jap asgjë. Ku shkojnë këto të dhëna? Cili është destinacioni? 

Si përfundim, e arrestuan. Tri ditë në qeli dhe vetëm ditën e tretë i shkoi avokati. E pra, ky është ministri-polic.

Për sa i përket FMN-së, ju harroni. E dini si është problemi juaj? Ju harroni që ato institucione komunikojnë në mënyrë konstante me ne. Që ta dish, meqenëse mashtron shqiptarët, ata as nuk kanë qenë dhe as nuk janë dakord me Deloitte & Touche, sepse e kanë kuptuar që aty do të emetohen bonot e Partisë Socialiste.

Për sa i përket karrierës suaj politike, ti je njeriu që, pasi u vodh thesari numizmatik i Bankës së Shtetit, të cilin ju e kishit vendosur në raportin e botuar se ekziston, dole e u the shqiptarëve se banka nuk ka pasur flori. Domethënë, të shpëtoi Dhori Sollaku, sikundër të shpëtoi Dhori Sollaku edhe për Dhori Piten, se i di vetë aferat ti. Pra, të shpëtoi Dhori Sollaku, i preu kokën Dhames, dhe dole ti, sepse ti paguaje me verdhushkat  numizmatike të thesarit të Krrabës dhe ta mbylli dosjen.

Po të them një gjë: pas zotit Rama ti po bëhesh autori kryesor i një drame të madhe të ekonomisë shqiptare. Si ka mundësi, zotëri, keni dy muaj që bëni vetëm sulme ndaj bizneseve? Duhet të kesh një koeficient intelektual inekzistent të mos e dish se nuk ka vend në botë ku biznesi nuk është debitor ndaj administratës dhe administrata ndaj biznesit dhe se biznesi skedulon detyrimet e tij.

A keni parë  ndokund në botë ndonjë ministër që të dalë dhe të thotë se “po kërkojmë informacion nga të gjitha ministritë për koncesione”t? Ja kush i ka koncesionet...

(I drejtohet ministrit Haxhinasto.)

Ku është Haxhinasto? Ai ka qenë në ministrinë e koncesioneve. Shkoni kontrolloni sa të doni, një për një, por këtë mos e bëni, sepse goditni me qindra dhe mijëra vende pune në krijim e sipër. Kush do të vijë të investojë? Mundet një qeveri të veprojë në këtë mënyrë? Një qeveri është serioze sepse është ligji. Kontrolloni çdo dosje, por mos dil duke u rënë borive! Vetëm për gjoba e bën atë. Ti i merr dosjet për të prerë gjobat e reja. 

I bindur të jesh ti dhe çdo njeri se do të qëndrojmë në mënyrën më të fuqishme ndaj këtyre praktikave. Nuk shkelet kontrata, sepse ka marrëveshje që në shekullin XVII se fuqitë pushtuese janë të detyruara, edhe pas pushtimit, të respektojnë kontratat, ndërsa ju shkelni kontratat, grisni kontratat vetëm pse janë firmosur mbas 23 qershorit, dhe tani kaluat edhe para 23 qershorit. Çfarë bën me këtë? Sigurisht që mbush xhepat me gjobat që pret, por ama lë qindra dhe mijëra shqiptarë pa punë.

Kjo është një seancë që i dedikohet një buxheti të vitit të kaluar, por problemi është se për se do të na shërbente, të na shërbente të projektohej për të pasur një vit më të sigurt, vitin e ardhshëm e me radhë.

(Drejtimin e seancës e merr zoti Dule.)

Vangjel Dule – Po, zoti Braçe.

Erion Braçe -  Zoti drejtues i seancës,

Duke iu referuar Rregullores si dhe çdo precedenti tjetër të krijuar në sallën e Kuvendit, kjo seancë nuk mund të vazhdojë kështu, ku gjithsecilit që i vjen në mendje për të thënë diçka, për të sharë, për të fyer, për të shpifur, për të hedhur baltë e të tjera me radhë del dhe e bën këtë gjë, pa pyetur për radhë, rregull dhe norma të vendosura në parlament. 

Këtu u ngritën dy çështje shumë të rëndësishme. Njëra është çështja e sigurisë së të dhënave në sistemin e tatimeve në këtë vend. Nuk e di se çfarë kërkon zotëria, por do të ishte mirë të kthehej dhe të jepte llogari se si ka mundësi që 11 kompani kineze inekzistente për 10 vjet rresht, brenda një dite regjistruan në sistem faturat e 11 vjetëve, ku i marrin shtetit mbi 5,8 milionë euro. 

Ai zotëria të mos vijë këtu  të pështyjë dhe të dalë nga salla, por të japë llogari për këtë gjë. 

U ngrit shqetësimi tjetër për kompaninë “Belle Air”. Për çfarë flasim? Qytetarëve të Republikës së Shqipërisë, përmes biletave, u është marrë edhe 10%-shi për çdo biletë dhe kompania i ka mbajtur ato para që qytetarët i kanë paguar për shtetin e tyre. Për çfarë flet këtu?  Vjen, pështyn dhe ikën përjashta! Pse  nuk janë mbajtur nga qeveria dhe nga administrata e tij 5 milionë eurot?  Kuvendi, po të dojë, le të ngrejë komisione hetimore parlamentare. 
Për sa i përket çështjes së kompanisë “Belle Air”, javën e ardhshme  do të raportojnë në Komisionin për Ekonominë ministri   së bashku me zotin Shalsi.  Të gjithë ministrat duhet të vijnë në Komisionin për Ekonominë dhe të raportojnë deri në një se çfarë ka bërë një kompani me demek edhe me këtë zgjidhjen që qytetarët kanë paguar për biletën e tyre jo low cost, por me çmimin e tregut. Tani u merren edhe 70 euro të tjera gjithsecilit prej tyre dhe për çfarë? Për një kompani që deri në muajin maj nuk deklaronte falimentin, por sillte avionë charter pa pagesë, pa biletë për qytetarët e tjerë, që duhet të vinin të votonin për qeverinë e tij.  Kjo është e vërteta. Në qoftë se duam t’i zgjidhim këto çështje, ja ku është salla e Kuvendit, instrumentet janë në Rregullore, të vijnë në Komisionin për Ekonominë, të raportojnë ministrat një për një, të vijë edhe zotëria që nuk vjen asnjëherë nëpër komisione, të dëgjojë dhe të thotë  të vërtetat e tij, por jo të vijë e të përgojojë çdo gjë, si dhe të hedhë baltë mbi këdo. 

Faleminderit!

Vangjel Dule – Nëse pati cedime nga Rregullorja, pati në mirëkuptim të plotë, siç ka ndodhur edhe herë të tjera. Ka cështje shumë të rëndësishme, por më e rëndësishmja e të gjitha çështjeve është që të respektojmë Rregulloren. Edhe në momentin që ekzistojnë keqkuptime, duhet t’i qëndrojmë rigorozisht asaj. 

Fjalën për procedurë e ka zoti Paloka.

Edi Paloka – Zoti drejtues i seancës, 

Zotëria parafolës, që foli për Rregulloren, e shkeli atë me të dyja këmbët dhe ju këtë gjë nuk duhet ta lejoni. Deri tani pati replika midis diskutantëve, dhe kjo është krejt normale. Të çohesh për procedurë dhe të flasësh e të mbulosh atë që kanë bërë ministrat e qeverisë me kompaninë “Belle Air”, nuk është normale. Shqiptarët që po rrinë në radhë dhe presin paratë e tyre, e dinë më mirë se kushdo tjetër se kush ia ka sjellë pasojën, se dalin ministrat e njëri thotë “ia kemi bllokuar” e tjetri thotë se “nuk ia kemi bllokuar llogaritë”.  Kjo është çështja e qytetarëve me këtë qeveri dhe me kompaninë. 

Faleminderit!

Vangjel Dule -Faleminderit!

Fjalën e ka zoti Peza.

Alfred Peza-  Pas këtyre replikave shqiptarët duhet të jenë optimistë se ka dritë në fund të tunelit të ekonomisë shqiptare. Sot shqiptarët janë më të qartë se kurrë që ministri dhe Ministria e Financave po bëhen barrierë për të skanuar të gjitha zullumet e 8 vjetëve të qeverisjes së kaluar ndaj dhe zoti Berisha, siç e patë, ishte aq i shqetësuar. Meqë zoti Berisha foli për mungesën e programit ekonomik të qeverisë sonë, më duhet të them qysh në fillim se ka një lidhje shumë të ngushtë mes asaj çfarë ka ndodhur me buxhetin faktik të vitit 2012 dhe shkaqeve që çuan në humbjen e opozitës së sotme në zgjedhjet e 23 qershorit të këtij viti. Ka një lidhje korrelative mes mënyrës se si u projektua, se si u realizua, se si u menaxhua dhe çfarë fenomenesh prodhoi ky buxhet për Shqipërinë dhe shqiptarët, shkaqet që i detyruan ata që do të ndëshkonin me votë Sali Berishën dhe maxhorancën e tij. 

Partia Demokratike nuk ka bërë ende asnjë analizë për shkaqet e humbjes së saj në këto zgjedhje dhe me gjasë nuk do ta bëjë kurrë atë as brenda vetë strukturave të saj dhe as në publik. Shkaqet janë të shumta dhe të shumëllojshme, por njëra mbetet gjithnjë parësore. Përkrahësit, mbështetësit, aleatët e Partisë Demokratike, por edhe të tjerët duhet të dinë se shkaku themelor i daljes në opozitë të çdo qeverie në përgjithësi dhe Partisë Demokratike në veçanti është keqqeverisja. 

Në mënyrën se si qeveria e Sali Berishës e menaxhoi buxhetin e shtetit të vitit 2012 gjenden disa nga përgjigjet për humbjen e tij të pastër e të thellë në këto zgjedhje, sepse, duke qenë buxheti i fundit i plotë që qeverisja e kaluar projektoi, miratoi dhe realizoi gjatë 8 vjetëve të saj në pushtet, ajo është edhe pasqyra më e mirë për të gjithë ne për të parë dhe analizuar të gjitha defektet e saj. Çfarë ka ndodhur konkretisht? 

Buxheti i vitit 2012 do të shënohet dhe do të mbahet mend si buxheti i rekordeve negative, si buxheti i thyerjes së rregullit fiskal, i vendosur në ligjin bazë të buxhetit që në vitin 2008, për ruajtjen e tavanit të borxhit në nivelin 60% të PBB-së. Çfarë e detyroi qeverinë e Sali Berishës që të prishte brenda 4 vjetësh një rregull fiskal që kishte projektuar, vendosur dhe miratuar vetë? Pse e hoqi kjo qeveri tavanin 60% të paprekshmërisë së borxhit? Pse i rrëshqet drejt humnerës situata ekonomike dhe fiskale një qeverie që pretendon se u ka siguruar qytetarëve të vet rritjen më të lartë ekonomike në planet pas Gjermanisë? Pse treguesit e rritjes ekonomike të Shqipërisë gjatë vitit 2012 ranë frikshëm pikiatë duke shkuar me shpejtësi skëterrë drejt zeros? Sepse administrata shtetërore në përgjithësi dhe ajo tatimore dhe doganore në veçanti nuk u përdorën për të garantuar rregullin fiskal, ritmin e rritjes ekonomike të vendit dhe trendin e performancës pozitive të biznesit, por ajo u përdor si një instrument i përfitimeve ekonomike dhe politike. 

Zbulimi pas 23 qershorit i skemave mashtruese nga ana e hetimit tatimor dhe ai doganor, me qëllim përfitimet e paligjshme të miliona eurove nga drejtuesit e administratës së kaluar, në bashkëpunim me bizneset fantazmë, janë vetëm maja e ajsbergut të një megavjedhjeje që u është bërë shqiptarëve dhe financave të tyre publike, sidomos gjatë vitit 2012 dhe deri në ndërrimin e pushtetit në mesin e shtatorit të vitit 2013. Kjo bëri që buxheti i vitit 2012 të mbahet mend si buxheti i rënies së dukshme të performancës së mbledhjes së të ardhurave nga ana e administratës tatimore dhe doganore, gjë që çoi në shterimin e burimeve financiare për të mundësuar elezimin e shpenzimeve buxhetore sipas planit fillestar të buxhetit të shtetit, për të realizuar investimet publike dhe për të ruajtur trendin e rritjes dhe zhvillimit ekonomik të vendit. 

Në buxhetin fillestar të vitit të kaluar të ardhurat totale parashikoheshin të rriteshin me 7,7% kundrejt një viti më parë. Por çfarë ndodhi? Në fund të vitit 2012 të ardhurat totale jo vetëm që nuk u rritën në raport me vitin 2011, por ato pësuan rënie. Viti 2012 nuk do të mbahet mend  vetëm për prekjen e tavanit të borxhit dhe rritjen e tij përtej kufirit të 60%-shit të PBB-së, jo vetëm për rënien e mbledhjes së të ardhurave dhe rënien e ndjeshme të rritjes ekonomike, por do të mbahet mend edhe si viti i krijimit të një barre të panjohur më parë, borxhi ndaj biznesit privat. 

Qeveria e mëparshme na ka lënë sot mbi kurriz një borxh prej 200-300 milionë eurosh në formën e detyrimeve të prapambetura ndaj biznesit për punët publike të kryera dhe të papaguara, ose për pagesa tatimesh që janë objekt rimbursimi. Dhjetëra biznesmenë, qindra biznese, mijëra familje dhe mijëra njerëz sot vuajnë në Shqipëri pasojat e këtij borxhi. Viktimat më të mëdha ajo i ka shënuar në fshatra, në komuna, në qytete dhe në  zonat më të varfra të Shqipërisë, ndaj ky fenomen ka prekur sot shumë biznese,   banorë të zonës sime elektorale në qytetin e Peqinit dhe në komunat e Karinës, Gjocajt, Përparimit, Pajovës dhe Shezës. Ky borxh ka asfiksuar biznesin, ka rritur papunësinë, ka ndalur investimet, ka bllokuar transaksionet dhe ka rritur ndjeshëm kreditë e këqija nëpër banka, të cilat kanë arritur në nivelin 25%, ose, e thënë ndryshe, për çdo 4 kredi të marra nga biznesi dhe qytetarët njëri nuk ka sot asnjë mundësi dhe aftësi për ta shlyer atë. Kjo bëri që gjatë vitit 2012 ritmi i rritjes ekonomike të Shqipërisë të ulej pothuajse me 3 herë nga parashikimi fillestar i buxhetit, por të gjitha këto ende nuk mjaftojnë për të shpjeguar më të keqen që ka ndodhur, e keqja e madhe që u gatua nga qeveria e Sali Berishës në vitin 2012 në kurriz të buxhetit, në kurriz të Shqipërisë dhe shqiptarëve, e cila solli edhe ndëshkimin e saj shembullor me votë më 23 qershor. 

Të nderuar qytetarë,

Meqë zoti Berisha iu referua doktrinave, plot gjysmë shekulli më parë Seymour Martin Lipset hodhi tezën e thjeshtë, por të fortë se sa më i zhvilluar të jetë një vend, aq më shumë janë shanset që ai ka për të pranuar demokracinë. 

Nisur nga kjo, politologë të njohur analizuan në të gjithë botën zhvillimet dhe arritën në përfundimin se në një vend, që të bëhet një demokraci liberale e sigurt, duhet që të ardhurat për frymë të popullsisë të jenë rreth 6-7 mijë dollarë me indeksin e sotëm për frymë të popullsisë. Sipas vetë qeverisë shqiptare, Bankës Botërore dhe Fondit Monetar Ndërkombëtar, CIA-s amerikane, të ardhurat për frymë të shqiptarëve sot luhaten nga 3 mijë e 600 deri në 3 mijë e 900 dollarë për frymë. Pra, shumë larg kufirit të përcaktuar nga studimi i politikanëve të njohur. “Kur bëhesh i pasur, demokracia bëhet e pavdekshme”, - thoshin ata. Asnjë nga 32 regjimet demokratike me të ardhura mbi 9 mijë dollarë për frymë të popullsisë nuk ka dështuar deri më sot në botë. Në të kundërtën, nga 69 regjime të varfra plot 39 prej tyre, pra 2/3-at kanë dështuar. Sipas Fareed Zakarisë  të CNN, Shqipërisë i duhet më shumë kohë sesa disa demokracive të tjera të ish-Lindjes komuniste në Europë, si: Polonia, Çekia ose Hungaria, për t’u bërë një demokraci liberale e sigurt. Por krahas nivelit të të ardhurave që një shtet si Shqipëria t’ia arrijë kësaj, duhet edhe një lidership që ndërmerr reforma strukturore të thella, të qëndrueshme dhe me rezultate afatgjata, të cilat nuk bëhen vetëm në funksion të kolltukut të tyre dhe të fatit të zgjedhjeve të ardhshme, por mbi të gjitha në funksion të ritmit të zhvillimit ekonomik të vendit dhe në funksion të brezave të ardhshëm. 

Ajo që reflekton analiza e këtij buxheti është fakti se jo monopolet, jo pasurimi i familjeve në pushtet dhe i një grushti njerëzish rreth pushtetit është mënyra më e mirë për ta zhvilluar këtë vend. Përkundrazi, kjo filozofi, e zbatuar nga qeveria e Sali Berishës po e çonte këtë vend drejt katastrofës ekonomike dhe po ia zvogëlonte gjithnjë e më shumë gradat e lirisë, frymëmarrjen dhe demokracinë.

 Procesi i zhvillimit ekonomik të vendit, larg sëmundjeve dhe defekteve që ai reflekton në buxhetin e vitit 2012 që po analizojmë sot, së pari mundëson që segmentet kyç të shoqërisë, para së gjithash biznesi privat, të fitojnë pushtet të pavarur nga shteti. 

Së dyti, duke hyrë në marrëdhënie me biznesin, shteti bëhet më pak lakmitar dhe kapricioz, më shumë i orientuar drejt ligjit e më i përgjegjshëm ndaj nevojave të shoqërisë. Me një buxhet të mirë shteti investon në rritjen e cilësisë së jetës së qytetarëve të vet, në rritjen e nivelit arsimor, shëndetësor, infrastrukturor, për mordernizimin dhe diversifikimin e transportit urban, rrit të ardhurat për frymë të popullsisë, investon për kulturën dhe artin dhe stimulon kristalizimin e klasës së mesme. 

Liberalizimi ekonomik çon në prodhimin e borgjezisë sonë kombëtare, në forcimin e medies dhe shoqërisë civile, duke e çuar vendin vit pas viti drejt një demokracie liberale, të pranueshme dhe të qëndrueshme. Por a ka vepruar në këtë mënyrë qeveria e Sali Berishës për punën e saj, për realizimin e buxhetit të vitit 2012?  Jo. Çfarë ka ndodhur? Përveç të tjerash viti 2012 do të mbahet mend si viti i krijimit dhe i konsolidimit përfundimtar të monopoleve private në ekonomi me ndihmën e qeverisë.  Monopoli i Lotarisë Kombëtare, monopoli i ngjyruesit të karburanteve, monopoli i skanimit të kontenierëve dhe makinave iu shtuan monopoleve të mëparshme ose të mëpasme të koncesionit të fibrave optike, të monopolit të pullave fiskale, monopolit të tenderave, tregjeve, porteve, minierave, karburanteve etj. Janë miliarda euro që u devijuan në këtë mënyrë nga të ardhurat për buxhetin e shtetit drejt xhepave të biznesit dhe bizneseve të lidhura me familjen e Kryeministrit dhe qeveritarët e oborrin e tyre. Për t’u bërë të qartë qytetarëve shqiptarë se çfarë sjellin monopolet, mjafton t’u kujtoj atë që bënë këto ditë: shembullin e monopolit të fluturimeve ajrore nëpërmjet kompanisë “Bell Air”, që në vitin 2012, që po flasim sot, siguroi një xhiro prej 110 deri në 115 milionë euro dhe sot mbyllet pa pritur e pa kujtuar. Shpall falimentimin, por ndërkohë vijon e pret bileta udhëtimi dhe u merr sërish lekë shqiptarëve, duke lënë në ankth mbi 50 mijë qytetarë, që i kanë rezervuar udhëtimet deri në muajin mars të vitit të ardhshëm. 

Imagjinoni dramën e mbi 4 mijë udhëtarëve në tri ditët e fundit nëpër aeroportet e botës, që kanë humbur jo vetëm kohën e tyre të çmuar, paratë e kursyera me aq sakrificë, por edhe punën, edhe të ardhmen e tyre. Kaq mjafton për të kuptuar si ka qeverisur PD-ja jo vetëm gjatë vitit të shkuar 2012, por në 8 vjetët e mazhorancës së saj; si e ka menaxhuar pushtetin dhe buxhetin e shtetit qeveria e ish-kryeministrit Sali Berisha; se cila ka qenë filozofia dhe praktika e qeverisjes së saj.

Faleminderit!

Vangjel Dule – Edhe unë ju falënderoj!

Fjalën e ka zonja Qirici.

Eleina Qirici – Të nderuar zonja dhe zotërinj deputetë,

Analiza e buxhetit, për vetë rëndësinë që ka, kërkon një profesionalizëm dhe jo të ashtuquajturat “argumente” justifikuese për të përligjur pamundësinë e kësaj qeverie për të menaxhuar të ardhurat dhe për të përcaktuar prioritetin e shpenzimeve. 

Viti 2012 ishte viti i dytë i goditjes së krizës globale për rajonin dhe gropa e dytë e thellë ku ranë ekonomitë e rajonit. Shqipëria arriti të veprojë brenda të gjitha parametrave të saj ekonomikë përballë situatës kaotike të tregjeve rajonale.

Viti 2012 ishte viti kur mesatarja e rajonit pati një rënie prej 0.2%, gjë që do të thotë se shumë ekonomi periferike me ne u zhytën në një krizë të dytë shumë të thellë, ndërkohë që Shqipëria pati një rritje vetëm 1.6%. Vetëm vitin e kaluar borxhi publik i vendeve të rajonit u rrit nga 41% në 47%, vetëm me 6 pikë përqindje, ndërkohë borxhi publik i Shqipërisë ulet me 0.1%, nga 3.5% e GDP-së në 3.4%. 

Në drejtimin financiar rol të veçantë ka qeveria e vendit, e cila duhet të tregojë profesionalizëm në analizën e treguesve financiarë dhe të marrë vendimet më të drejta, aq më tepër në periudha të vështira financiare. Qëllimi i një qeverie të përgjegjshme nuk është të zgjidhë lehtësisht problemin duke thënë: “Do të marrë hua dhe do të rrisë deficitin”, por çdo institucion duhet të përdorë dhe të harxhojë aq para sa i autorizon ligji dhe jo aq sa ata duan vetë. 

Nëse një qeveri e konsideron sukses mosrishikimin e treguesve, ajo do të shkojë drejt dështimit me hapa të shpejtë, sidomos në periudhat e krizave. Ndërkohë treguesit e vitit 2012 janë menaxhuar hap pas hapi, duke bërë edhe ndërhyrjet përkatëse. Ministria e Financave ka këtë detyrë. Të programosh vetëm duke kërkuar borxh të ri mbi 220 milionë dollarë huamarrje, nuk besoj se është përgjegjshmëri, dhe kjo s’ka ndodhur që të merret hua për shpenzimet operative. Kjo rritje relativisht prej 1.6% e regjistruar në vitin 2012, e krahasuar me rritjen mesatare negative për rajonin e Ballkanit perëndimor (shifra këto që tashmë janë fakte), përbën sërish një performancë relativisht pozitive. Sektorët që kanë pasur rritje kanë qenë: industria nxjerrëse, posta dhe komunikacioni, shërbimet financiare me një kontribut pozitiv që ka dhënë sektori i bujqësisë, po kështu edhe sektori tregti-hotele-restorante, pa harruar që norma mesatare vjetore e inflacionit në vitin 2012 ka qenë vetëm 2% e mbetur brenda intervalit të synuar të politikës monetare.

Gjatë vitit 2012 programimi i qeverisë ishte i tillë që i ruajti financat në mënyrë të konsoliduar në ato objektiva dhe parametra, por mos harroni se vitin e kaluar janë financuar 150 milionë dollarë investime nga taksat, kurse këtë vit po financoni 100 milionë dollarë huamarrje dhe po i shpenzoni vetëm për shpenzime operative. Nga qeveria e djathtë nuk ka ndodhur që të marrë para për shpenzime operative, qoftë për paga, qoftë për mirëmbajtjen e qeverisë. 

Huamarrja e vitit të kaluar vërtet ka qenë 3.4% e GDP-së, gjë që çoi në rritjen e deficitit të borxhit publik, por e gjitha, njëqind për qind është përdorur për shpenzimet publike dhe jo për shpenzimet e qeverisë. Vetëm në 4 muaj këta 100 milionë dollarë dolën në treg për të financuar qeverinë për shpenzime operative. Si do të realizohen premtimet ekonomike të qeverisë me një model të ri ekonomik? Në programin e qeverisë, dhe shqiptarët presin realizimin, është shprehur zotimi: “Shtet që shpenzon paratë me efikasitet dhe efektivitet”. Këtu fjala është ndoshta edhe për këto shpenzime marramendëse operative dhe shifra është tepër e lartë. 

Buxhetorët dhe pensionistët të mos presin rritjen e pagave apo të pensioneve, sepse kjo nuk do të jetë prioritet i qeverisë. Po për kategorinë e ish-të përndjekurve politikë? Kësaj kategorie i ishte premtuar se, sapo të vinte në pushtet, Kryeministri do të miratonte një projektligj ku të përndjekurit politikë meshkuj mbi 75-vjeç dhe femra mbi 70-vjeç do të dëmshpërbleheshin në mënyrë të menjëhershme. Por kjo kategori përsëri nuk pa asgjë. 

Le të shikojmë borxhin për banorë në vitet 2011-2012 dhe aq më tepër treguesin e borxhit për banorë në raport me produktin e përgjithshëm bruto. Në vitin 2013 ajo rritet nga 62.9% në 68.6%.  Po këtë rritje të borxhit si do t’ua shpjegoni shqiptarëve, zotërinj? Ndërkohë ulja e nivelit të borxhit, dhe jo rritja e tij, ka qenë kërkesë e vazhdueshme e institucioneve financiare ndërkombëtare, me qëllim ruajtjen e stabilitetit makroekonomikë të vendit, sepse niveli i borxhit përbën një rrezik të madh në rritjen ekonomike. 

Kjo sjellje e papërgjegjshme financiare justifikohet përsëri me vitin zero. Mashtrimet vazhdojnë pas heqjes dorë nga ulja e TVSH-së për energjinë elektrike, sikurse u premtua në fushatën e 23 qershorit dhe nuk do të mbahet as premtimi për heqjen e taksës për biznesin e vogël. 

Në fushatë u premtuat fermerëve shqiptarë heqjen e TVSH-së për inputet bujqësore, ndërsa në programin e qeverisë fjala “hiqet” zëvendësohet me “reduktim”. Rritja e borxhit do të shoqërohet me mbylljen e vendeve të punës, gjë që do të duket shumë shpejt, aq më tepër kur në zbatim do të vihet e ashtuquajtura “taksë progresive”, që do të jetë edhe konfuze në procesin e zbatimit. Sipas të dhënave të fundit, Banka e Shqipërisë ka theksuar se ekonomia nuk ka dhënë asnjë sinjal përmirësimi për vitin 2014, ndërkohë që borxhi publik deri në fund të vitit do të jetë gati 4.3% më i lartë se një vit më parë.

Pra, kjo qeveri, përpara se të errësojë treguesit financiarë të buxhetit të vitit 2012 dhe politikat korrekte financiare të qeverisjes së djathtë në një situatë të vështirë ekonomike në rajon, le të dëshmojë përgjegjshmëri në drejtimin financiar të vendit, duke mos harruar se i ashtuquajturi “përkushtim” i qeverisë aktuale duhet të shoqërohet me stabilitet ekonomik dhe jo me premtime e shifra të parelizuara.

Të nderuar shqiptarë, kambanat e alarmit nuk paskan të mbaruar me këtë qeveri. Tani ato bien te financat publike, por nuk ka si të ndodhë ndryshe kur kjo qeveri e bën veshin e shurdhër ndaj sugjerimeve të ekspertëve vendas dhe të huaj të ekonomisë, të cilët theksojnë me forcë se rritja e borxhit publik është një rrugë e rrezikshme ekonomike. 

Cilat janë bëmat e tjera? Janë kontratat me “Crown Agents” të paraqitura nga qeveria si reforma më e rëndësishme në administrimin fiskal për sa i përket eficiencës dhe luftës kundër korrupsionit. Kur flitet për një kontratë, që në themel duhet të ketë eficiencën dhe luftën kundër korrupsionit, ajo është e ndërtuar në bazë të një dokumenti joeficient për financat publike tërësisht jotransparente dhe në shkelje të çdo parimi dhe ligji. 

Një fakt shumë i rëndësishëm është se duhet t’i tregohet publikut se cili ka qenë kriteri bazë që është përzgjedhur kjo kompani. Mos ka qenë çmimi jashtëzakonisht i ulët, apo është e vetmja kompani në të gjithë globin që do ta bëjë këtë shërbim? Mendoj se publiku meriton të paktën një përgjigje. Pse qeveria e realizon pikërisht këtë kontratë? Ajo e realizon për ofrimin e shërbimit të asistencës ndaj administratës doganore sipas standardeve të BE-së dhe praktikave më të mira në rajon. Për hir të së vërtetës, doganat shqiptare për të njëjtat shërbime kanë një kontratë konsulence të lidhur jo me një kompani private, por me një administratë doganore të një vendi të BE-së të kontraktuar dhe të financuar nga ajo, me ndryshimin e vetëm se i kushton buxhetit zero lekë, për të mos folur për pagesat e drejtpërdrejta që qeveria shqiptare është e detyruar të paguajë për këtë kontratë, plus edhe risqet e tjera. 

Dua të flas për mekanizimin që ka në dorë shteti për të mbrojtur veten në rast se kjo kompani nuk do të ketë rezultate. Nuk ka asnjë mekanizëm. E vetmja mundësi është zgjidhja e kontratës, që është e pamundur të ndodhë pa mbaruar kjo kontratë.

Vazhdojnë bëmat e tjera me kontratën “Deloitte”. Nisma e parë që qeveria e paraqet si pjesë e administrimit të financave publike ishte projektligji, që tashmë është ligj, për miratimin e marrëveshjes me kompaninë “Deloitte”. Çfarë është bërë edhe me këtë kompani? E gjithë popullsia shqiptare pret të kuptojë fjalën “audit”, por auditimi me kontratë që thotë qeveria nuk është auditim. Garancia me kontratë, që thotë qeveria nuk është garanci. Standardet më të mira të auditimit me kontratë, që thotë qeveria përjashtohen nga përdorimi. A mendoni se justifikohet nëse një tabelë në Excel që do të prodhojë “Deloitte &Touche”, vlen 85 mijë euro, dhe kjo i jep garanci dikujt që shifra nuk do të jetë ajo që kërkon qeveria të vendosë, apo do të tregojë ndonjë transparencë tjetër?

Të nderuar deputetë, gjykojini me profesionalizëm treguesit e buxhetit, sepse duke parë atë që bëtë me aktin normativ, kemi një kambanë të rrezikshme që bie për financat publike. Kështu do të dalë e vërteta se kjo qeveri do të jetë drejt njëqind ditëve vetëm me mysybete.

Faleminderit!

Vangjel Dule – Faleminderit, zonja Qirici!

Zonja Nikolla, urdhëroni!

Lindita Nikolla – I nderuar zoti drejtues i seancës,

Të nderuar zonja dhe zotërinj deputetë,

Të deklarosh që arsimi është një prioritet, pa dyshim nuk është e mjaftueshme për ta bërë të mundur, nëse nuk e shoqëron atë me investime dhe me punë të vazhdueshme. Nga foltorja e këtij Kuvendi kemi dëgjuar deklarime pa fund të këtij lloji. Edhe sot dëgjuam se buxheti i vitit 2012 kishte bërë shumë e shumë përmirësime në arsim. 

Cila është e vërteta sot? Ne sot kemi 90 shkolla që janë në rrezik shembje; 150 shkolla që nuk kanë përfituar asnjë investim në më shumë se 20 vjet dhe më shumë se 400 shkolla që kërkojnë ndërhyrje emergjente, pa folur për një sistem politik e korruptim emërimesh e rekrutimesh në arsim. 

Gjatë gjithë këtyre viteve dëgjuam premtime të bujshme për rritjen e peshës së fondeve të alokuara për arsimin. Treguesit e buxhetit faktik të vitit 2012 flasin për të kundërtën. Fondet në arsim janë nën nivelin më të ulët historik, duke zënë vetëm 2.9% të GDP-së dhe vetëm 10.1% të buxhetit.  Në vitin 2013 kjo erdhi akoma në ulje, duke shënuar 2.6% të GDP-së. 

Vijojmë sërish me një analizë të buxhetit faktik të vitit 2012. Struktura e fondeve të miratuara ishte planifikuar në masën 39 miliardë e 83.6 milionë lekë, nga të cilat 35 miliardë e 32 milionë lekë ishin shpenzime korrente dhe 4 miliardë e 51 milionë lekë ishin investime të detajuara sipas grupartikujve. 

Shpenzimet për personelin zinin 83% të buxhetit të miratuar për vitin 2012. Shpenzimet operative për blerjen e mallrave dhe shërbimeve janë 2 miliardë e 610 milionë lekë, ose 6.7% të buxhetit të miratuar për vitin 2012. Shpenzimet kapitale për investime zinin 10.4% të buxhetit të miratuar. Sipas financimit, shpenzimet kapitale janë të financuara. Struktura e fondeve e miratuar si më lart ka ndikuar negativisht në disa drejtime, si më poshtë: 

Shpenzime për personelin janë 32 miliardë e 421 milionë lekë, ose 83.2% e buxhetit të miratuar, pasi në vlerësim real të gjendjes së personelit mësimor tregohet se janë mbajtur në punë më shumë punonjës mësimor e jomësimor se nevojat në arsim, duke shkelur edhe aktet ligjore e nënligjore.

Nga inspektimet e këtyre dy muajve në fare pak zyra arsimore rezulton se rreth 211 punonjës janë mbi normë ose nuk kanë arsimin përkatës.

Kjo strukturë buxheti ka ndikuar në mosfurnizimin e shkollës me mjete dhe materiale didaktike në shërbim të mësimit, pasi ulja apo rishikimi në ulje të buxhetit ka ndikuar tërësisht në këtë grup shpenzimesh.

Gjithashtu kjo strukturë buxheti ka ndikuar në rritjen e shkallës së rrezikut në më shumë se 150 objekte shkollore, që nuk kanë përfituar, siç thamë edhe më lart, investime për më shumë se 20 vjet.

Së treti, megjithëse çdo vit janë miratuar fonde për të mbuluar shpenzime që arrijnë në 500 milionë lekë në vit për transportin e nxënësve që kanë vendbanim mbi 2 kilometra nga shkolla, si dhe transportin e mësuesve që punojnë mbi 5 kilometra nga vendbanimi, qendra e përhershme e punës apo shkollës, konform kërkesave të vendimeve të marra, ku përfitojnë 28 mijë e 450 nxënës  dhe 11 mijë e 130 mësues, këto kërkesa ende janë të pambuluara, pasi nga njëri vit në tjetrin janë trashëguar detyrime, borxhe që kapin shifrën 100 deri 150 milionë lekë, duke sjellë përkeqësim të shërbimeve të ofruara.

Së katërti, fondi për të mbuluar shpenzimet për bursat e studentëve nga shtresat sociale në nevojë, si dhe për studentët e ekselencës në institucionet e arsimit të lartë publik, arrin në shumën 400 milionë lekë në vit, por, pas auditimeve të vazhdueshme që ne po kryejmë, rezulton se kjo ka qenë një përzgjedhje dhe kjo bursë nuk ka shkuar gjithmonë për shtresat që specifikon ligji.

Së pesti, shpenzimet kapitale për investime janë 4 miliardë lekë ose 10,4% të buxhetit të Ministrisë së Arsimit. Një pjesë e qenësishme e këtij fondi, pra 41% e tij në vlerën prej 1 miliard e 600 milionë lekësh, për më shumë, ka ardhur nga financimi i huaj. Ky është tregues i një filozofie që vihet re në të gjithë buxhetin, ku të ardhurat nga financimi i huaj, të ardhurat nga projektet apo të ardhurat e vetë institucioneve shihen si zëvendësuese të financimit publik dhe jo si mbështetëse të tij. Modeli ka qenë: merr para nga donatorët dhe hiq para nga buxheti i shtetit. Merr para nga pagesa e studentëve dhe ul financimin për universitetet, ndërkohë që nuk ka asnjë vlerësim që mat rezultatet e këtyre financimeve.

Prandaj, edhe ky financim në vetvete i ulët është gjithashtu edhe zëri me performancën më të dobët në buxhetin e arsimit. Logjika do të kërkonte që me një financim kaq të ulët në arsim, realizimi i tij nuk do të kishte ndonjë problem. Treguesit thonë të kundërtën: fondi i investimeve është realizuar vetëm në 99%  të tij. Më problematikja është se, duke filluar nga realizimi i këtij buxheti, pra, që në vitin 2012 ka filluar plaga e borxheve që gjendet kudo në buxhetin e ish-qeverisë. Stoku i borxhit që është krijuar në vitin 2012 është 2 miliardë e 700 milionë lekë. Janë 27 milionë dollarë nga rreth 40 milionë dollarë që ka qenë në total zëri i investimeve. Pra, borxhi i lënë vetëm në vitin 2012 është sa 70% e fondit të investimeve. Ky borxh është thelluar në vitin 2013 me 34 milionë dollarë. Investimet janë bërë në mënyrë kaotike dhe, në një pjesë të madhe të rasteve në linja thjesht politike, duke injoruar nevojat e komuniteteve. Nuk është bërë një vlerësim i arsyeshëm për shpërndarjen e shkollave në gjeografi, madje një projekt për racionalizimin dhe rigrupimin e shkollave në territor është refuzuar 2 herë. Logjika ka qenë e qartë: më mirë një amulli sesa një standard përkundrejt edhe matjes së punës. 

Relacioni i buxhetit ka një seksion që flet për arritje në fushën e teknologjisë së informacionit, ku përmenden disa sisteme, si ai SIMS, që përmbledh të dhëna infrastrukturore të shkollave të vendit, AG-së që i vendos ato në një hartë dixhitale, një program për mbledhjen e të dhënave të administrimit të shkollave, një tjetër për menaxhimin financiar të drejtorive arsimore rajonale apo zyrave arsimore, si dhe disa programe të tjera.

Më lejoni, të nderuar deputetë, t’ju tregoj realitetin që gjetëm në shtatorin e këtij viti. Asnjë nga këto sisteme nuk përdorej nga askush. Sisteme të kushtueshme, të gjitha të dobishme, të financuara nga kredi të marra në emër të qytetarëve të këtij vendi, që vjetërsoheshin të papërdorura në serverat e ministrisë. Kjo, jo se nuk mundeshin, por se përdorimi i këtyre sistemeve do të nxirrte në pah zullumet në financat e drejtorive arsimore rajonale, zullumet në emërimet e mësuesve apo në shpërndarjen e fondit të investimeve. Kemi dëgjuar shumë për moshën e internetin, por vetëm internet nuk ka sot në shkollat shqiptare.

Gjetëm kontratë me operatorin, që ofron shërbim të mbyllur, që në prill, me një borxh pothuajse 2 milionë dollarë, duke rrezikuar humbjen e një financimi të huaj, që siguronte internet në shkolla.

Nga ky buxhet faktik, ne shikojmë që kjo qeveri jo vetëm nuk arriti të realizonte premtimet e saj, por, ndërkohë, në ndryshimet e ndodhura gjatë zbatimit të buxhetit të vitit 2012, fondet për arsimin bazë janë ulur nga 61,4% në 56,1 %, pavarësisht se më shumë se në 50% të fondeve të buxhetit të kësaj ministrie janë adresuar për arsimin bazë. Ajo që qeveria e së shkuarës i ka ofruar të ardhmes së vendit është analfabetizmi funksional, ritmet e rritjes të së cilit duhet të na shqetësojnë seriozisht, sepse kanë të bëjnë jo vetëm me të sotmen e vendit, por me të ardhmen e tij.

Financimi në arsimin profesional jo vetëm që është më i ulëti në historinë e arsimit, por ç’është më problematikja, në rishikimin e buxhetit që është bërë në mesin e vitit, është programi më i shkurtuar. Kjo, ndërkohë që retorika, por edhe arsyeja dhe historitë e suksesit nga vendet evropiane, na kanë treguar që investimi në arsimin profesional është një ndër rrugët më të rëndësishme për të ulur papunësinë. Ne duhet të përballemi me sfidën e përmirësimit të cilësisë krahas punës, si një faktor për rritjen e konkurrueshmërisë, thithjes së investimeve të huaja direkte, por edhe si një mundësi punësimi dhe konkurueshmërie në tregun e madh europian të punës.

Ne e dinim që situata në arsim ishte e rëndë, por atë që po konstatojmë çdo ditë përmes auditeve dhe inspektimeve, që, nga ekspertë që punonin në Ministrinë e Arsimit, po rezulton realisht një situatë tejet e vështirë, të cilën as në ëndrrën më të keqe, nuk do ta kishim menduar.

Sfidat tona janë të mëdha dhe kërkojnë reforma të thella strukturore, si dhe një angazhim kombëtar. Jemi të vendosur që në shërbim të dijes dhe të meritës, të distancohemi nga çdo formë korruptive klienteliste emërimesh dhe rekrutimesh në arsim, duke i hapur rrugën transparencës, gjithëpërfshirjes dhe meritës.

Lufta ndaj keqmenaxhimit dhe korrupsionit është luftë ndaj një sistemi antivlerash. Jemi të vendosur ta fitojmë në çdo front dhe pa asnjë tolerim.

Faleminderit!

Vangjel Dule – Faleminderit, zonja Nikolla!

Urdhëroni, zoti Bzhetaj!

Gjovalin Bzhetaj – Të nderuar kolegë deputetë,

Jeni katërçipërisht kundër nga çfarë premtuat gjatë fushatës elektorale. Në kaq pak muaj që jeni në pushtet u keni ofruar shqiptarëve modelin më të keq të mundshëm qeverisës. Deklarata juaj e famshme, që shumë veta, fatkeqësisht e besuan, sikur pushteti juaj do të ishte pushteti i popullit, duke sulmuat me thirrje revanshore kryeministror, ishte: Kemi marrë 1 milion vota. Pra, 1 milion shuplaka, që përkthehet 1 milion shuplaka në fytyrat e 700 000 shqiptarëve të tjerë, që nuk ju votuan ju. Krenaria njëmilionëshe e ka burimin te strategjia juaj elektorale, sepse ju keni kohë që në zonat ku fitorja e PS-së është utopike, përzgjidhni njerëz me muskuj dhe me para. Këta kandidatë, që mundësisht kujdeseni që të kenë edhe të kaluar kriminale, kandidojnë sipas parimit “kandido dhe të të mos dhimbset gjë për të fituar mandatin, që nesër të kesh koracë mbrojtëse për drejtësinë shqiptare apo atë ndërkombëtare”. Ju, duke u ngritur kurthe zonave utopike, rrjedh edhe konskluzioni kryeministror: kemi marrë vota më shumë se kemi menduar, domethënë, pushteti i njëmilion shuplakave apo i një milion votave të marra e kurrsesi të fituara. Ajo që, fatkeqësisht, ndodhi në Korçë nuk çudit askënd brenda apo jashtë kësaj salle. Videoja e blerjes së votës në Korçë është vetëm një puntatë e vogël e një dukurie të aplikuar me strategji të qartë dhe e zbatuar në mënyrë të organizuar në zgjedhjet e 23 qershorit. Thonë se pushka të bën trim, kurse paraja mendjemadh. Një milion votat e marra, por kurrsesi të fituara, ju kanë bërë trima dhe mendjemëdhenj. 
Në çdo hap që ju keni ndërmarrë që kur u ngjitët atje lart, përveçse arbitrarë, keni qenë të shoqëruar edhe me arrogancë të pashoqe, pa pyetur arsyen se ne si opozitë, jo që jo, që nuk latë gjë pa akuzuar dje për borxhin e brendshëm tonin, pas 10 000 kilometra rrugë të shtruara e qindra ujësjellës e shkolla, spitale të ndërtuara, dyfishimin e rrogave dhe pensioneve, ju vendosët ta thellonit akoma më tepër borxhin tonë të djeshëm, aq shumë të anatemuar nga ju, në 240 miliardë lekë. Suprizohemi kur nga i gjithë ky borxh i brendshëm, i rënë për këllqet e ekonomisë shqiptare, më shumë se 30% e tij, gati 100 miliardë lekë nuk do të shkojë as për legalizimin që premtuat falas, as për këstet e ish- të përndjekurve politikë, as për investime, pasi për të ndërtuar nuk e keni aq shumë zanat, as për rritjen e rrogave e të pensioneve, por thjesht për luks qeveritar.

Ndryshe nga sa premtuat, ju si qeveri “kursimi”, shtuat 5 ministri, duke u bërë ndër qeveritë më të fryra në Europë, që do të thotë më shumë shpenzime, plus ministra që do të heqin dorë nga mandatet, dhe nga lista do të vijnë të tjerë deputetë, që do të kenë rroga dhe dieta të tjera. Ndryshuat zyrat dhe aredimet e tyre, natyrisht, pa tenderime. Ndryshe nga sa premtuat për uljen e shpenzimeve, për pushtetin popullor, siç deklaruat zëshëm, mësohet nga shtypi për ministra që porositin karrige 1400 dollarë dhe bileta first class deri në 2000 dollarë, shifër kjo e përafërt me çmimin e veturave që ngasin gjysma e shqiptarëve.

Meqenëse ministri i Financave nëpërmjet aktit normativ nr. 6 datë 4.10.2013 “Për buxhetin e vitit 2013” flet për ligjshmëri, qeveria juaj ka miratuar nivelin e huamarrjes së re vjetore 240 miliardë lekë, ku 92 miliardë prej tyre do të shkojnë për shpenzime operative. Ky akt është i kundërligjshëm, sepse qeveria mund të marrë borxh vetëm për investime, neni 57 i ligjit nr. 9936 datë 26.06.2008 “Për menaxhimin dhe sistemimin buxhetor të Republikës së Shqipërisë. Këshilli i Ministrave është i vetmi autoritet në nivel qendror që ka të drejtë të marrë hua për investime nga institucionet ndërkombëtare, shtetet apo personat juridikë, në përputhje me dispozitat kushtetuese. Është i vetmi autoritet që i jep garanci shtetërore huas, gjithmonë për investime. Që këtej del qartë se akti normativ i cituar më sipër është në kundërshtim të plotë me ligjin organik, i cili rregullon procesin e buxhetimit dhe menaxhimit financiar të vendit.

Ju keni vënë precedent të rrezikshëm për prishjen e destabilitetit ekonomik dhe financiar të vendit, duke marrë borxh për të paguar pagat e nëpunësve apo për shpenzime luksi për administratën, e shoqëruar me uljen e planit të tatimeve dhe doganave që u jep mundësinë 2 zonjave të dalin çdo fund muaj për “tejkalimin e planit” krahasuar jo me një vit më parë, por i korrigjuar me qëllim për të qenë i realizueshëm.

Ju premtuat dje për barazi ligjore, por sot keni larguar mijëra veta nga puna dhe më antiligjor se ky veprim juaj është se të pushuarit nuk i është dhënë asnjë letër me dy rreshta për arsyen e pushimit nga puna.

Shpikja juaj më antiligjore dhe kryearroganca e shtetit të sotëm të njëmilion shpullave, është pika e INUK-ut. Kryeinspektori vendos për gjithçka. Kur i teket atij, nxjerr të paligjshëm çdo ndërtim, mjafton që ai të jetë i bindur në mendjen e tij, madje edhe në proces legalizimi, që dje zëshëm e premtuat falas, madje nuk pyetët as për vendim gjykate, i cituar që të mos prishet ndërtesa, madje edhe kur është me leje nuk i jepet as dy gisht letër për arsyet e prishjes së shtëpisë, dyqanit apo lokalit.

Si dashamirës të djeshëm të biznesit, të paktën verbalisht kur ishit në opozitë dhe kishit nevojë për vota, me të marrë pushtetin anuluat 25 koncesione, ku njerëz me iniciativë të lirë investonin në prodhimin e energjisë së rinovueshme, projeve dhe lumenjve të Shqipërisë, tërësisht me paratë e tyre, me riskun e tyre, me mundin e tyre impiantin, që do të ndërtonin për hir dhe për llogari të qeverisë, sepse, në fund të fundit,veprat do t’i riktheheshin qeverisë.

Ndërsa për sa u përket armëve kimike, nuk dinte gjë Presidenti, si garant i shtetit, as Kryetari i Kuvendit, si republikë parlamentare që jemi, askush nga opozita, por as vetë pozita, se çfarë ishte vendosur për demontimin e armëve kimike në Shqipëri. Sigurisht, që vetëm ai e dinte. Vendime kaq të rëndësishme për të ardhmen e çdo shqiptari. Është parimi i mafies korleoneze, që fatin e dikujt ta vendosë pa qenë ai prezent dhe, natyrisht, pa ditur gjë edhe personi vetë se çfarë është vendosur për fatin e tij. Duke thënë një herë “po” dhe pastaj, pas presionit studentor, “jo”, duke na turpëruar përballë kancelarive më serioze të globit dhe partnerëve më dashamirës të vendit tonë. Ndoshta për koincidencë në faqet e para të New Jork Times-it disa ditë pas thënies “jo” shkruhej për besën shqiptare. Natyrisht, jo për besën në lidhje me armët kimike, por për strehimin e çifutëve gjatë Luftës së Dytë Botërore në Shqipëri.

Ku e keni startin e ndershmërisë në punësim? Si shpikës të meritokracisë së djeshme, premtuat shumë gjatë fushatës për konkurrimin e famshëm në punësim, ndërkohë që drejtoreshën e doganave, të tatimeve dhe të QSUT-së i morët pa konkurs. Vetëm Gedafi kishte kaq shumë gra rreth e rrotull sa kryeministri ynë. 

Po ashtu, pa plotësuar kriteret u emërua edhe drejtori i Policisë së Shtetit, madje ky i fundit më shumë sesa shef policie ngjan si kryetar i Partisë Socialiste të Policisë së Shtetit, sepse vjen në atë post si numërues i parë i PS-së në zgjedhjet e fundit parlamentare.

Ndryshimi ynë i madh me ju është se ne ndërtojmë, ju merrni hua për luks dhe jo për investime që të krahasohemi me qeverisjen. Bëni të paktën 10% të asaj që kemi bërë ne. Një diçka ju e bëni më mirë se ne: propagandën. Megjithëse asgjë tjetër nuk dini të bëni që nga gjeneza juaj biologjike, ndaj është edhe ky avantazh. Një ditë dilni të mblidhni letrat dhe e pomponi këtë ditë dhe i jepni jehonë më shumë se ne kur ndërtuam 10 mijë kilometra rrugë dhe shumë vepra arti të tjera, apo dyfishuam rrogat dhe pensionet. Ju nuk mbani premtimet dhe nuk ju pëlqen të zbatoni ligjin. Ju blini vota dhe qeverisja juaj ngjan çdo ditë e më tepër me fermën e Oruellit. Vetëm në dy muaj ju i keni sjellë Shqipërisë vetëm zhvillime negative qeverisëse. Të gjitha sa thashë më sipër do të na renditin në krye të listës së vendeve që BE-ja i quan “vende me probleme dhe me defekte.”

Vangjel  Dule – Faleminderit, zoti Bzheta!

Fjalën e ka zoti Gjiknuri!

Damian Gjiknuri – Të nderuar deputetë, 

Kur flasim për rishikimin e buxhetit, është njësoj sikur kjo seancë të pajtonte surrealen me realen: surrealja, ajo fantazmagoria 8-vjeçare, që  bombardoi shqiptarët me arritje të mëdha ekonomike, për barazi me Kinën, me  Gjermaninë apo me investime të mëdha publike, mini-superfuqi energjetike (edhe pse këto dy fjalë neutralizojnë njëra-tjetrën) dhe atë që quhet situatë reale, situata reale që qeveria trashëgoi dhe ish-qeveria e la. Në fakt, ky duhej të ishte një debat i trishtë për situatën në të cilën jemi, një pjesë e shkaktuar nga keqqeverisja dhe një pjesë, më te drejtë mund të thuhet, nga kriza ekonomike botërore. Shqiptarët mbi të gjitha duhet të dallojnë se çfarë bëri kjo qeverisje dhe pse qeverisë së re i ka rënë një barrë shumë e vështirë për ta përballuar. Ky është realiteti, të cilin ne jemi të detyruar t’ua paraqesim shqiptarëve, sepse këtu dëgjojmë patetizma dhe gjendje emocionale të tilla sikur Shqipëria deri para tre muajsh na paska qenë lule, por erdhi kjo qeveri dhe na ka rënë një kob i zi mbi ekonominë shqiptare. 

Në fakt, le të flasim me ca gjëra shumë konkrete. Pak më parë zoti Berisha bëri edhe atë ligjëratën e tij mashtruese, si përherë  peng i gjerave që ka thënë në 8 vjet dhe nuk do të heqë dorë nga to. Qenka i shqetësuar se pse po rishikohen koncesionet apo pse u marrkan të dhëna mbi situatën fiskale se si është e vërteta edhe në sistemin që ai përmendi, po qoftë edhe të vërtetat e llogarive, që shumë njerëz duan t’i dinë se si janë! Cila është e vërteta? Unë po flas të paktën për portofolin tim, të cilin më ka rënë barra ta drejtoj dhe ku situata është lemerisëse, pavarësisht se Berisha fliste për minisuperfuqinë energjetike. 

Cili është realiteti i këtij sektori? Sektori energjetik është nga sektorët më të rëndësishëm të këtij vendi. Cilat janë shifrat? Janë ato që u thanë për disa hidrocentrale që po ndërtohen? Le të flasim realitetin. Gjendja e sektorit energjetik sot që flasim është 1 miliard dollarë borxh. CEZ-i ka 650 milionë dollarë borxh, të shkaktuara nga një privatizim spektakolar i dështuar. Një turp i vërtetë që meriton hetim edhe më të thellë dhe meriton një ndëshkim, nëse Shqipëria do të ndëshkohet me fatura të rënda për atë që ata kanë bërë, sepse qenë këta zotërinj që duartrokitën dhe u shitën shqiptarëve mrekullinë e privatizimit në shpërndarjen e energjisë, por qenë ata që u detyruan pastaj të tërhiqeshin, të lebetitur nga situata ku e çuan, sepse dhe pazaret që kishin u prishën dhe i lanë kosto kësaj qeverie të merret me këtë. Ku është situata me KESH-in, meqenëse dikush thoshte se po i pengon shqiptarët dhe biznesmenët për të bërë hidrocentrale private. A e dini që KESH-i sot ka 493 milionë dollarë borxh, për shkak se situata energjetike dhe mënyra se si ajo u menaxhua  financiarisht nga ana e qeverisë e ka lënë në një gjendje të tillë? Çfarë bënë këta zotërinjtë? 

Para një viti e gjysmë i ulën çmimin e furnizimit KESH-it për te CEZ-i, me të vetmen arsye për të bërë pazarin e radhës me CEZ-in, pavarësisht se nuk u doli mirë. I thanë KESH-it të ulë çmimin nga 2.8, që e furnizonte, në 2.2. dhe ja ku është situata. Nuk ka para për të paguar as hidrocentralet e vogla që janë bërë. E dini si është gjendja e tyre sot? Pyetini investitorët privatë që kanë investuar nëpër hidrocentrale në ka marrë ndokush lekë. Kanë 14 milionë dollarë borxh që nga viti 2012, por asnjë nuk e përmend këtë fakt. 

Kjo është ëndrra e madhe që hodhi zoti Ruli bashkë me politikën koncesionare. Hajdeni, o burra, vërsuluni nëpër hidrocentrale, megjithëse nuk ka para për t’ju paguar! Cila është politika që bëri zotëria? Hidrocentrali i Ashtës vërtet është një investim i madh e serioz. Por e dini se çka bërë ai, se  ka pasur edhe një mikun e tij, një Grosruk, që sa herë kishte probleme me zgjedhjet, vinte, ia bënte dhuratë. Shqiptarët ia blejnë energjinë këtij zotërisë me 65 euro mega, ndërkohë që çmimi mesatar i importit është 40 euro. Kontratë e garantuar për 25 vjet. Pra, praktikisht investitori jo që nuk humbet asgjë, por nuk ka as risk, madje në këtë kontratë ka edhe klauzola tepër interesante: edhe kur nuk bie shi, edhe kur nuk ka prurje, shteti detyrohet të bëjë kompensim. Po a nuk meritojnë këto kontrata të auditohen? Nuk kemi asgjë. Madje edhe përfaqësuesi austriak e tha në takim: “Këto janë kushtet që na ofroi qeveria shqiptare”. 

Vetëm nga detyrimet në sektorin e energjisë shtetit i mungojnë në TVSH 100 milionë dollarë, për arsye se situata është në krizë, pasi institucionet publike i kanë detyrime CEZ-it, CEZ-i ka detyrime KESH-it dhe gjithë ky zinxhir borxhesh prej 1 miliard dollarë ka sjellë një mungesë prej mbi 100 milionë dollarësh në TVSH, në buxhetin e shtetit. Cili e shkaktoi këtë? Ëndrra energjetike e Berishës dhe mirëqeverisja e tij në sektorin energjetik? 

Por nuk janë vetëm këto. Vitin e shkuar privatizuan 4 hidrocentrale, për shkak se u duheshin fonde para zgjedhjeve. Cila është pasoja ekonomike e këtij veprimi?

Ju e dini si u privatizuan. Sot për shkak të mungesës së këtyre kapaciteteve, pra të 300 gigawat, ne detyrohemi të paguajmë  16 milionë më shumë për energjinë, sepse këto kapacitete ikën. Pra, në 4-5 vjet hidrocentralet e lanë veten e tyre. Fatkeqësisht, ne blejmë energji ekstra për shkak të këtij privatizimi të Sali Berishës. Dhe mërzitet zotëria se pse po rishikohen koncesionet mbas 23 qershorit për ato marrëveshje që bëri dhe ato VKM që kaloi, pasi mori paratë në xhep. Kjo është e vërteta prandaj mërzitet ai, sepse njerëzit flasin dhe thonë se kanë paguar para, tani i mërzit rishikimi.  

Asnjë nuk ka qejf t’i krijojë situata biznesit, por biznesi do klimë të ndershme ekonomike, do barazi, do kushte të drejta gare dhe kjo ka munguar. Ne këtë duam të bëjmë: të rishikojmë ato që janë për t’u parë dhe të krijojmë mundësi të mira ekonomike për të tjerët. Sot nga 300 e ca licenca, ju e dini shumë mirë, 2000 e ca bredhin me licenca në xhep. Shtrohet pyetja: çfarë do të bëjnë këta njerëz? Për jetë do t’i mbajnë këto licenca? A duhen hequr ato? Pse rrinë ata me letra në xhep, të gjejnë blerësin e radhës apo të bëjnë korrupsionin e radhës? Këto janë pyetje që meritojnë përgjigje. A ka përgjegjësi qeveria që iku? Patjetër që po, sepse ajo i drejtoi njerëzit të paguajnë mijëra apo miliona euro që t’i mbajnë ato projekte nëpër xhepa qeveritarësh. Realiteti është i tillë që sektori është plotësisht në krizë dhe vetëm ky sektor ndikon 15% në të ardhurat e këtij vendi. Këtu ka vetëm një përgjegjës: njeriu që projektoi ëndrrën e tij fantazmagorike prej superfuqie energjetike, duke e lënë vendin në gjendje skëterre. 

Patjetër që qeverisë do t’i kërkohet llogari për gjërat që bën. Ju mbi të gjitha nuk duhet të bëni hipokritin dhe nuk duhet të nxitoheni e të thoni për dy muaj se  çfarë kemi bërë, kur vetë e latë aq keq. A ka hipokrizi më të madhe se ta lesh në gjendjen të zezë? Ju po kapitalizoni me situatën që e latë vetë keq. Ne nuk jemi të lumtur që rishikohet buxheti, asnjë shqiptar nuk është i lumtur që paratë mungojnë, por për shkak të gjendjes ekonomike që krijuat, ky është rishikim i domosdoshëm. Disa masa janë të domosdoshme. Edhe ato masa, që juve ju duken represive ndaj praktikave të pandershme, e shëndoshin ekonominë. Vërtet mund të krijojnë një shqetësim tek ata njerëz që kanë paguar paratë në mënyrë korruptive, por krijojnë një dritare shprese tek të gjithë ata investitorë seriozë që kërkojnë të investojnë në këtë vend dhe me pa të drejtë janë lënë jashtë tortës ekonomike që meritonin. 

Vendi ka nevojë për reforma të thella, vendi duhet të ndahet një herë e mirë nga zhurma apo praktika e politikës që të bombardon me mashtrime, sepse njerëzit do të fillojnë të besojnë që është mirë. Jo. Realitetin duhet ta shohësh në sy dhe të thuash: “Kjo është e vërteta”. Shqipërinë e latë në gjendje të mjeruar. Njerëzit votuan në mënyrë masive për t’ju flakur nga pushteti, sepse e kuptuan shumë mirë këtë. Jepini kohë qeverisë, sepse ajo po merr masat e duhura, pavarësisht se ju shqetësoheni për ato masa, pasi keni merakun e investimeve të fshehta dhe korruptive që keni dhe që preken nga këto masa të qeverisë! E vërteta do të dalë dhe njerëzit po e shohin këtë.

Vangjel Dule – Faleminderit, zoti Gjiknuri!

Zoti Imami, urdhëroni!

Arben Imami – Faleminderit, zoti drejtues i seancës!

Zonja dhe  zotërinj deputetë,

Sot po diskutojmë për vitin 2012, por jemi të detyruar të gjithë të heqim disa paralele edhe me vitin 2013, ndoshta edhe me vitin 2014. S’po bëj as unë përjashtim. Kur dëgjon ministrin e Financave të një partie tjetër të flasë për buxhetin që ka realizuar qeveria e një partie tjetër, mendoj se duhet të përpiqesh të marrësh diçka racionale nga kriticizmi dhe nga arsyet e tij. Kjo do të ndodhte nëse ministri i Financave do të thoshte se viti 2012 ka qenë një  vit i shkëlqyer për të gjithë botën. Greqia u përmirësua, Italia jo vetëm që nuk ra në krizë ekonomike, por pati edhe një stabilitet shumë të mirë politik, që shifrat në rajon ishin shumë më të larta dhe në Shqipëri zbritën tek 1.6%. Mandej përshkruante edhe cilat janë arsyet që mendon (jo detyrimisht të gjitha të drejta dhe të mençura). Por ne kemi nevojë të dëgjojmë edhe ndonjë fjalë të mençur, edhe ndonjë kritikë, qoftë edhe post, pra, pas gati një viti nga realizimi i atij buxheti. Në fakt,  për fat të keq, në mënyrë krejtësisht joprofesionale ai bëri disa sulme politike. 

Ne e kuptojmë se kjo e gjitha është politikë dhe pikëpamjet e ndryshme politike do të na shtyjnë drejt qëndrimeve të ndryshme, ideve, zgjidhjeve të ndryshme, por kjo është politike në mënyrën më të keqe. Ç’kuptim ka të flasim sot 2b, 2d, 2c? Nuk është kjo e papranueshme për një ministër Financash, aq më tepër në një kohë si kjo? Kjo tregon se ai nuk e ka realizuar përgjegjësinë për punën dhe pozicionin që ka, për situatën që ai thotë se  ndodhemi, që nuk është një situatë e lehtë. 


Në fakt, e gjithë preambula e këtij diskutimi nuk ishte gjë tjetër, veçse një përshkrim i zymtë i gjendjes së sotme, por edhe një justifikim paraprak i asaj që, me sa duket, pritet të vijë dhe që e gjitha është e bazuar te paaftësia e kësaj qeverisjeje, në mënyrë të posaçme në fushën e ekonomisë. Sigurisht që janë pak ditë dhe nuk mund të themi se pse nuk u realizuan gjërat, por është krejtësisht e paarsyeshme që të gjitha kritikat dhe e gjithë kjo zulmë e madhe e qeverisjes së sotme të mbështetet vetëm në “do të”. Pasi nuk mund të flasim gjithmonë me “ne do të…”.  Dhe nëse flasim sot, ne nuk po kritikojmë sot  ato “do të”-të tuaja, që i thatë në maj, i mohuat në korrik dhe s’po i bëni në tetor dhe nëntor, kur do të duhej të ishte krejtësisht ndryshe. Ne po flasim për ato që ju keni bërë, që s’keni bërë dhe që duhej të kishit bërë në këta 2-3 muaj. Nuk po flasim për ato që janë të pamundura të kryhen në këta 2-3 muaj.

I kthehemi vitit 2012. Viti 2012 ishte viti i recesionit. Normalisht, ka një paragraf të fundit në raportin që ka përgatitur Komisioni i Ekonomisë, ku thuhet mendimi i opozitës: “Viti 2012 ishte viti i dytë i goditjes së krizës globale në vendin tonë, e cila pati efektin më të madh ndër vite. Kjo krizë bëri që vendet e rajonit të kenë rënie ekonomike, thellim të deficitit buxhetor dhe rritje të borxhit publik. Me gjithë efektin e kësaj krize, vendi ynë pati një rritje ekonomike prej 1,6%. Në rënien e ritmeve të rritjes ekonomike ndikimin më të madh e patën zhvillimet në bujqësi dhe eksporte. Mbajtja e deficitit buxhetor dhe borxhit publik në kufij të stabilizuar, më të ulëtit krahasuar me vitin e mëparshëm, u arrit nëpërmjet menaxhimit efecient të financave publike. Të ardhurat nga tatimet dhe taksat janë përdorur me kriteret ligjore për të financuar investime dhe jo për shpenzime operative. Gjatë këtij viti gjithashtu u likuiduan edhe një pjesë e faturave të prapambetura të kompanive private.”

Të paktën specialistët e kësaj fushe duhej t’i jepnin një përgjigje këtij qëndrimi të opozitës të sotme dhe të qeverisë së djeshme lidhur me këtë buxhet dhe me zbatimin e këtij buxheti për një vit rresht, një vit që ka qenë viti më i vështirë në Europë, por gjithsesi, nuk lejoi Shqipërinë të binte në recesion, arriti të mbajë ulje të deficitit, mbajti një inflacion 2%, rriti rrogat, rriti prodhimin bujqësor, rriti eksportet, ruajti ekuilibrin e financave të shtetit gjatë këtij viti. U rrit edhe borxhi publik. Është e vërtetë që u rrit ndryshe nga ç’ishte vendosur më përpara dhe kapërceu pragun e 60-përqindëshit, nga 59.6, siç thotë raporti, në 61.5, por kjo rritje është krejtësisht e pakrahasueshme me rritjen galoponte që ju vendosët me aktin normativ për buxhetin e shtetit këtë vit. Dhe janë dy rritje të borxhit diametralisht të kundërta: rritja e borxhit vjet është bërë minimale, duke ulur shpenzimet operative, ndërsa rritja e borxhit këtë vit është maksimale, duke rritur shpenzimet operative dhe duke ulur investimet. Ndërkohë që ne kemi marrë borxh për të investuar, ju merrni borxh për shpenzime. 

Po mirë, dakord. Po pse jo për shpenzime për mbrojtjen sociale? Kjo qeveri që ishte nuk i pagoi dy muajt e fundit. Gabim. Kjo qeveri nuk po i paguan edhe këta dy muaj dhe, kur të vijë janari, nuk do të jetë më 2 ju e 2 ne, por do të jetë 4 ju e 2 ne. Pse nuk i parashikuat edhe pagesat e invalidëve, kur morët 400 milionë dollarë borxh? Edhe për këtë ne e kemi fajin? Secili le të përpiqet të reflektojë dhe në veçanti qytetarët e këtij vendi kanë mundësi tani të mendojnë për këtë gjë.

Ajo për të cilën ne mund të flasim janë ato që ju keni bërë në këto pak ditë dhe, me thënë të drejtën, keni bërë kaq shumë në kaq pak ditë, sa është e paimagjinueshme, duke nisur që nga mungesa e transparencës së plotë për armët kimike, duke vijuar me aktin normativ për buxhetin, i cili ishte një ulje e të ardhurave me ligj dhe sot raportoni nëpër gazeta se Drejtoria e Tatim- Taksave dhe ajo e Doganave ka dalë mbi planin. Po, ka dalë mbi planin që vendosët, se ishte shumë më i ulët se plani që kishim vendosur ne në fillim të vitit.

Çfarë kritikojmë tjetër ne? Ne kritikojmë një përdorim të keq të parasë publike dhe këtu e kemi fjalën në radhë të parë për “Crown Agents”. Pa dyshim që “Crown Agents” është një kompani e madhe, nuk kam ndër mend të bëj një vlerësim, edhe pse nuk jam i fushës që të bëj një vlerësim, por disa fakte mund t’i vështrojmë edhe pa qenë profesionistë, domethënë, në qoftë se “Crown Agents”, për praktika mashtrimi është pezulluar nga Banka Botërore, ne duhet ta themi këtë. Në qoftë se lidhur me këtë kontratë drejtoria përkatëse e BE-së shkruan se nuk shohim se mund të japin ndonjë rezultat, ne nuk mund ta shpërfillim këtë fakt. Ne nuk mund të shpërfillim gjithashtu faktin se është përjashtuar nga taksat, që nuk ka penalitete, që nuk matet performanca, por gjithashtu se po dublon një punë që e ka bërë në këto vite BE-ja, ka paguar për doganat shqiptare, do të duhet të nxjerrim edhe 14 milionë euro të tjera nga buxheti i shtetit.

Ministri i Financave thotë: “Do Zoti e nuk bie shi, do Zoti e nuk ka emergjenca!” Sigurisht që edhe unë këtë them, se askush nuk do që të ketë emergjenca, jo se do të vuajë qeveria, se qeveria gjithmonë për të vuajtur është, se nuk ka një qeveri që nuk vuan, kur përpiqet e kur punon, por janë njerëzit, të cilët do të duhet në radhë të parë ta përballojnë. Por nuk mund të thotë ministri i Financave në emër të qeverisë se “do Perëndia nuk ka emergjenca, se ne nuk kemi çfarë të bëjmë”. 

Çfarë po bëni tjetër? Ka punime publike pa planifikim, pa buxhet, pa tender, dhe i kemi mu në bulevardin e Tiranës. Kryeministria rindërtohet pjesërisht. Shumë mirë që rindërtohet, por bëhet pa planifikim, pa buxhet, pa tender. Kjo është shkelje e hapur e ligjit dhe mënyra se si trajtohet paraja publike. 

Kemi rritje të shpenzimeve, shtohet numri i ministrave, ndahet posti i ministrit nga ai i deputetit. Miliona dollarë të tjerë. Kemi nxjerrje masive të jashtëligjshme të punonjësve nga puna. Ku të çon kjo? Në asgjë tjetër veçse në pagesa për ata punonjës që dalin dhe për punonjësit e rinj që futen, të cilët do të paguhen nga buxheti i shtetit.

Sigurisht që ky nuk ka qenë modeli ynë. Modeli ynë ka qenë model pune, rritjeje ekonomike, dyfishim buxheti, madje dyfishim edhe të buxhetit social, 20-fishim të investimeve direkte të huaja, me shifra këto. Edhe në qoftë se ka problematika e shifrat janë kryesisht në koncesione, si ai i qarkut të Elbasanit, ku ministri dhe unë jemi deputetë, 1 miliard euro investim dhe këto janë gjëra serioze. Sigurisht janë për rrugë, rrugë, rrugë. Dhe sigurisht, po të kemi mundësi, prapë do të bëjmë rrugë, rrugë, rrugë. Rrugë fshati, rrugë qytetesh, rrugë të mëdha.

Edhe dy fjalë për politikat sektoriale. Ministria e Mbrojtjes e ka realizuar me rreth 99.8% buxhetin, ka realizuar të gjitha programet. Është e matshme performanca e saj. Ka realizuar në vitin 2012 me një buxhet, krahasuar me të viteve paraardhëse, misione që kanë pasur numrin më të lartë, me një personel 360-370. Ka përballuar gjatë këtij viti emergjencat e dëborës, ka vazhduar me modernizimin e rreth 30 milionë euro, 20 milionë prej të cilave kanë qenë për helikopterët që kanë ardhur dhe janë sot në Shqipëri. Ka vijuar me demontimin e rreth 25 mijë tonëve, ka bërë përgatijet për 100-vjetorin e Pavarësisë, e megjithatë sot me buxhetin e ri, ndërsa u shtuan 400 milionë të tërësi, ju i hoqët 4 milionë Ministrisë së Mbrojtjes. Është krejt normale, se Kryeministri nuk do t’i shohë ushtarakët brenda unazës, prandaj i ka degdisur te Shkolla e Bashkuar.

Faleminderit!

Vangjel Dule – Faleminderit, zoti Imami!

Urdhëroni, zoti Ndreu!

Pjerin Ndreu – I nderuar zoti drejtues i seancës,

Të nderuar kolegë deputetë,

Me thënë të drejtën, unë e kisha menduar ta nis ndryshe, por si deputet i ri i këtij parlamenti, duke jetuar çdo ditë me absurde të shumëllojshme që dalin nga goja e opozitës, dëgjova edhe një absurd tjetër që del nga ish- ministri i Mbrojtjes, të cilin e mbaj mend si të suksesshëm vetëm në filmat me njësite guerile, ca absurditete që e lidhin këtë person me ca skandale të turpshme, që më e thjeshta nuk duhet të dalë këtu e të flasë për gjëra të tilla.

Ky njeri që flet këtu ka zhdukur në mënyrën më të çuditshme nga arka e shtetit 3 milionë dollarë, 2 milionë për 1 milion litra karburant (ti duhet të dalësh këtu e t’u tregosh shqiptarëve se ku i çove) gjatë fushatës elektorale dhe 1 milionë dollarë për reklamat. Ti zotëri ke harxhuar 3 milionë dollarë, por 3 milionë dollarë janë gati 6 mijë pagesa për 6 mijë persona me aftësi të kufizuara. Çdo ditë ne na marrin në telefon njerëz të papaguar që nuk kanë aftësi të lëvizin nga vendi, ndërsa ti i zhduke 3 milionë dhe, në vend që të dalësh këtu për këtë, nuk thua asgjë. Në burgjet shqiptare ka njerëz që janë edhe për 30 mijë lekë të vjetra. 3 milionë dollarë janë shumë e nëse ka drejtësi në këtë shtet, ky 3- milionësh duhet të jetë atje.

Të them të drejtën, unë vij nga një zonë ku ju si opozitë merrni shumë vota. Vij nga Kamza, nga Paskuqani, ku ju merrni më shumë vota se ne. Bëni shumë zigzage gjatë periudhave zgjedhore, flisni për shumë arritje dhe shumë mrekullira, por ata njerëz që takoj unë përditë atje, ata që ju kanë dhënë votën ju, nuk më duken aq të gëzuar e aq të kënaqur. Se ku i gjeni këto mrekulli, ju e dini. Gjithsesi, unë do të dal te një dobësi imja e dikurshme, që është Policia e Shtetit. Më ka rënë në dorë një raport që vjen nga sindikata e policisë, që flet për të dhëna skandaloze. Ju e sakatuat Policinë e Shtetit, të paktën në tri drejtime: e politizuat në mënyrën më të skajshme, duke ndikuar drejtpërdrejt edhe në rekrutimin e një personeli skandaloz dhe për pasojë edhe të një performance tejet skandaloze në rrugë, ku dy - apo trestandardi në favor të shtresave tuaja politike dhe ekonomike, të lidhura me ju dhe në kurriz të shtresave të mesme dhe të varfra ishte i dukshëm. Standard që këto ditë duket qartë se është rikuperuar. 

E shtritë në territor me një strukturë nga më skandalozet e mundshme, le që e bëtë Drejtorinë e Përgjithshme me 800 veta, njëlloj si ajo ushtria meksikane e Zapatës, ku kishte më shumë gjeneralë sesa ushtarë, ju bëtë edhe ca shpikje me tre drejtorë në një qark, gjë që s’ishte dëgjuar e parë ndonjëherë dhe situata e rendit erdhi në atë derexhe, sa në vitin 2012 Shqipëria numëroi 20688 krime, 13 mijë krime më shumë se viti 2005, kur ne ju lamë shifrën 8250.

Dikush mund të sjellë argumente të ndryshme, por mos harroni se për 8 vjet të qeverisjes së majtë kriminaliteti u rrit me 4000 vepra penale. Gjatë 8-vjetshit tuaj u rrit me 13, fiks me 1000 vepra penale më shumë për çdo vit e keni rritur ju. 

Po çfarë ka ndodhur? Të dalim tek trajtimi financiar, pika e tretë, që ju vetëm e shkatërruat, por keni kusure. Ju e keni trajtuar policin në nivelin më të ulët të mundshëm, duke e barazuar edhe me pastruesen e institucioneve të shtetit. Do t’ju citoj paragrafin 32 të Kodit Europian të Etikës së Policisë, i cili thotë: “Policia ka të drejtë të ketë pagë dhe siguri shoqërore të përshtatshme, si dhe masa speciale për shëndetin dhe sigurinë për shkak të natyrës së veçantë të punës së policisë”. Po ashtu në nenin 88 të ligjit për Policinë e Shtetit përcaktohet se punonjësi i policisë ka përparësi në trajtimin në pagë për shkak të përgjegjësive dhe rrezikshmërisë së lartë në detyrë. 
Ndërkohë, nëse do të shikojmë realitetin dhe nëse do të ngremë disa pyetje që edhe Sindikata e Policisë i ka ngritur: a janë pagat e punonjësve në raport me misionit e policisë dhe rrezikshmërinë shoqërore të tyre? Jo, sepse të mos harrojmë se policia ka një pagë qesharake. Polici merr 300 mijë lekë të vjetra, për absurdin më të madh të qeverisë suaj aq e ka edhe pastruesja e një institucioni në administratën civile. Pra, polici merr sa pastruesja, drejtori i përgjithshëm i Policisë, që ka në vartësi 10 mijë veta dhe që për nga vështirësia ia kalon çdo lloj drejtorie tjetër, merr pagë ose të barabartë, ose më pak se një drejtor i përgjithshëm në administratë, diku në administratën tjetër, që mund të ketë në varësi edhe 6 deri në 7 vetë. Ky është fakt.

Cila është situata financiare që ju i keni lënë Policisë së Shtetit në raport me rajonin? Ajo është, absolutisht, më e ulët. Si ka mundësi që në gjithë këtë mrekulli ekonomike ju nuk gjetët lekë për të ngritur pagat e policëve? Si shpjegohet kjo? E dini se policia shqiptare paguhet më keq se ajo e Kosovës, e Bosnjës, e Maqedonisë, e të gjitha vendeve të Europës dhe gjithë botës? Si ka mundësi? Për çfarë i kishit lekët ju? Ku i çuat lekët që mblodhët dhe bëtë hatanë e madhe, bëtë mrekullinë më të madhe ekonomike? Policët nuk ishin pjesë e këtij vendi, apo lekët i kishit vetëm për të mbuluar funeralët e policëve sa herë vdisnin e vriteshin në krye të detyrës?

Zotërinj, mos harroni se janë vrarë 245 policë. Por çfarë është më absurdja, numri i policëve të vrarë është pothuajse i barabartë me numrin e të plagosurve. Kjo është tejet e rëndë. Që nga viti 1991, janë 251 policë të plagosur dhe 245 të vrarë. Kjo do t'ju bënte ju, të paktën, të përgjegjshëm të trajtonit organizatën, e cila ka impaktin më të drejtpërdrejtë dhe më të rëndësishëm në jetën e vendit, që ka lidhje drejtpërdrejt me jetën dhe sigurinë.

Ju dilni dhe thoni se kemi goditur dhe kemi bërë hatanë e madhe me krimin e organizuar. Me cilin krim? Në qoftë se harta e hashashit ishte Lazarati, sot keni të gjithë Shqipërinë. Të gjithë. Autoritetet italiane në vitin 2011 për herë të parë kanë deklaruar 20 tonë hashash. Ju mbani rekorde të tilla, ashtu si rekordet tuaja të ekonomisë. 

Le të rikthehemi përsëri te trajtimi financiar. E dini se rritja mesatare e pagave të policisë në vitin 2003 ishte 23%, në vitin 2011 shkoi në 4% dhe në vitin 2012 është inekzistente? 

E dini se ndalesat që u bëhen policëve në formën e taksave për rrogën nga 16.2%, që ishte në vitin 2003, tani është 25.6%?

Mrekullia juaj ekonomike e ka vënë policinë në një situatë të vështirë sa në vitin 2011 ju keni ulur sasinë e karburantit me 20% dhe, në fakt, kriminaliteti është rritur 20%. 

Në këtë histori të luftës kundër krimit jeni vetëm ju, maxhoranca më e çuditshme e botës, që kontribuoni në uljen e shpenzimeve dhe të rrogave të policëve. Ju fshitë nga harta e trajtimit të policëve dietat, orët shtesë, shpërblime të tjera suplementare, në një kohë kur kriminaliteti rritet, dhe rritet frikshëm. Nuk ka shqiptar sot që nuk e di këtë. Ndërsa ju, shpesh herë (nuk është se nuk e dini), bëni sikur nuk e dini. 

Absurdja tjetër është se kam dëgjuar shumë ekzemplarë, të them më mirë, të cilëve u ka rënë rasti të kalojnë në Ministrinë e Brendshme, që dalin e deklarojnë se në maxhorancë sot paska pjesëtarë të krimit të organizuar. Mirë, po 8 vjet çfarë bëtë ju? Ju aq të zot, aq të kualifikuar, aq të emancipuar dhe aq profesionalë nuk ishit në gjendje të na kapnit të na fusnit në burg? Kjo është tallje. Është turp. 

Ju lutem shumë, gjejeni veten dhe ecni në vijat e bardha, se nuk është mirë.

Faleminderit!

Ilir Meta - Zoti Imami, 2 minuta.

Arben Imami - (Mungon incizimi.)...dhe do të harxhoj edhe më shumë në vitet e ardhshme, sigurisht, në qoftë se do të bëjë ato detyra që ka bërë, të dalë në stërvitje, të bëjë demontim, të bëjë emergjencat e kështu me radhë.

Nuk është një lapsus i Kryeministrit dhe nuk është thjesht injorancë për çështjet e administratës, meqenëse ishte ditët e para në punë. Është një çështje që e ka state of main, do ta kapërcejë me kohë. 

Unë do t'ju lutem kolegëve të mi që ta lëmë atë gjendjen e tij psikologjike, sepse nuk mund ta ndjekim të gjithë një të çmendur edhe kur ecën para. 

Për sa i përket reklamave, nuk ka ushtri të NATO-s që nuk bën publicitet. Unë, të them të drejtën, nuk i kam televizionet t'jua tregoj, por ka pasur reklama, duhet të ketë reklama dhe do të ketë reklama.

Sa për të tjerat, ky shtet ka instanca, ka kontroll, të gjitha janë të hapura dhe të shënuara. Secili mban përgjegjësi për punën që ka bërë.

Faleminderit!

(Drejtimin e seancës e merr zoti Meta.)

Ilir Meta - Fjalën e ka deputeti Besnik Dushaj.

Besnik Dusha - Të nderuar deputetë,

Zoti Kryetar,

Viti 2012 ishte një vit i vështirë për ekonominë tonë. Ndoshta më i vështiri që ka provuar ekonomia shqiptare deri më sot, pasi ishte viti i dytë i goditjes së krizës globale mbi rajonin tonë. Megjithatë, qeveria "Berisha" bëri çdo përpjekje, mori çdo masë dhe përballoi goditjen e rëndë të kësaj krize.

Ekonomia jonë gjatë vitit të kaluar, ndryshe nga pothuaj se të gjitha ekonomitë e vendeve të rajonit, të cilat kishin rënie, pati rritje ekonomike dhe deficiti u ul në krahasim me një vit më parë.

Treguesit e mirë dhe qëndrueshmërinë e ekonomisë sonë ndaj krizës e vlerësuan raportet e të gjitha organizmave financiarë ndërkombëtarë për vitin 2012.

Me gjithë vështirësitë, në vitin 2012 qeveria e Sali Berishës nuk mori asnjë lek borxh për rrogat, por i rriti ato, nuk mori asnjë lek borxh për pensionet apo për faturën sociale, por i rriti ato, si edhe mblodhi rreth 150 milionë dollarë taksa për të financuar investimet publike.

Kolegë të nderuar, ajo që po më bën përshtypje tek po dëgjoj përfaqësuesit e maxhorancës sot në Kuvend, por edhe gjatë të gjitha këtyre ditëve të qeverisjes së saj, është përpjekja për ta paraqitur ekonominë tonë si një ekonomi e zhytur në krizë. Kryeministri Rama dhe qeveria e tij përpiqen të zhvlerësojnë çdo arritje të kësaj ekonomie, si dhe të anashkalojnë punët dhe reformat e jashtëzakonshme të qeverisë së Partisë Demokratike gjatë 8 vjetëve, për të ruajtur qëndrueshmërinë e rritjes së ekonomisë sonë në një periudhë krize, që pllakosi mbarë ekonomitë më të zhvilluara të botës. 

Kryeministri i vendit, me teorinë e vitit zero, po mundohet ta paraqesë veten si shpëtimtarin e vendit. Ai mendon se shqiptarët mund ta besojnë këtë. Jo, zoti Kryeministër, shqiptarët i njohin, i kanë prekur dhe i kanë shijuar ndryshimet spektakolare që qeveria "Berisha" i bëri vendit nga Tropoja në Sarandë. 

Të nderuar deputetë, kanë kaluar më shumë se dy muaj të qeverisë social-lësëiste. Në një rast tjetër do të quhej kohë e shkurtër nëse është fjala për një fillim të mbarë të një qeverie me të vërtetë demokratike, që ka lexuar si duhet votën dhe detyrat e saj për të shërbyer e mbështetur në ligje dhe Kushtetutë, si dhe duke mbajtur premtimet për të cilat mori votëbesimin. Por fatkeqësisht, me qeverinë tonë po ndodh e kundërta: Kryeministri me qeverinë e tij po paraqiten si sundues që nuk njohin as ligj, as rregulla dhe as institucione. Ditët kalojë dhe mbi shqiptarët po rritet territori dhe trysnia, vendimet dhe masat arbitrare po ndjellin frikë dhe pasiguri anë e mbanë vendit. Në ditën me diell mediat japin çdo ditë forcat e policisë që, me shirita te vendeve të krimit, rrethojnë shtëpi e pallate me leje dhe ndalojnë banorët të futen në banesat e tyre. Po ditën për diell, shfaqet i frikshëm krimi elektoral në Korçë, ku socialistët blenë vota si në qershor dhe njollosën përfundimisht procesin zgjedhor. Kur pamë ata, na u kujtua të gjithëve masakra elektorale në datën 23 qershor, kur dy bashkëkryetarët e kolacionit Rama-Meta, ideatorë dhe organizatorë të vjedhjes dhe blerjes së votave, dërguan trafikantë, kriminelë dhe mafiozë me shuma të madha parash. 

Të nderuar kolegë, këto mënyra kriminale që Rama dhe Meta përdorën për të ardhur në pushtet po mbajnë peng ekonominë dhe qeverisjen e vendit. Detyrimet që ka kjo maxhorancë për krimin e organizuar dhe trafikantët, një pjesë e të cilëve janë edhe në këtë sallë, për atë lumë parash që hodhën për të blerë vota, e detyruan qeverinë që të ulte planin e të ardhurave të buxhetit të këtij viti nga tatimet dhe doganat. Dhe kjo për të favorizuar këta klientë të pushtetit. Gjithashtu po rrënohen biznese dhe po anulohen koncesione për t’u lënë vendin bizneseve të tyre. Të gjitha pasuritë e mëdha të vendit, duke filluar nga nafta dhe mineralet po administrohen nga këta individë, madje edhe doganat. Kjo qeveri i dha mbikëqyrjen kompanisë Crown Agents (një kliente e saj), por në bazë të marrëveshjes së qeverisë me këtë kompani, nuk është kusht rritja e performancës së të ardhurave doganore. Si e tillë, kjo marrëveshje, e cila u nënshkrua pa asnjë lloj transparence dhe në shkelje të legjislacionit, është e destinuar të jetë në dëm të tatimpaguesve shqiptarë. Ky pra është shteti i kapur që kjo maxhorancë dhe Kryeministri Rama po instalojnë në Shqipëri. 
Kolegë deputetë, nga mëngjesi deri në darkë Kryeministri dhe qeveria e tij mendojnë vetëm për spektakle dhe show, pra demagogji pafund.

Para një jave po ndiqja në televizion një takim, ku një grup ministrash, zëvendësministrash, drejtorësh e sekretarë të Përgjithshëm u bënë me një grup fëmijësh me probleme të ndryshme sociale. Deri këtu nuk ka asgjë të keqe, madje i përgëzoj për iniciativën, por ajo që binte në sy në këtë takim ishte se më shumë pjesëmarrës ishin zyrtarët dhe shoqëruesit e tyre sesa fëmijët. Aty u zhvillua një garë mes zyrtarëve se kush do të bënte më shumë premtime për rritjen e mirëqenies të kësaj shtrese në nevojë, por askush prej këtyre qeveritarëve nuk u tha atyre fëmijëve se përse prindërit e tyre nuk tërheqin ndihmën ekonomike apo të invaliditetit, që po u vonohet prej dy muajsh. Askush prej këtyre zyrtarëve nuk u tha atyre fëmijëve se përse ndihma ekonomike e muajit shtator, që e dërguan në thesar të rretheve këto ditë, ishte 50% më e vogël se ajo e muajit gusht. Para pak ditësh, kur qeveria miratoi aktin e ndryshimeve në buxhet dhe të marrjes borxh të shumës prej 40 miliardë lekë, Kryeministri Rama na tha këtu në parlament se një pjesë e madhe e këtij borxhi do të shkonte për ndihmë ekonomike dhe familjet në nevojë. Në fakt, ndodhi e kundërta, kësaj shtrese më të vuajtur të shoqërisë iu përgjysmuan fondet këto ditë. 

Të nderuar deputetë, sapo jam kthyer nga zona ime dhe pashë me dhimbje gati gjysmën punonjësve të ndërmarrjes së pyjeve të mbetur pa punë, të cilët kjo qeveri i largoi për të punësuar militantët e saj. Kjo ndodhi të nesërmen e emërimit të drejtorit të ri. Merreni me mend se sa poshtë ka rënë kjo qeveri dhe sa natyrë kriminale ka, përderisa arrin të merret me disa punëtorë pyjesh, një pjesë e të cilëve kanë rreth 20 vjet punë në atë sektor dhe kanë luftuar aq herë me zjarre dhe keqbërës. Në mënyrë të vazhdueshme po u bëhet presion të gjithë punonjësve të administratës së rrethit dhe sigurisht këto veprime po shtojnë pasiguri dhe tension te qytetarët. 
Gjithashtu në Tropojë qeveria ka shkurtuar me rreth 50% të fondeve për familjet që trajtohen me ndihmë ekonomike dhe rreth 40% fondet për invalidët. Konkretisht, deri në muajin gusht, për 8 vjet qeverisje, në Tropojë dhe në të gjithë Shqipërinë, çdo familje në çdo njësi vendore që kishte statusin e familjes në nevojë, është trajtuar nga buxheti me ndihmë ekonomike në masën 100%. Aq sa lejonte ligji. Kurse tani qeveria ka sjellë ndihmën për muajin shtator dhe, duke e krahasuar atë me muajin gusht të qeverisë “Berisha”, fondet e dërguara për çdo njësi janë si më poshtë: po flas për Tropojën. 

Familjet e bashkisë së Bajram Currit do ta marrin ndihmën ekonomike në masën 57%. Familjet e komunës Tropojë e morën ndihmën ekonomike 58%, familjet e komunës Bujan morën ndihmë ekonomike në 53%, familjet e komunës Margegaj morën ndihmë ekonomike 58%, familjet e komunës Fierzë në 57%, të komunës Bytyç 53%, të komunës Lekbibaj 58%, të komunës Llugaj në 53%. Totali që qeveria “Berisha” jepte për familjet në nevojë në Tropojë ishte rreth 13 milionë lekë në muaj. Qeveria Rama e uli atë në 7 milionë në muaj. E si të mos mjaftonte kjo, dy komuna të Tropojë, komuna Fierzë dhe Lekbibaj kanë më shumë se dy javë që nuk furnizohen me energji elektrike si rezultat i një defekti, të cilin askush nuk merr përsipër ta riparojë. Kjo ka vështirësuar së tepërmi jetën e banorëve të kësaj zone. 
Të nderuar deputetë, qeveria Rama në kundërshtim me statusin e nëpunësit civil, me ligjet e vendit, por edhe me çdo normë dhe moral, po largon nga puna në mënyrë masive punonjësit e administratës publike. Prandaj dua të ndaj me ju një shqetësim që e kam konstatuar këto ditë, por që më është bërë e ditur edhe nga bashkëqytetarët e mi tropojanë, të cilët, ashtu si një pjesë e madhe e banorëve të zonave të malore të vendit, janë vendosur këtu në Tiranë për një jetë më të mirë dhe po largohen nga puna kudo që punojnë me një urrejtje të madhe. Edhe pse mund t’i plotësosh të gjitha kriteret për të qëndruar në punë, mjafton të jesh tropojan dhe kjo qeveri të largon. Dua t’i drejtohem dhe t’i bëj thirrje Kryeministrit Rama dhe qeveritarëve të tjerë, që të heqin dorë nga sulmet ndaj tropojanëve kudo që janë të punësuar apo që e kanë ndërtuar jetën e tyre me djersë dhe mund. Ju siguroj se çfarëdo që të bëni nuk do ta mposhtni dot këtë popull, të cilin nuk e ka mposhtur asnjë pushtues dhe as diktatura 50-vjeçare e etërve tuaj. Qytetarët e Tropojës e kuptojnë mirë se për çfarë arsyeje sulmohen dhe përse mbi ta po ushtrohet ky terror i ri. Ata e njohin mirë këtë fytyrë të egër, është një shfaqje e re e viteve 1997-2005, kur qeveria socialiste organizoi dhe solli në këtë rreth bandat e veshura me uniforma, duke mbjellë zi, skamje dhe mjerim në Tropojë. Kjo është një hakmarrje e re e kësaj maxhorance për këtë popull, i cili që nga viti 1992 voton për PD-në dhe për Sali Berishën. 

Kolegë deputetë, para pak ditësh Kryeministri Rama tha se do të kemi kohë të vështira përpara. Unë i drejtohem nga kjo tribunë: se kohët e vështira do t’i kesh ti që drejtove dhe drejton krimin më të madh: blerjen dhe vjedhjen e votave, si dhe shkatërrimin e institucioneve të zgjedhjeve në Shqipëri, më 23 qershor në të gjithë vendin dhe së fundi në Korçë, ti që po ringjall krimin dhe bandat, ti që po u jep mafiozëve territore dhe pasuri kombëtare, ti që kërcënon opozitën, ti që nuk po mban premtimet, ti që nuk zbaton asnjë ligj, ti që gënjeve dhe po gënjen çdo ditë popullin tënd. Sigurisht që shumë shpejt ky popull do të ta gjejë vendin. 

Faleminderit!

Ilir Meta – Fjalën e ka ministrja, zonja Mimi Kodheli. 

Mimi Kodheli – Ju faleminderit, zoti Kryetar!

Të nderuar kolegë,

Megjithëse mundohem gjithmonë të kuptoj se si funksionon demagogjia politike në këtë vend, e cila shpeshherë kthehet në një teori, që edhe vetë demagogët e besojnë, edhe pse e dinë që nuk është kjo e vërteta, nuk e kuptoj dot dhe as nuk i mirëkuptoj qeveritarët e djeshëm, të cilët, pasi janë përballur me një uragan votash shqiptarësh, guxojnë të thonë se sa mirë i kanë menaxhuar paratë e taksapaguesve shqiptarë, madje, edhe se sa mirë funksionon demokracia brenda vetë forcës së tyre politike. Guxojnë të thonë se sa efecientë kanë qenë. Aty-këtu, përmendin shkarazi edhe se sa të pakorruptuar kanë qenë. Jo, zotërinj, le ta themi një herë e mirë se paratë apo financat publike i keni menaxhuar shumë keq, si mos më keq. Le ta themi edhe një herë se si keni qeverisur me duar të pista deri te bërrylat. Për këtë ditë dhe për këtë fakt do të vijë shumë shpejt ndëshkimi. Le ta themi edhe një herë se situata buxhetore që trashëgojmë sot është skandaloze. Për fat të keq, kjo nuk është vetëm pasojë e buxhetit faktik të vitit 2012, të cilin po e diskutojmë sot, por pasojë e një keqmenaxhimi të vazhdueshëm, sidomos gjatë katër-pesë vjetve të fundit. Është pasojë e parashikimeve makro, totalisht butaforike, e administrimit të dobët e korruptiv fiskal, e menaxhimit klientelist dhe abuziv të shpenzimeve publike, të deficitit buxhetor e kështu me radhë. Borxhi publik i trashëguar cek 900 miliardë lekë të rinj, pa përfshirë këtu detyrimet ndaj të tretëve, detyrimet e papaguara dhe detyrimet e ndërsjella: një barrë e tërë të cilën qeveria duhet ta adresojë. 

Të nderuar qytetarë, 

Si për çdo vit, edhe për vitin 2012, një pjesë e kontributit tuaj si taksapagues është ndarë edhe me Forcat e Armatosura. Qëllimi ishte që këto forca të plotësojnë misionin e tyre fisnik kushtetues, si edhe detyrimet e anëtarësimit dhe e partneritetit në NATO. Për vitin 2012, ky buxhet u llogarit në shumën 19,8 miliardë lekë ose 1,14% e produktit të brendshëm kombëtar. Mos kujtoni se këto janë paratë që janë harxhuar për ushtrinë shqiptare. Më së pakëti, këtu brenda është përfshirë fondi i pensioneve të ushtrisë, që, në fakt, është përdorur si një artificë për të treguar se sa shumë po mundohemi të arrijmë detyrimet e NATO-s, por edhe shumë larg objektivave e detyrimeve të anëtarësimit në NATO dhe të standardeve të saj. Ky buxhet modest ishe dashur të përdorej duke maksimalizuar përdorimin e burimeve në destinacion, për t’iu nënshtruar qartazi plotësimit të misionit kushtetues të Forcave tona të Armatosura. Më duhet të them që në krye të herës se ky vizion ka munguar dhe buxheti i destinuar për ushtrinë ka pësuar shmangie të theksuara të destinacionit, përdorime klienteliste dhe abuzive, të cilat jo vetëm që kanë cenuar plotësimin e misionit të ushtrisë, por kanë dëmtuar interesat publike dhe akoma më rëndë demokracinë në vend. Për t’i ilustruar këto që po them, mjafton t’u hedhim një sy disa prej keqpërdorimeve të buxhetit të vitit 2012. Nuk e di sesi mund të flasë deputeti Imami për pushimet nga puna dhe për administratën. Dua t’ju them dhe mund t’ju them se arbitrariteti dhe abuzimi me detyrën çoi që vetëm në vitin 2012 të kenë detyrimin për të paguar 29 milionë lekë të rinj vendime gjyqësore për personat që kanë fituar të gjitha shkallët e gjykimit dhe të gjykatave me Ministrinë e Mbrojtjes, ndërkohë që miliona lekë të tjerë presin për t’u paguar. Këtë nuk e them unë, por kjo gjë thuhet në faqen 3 të raportit të Kontrollit të Lartë të Shtetit. 

Prokurimi i mallrave dhe i shërbimeve për interesa klienteliste ka njohur një shpërfillje totale të ligjit, pa dyshim në kurriz të interesave publike. Kështu, me lehtësinë më të madhe, janë skualifikuar disa operatorë, duke avantazhuar klientë të ministrisë ose të familjes, duke shkaktuar një dëm prej 41 milionë e 106 mijë e 248 lekësh. Këtë nuk e them unë, por thuhet në faqen e tretë të raportit të Kontrollit të Lartë të Shtetit, “Përmbledhje ekzekutive”. 

Më lejoni të vazhdoj më poshtë me blerjen e shërbimit të mirëmbajtjes së helikopterëve, që përmendi deputeti Imami, në shumën 86 milionë e 100 mijë lekë, është bërë nga një kompani oferta e së cilës ka qenë e parregullt. Në këtë mënyrë ajo duhej të ishte e skualifikuar. Edhe këtë nuk e them unë, por thuhet në faqen 7 të raportit të Kontrollit të Lartë Shtetit. Në vazhdim të historisë me helikopterë, po ju them se është lidhur një kontratë për trajtimin e pilotëve në shumën mbi 3 milionë euro. Kjo, ashtu si edhe të tjerat, është bërë me procedurë prokurimi të drejtpërdrejtë, ndërkohë që ministria në vitin 2010 kishte lidhur një kontratë për blerjen e helikopterëve në shumën 76 milionë e kusur euro. Shuma prej 10 milionë e kusur eurosh ishte e destinuar për trajnimin e 10 pilotëve. Kompania në fjalë është e ndryshme nga ajo e blerjes së helikopterëve dhe, në kundërshtim me legjislacionin shqiptar, nuk është e regjistruar si rezidente në Shqipëri, duke shmangur një detyrim fiskal që, minimalisht, llogaritet në shumën mbi 9 milionë lekë. Këtë nuk e them unë, por thuhet në faqen 8 të raportit të Kontrollit të Lartë të Shtetit.

A mund të konsiderohet vizionar përdorimi i 397 milionë lekëve të transferuara në Spitalin Amerikan për vitin 2010-2013 në shërbim të dializës, ku vetëm me gjysmën e këtyre parave, sipas studimeve të specialistëve të kësaj ministrie, do të ishte ndërtuar një qendër e re dialize nga e para, e cila do të plotësonte jo vetëm nevojat e ushtarakëve dhe të familjeve të tyre, por edhe të një pjese të konsiderueshme të popullsisë, që ka nevojë për këtë shërbim? Për shkak se kjo kontratë ishte gatuar paraprakisht në zyrat e qeverisë dhe të klientëve të saj, atëherë u arrit deri aty, sa për të realizuar lidhjen e kësaj kontrate, u ngrit një grup tjetër pune, i cili e dyfishoi artificialisht koston këtij projekti, vetëm e vetëm, për t’i hapur rrugë kontratës abuzive të qeverisë së asaj kohe me Spitalin Amerikan. Konkluzion ky i certifikuar nga KLSH-ja. 

Kalojmë te 100-vjetori i Pavarësisë, që deputeti Imami e përmendi, ku në kundërshtim të hapur me ligjin e prokurimit publik, Ministria e Mbrojtjes gjatë vitit 2012, të paktën në tri raste, ka abuzuar me blerje uniformash për paradën e 100-vjetorit dhe blerje karburanti, gjithsej në shumën 131 milionë lekë të rinj, ku ka përdorur procedurë prokurimi me negocim dhe pa botim paraprak të njoftimit të kontratës. Ndërkohë, nuk vërtetohet në asnjë nga rrethanat e parashikuara në ligj që lejohet prokurimi me këtë procedurë. Kjo thuhet në faqen nr. 11 të raportit të KLSH-së. 

Meqenëse se këtu u përmend jo vetëm buxheti faktik i vitit 2012, por edhe 2013-ta dhe projektimi i 2014-s, unë po ju përmend një masakër të vërtetë buxhetore, që pasoi gjatë vitit elektoral 2013, ku Ministria e Mbrojtjes, ashtu siç dikush e ka quajtur me të drejtë, e kthyer në një bazë të vërtetë logjistike të PD-së, në kundërshtim me misionin e saj kushtetues,e vuri ushtrinë në shërbim të partisë në pushtet, me të gjitha mjetet dhe burimet e saj financiare. Nën emërtime dhe nën tituj të ndryshëm janë përdorur paratë e ndërmarrjes “MEIKO”, si për aktivitete kulturore artistike, spote publicitare apo aktivitete të tjera të kësaj natyre, të cilat kapin shumën prej 120 milionë lekësh të rinj që, në kushte normale dhe ligjore të rregullta duhet të destinoheshin për modernizimin e ushtrisë. Rrugë, ura dhe shërbime komunitare të ndërtuara nga ushtria me paratë e buxhetit, jashtë çdo kriteri dhe disipline buxhetore, me të vetmin qëllim që t’i bindnin qytetarët që në datën 23 qershor të votonin qeverinë, që tashmë ka ikur. Një lum i pafund karburanti, prej më shumë se 62 mijë litrash, është shpërndarë vetëm në periudhën maj-qershor 2013, duke boshatisur tërësisht rezervën e Ministrisë së Mbrojtjes dhe duke cenuar rëndë gatishmërinë dhe plotësimin e misionit kushtetues të saj. 

Vetëm për t’ua bërë me dije, kam përpara urdhrin nr. 420, të datës 06.03.2013, ku urdhërohet nga ministri i mëparshëm, sot deputeti Imami, që Brigada e Mbështetjes Rajonale të kryejë punime në komunën Përparimi në Elbasan për 1,5 kilometër, 6 kilometër, 1,8 kilometër, 3 kilometër e të tjerë me radhë dhe punimet të fillojnë në datën 11 shkurt. Pra, urdhri është nxjerrë më 6 mars, dhe punimet kanë filluar më 11 shkurt. Kaq me nxitim e kanë pasur këta zotërinj që paratë, të cilat duhet të përdoreshin për stërvitje dhe qëllime të tjera, që i përmendi deputeti Imami pak më lart, të shkonin për hapjen e rrugëve elektorale. 

Të nderuar kolegë, 

Iu ktheva fjalës sime të bërë nga kjo foltore gjatë diskutimit të projektit të buxhetit 2012 dhe më lejoni të përsëris vetëm një pjesë. “Ky buxhet nuk ndihmon në zhvillimin ekonomik të vendit, nuk e ul borxhin publik, nuk e zbut varfërinë, nuk e ul papunësinë, nuk e përmirëson sistemin arsimor dhe shëndetësor, nuk e nxjerr bujqësinë nga feudalizmi, nuk e shpëton Shqipërinë nga plehrat, nuk i paguan sipërmarrësit për punët e kryera, nuk i dëmshpërblen ish-të persekutuarit dhe nuk adreson asnjë nga prioritetet e BE-së”. Kështu kam thënë atëherë. Me gjithë këto abuzime, që keni bërë dhe me sa e sa të përmendura dhe të papërmendura, të gjetura apo akoma të fshehura, pikërisht kështu do të ndodhte. Nuk bëtë asgjë nga këto, prandaj do të ishte mirë që sot mos të flisnit për buxhetin e vitit 2012.

Ju faleminderit!

Ilir Meta – Faleminderit!

Fjalën e ka deputetja Jozefina Topalli. Jozefina Topalli – Të nderuar qytetarë shqiptarë,

Të nderuara zonja deputete, zotërinj deputetë, 

Për çdo familje punësimi dhe ekonomia janë çdo gjë, përtej fëmijës dhe shëndetit, të cilat gjithashtu lidhen me to. Për çdo shoqëri e vend ekonomia dhe siguria janë kolonat themelore. Për çdo qeveri detyra e parë, e dytë dhe e fundit duhet të jetë ekonomia dhe siguria. Në kohë krize globale përgjegjësia duhet të jetë shumë e madhe.

Këtu përpara kemi tablonë e ekonomisë shqiptare të viteve të kaluara. Midis shumë vështirësish, por me shumë përpjekje, kjo ekonomi vazhdoi të ketë rritje. Në mes të shtrëngatës kjo ekonomi nuk ra në recension. Siç thoshin Banka Botërore, raportet e BE-së, raportet e FMN-së, deri para tre muajsh, në Shqipëri kishim një rritje ekonomike katër herë më të madhe sesa vendet e rajonit. Investimet e huaja janë rritur në mënyrë progresive. Deficiti është ulur. Papunësia është ulur. Ndryshe nga ajo që thoshin institucionet financiare, Rama këtë e quante rrënim! Keni gabuar! Ju gaboni kur nuk pranoni të vërtetat dhe kur nuk e njihni realitetin ashtu siç është. 

Nihilizmi ndaj Shqipërisë reale solli edhe reagimin e ekonomistëve europianë që ju thanë së, nëse vazhdoni kështu, ju do të dështoni me 95%. Jua tha edhe opozita, por as të parin, as të dytin ju nuk i llogaritët. Gabuat për këtë edhe kur e quajtët “Orë zero” Shqipërinë e vitit 2013, Shqipërinë e NATO-s. Gabuat në çdo gjë që keni bërë gjatë kësaj periudhe. 

Ne jemi në fund të nëntorit dhe në kundërshtim me ligjin e në shkelje të Kushtetutës, ju ende nuk keni sjellë buxhetin në Parlament. Ju nuk e keni prioritet ekonominë e vendit dhe kjo është e rëndë. Ju, edhe nga diskutimet, keni vendosur që të bëni vetëm hetuesinë. E keni gabim. Ju jo vetëm nuk keni bërë asgjë për vende të reja pune, por, përkundrazi, çdo gjë që po bëni shkon në drejtim të kundërt, atë të humbjes së vendeve të punës. Çdo anulim koncesioni, vetëm se është dhënë para 23 qershorit, është mbyllje e vendeve të reja të punës ose të vendeve ekzistuese, është më pak para për qytetarët shqiptarë, për familjet shqiptare dhe për financat publike. Çdo shfuqizim që ju po bëni gjatë kësaj periudhe, është pasiguri për investitorët. Çdo largim i investitorëve është mbyllje e vendeve të punës, është më pak para për shqiptarët, është ekonomi më e dobët. Çdo vendim antiligjor dhe në shkelje të Kushtetutës është frikësim i biznesit vendas dhe të huaj, është më pak para dhe humbje e vendeve të punës. 

Ju e keni nisur gabim, të nderuar kolegë!

Qytetarëve u kishit premtuar 300 mijë vende të reja pune, legalizime falas, shëndetësi falas, taksat zero, ulje çmimesh, heqje të TVSH-së e të tjera. Opozita ju tha që janë premtime alla Papandreu. Juve ju erdhi keq, por, në fakt, ju tashmë keni hequr dorë nga të gjitha premtimet e fushatës suaj elektorale. Ju nuk keni bërë asnjë reformë për premtimet e fushatës. Asnjë. Përkundrazi, çfarë keni bërë gjatë këtyre muajve? Në Parlament keni sjellë akte normative, si atë të nëpunësit civil, që, përveçse përmbysi konsensusin dhe shkeli në mënyrë flagrante Kushtetutën, po spastron dhe terrorizon administratën, që ka bërë reformat e këtij vendi. E keni gabim.

Këtu nuk keni sjellë ende buxhetin, siç e keni detyrim ligjor, por keni sjellë akt normativ në kundërshtim me Kushtetutën dhe ligjin. Përsëri e keni gabim. 

Keni parashikuar avullimin e 240 milionë dollarëve për financat publike. Keni marrë borxh të ri prej 250 milion dollarësh. Keni gabuar. Keni hapur një gropë prej 500 milionë dollarësh. Keni rritur borxhin nga 63 në 70% vetëm për tri muaj. Keni gabuar që keni shkurtuar 100 milionë dollarë investimet publike. Janë më pak vende pune. Është shkurtim i vendeve të punës, shkurtim i parave që shkojnë te qytetarët. Kjo do të thotë më pak vende punë, më pak të ardhura dhe ekonomi më të dobët. Kjo që po bëni nuk është në interesin publik. Qytetarët kërkojnë vende të reja pune dhe jo të kundërtën. Ata kërkojnë rritje të rrogave e të pensioneve, por ju nuk keni paguar prej disa muajsh as asistencën, bukën e gojës për të sëmurët, paraplegjikët, të verbrit, të margjinalizuarit. 

 Ju nuk e keni mendjen te njerëzit e thjeshtë, tek të varfrit e të papunët, sepse ndoshta nuk e keni provuar kurrë të jeni të varfër e të vuani për bukën e gojës. Ju jeni tërhequr nga premtimet e fushatës. Juve ju janë errësuar sytë nga ndjenja e urrejtjes dhe e hakmarrjes për kundërshtarin që e shikoni si armik, por e keni gabim. Ju nuk mendoni se vendi duhet qeverisur, se rritja e borxhit që bëtë rrit riskun për ekonominë e vendit tonë, sepse e keni mendjen tek ndarja e pasurive e jo te shqiptarët e tek ata që ju votuan. 

Disa prej tyre vërtet u besuan premtimeve alla Papandreu, disave jua bletë hallin me 2 mijë lekësha apo më shumë, të tjerët ju besuan si Parti Socialiste. 

Nuk rriten të ardhurat, të nderuar deputetë, duke mbyllur biznese me leje e pa leje për t’i hapur pastaj në këmbim të parasë. Nuk shtohen vendet e punës e nuk rritet ekonomia, duke shfuqizuar, shkrirë, anuluar, falimentuar biznese dhe kompani. 

Ekonomia nuk rritet nëse nuk ekziston siguria ligjore për pronën e biznesin ose, më keq, duke kërcënuar me hedhje në erë, pavarësisht nëse je me leje apo pa leje, shtëpi ose dyqane. E keni nisur mbrapshtë!

Nuk rritet ekonomia nëse nuk ekziston siguria, por nuk ka siguri nëse rriten vrasjet, grabitjet, plaçkitjet, pengmarrjet, arratisjet dhe zbrazjet e burgjeve. Nuk rriten vendet e punës, ekonomia e të ardhurat për familjet nëse nuk vazhdojnë reformat ose, më keq, nëse doganat ia shesim një firme të përcaktuar pa tender, në kundërshtim me ligjin, për interes e borxh personal të Kryeministrit. Kjo është kundër interesit publik.

Nuk rriten të ardhurat duke harxhuar lekët e shqiptarëve për auditim, përsëri në arbitraritet, pa tender, pa ligj, në një kohë që ne auditohemi nga institucionet tona shqiptare, nga Bashkimi Europian, nga FMN-ja e të tjerë. Kjo është kundër interesit publik. Kryeministri, natyrisht gjatë kësaj periudhe nuk pyeste për këto punët e vogla tokësore të blerjes së votës, të spastrimit të administratës, të shpërblimit të klientelës, të rritjes së borxhit, të alarmit të “Moods”-it, të shfuqizimit, të shkrirjes së gardës, të policisë rrugore, të policisë së krimit ekonomik, të përdorimit të policisë për punë tatimesh, të mbylljes së bizneseve me licenca apo pa licenca, të shkeljes me këmbë të ligjit, të Kushtetutës, të Kuvendit, të heqjes së njerëzve nga puna pa një copë letër apo një grimë arsyeje. Ai nuk pyeste për bllokimet, për konfiskimet, për sekuestrimet e paligjshme, sepse mendonte se do të vendoste për fatin e botes, kurse me fatin e shqiptareve tallej e engledisej gjithë ditën. 

Të nderuar qytetarë, kur unë dhe të tjerë kemi akuzuar Ramën, disa nga ju nuk e keni besuar, ndoshta keni menduar se e bëjmë për politikë, disa të tjerë mund të kenë menduar se jam e ashpër. Unë i kam mirëkuptuar të gjithë, se ju e keni pasur në mirëkuptim dhe në besim për Partinë Socialiste.

Kur ju kemi thënë se premtimet e Ramës për 300 mijë vende të reja pune, shëndetësi falas, legalizime falas, taksa zero etj., janë premtime “alla Papandreu”, ju përsëri nuk keni dashur ta besoni. Por me shumë sinqeritet, edhe të parën, edhe të dytën, edhe në çdo rast, unë bashkë me kolegët nuk e kemi thënë për politikë, nuk e kemi thënë se është kundërshtari politik, as pse ai na konsideron si armikun e tij, por e kemi thënë se besojmë se ishte e vërtetë. E kemi thënë se ishte e vërtetë dhe të vërtetat duhen thënë. Edhe nëse mbetesh vetëm, të vërtetën ti duhet ta thuash, edhe nëse merr kosto personale, duhet ta thuash, edhe kur të thonë “arrogante”, duhet ta thuash, edhe nëse të sulmojnë apo të fyejnë, duhet ta thuash! Por kur premtimet “alla Papandreu” bëhen për çështje globale, delikate, tejet të rëndësishme, siç ishte ajo e arsenalit të armëve, gazrave e helmeve kimike të Sirisë, duke ia fshehur qytetarëve tuaj, aleatit tënd, maxhorancës tënde, Kuvendit, gjërat rëndohen më shumë. Kur pastaj, nga frika e protestuesve, tërhiqesh e bën sikur nuk ka ndodhur asgjë, madje me shokun e hallit që ju ka zënë, zbuloni se edhe për këtë fajin e ka Jozefina, bëheni edhe qesharakë. 
Të dashur qytetarë, ju keni një kryeministër pa kredibilitet, pa dinjitet, pa koncept për shtetin, pa njohuri për ekonominë, të papërgjegjshëm. Ai mund të ulet edhe për pak në atë karrige, por jam e sigurt se ajo kohë është shumë më e shkurtër nga ajo që e keni menduar qoftë edhe një muaj më përpara. 

Faleminderit! 

Ilir Meta – Po, zoti Beqja.

Ilir Beqja – Në fakt, zonja Topalli, sigurisht, ju bëtë vlerësimet tuaja për pikëpamje të ndryshme të programit të qeverisjes. Sigurisht që unë vetë me njërën prej tyre e kam të vështirë të pajtohem, kur thatë që ne po ndjellim gjuhën e urrejtjes. E vetmja replikë që kam me ju sot është: “Gëzuar 50 vjetorin”! U bëfsh 100-vjeç! Kjo është mënyra se si ne e ngjallim gjuhën e urrejtjes.

 Ilir Meta – Unë e dija që edhe zoti Beqja këtë urim do të bënte, prandaj edhe ju kot u nxituat. Besoj se bashkohemi të gjithë me këtë urim të zotit Beqja për zonjën Topalli.

 Fjalën e ka zonja Spahiu.

 Klodiana Spahiu – I nderuar Kryetar i Parlamentit, 

Të nderuar kolegë, 

Në fakt, sot jemi mbledhur për të diskutuar buxhetin faktik të vitit 2012 dhe urimi i ish-kryetares së parlamentit ishte që të rrëzohet sa më shpejt qeveria aktuale. Është absurde, gjithsesi, secili ka mendimin e vet. Ky parlament u ndot përsëri me bajga dhe patate të nxehta që i kishim harruar për pak javë. Sot ndodhi i njëjti fenomen që e kemi parë për katër vjet resht. E kanë demonstruar në mënyrë perfekte ish-drejtuesit e këtij vendi. Sot, në fakt, ata njerëz dhe njeriu kryesor që duhet të kërkonte falje përpara shqiptarëve e hodhi bajgën dhe iku. A mund ta dimë pse? Ku është? Pse nuk është prezent, sepse sot është dita që ne duhet të kërkojmë llogari, për atë që nuk u realizua në vitin 2012? 
E dëgjova parafolësen me shumë respekt. Është hera e parë në pesë vjet që flet me atë ton aq të butë për shqiptarët. Flet me atë ton, për të treguar se kjo qeveri nuk e ka të gjatë. 
Qytetarë shqiptarë, sot, në fakt, ne jemi mbledhur për të diskutuar për buxhetin faktik, por unë me shumë respekt dua t’ju lexoj vetëm pak rreshta të të ndjerit, ish-deputetit Sokol Olldashi, në fjalimin e tij të fundit të datës 07.11.2013: “Dua t’ju drejtohem shumë deputetëve të majtë, të djathtë dhe gjithkujt. Ka shumë njerëz për të cilët kam konsiderata nga pikëpamja njerëzore, pavarësisht se nuk u besoj politikisht, apo nuk i pranoj politikisht. A do të merremi me këtë problem apo do të vazhdojmë të bëjmë sikur nuk shikojmë”. Realisht, sot po bëjmë sikur nuk shikojmë, sepse ne duam të diskutojmë për buxhetin faktik të vitit 2012. Unë jam shqetësuar për atë ç’ka ndodhur në shëndetësi dhe për çështjet sociale në vitin 2012 dhe nuk kam ardhur për të gjykuar qeverinë aktuale se ç’ka bërë në 45 ditë. Prandaj, ju lutem, ju pjesëtarë të opozitës, përfaqësues të opozitës, dhe ju që keni drejtuar qeverinë në 8 vjet: a mund të na thoni diçka për buxhetin e faktit të vitit 2012 dhe të mos merreni me qeverinë e re, e cila ka vetëm 50 ditë? Shqiptarët do ta vlerësojnë vetë. Ju keni të drejtë të bëni debate, keni të drejtë të bëni mocione, keni të drejtë të kërkoni seanca të veçanta në komisionet e ndryshme parlamentare, për të kërkuar llogari për qeveritarët aktualë, por nuk keni të drejtë të përgojoni dhe të merrni nëpër gojë të gjithë kabinetin ministror, nuk keni të drejtë, sepse ne gratë e parlamentit shqiptar kemi vendosur të bëjmë aleancën e grave parlamentare. Sot, kur u ofendua kolegia jonë, duhet të çoheshim këtu. Duhet të bëni një aleancë parlamenti me burra, që, kur të ofendohet nga kolegët tuaj, gjë që nuk ka për të ndodhur nga maxhoranca, por ndodhi sot nga opozita, çoheni edhe ju dhe të mos lejoni të ofendohen kolegët! 

Gjithsesi, buxheti faktik i vitit 2012 tregon dhe konfirmon shqetësimin tonë të asaj kohe që në fazën e miratimit, nuk pasqyronte realitetin financiar në vend. Thirrjet tona në vëmendjen e qeverisë për të ndryshuar zëra të caktuar të këtij buxheti, sidomos ato të lidhura me shpenzimet dhe investimet, për t’i rialokuar fondet buxhetore drejt sektorëve të ekonomisë, që më shumë sjellin kthimin e tyre në formën e të ardhurave në buxhet, të cilat do të garantonin një zhvillim të qëndrueshëm të faktorëve shëndetësorë, socialë e mjedisorë. Të gjitha ranë në vesh të shurdhët. 

Buxheti faktik tregon për tendenca ad-hoc të qeverisë së PD-së në menaxhimin e ekonomisë shqiptare, pa asnjë vizion strategjik dhe veprime demagogjike e proklamative me një sens unik, atë të të bërit bujë në sytë e qytetarëve dhe jo të të investuarit për rritjen e mirëqenies së tyre, prandaj sot jemi këtu ku jemi. Pasaktësia dhe urgjenca e shprehur në planifikim solli edhe ndryshime të rëndësishme të tij në aktin normativ, kundrejt të cilit përsëri ka mosrealizime. Akti normativ preu mjaft shpenzime operative, sidomos në fushën e arsimit dhe të shëndetësisë. Po kështu, u prekën në mënyrë të rëndësishme shtresat sociale në nevojë, sidomos paraplegjikët, tetraplegjikët dhe të verbrit. Ulja e fondit për mbështetjen e tyre dhe ndërhyrja në ligj për ndryshimin e kompetencave dhe të paketës së kompensimit të tyre solli një varfërim edhe më kritik e të rëndë të tyre. Nën pretekstin e luftës kundër abuzimit, abuzimi u përqendrua në një dorë të vetme, atë të Kryeministrit, duke shmangur totalisht aplikimin e ligjit për mbrojtjen e të drejtave të tyre. Nuk u godit fenomeni i korrupsionit, që kishte ndodhur me shtimin abuziv të numrit të këtyre njerëzve që përfitonin padrejtësisht, (janë gjetur në lista deri pronarë firmash ndërtimi), por u rënduan në kurriz pikërisht atyre njerëzve që janë të destinuar të jetojnë gjithë jetën në shtrat ose ta kalojnë gjithë jetën e tyre pa parë dritën e diellit. Politikat tuaja kanë qenë gjithmonë pa vizion, duke e katandisur këtë vend në pikë të hallit, duke abuzuar maksimalisht me shtresat në nevojë. 

Pak më parë ministri i Mirëqenies Sociale i dha të dhënat se sa është shtuar në mënyrë abuzive numri i personave me aftësi të kufizuara dhe i invalidëve të punës, kryesisht në gjashtëmujorin e parë të vitit 2013. Është abuzuar me ta, sepse nuk përfitojnë pikërisht ata njerëz që duhet të përfitojnë, duke rritur kështu numrin e tyre dhe duke i mbajtur në kohën e votimeve, pikërisht duke i frenuar për të marrë pagat e tyre. Dihet tashmë çfarë është bërë me atë buxhet. Në gjashtë muajt e parë janë shpenzuar 13 miliardë lekë dhe mbetën aktualisht pa paga për këtë arsye, sepse buxheti ka mbetur bosh. 

Por çfarë ka ndodhur në shëndetësi? Buxheti i shëndetësisë u shkurtua deri në absurditet në vitin 2012, duke e lënë në gjendjen e sotme me mungesa të jashtëzakonshme dhe në situata borxhi të mbartura, që edhe vetë Zoti po të ishte kryeministër, do t’i pasonte në xhenet. Problemi është që borxhlinjtë e mbartur ndër vite, sot të falimentuar, nuk dinë ku të trokasin më. 

Nga të dhënat paraprake rezultojnë borxhe në barna, në materiale dhe shërbime të tjera mjekësore dhe jomjekësore, përfshirë këtu edhe detyrimet për energji dhe ujë në shumën 4 miliardë lekë, shumë kjo pothuajse e barabartë me programin vjetor të vitit 2013 të buxhetit për zërin “mallra dhe shërbime” të shërbimit spitalor ose sa një e treta e totalit të buxhetit vjetor për shërbimin spitalor. 3,5 miliardë lekë të totalit të borxhit i përkasin Qendrës Spitalore Universitare, 1,9 miliardë lekë janë produkte farmaceutike dhe pjesa tjetër janë mallra dhe shërbime. Mbi 28% e këtij borxhi tregtar, me kushte aspak të favorshme, investohej në atë kohë, kryesisht për paga, pensione dhe shpenzime të tjera korente dhe Shqipëria u shtrydh të kthehej rëndom ajo që ishte në të vërtetë, një ekonomi në rënkim e kapur qoshe më qoshe nga korrupsioni, i cili tashmë ishte bërë instituti më i rëndësishëm që karakterizonte vendin tonë. Rezultati? Shqipëria e renditur si asnjëherë, e 113-a në ranglistën botërore të “Transparency International” për korrupsionin. 

Nga ana tjetër, ministrat demokratë, në mbështetje të Sali Berishës, vazhdonin pa pikë turpi të gënjenin qytetarët se kemi arritur si askush tjetër zhvillim të lartë, duke kundërshtuar hapur edhe përllogaritjen e institucioneve prestigjioze ndërkombëtare, si Banka Botërore, e cila na jepte notën më të lartë të mosrealizimit dhe rrëshqitjes në humnerë, mes të gjitha vendeve të kontinentit, notën 5, ku 1-shi ishte nota më e mirë. 

Këmbëngulja në investime kapitale madhore dërrmoi ekonominë e brishtë shqiptare dhe rrënoi financat kombëtare, duke sulmuar në këtë çmenduri pikërisht në këtë vit, në vitin 2012. Rëndimi mbi kurrizin e shqiptarëve i vendosjes së TVSH-së për ilaçet, që në atë kohë është diskutuar aq gjatë në parlament dhe që është kundërshtuar shumë fort nga opozita, nga ministri i atëhershëm i Financave u justifikua si një mençuri e radhës, por, në fakt, rezultoi vetëm si plagë mbi kurrizin e shqiptarëve dhe sidomos të të atyre të sëmurëve që e provuan në kurriz se çfarë do të thotë rritje e çmimeve. 

Spitalet janë në gjendjen e tyre më të keqe dhe kjo është pasojë e një keqqeverisjeje 8-vjeçare dhe sot të thuash që në vitin 2012 janë bërë arritjet më të mëdha dhe të lavdërohesh për vdekshmërinë foshnjore dhe atë amtare, duke ditur sesi është situata aktuale, se çfarë heqin pacientët sot në dyert e spitaleve tona me mungesa të jashtëzakonshme, kjo është papërgjegjshmëri totale. 

Akti normativ i vitit 2012 ishte një tjetër atentat ndaj ripërtëritjes së burimeve bazë të ekonomisë shqiptare, sidomos ndaj faktorit “njeri”, duke shkurtuar ndjeshëm shpenzimet operative në shëndetësi dhe arsim. Kjo bëri që tenderat e ilaçeve të mos bëheshin dhe magazinat të mbeteshin bosh. Skema e rimbursimit të tyre për shtresat në nevojë u vështirësua dhe njerëzit u varfëruan më shumë. Shërbimi profilaktik shëndetësor u përkeqësua dhe situata shëndetësore në vend pësoi një rënie.

Të nderuar kolegë, 

Ky dokument që do të miratojmë sot nuk tregon asgjë më shumë sesa dështimin total të konfirmuar në 23 qershor. Ai tashmë ka të gjithë mundësinë të shikojë katrahurën, sidomos në këto vitet e fundit të qeverisjes, dhe nuk i mbetet gjë tjetër veçse të kërkojë falje publike për çmendurinë dhe dashakeqësinë e tij të pakuptimtë ndaj popullit të tij. Lutjet e qytetarëve “Zoti na ruajt nga qeveritarët!” nuk do të dëgjohen më dhe ata do të gjejnë mbështetje për shpresën te qeveria jonë, te qeveria socialiste për më shumë punësim, shëndet, të ardhura dhe mbi të gjitha për më shumë prestigj qytetar. 

Në fund shteti do të bëhet i tyre, sepse e kanë qeverinë e tyre. 

Ju faleminderit!

Ilir Meta – Fjalën e ka zoti Aldo Bumçi.

Aldo Bumçi – I nderuar zoti kryetar, të nderuar kolegë deputetë, ne diskutojmë sot buxhetin faktik të vitit 2012 dhe jemi në fund të vitit 2013. Kështu e ka procedura, nuk ka asgjë anormale, por jemi një vit mbrapa. Distanca kohore bëhet dhe më e madhe kur ndërmjet këtij diskutimi dhe vitit 2012 janë mbajtur zgjedhjet e përgjithshme politike, zgjedhje ku ne humbëm dhe ju fituat. Kjo distancë, pra viti 2012 duket sikur është akoma më larg, prandaj çdo debat demagogjik do të ishte pa vlerë. Ka katër-pesë muaj që kanë mbaruar zgjedhjet, ku ju keni fituar dhe ne kemi humbur. Çfarë vlere ka të bëjmë përsëri propagandë, se sa keq kemi qeverisur? Nëse ky debat do të ketë një vlerë, do të jetë, që të nxjerrë një mësim të vërtetë, nga mënyra sesi është menaxhuar buxheti i vitit 2012 dhe kriza ekonomike botërore. Nëse ne do të ishim në vite normale dhe Shqipëria do të kishte rritjen që pati në vitin 2012, vetëm 1,6%, unë jam dakord me ju se do të ishim një qeveri e dështuar, por ne e dimë shumë mirë se nuk ishin vite normale të ekonomisë botërore. Në vitin 2012 ne ishim në vitin e katërt të një krize që filloi në vitin 2008 dhe deri në vitin 2012 kishte tronditur dhe ende vazhdon të tronditë ekonominë e Bashkimit Europian, dhe në mënyrë të veçantë ekonomitë greke dhe italiane, duke rrëzuar qeveri dhe duke krijuar trazira sociale, duke rritur forca politike ekstremiste antisistem, duke tkurrur ndjeshëm ekonominë, si edhe papunësi. Ne e kemi përjetuar, sepse 1,3 milionë emigrantë shqiptarë në 2 vjetët e fundit jetojnë në Greqi dhe në Itali. Me këtë gjendje të ekonomisë botërore ku nga Islanda në Vendet Balltike dhe nga Spanja në Ballkan kishte recesion, sepse, kur ekonomia shqiptare nga 7% që rritej në vitin 2007, bie në 1,6%, është normale që kjo rënie e aktivitetit do të sjellë më shumë papunësi, më pak të ardhura dhe më pak financime për sektorë të ndryshëm të ekonomisë. 

Pyetja themelore është: si mundëm ne t’i rezistonim krizës ekonomike botërore, jo në një vit, por në pesë vjet radhazi, nga viti 2008-2013? Kjo është pyetja më me vlerë. Nëse ka një mësim që duhet të nxjerrim, është pikërisht ky. Nuk ka vlerë për arsye elektorale, sepse zgjedhjet i kaluam dhe nuk kemi zgjedhje afër. Ky është një debat i vërtetë që ne duhet ta bëjmë. Nëse ne jemi shembulli më i mirë i keqqeverisjes, si i mbijetuam krizës? Ishte fat? Nuk mund të jetë fat, t’i mbijetosh një krize që ka ardhur te dera e shtëpisë, në Greqi dhe në Itali. Disa kanë thënë se, nuk jemi të integruar sa duhet në ekonominë botërore, prandaj mbijetuam. A është kështu? Nuk rezulton të jetë kështu, sepse partnerët tanë kryesorë ekonomikë në import dhe eksport janë Greqia dhe Italia, thellësisht të prekur nga kriza. Vendet nga vijnë investimet e huaja në Shqipëri janë Greqia dhe Italia, Sistemi bankar shqiptar është tërësisht i privatizuar, ku mbizotëron kapitali i huaj dhe bankat e huaja nga Greqia, Italia, Austria dhe vende të tjera. Janë 1,3 milionë emigrantë që nuk sjellin më të ardhura ashtu siç kanë sjellë më parë. Ata dolën të papunë dhe u kthyen në Shqipëri. Depozitat bankare në Shqipëri, në një pjesë të konsiderueshme, janë në monedhë të huaj: në euro dhe në dollarë. 
Pra, është një ekonomi e integruar në ekonominë europiane. Si arritëm ne t’i mbijetonim krizës ekonomike botërore për pesë vjet? Ka vetëm një përgjigje: është modeli ynë ekonomik. Vetëm ky model, filozofia jonë politike dhe ekonomike bënë të mundur që ne t’i mbijetonim prej pesë vjetësh krizës ekonomike botërore. Nëse fjalët tona nuk kanë vlerën e duhur, a ka vlerë kur citojmë Stefan Fyle, komisionerin për Zgjerimin? A kanë vlerë kur citojmë përfaqësuesin e FMN-së ose Bordin e Drejtorëve të FMN-së që thonë: “Jemi të impresionuar nga rezistenca ekonomike e Shqipërisë”? Si arritëm të rezistonim? Thelbi i modelit tonë ekonomik është liria ekonomike. Në këta pesë vjet në zgjeruam lirinë ekonomike të shqiptarëve. Si e bëmë këtë? E bëmë duke vendosur taksën e sheshtë 10%. Filozofia jonë është një filozofi që beson se është më mirë që lekët të qëndrojnë në xhepat e sipërmarrësve dhe më xhepat e qytetarëve shqiptarë, sesa në buxhetin e shtetit, sepse shteti është një menaxhues më i keq sesa qytetarët. 

Ne ulëm taksën, nga 20%, në 10%. Çfarë sollëm? Ne rritëm hapësirat për sipërmarrje, për investim, por në të njëjtën kohë kemi dyfishuar të ardhurat në buxhetin e shtetit, sepse duke ulur taksat, ulëm evazionin dhe rritëm bazën e taksapaguesve. Si e rritëm lirinë ekonomike? Duke thjeshtuar procedurat për biznesin. Themeluam Qendrën Kombëtare për Regjistrimin e Biznesit, ku nga 40 ditë, sot regjistrohen në një ditë, në një sportel të vetëm. Themeluam Qendrën Kombëtare të Licencimit, ku dy të tretat e licencave dhe të lejeve nuk ekzistojnë më. Ne vendosëm procedura online për prokurimet publike dhe pagesën e tatimeve. 

Partneriteti publik privat, privatizimet dhe koncesionet sot, po marr si shembull dy sektorë: shëndetësinë dhe arsimin. Ka probleme në këto dy sektorë, por ka në të njëjtën kohë arritje të pamohueshme. Në Shqipëri kemi sot në sektorin e shëndetësisë klinika dhe spitale private, institucione serioze ku shqiptarët shkojnë për ditë dhe marrin shërbime, që deri para pak viteve nuk ekzistonin dhe detyroheshim të merrnim avionin dhe të shkonim jashtë Shqipërisë, për të marrë të njëjtin shërbim që sot e marrim në vendin tonë. 

Sot në sektorin e arsimit kemi institucione serioze private. Ka shumë punë për të bërë, por sot ekzistojnë institucione private, që nuk ekzistonin më parë. Ne duhet të kishim shkuar edhe më tej në thellimin e lirisë ekonomike, duke mbështetur këta sektorë me mënyra të tjera. Për shembull, për ata fëmijë, që studiojnë në sistemin arsimor privat, prindërit paguajnë taksat, që mbajnë sistemin publik, por paguajnë dy herë, se paguajnë edhe shkollën private. Ne duhet të kishim gjetur një zgjidhje më të drejtë dhe më të ndershme. 

Infrastruktura dhe energjia. Gjatë këtyre viteve të krizës ekonomike botërore, ne vazhduam me projekte në infrastrukturë, në energji, si: kaskada e Devollit, e Fanit, qindra milionë euro investime, mbi 40 hidrocentrale të mbaruara dhe projekti i TAP-it, më i madhi dhe më i rëndësishmi i gazsjellësit transatlantik, ku ne luajtëm një rol jashtë përmasave të vendit tonë. Rritëm rroga dhe pensione. Ky model bëri që Shqipëria t’i mbijetonte krizës ekonomike botërore. Ju duhet ta ruani këtë model, jo se është i yni, por se i rezistoi prej pesë vjetësh krizës ekonomike botërore. Jeni në kohë për ta bërë. Shenjat deri tani janë që ju keni vepruar në drejtimin e kundërt, keni dëmtuar lirinë ekonomike, duke cenuar sigurinë juridike. 

Me rishikimin e koncesioneve dhe të privatizimeve, çfarë po bëni? Njerëzit nuk janë më të sigurt. Nuk kanë më siguri. Letrat, kontrata është marrëdhënia që një sipërmarrës ka me shtetin, ndërsa ju thoni se ato nuk kanë vlerë. Kush mund të vijë të investojë në një vend ku shteti nuk njeh kontrata dhe leje? Po këto janë vende pune dhe investime të huaja që i mungojnë Shqipërisë. 

Keni vendosur të rrisni tatimet, taksën progresive, duke harruar që taksa e sheshtë bëri të mundur të mos kishim dy bilance ose të paktën jo me ato përmasa, ndërkohë që një taksë progresive do të kthejë dy bilancet, do të kthejë evazionin fiskal dhe do ta bëjë Shqipërinë më pak tërheqëse.

Në fund dëshiroj t’i kthehem një çështjeje shumë të rëndësishme, për të cilën nuk patëm mundësi të diskutonim siç duhet, për shkak se gjatë seancës së fundit u përqendruam tek armët kimike që po vinin në Shqipëri. Ai ishte rendi i ditës për qytetarët dhe për ne, por një çështje shumë e rëndësishme u la pa u diskutuar: kontrata me “Crown Agents”. Qeveria shqiptare ka nënshkruar një kontratë me kompaninë angleze “Crown Agents”, për të marrë shërbime dhe asistencë për doganat. Qëllimi është për të ulur evazionin dhe për të rritur të ardhurat, por çfarë bëri? Lidhi një kontratë pa asnjë transparencë. Tha që kishte interes nga krahu i “Crown Agents” prandaj dhe e lidhi kontratën, pa tender dhe pa prokurim. Nuk e botojnë në faqen e Këshillit të Ministrave dhe kur ne kërkuam informacion, nuk erdhi i plotë në Kuvend. Pra, kërkon të rrisësh transparencën dhe të ulësh evazionin, por transparencë nuk bën.

Çfarë thotë Drejtoria e Përgjithshme e Doganave dhe Tatimeve të BE-së për këtë kontratë? Ne besojmë që ndërtimi i kapaciteteve për Shqipërinë me projektin IPA, ka një projekt të financuar nga BE-ja për doganat, është më i mirë sesa të lidhni marrëveshje me firma konsulence me më pak eksperiencë. Sot Shqipëria merr asistencë nga administrata doganore italiane; ekonomia e tretë në Europë ka një asistencë me një nivel të lartë ekspertize, me kosto zero, sepse këtë asistencë e paguan BE-ja.

Sa na kushton neve kontrata me “Crown Agents”? Na kushton 13,5 milionë euro. Pra, nga një asistencë e dhënë nga administrata doganore italiane, me zero kosto, sot po marrim një asistencë më inferiore, e thënë nga KE-ja, nga Drejtoria e Përgjithshme e Doganave dhe Tatimeve, që do të na kushtojë 13,5 milionë. Por, më tej, në një rast të paprecedentë, që s’ka ndodhur asnjëherë, qeveria shqiptare ka përjashtuar këtë kompani nga çdo taksë. E padëgjuar! Përse? Nga tatimi mbi fitimin, nga tatimi mbi dividentin, nga TVSH-ja, nga taksat dhe tarifat vendore. Në fakt, kontrata ka forcën e ligjit dhe vazhdon duke e përjashtuar nga akciza dhe çdo tarifë tjetër e tërthortë dhe e drejtpërdrejtë. Edhe NATO, që ka marrëveshje me ne, do ta kishte zili këtë kontratë.

Përse ky trajtim për “Crown Agents”? Patjetër që ka dyshime. Në këtë trajtim që i bëhet kësaj kompanie, që nuk i është bërë askujt tjetër, në fund fare, si mbrohet shteti shqiptar nëse kjo kompani nuk do t’i përmbushë detyrimet e saj? Praktikisht nuk kemi mbrojtje, sepse zgjidhja e kontratës në arbitrazh merr një deri në dy vjet, ndërkohë që aq është edhe kohëzgjatja e kontratës.

Pra, këto janë çështje me rëndësi që duhet të diskutohen. Këto janë shenjat që tregojnë se modelit tuaj qeverisës i mungon transparenca dhe një filozofi e qartë. Ruani atë që ne ju kemi lënë trashëgim. Nuk ka nevojë të na e dini për nder, por për 5 vjet i rezistuam krizës ekonomike botërore. Si i rezistuam, nëse ishim kaq të paaftë, siç thoni ju?!

Ilir Meta – Fjalën e ka deputetja Ermonela Felaj.

Ermonela Felaj – Sinqerisht nuk e di se pse duhet të ndihet triumfatore opozita, pikërisht kur diskutojmë për buxhetin faktik. Është buxheti që ndërtuat dhe votuat ju, zotërinj të opozitës, një vit më parë, atëherë kur deklamonit me të madhe se pas një viti, domethënë sot, Shqipëria do të ishte ajo e pensioneve dhe pagave më të larta, e investimeve, që do të lejonin nga Tirana deri në pikat më ekstreme të Shqipërisë të shkohej në pak më shumë se në dy orë. Do të ishte Shqipëria e më pak të varfërve, e më shumë të punësuarve, e më shumë të kualifikuarve etj., e të tjera si këto.

Nuk po vazhdoj më tej me deklamimet tuaja, sepse dua t’ia kursej si vetes, ashtu edhe publikut, shijen sa të hidhur, aq edhe bajate të asaj që shkoi dhe që, natyrisht, Shqipërisë nuk duhet t’i rikthehet më. Nëse dikush është ende i paqartë se çfarë po diskutojmë ne dhe ju sot, me shumë modesti do të thosha që sot, pas një viti, po diskutojmë: a realizuat ju aq të ardhura sa u premtuat shqiptarëve, apo jo? A shpenzuat ju për përmirësimin e jetës së shqiptarëve aq sa planifikuat, apo jo? Përgjigjet janë: jo dhe jo! Plot 25,4 miliardë lekë më pak të ardhura dhe plot 20,7 miliardë lekë të tjerë më pak shpenzime. Ky është bilanci i thjeshtë, që prezanton buxheti juaj i vitit 2012. Kjo është gjendja e faktit, në të cilin jeni kapur dhe për shkak të së cilës do t’ju duhej t’i përgjigjeshit sot pyetjes: “Pse?”. Dikush mund të thotë se dita “pse” për opozitën ishte 23 qershori. Në fakt, kështu është dhe nuk ka asnjë dyshim për të gjitha “psetë”: pse më shumë të papunë në Shqipëri? Pse më shumë të varfër? Janë 147 mijë familje, që jetojnë me ndihmë ekonomike. 

Përse më shumë të pastrehë? Janë 6000 familje që praktikisht janë në rrugë. Përse kaq shumë korrupsion? 23 qershori vendosi një përgjigje të qartë për të gjitha këto përse. 

Ju bëtë një buxhet të keq. Lejuat të zbatohet me papërgjegjshmëri të plotë dhe sot për fat (për mendimin tim do ta konsideroja fatmirë), ju është dhënë mundësia e një kohe të dytë, kur mund t’u shpjegoni denjësisht shqiptarëve, me sinqeritet, përse. Në rreth 6 orë diskutim në Kuvendin e Shqipërisë, nuk dëgjova nga opozita asnjë shpjegim dhe asnjë marrje përgjegjësie përsipër, a thua sikur në 60 ditë gjithçka kaloi dhe ju u rehabilituat. Jo. E shkuara, që na çoi në pikën ku edhe institucionet më të njohura ndërkombëtare i konsiderojnë financat tona si më negativet, që kur kanë filluar të na analizojnë, nuk ka mbaruar. A e dini përse? Sepse pasojat i kemi përpara syve. Na duhet të merremi çdo ditë me to dhe kështu shohim edhe batërditë tuaja ndaj parasë publike. A nuk ishte kështu rasti i zyrtarëve të tatimeve, që ua rimbursonin TVSH-në kompanive fantazmë? Po ai i zyrtarëve të Ministrisë së Punës, që me sa duket mban edhe rekordin, kur paguanin fiktivisht persona të tërë, gjasme me aftësi të kufizuara. A nuk ishte i tillë rasti i festave virtuale, që tenderonte Ministria e Punës, festa që zhvilloheshin vetëm në letra? A nuk është kështu edhe me kompanitë koncesionare të naftës, të minierave dhe hidrocentraleve që, në mënyra të ndryshme, kanë shmangur pagesa të detyrueshme nga buxheti i shtetit? Fjala vjen: në Shqipëri prodhohet 1 milion tonë naftë nga nëntoka jonë dhe kompanitë koncesionare të naftës nuk paguajnë asnjë tatim-fitimi. Përse? Sepse nuk deklarojnë fitim. Në Shqipëri, fjala vjen, prodhohet 240 mijë tonë bakër në vit, përsëri nga nëntoka jonë dhe Kontrolli i Lartë i Shtetit pohon se kompanitë koncesionare të minerareve të bakrit apo dhe të kromit, shmangim tatimin në shuma të mëdha. 

Po për zullumin më të fundit, për kompaninë e fluturimeve “Belle Air”, atë që e favorizuat dhe i dhatë ekskluzivitet gjatë gjithë kësaj kohe, çfarë mund të thuhet?

 Zotërinj, këto dhe të tjerat, që u thanë, janë veprat tuaja. Bëni mirë t’i kujtoni, të shlyeni borxhet me të shkuarën, sepse ndryshe do të thelloni borxhet në të ardhmen.

Faleminderit!

Ilir Meta – Fjalën e ka zonja Liliana Elmazi. 

Liliana Elmazi – Të nderuar deputetë,

Të nderuar qytetarë shqiptarë!

Më duket se këta dy muaj e gjysmë, kjo sallë parlamenti është kthyer në një pistë vrapimi, ku rilindasit nxitojnë për të thyer rekorde shpejtësie, për të miratuar me procedurë të përshpejtuar projektligje apo akte normative që i leverdisin qeverisë. Çdo gjë me nxitim, sepse qeveria e njëmilion votave të marra me hir, me lekë apo me pahir, të më ndjeni që nuk mund të përcaktoj me saktësi porcionet e secilës prej tyre, por me saktësi mund të them aq sa i duheshin, që, duke shtuar edhe blerjet në parlament, të arrinte shumicën e cilësuar, të nevojshme për të rilindur çdo gjë në këtë vend, të gjitha institucionet, pse jo edhe ato kushtetuese.

Qeveria e re nuk ka kohë për të humbur. Ajo duhet të punojë natë e ditë për të rilindur çdo gjë mbi dhe nën tokë. Dëshiroj dhe uroj që ky nxitim i përshpejtuar i rilindjes të mos tentojë pambarimisht drejt shpejtësisë stratosferike dhe Shqipëria të dalë jashtë orbite. Ruajna o Zot! 

Vetëm dy muaj dhe qeveritarët bëjnë kujdes për të nxirë çdo gjë të realitetit shqiptar: ekonominë, doganat, tatimet, rendin, sigurinë, arsimin dhe shëndetësinë, sepse çdo gjë e mirë nis më 16 shtator, atëherë kur nisi qeverisja rilindase. Qeveria, në mënyrë të paligjshme, selektive dhe diskriminuese vetëm për shkak të bindjeve politike, flak në rrugë dhjetëra e qindra policë, nëpunës shteti dhe zyrtarë, shkrumbon e bën pluhur dhe hi me tritol dhe ruspa, djersën, gjakun dhe dhjetëra vite pune të ndershme të bizneseve të ligjshme apo dhe të qytetarëve të thjeshtë të Vlorës, por edhe të Shqipërisë mbarë, sepse kështu mendon një drejtues dhe jo ligji. Në demokraci, edhe ndaj kriminelëve dhe pronave të krimit, nuk veprohet kështu, por vetëm me ligj. Kjo bën që qeveria të jetë e rrezikshme për demokracinë. 

Zyrtarët socialistë të Korçës e trajtojnë shqiptarin dhe, aq më tepër, studentin thjesht si një numër, si një qenie pa dinjitet dhe pa moral, që mund të blihet edhe me një dymijë lekësh, duke luajtur kështu në mënyrë çnjerëzore, ndoshta me varfërinë dhe nevojat e tyre. 

Si të mos mjaftonte kjo, javët e fundit vendi u mbërthye nga ankthi dhe paniku për armët siriane. Personalisht kam qenë dhe jam kundër demontimit të armëve kimike në Shqipëri, madje edhe kundër mbetjeve dhe plehrave. Thënë thjesht, sepse dëmtohet imazhi turistik i vendit, zmbrapsen investitorët për të investuar në Shqipëri dhe dëmtohet eksporti i produkteve bujqësore e blegtorale. Kjo do të ishte dhurata e kryerilindasve. Thjesht dhe shkurt, Kryeministri duhet të zgjidhte atë ditë mes dinjitetit të një burri shteti dhe pushtetit. Në fakt, Kryeministri zgjodhi pushtetin, duke mos u bërë dot kurrë, as kësaj radhe, një burrë shteti. Humbi besimin e ndërkombëtarëve, duke vendosur në një pozitë të vështirë mikun më të madh të shqiptarëve, Amerikën, e cila kishte investuar kohë dhe përpjekje disa mujore për këtë proces, por, njëkohësisht, duke lëkundur, madje edhe humbur besimin e 1 milion votuesve. Dështoi Kryeministri dhe thirri: “Eureka. Opozita nxiti antiamerikanizmin në Shqipëri”. Kryeministri harroi që, në fakt, Partia Demokratike lindi në dhjetor të vitit 1990, si një parti e lirisë dhe e demokracisë, ndërkohë që në Kongresin e 10-të të Partisë së Punës, u pagëzua Partia Socialiste, si trashëgimtare e Partisë ish-Komuniste. 

Le të kthehemi te buxheti faktik i vitit 2012. 
Së pari, dua ta nis me një falënderim për kryetarin e Kontrollit të Lartë të Shtetit, zotin Leskaj, dhe institucionin që ai drejton, ku për herë të parë, në raportprogres u përmend për luftën e kontributin e tij kundër korrupsionit dhe shpërdorimit apo abuzimit me paratë publike. KLSH-ja, me raportin e paraqitur, certifikoi veprimtarinë e financave publike për vitin 2012. Ky është një leksion i mirë edhe për qeverinë e sotme, për të përgatitur buxhetin e vitit 2014. Është pozitive, që të bëhen buxhetet gjatë viteve në periudha të krizave, pasi duhen mënjanuar surprizat në fund të vitit, të cilat mund ta thellojnë borxhin për shkak se të ardhurat nuk janë realizuar, ndërsa shpenzimet kanë lejuar të ndjekin buxhetin. Kështu që ndjekja e përditshme që i është bërë buxhetit nga Ministria e Financave dhe matja e treguesve kanë bërë që në fund të vitit të mos kemi keqësim të treguesve. Nëse një qeveri e konsideron sukses mosrishikimin e treguesve, destinacioni i sigurt i saj është dështimi me hapa të shpejtë, veçanërisht kjo në periudha të krizës.

Viti 2012 ishte një vit i vështirë, madje viti më i vështirë që ka provuar ekonomia shqiptare deri më sot. Deri në vitin 2012 kapacitetet për stimuj fiskalë të financave publike kishin shteruar, sepse qeveria “Berisha” harxhoi gjithçka për ta mbajtur vendin larg krizës, e mbajti larg goditjes së parë, duke e mbajtur atë një vend me ritme më të larta të rritjes ekonomike në rajon dhe në të gjithë hapësirën e Europës Qendrore dhe Lindore.

Viti 2012 ishte viti i goditjes së dytë të krizës globale mbi rajonin, gropa e dytë e thellë ku ranë ekonomitë e rajonit. Por edhe pse viti 2012 ishte viti kulmor i krizës financiare në rajon dhe i efekteve të kësaj krize në Shqipëri, përsëri qeveria demokratike arriti të ketë një rritje ekonomike me 1.6 për qind. Ndërkohë, duke pasur një ulje gati 1.2 për qind të shpenzimeve kundrejt vitit 2011, natyrisht, nuk mund të priteshin tregues fiskalë të përmirësuar.

Inflacioni ishte në nivelin 2 për qind. Edhe pse të ardhurat u realizuan në masën 99.3 për qind, me një deficit prej 2.4 miliardë lekësh dhe shpenzimet 98.4 për qind, me një deficit 6.1 miliardë lekë, në përgjithësi shpenzimet ranë në 28 për qind të produktit të brendshëm bruto, nga 29 për qind që ishin në vitin 2011.

Borxhi publik arriti në 61.5 për qind, duke u rritur, në fakt, me afro 2 për qind në krahasim me vitin 2011, por të mos harrojmë që kjo ishte një rritje më e ulët në pikë sesa mesatarja e rajonit, ku borxhi u rrit me 6 pikë, nga 41 në 47 për qind. Deficiti i vitit të kaluar ishte më i ulët nga ai i vitit 2011, gati 0.1 për qind. 

Por çfarë pati tjetër viti 2012? Viti 2012 pati një balancë pozitive koherente të buxhetit, që ju e groposët këtë vit duke financuar 100 milionë dollarë huamarrje për shpenzime operative. Tashmë kriza ekonomike po kthehet në një krizë besimi dhe problemi më i madh është përjashtimi social.

Po të shikosh treguesit, të cilët raportohen sot në buxhetin faktik, kemi një kombinim dhe një balancim të shkëlqyer midis stimulimit fiskal dhe kohezionit ose përfshirjes sociale. E para ilustrohet shumë mirë me faktin që rreth 8 për qind e produktit të brendshëm bruto janë bërë investime dhe njëkohësisht duke konsideruar edhe faktin tjetër, shumë të rëndësishëm, atë standard të financave publike, të cilin qeveria juaj e shkeli me aktin normativ. Në buxhetin tonë, rreth 100 milionë euro investime janë financuar me të ardhura dhe jo me borxh publik siç bëtë ju. 

 Për shqiptarët do të ishte mirë që një pjesë e atij borxhi prej 220 milionë dollarësh, që ju e thelluat gropën, apo të 100 milionë dollarëve të marra borxh për luksin e qeveritarëve për 4 muajt e fundit të vitit 2013, pak, shumë pak, 2-3 milionë prej tyre t’i përdornit për pagesat e pensioneve të invaliditetit, sepse invalidët kanë disa muaj që nuk i marrin ato. Por ju, pas 100 milionë dollarëve luks qeveritar, disa javë më parë, me procedurë të përshpejtuar, pa konkurrencë u dhatë shqiptarëve për të paguar edhe faturën e Deloitte and Touch, një auditues ndërkombëtar që do të saktësojë se sa është borxhi që qeveria u paska kompanive të vendit apo atyre të huaja. Faktikisht, këtu nuk kemi të bëjmë me auditim. Objekti i kontratës ishte nxjerrja e një rezultati real të borxhit. Normalisht ky borxh duhet të nxirret nga Ministria e Financave, ushtrim shumë i thjeshtë kontabël, të auditohej nga auditi i  brendshëm, Kontrolli i Lartë i Shtetit, dhe pastaj, nëse do të kishte ende paqartësi apo pretendime të palëve, mund të thirrej një auditues i jashtëm për të bërë auditin e rezultatit dhe të praktikës së ndjekur.

Pra, Deloitte thirret për të bërë një punë që Ministria e Financave duhet ta kishte bërë, e ka për detyrë, dhe qeveria juaj rilindase duhet t’i përgjigjej atëherë dy pyetjeve: 1. Në cilin ligj do të bazohej Deloitte në nxjerrjen e këtij rezultati? 2. Meqenëse Deloitte do të nxjerrë rezultatin e borxhit të qeverisë ndaj ndërmarrjeve private, po auditin kush do ta bëjë? 

Duket qartë që qeveria nuk kishte problem se kush do ta auditonte dhe përcaktonte borxhin, por thjesht të gjente një certifikues të pavarur për shifrën që ka deklaruar Kryeministri që në fillim të radhës. Po ashtu, në seancën e kaluar qeveria, me miratimin tuaj, të dashur kolegë të majtë, u shtoi shqiptarëve edhe një faturë tjetër prej 14 milionë eurosh, kur ju miratuat kontratën e Crown Agents, duke paguar konsulencën e miqve, dhe faturat shtohen e shtohen përditë.

Shqiptarët do të paguajnë 14 milionë euro më tepër për një kontratë të paplotë. Me miratimin tuaj, ju thjesht i vutë vulën mosseriozitetit të qeverisë, dhe besoj të sforcuar ngritët edhe kartonin jeshil. Ju votuat një konsulencë të përzgjedhur pa konkurs, sepse nuk kishte garë për të përzgjedhur ofertuesin më të mirë. Ju votuat një konsulencë që, në fakt, i është ofruar qeverisë për konsulencë duke i dhuruar 14 milionë euro nga paratë e shqiptarëve. Ju që u premtuat shqiptarëve dhe biznesmenëve shqiptarë  dhe të huaj, që kanë investuar në Shqipëri, një taksim të ndershëm dhe të drejtë, votuat një kontratë ku ngelet e pa taksuar jo vetëm kompania, por edhe punonjësit e saj. Ju votuat për t’i dhuruar 20 milionë eurot e shqiptarëve një konsulenti që ka qenë problematik edhe në vendet ku operon, ndërkohë që administrata e re doganore pretendon se vetëm në muajin e parë të punës ka arritur të rrisë me 5 për qind...

(Deputetes i ndërpritet fjala pasi kalon kohën e diskutimit.)

Ilir Meta – Fjalën e ka deputeti Rehovica.

Gledjon Rehovica – I nderuar zoti Kryetar,

Të nderuar kolegë deputetë,

Një shtet që dëshiron të bëhet anëtar i Bashkimit Europian, duhet të plotësojë të gjitha standardet dhe rregullat e këtij Bashkimi. Si hap të parë drejt këtij anëtarësimi ai duhet të plotësojë kriteret, të cilat janë vendosur nga Bashkimi Europian dhe njihen si kritere të Kopenhagenit: stabilitet institucional, një ekonomi tregu që funksionon dhe është në gjendje t’i bëjë ballë presionit të konkurrencës brenda Bashkimit Europian, si dhe të jetë në gjendje të plotësojë të gjitha detyrimet, të cilat lindin nga ky anëtarësim.

Nisur nga përmbajtja e projektligjit “Për miratimin e buxhetit faktik të shtetit për vitin 2012”, duket qartë se ekonomia shqiptare është larg standardeve të kërkuara për anëtarësim në Bashkimin Europian. Ekonomia shqiptare, në gjendjen e sotme, as nuk funksionon si një ekonomi tregu dhe as nuk mund t’i bëjë ballë konkurrencës së brendshme të Bashkimit Europian. Në këtë gjendje ku ndodhet ekonomia jonë, edhe vetë Bashkimi Europian do ta ketë vështirë apo të pamundur integrimin e Shqipërisë.

Baza e një rritjeje ekonomike të qëndrueshme është stabiliteti i financave publike. Një buxhet shtetëror stabël forcon besimin e shtetasve, të sipërmarrjeve dhe investitorëve vendas dhe të huaj. Një buxhet i tillë do të nxiste konsumin, investimet dhe do t’i sillte vendit punësim.

Nga raporti i Komisionit për Ekonominë dhe Financat del, faqtkeqësisht, shumë qartë se buxheti i shtetit për vitin 2012 vetëm stabël nuk ka qenë. Ky instabilitet vërtetohet edhe nga rënia ekonomike, nga papunësia aktuale, nga ulja e konsumit të shqiptarëve dhe nga rënia e investimeve të huaja. Të gjitha vendet anëtare të Bashkimit Europian e kanë detyruar veten për zbatimin e rregullave fiskale shumë strikte. Ndërkohë që një shtet si Gjermania, në qendër të politikave fiskale ka frenimin e borxhit publik, në Shqipëri ndodh e kundërta. Politika fiskale shqiptare nuk ka qenë në gjendje të respektojë rregulla, të cilat i ka vendosur vetë, jo më të respektojë dhe të vlerësojë kriteret apo detyrimet për stabilitet financiar brenda Bashkimit Europian.

Kjo që ka ndodhur me buxhetin e shtetit shqiptar në vitin 2012 duhet të bëhet leksion për ata të cilët do të hartojnë buxhetet e viteve në vijim. Përfitoj nga rasti të kërkoj nga Ministria e Financave që të hartojë një buxhet realist për vitin në vijim, çka do ta bënte atë garant për një rritje të qëndrueshme ekonomike.

Unë mendoj se ka ardhur momenti që tavani i borxhit të buxhetit të shtetit të parashikohet në Kushtetutën e Shqipërisë, çka do ta bënte të paktën të vështirë ndryshimin e tij sipas dëshirës së çdo qeverie. Kjo do të sillte stabilitet në financat publike, do të sillte ulje të papunësisë, do të rriste aftësinë e shtetit për të vepruar në situata ekonomike të vështira. Buxheti i shtetit shqiptar duhet t’i largohet përfundimisht arritjes së rezultateve afatshkurtra. Ajo që vlen janë rezultatet pozitive afatgjata.

Vetëm me një politikë financiare, e cila merr në konsideratë edhe të ardhmen e vendit, është nga pikëpamja sociale e drejtë. Shqipëria e sotme duhet të pushojë së jetuari me kosto për gjeneratat e së ardhmes. Përballë sfidës së integrimit në Bashkimin Europian, konsolidimi dhe modernizimi i buxhetit të shtetit duhet të jetë një nga prioritetet e qeverisë. Vetëm nëse Shqipëria do të arrinte këtë, ajo do të mund të bëhej pjesë e bashkësisë europiane, do të mund të siguronte një të ardhme ekonomike të mirë për qytetarët shqiptarë, do të mund të siguronte të ardhmen e gjeneratave të reja.

Si përfundim, do të doja t’i bëja thirrje edhe një herë Ministrisë së Financave për një kurs të qëndrueshëm të financave publike, për një shlyerje konstante të borxhit të shtetit dhe për orientimin e investimeve nga buxheti i shtetit drejt një zhvillimi ekonomik të qëndrueshëm. Unë nuk mendoj që edhe ne si Gjermania, brenda pak viteve, do ta çojmë në zero deficitin buxhetor, por le t’i afrohemi të paktën në një pikë Gjermanisë, e cila në Kushtetutën e saj parashikon frenimin e rritjes së borxhit. Vetëm një parashikim buxheti si ky i vitit 2012 nuk i nevojitet më Shqipërisë. Shpresoj që buxheti i shtetit për vitet në vazhdim do të jetë realist dhe do t’u tregojmë partnerëve tanë europianë që ne duam dhe dimë t’i menaxhojmë financat tona. Kjo do të ndikojë në uljen e papunësisë dhe rritjen e investimeve vendase dhe të huaja.

Faleminderit!

Ilir Meta – Faleminderit!

Fjalën e ka zonja Voltana Ademi.

Voltana Ademi – Të dashur qytetarë,

Të nderuara zonja dhe zotërinj deputetë,

Raporti i paraqitur për miratimin e buxhetit faktik të shtetit për vitin 2012 nënvizon se sfidat me të cilat qeveria shqiptare është përballur për të menaxhuar me eficiencë dhe efektivitet fondet publike, në një mjedis global të trazuar, kishin të bënin, së pari, me ruajtjen e stabilitetit ekonomik.

Me gjithë zhvillimet jo të favorshme të ambientit të jashtëm dhe të pasigurt në rritje të agjentëve ekonomikë, me gjithë vështirësitë në disa sektorë prodhues, kryesisht gjatë 3-mujorit të parë të vitit, në vitin 2012 ekonomia shqiptare pati një rritje pozitive prej 1.6 për qindsh. Kjo rritje, sipas raportit, u gjenerua kryesisht nga kërkesa e jashtme dhe nga investimet e huaja. Sektori i industrisë nxjerrëse pati një rritje reale prej 21.6 për qindsh. Posta dhe Telekomunikacioni gjithashtu pati një rritje prej 14.4 për qindsh, shërbimet financiare, bujqësia me një rritje reale prej 7.2 për qindsh, tregtia, gjithashtu, pati një rritje prej 2 për qindsh.

Në vitin 2012 ekonomia shqiptare ka vazhduar të zhvillohet përkundër një sfondi aspak të favorshëm ndërkombëtar. Intensifikimi i krizës globale ekonomike dhe financiare është reflektuar në rritjen e pasigurisë dhe rritjen e riskut në tregun e brendshëm, si dhe një ekuilibër të brishtë të atij të jashtëm. 

Megjithatë, ekonomia shqiptare ka arritur të ruajë balancat e saj makroekonomike të forta për shkak të treguesve  të shëndoshë të sistemit financiar, si dhe përgjigjet adekuate të politikave. Kështu do të shprehej në deklaratën e tij ministri italian i Financave.

Me gjithë zhvillimet jo të favorshme të ekonomisë globale, të ardhurat e buxhetit, të konsoliduara për periudhën 12-mujore, arritën në 329.8 miliardë lekë. Të ardhurat nga tatimet dhe doganat ishin në nivelin 232 miliardë lekë, duke ruajtur pothuajse i njëjti në ritëm krahasuar me 3 vjetët paraardhës.

Mbajtja e deficitit buxhetor dhe e borxhit publik, në kufi të stabilizuar, më të ulët krahasuar me vitin 2011, u arrit përmes menaxhimit eficient të financave publike. Të ardhurat nga tatimet dhe taksat janë përdorur në përputhje me kriteret ligjore për të financuar investime dhe jo shpenzime operative.

Zhvillimet e fundit në menaxhim, e kam fjalën këtu sidomos për mbledhjen e të ardhurave nga tatimet dhe doganat, si dhe planifikimi i shpenzimeve operative në rritje, të parashikuara nga qeveria përmes aktit normativ të ndryshuar, reflektojnë në financa të përkeqësuara për shtetin shqiptar, në rritje të borxhit publik dhe ngadalësimin e fortë të ekonomisë, duke bërë që Shqipëria të klasifikohet sipas Agjencisë së Vlerësimit të Kreditit, Moody’s, në një vend me nivel të ulët besueshmërie. Ndërkohë që pritet të merren masa për të përmirësuar renditjen, për sa i përket nivelit të borxhit dhe uljes së deficitit, këtë vit, sipas buxhetit të rishikuar, administrata doganore dhe tatimore do të mbledhë më pak të ardhura, përkatësisht rreth 5.4% më pak se fakti i vitit 2012, diferencë kjo që do të vijë si rrjedhojë e uljes së planit të parashikuar për muajt shtator-dhjetor 2013. 

Menaxhimit të dobët  i shtohen edhe kostot shtesë të qeverisë për shpenzime operative ose në ndihmë të drejtimit dhe administrimit, ku ndër më të rëndësishmet vlen të përmendet marrëveshja e noterizuar në këtë Parlament me Crown Agents Limited. Në marrëveshjen që qeveria shqiptare ka miratuar, duhet të nënvizoj qartë shkeljet ligjore qysh në procedurën e kontraktimit dhe marrëdhënien aspak të drejtë të të dyja palëve: të autoritetit kontraktues, në këtë rast Ministria e Financave, dhe kontraktuesit Crown Agents Limited, parë gjithmonë në këndvështrimin e përfitueshmërisë, marrëdhënies së drejtë dhe në favor të shqiptarëve. 

Menjëherë që kur kjo histori është shfaqur,  sikurse të tilla po shfaqen rishtazi çdo ditë, pritshmëria për një transparencë dhe informim të saktë dhe më pas një diskutim konstruktiv me të gjithë për një çështje të rëndësishme, është një detyrim i qeverisë shqiptare. Komunikimi me transparencë dhe gjerësisht me specialistë të fushës, shqiptarë dhe të huaj, përfaqësues të organizatave vendase dhe të huaja, që operojnë në Shqipëri në fushën e asistencës së kërkuar, konsultimi me përfaqësues të biznesit, për të dëgjuar nevojat e tyre për përmirësim në sistemin e menaxhimit, parë nga këndvështrimi i tyre, përfshirja, informimi dhe diskutimi do të ishin rezultative në aspektin teknik (për shembull, në përcaktimin e termave të saktë të referencës për asistencën e kërkuar, parë edhe në këndvështrimin e përforcueshmërisë me një eficiencë të padiskutueshme në mënyrën e menaxhimit të parave të shpenzuara, në këtë rast nga qeveria shqiptare). 

Jam shumë e sigurt se ky proces, po të kishte qenë transparent, shumë donatorë, sikurse janë dhe kanë ekzistuar gjithmonë në Shqipëri, shumë agjenci të bashkëpunimit dhe të zhvillimit, për rrjedhojë edhe shumë organizata të tjera, të huaja dhe vendase, me përvojë në fushën e asistencës, do të kishin qenë direkt të interesuar për të qenë pjesë e kësaj nisme. Në këtë rast jam e sigurt se qeveria shqiptare nuk do të kishte marrë vetëm një letër propozimi  nga e vetmja shoqëri ndërkombëtare Crown Agents, por do të kishte marrë propozime të ndryshme, përfshirë këtu vullnetin dhe dëshirën e shumë donatorëve të gatshëm për të ofruar mendim dhe eksperiencë të pakursyer në këtë drejtim. Sigurisht që kjo nuk ndodhi. 
Të gjithë aktorët e interesuar, biznesi, organizatat, si dhe tregu që operon në Shqipëri në fushën e asistencës teknike, donatorët, madje edhe ata që kanë punuar dhe kanë kontribuar në këtë drejtim, u gjetën para një fakti të kryer, një kontratë, një marrëdhënie tashmë e përcaktuar, që në të vërtetë parë nen për nen është një kontratë sipërmarrjeje me një porositës, investitor në këtë rast, qeverinë shqiptare dhe një sipërmarrës të privilegjuar, në këtë rast shoqëria “Crown Agents”. Nuk bëhet fjalë aspak për një kontratë asistence. Pra, nuk bëhet fjalë për një kontratë, e cila produkt të saj ka rritjen e kapaciteteve  dhe shoqërimin e administratës doganore në punën e saj, dhënien dhe konsultimin e praktikave më të mira, me qëllim rritjen e kapaciteteve të planifikimit, menaxhimit ose kontrollit të të ardhurave. Ajo që qeveria po realizon është një lloj outsoursing  ose dhënia e një shërbimi, që deri tanimë është kryer nga vetë administrata, e cila e ka për detyrë ligjore, një pale të tretë, përkundrejt shumë parave për t’u paguar nga shqiptarët. Nuk ka diskutim që në këtë rast procedura e kontraktimit të këtij shërbimi dhe kjo marrëdhënie vjen përmes një procesi aspak ligjor, përkundrazi, bie në kundërshtim me ligjin “Për prokurimet publike”, me ligjin “Për mbrojtjen e konkurrencës”, me ligjin “Për organizatat jofitimprurëse”. 

Prokurimi i drejtpërdrejtë, i realizuar në këtë rast, shmangia nga një konkurrencë e ndershme në treg, krijimi i një pozicioni dominues në këtë drejtim, heqja e  detyrimeve për të paguar përjashtimin nga të gjitha llojet e taksave në Shqipëri, tatimfitimi, tatimi për TVSH-në, taksat lokale, tatimi mbi të ardhurat personale, pagesat e sigurimeve shoqërore, tatimi i favorizuar për shoqërinë dhe stafin e saj përballë diskriminimit të të gjitha organizatave të huaja dhe vendase në Shqipëri, e bëjnë këtë marrëveshje sipërmarrjeje joligjore dhe aspak të drejtë.

 Për ta thelluar më tej, në brendësi të kësaj kontrate dëshmohet trajtimi preferencial nga ana e qeverisë shqiptare në pagesën e majme, në mungesën e çfarëdolloj penaliteti, në rast të dështimit ose punës së dobët të saj. Kjo bëhet e rëndësishme atëherë kur një operator ose një shoqëri, është vlerësuar në ndonjë rast me nota negative nga donatorë ose nga qeveri me të cilat ka bashkëpunuar. 

Kontrata që Crown Agents do të ketë me qeverinë shqiptare, noterizuar tashmë nga ky Parlament, është kontratë e shtrenjtë, shumë fitimprurëse për të gjithë shoqërinë tonë. Ajo do të punësojë 15 punonjës të huaj, të cilët nuk do të paguajnë asgjë. Gjithashtu, e gjithë organizata do të përjashtohet nga tatim-fitimi, nga tatimi me dividendin, nga tatimi mbi vlerën e shtuar në import, nga tarifat doganore, nga taksat dhe tarifat në nivel vendor. Edhe personeli i kontraktuar gjithashtu do të përjashtohet nga këto taksa. 

Nuk ka në Shqipëri asnjë shoqëri, asnjë ndërmarrje, asnjë agjenci, asnjë person që të gëzojë këtë preferencë të jashtëligjshme, të ligjëruar në këtë parlament. E ndërsa do të mundësohen të gjitha lehtësitë, shoqëria do të ketë detyrimin të përmbushë premtimet e saj për rritjen e të ardhurave. Crown Agents ka premtuar se do të rrisë të ardhurat doganore nga 10.1% në 11% të GDP-së, çka në vlerë korrespondon me 121 milionë dollarë. Në rast mosrealizimi të planit, do të ketë zbritje të vlerës  së pagesës dhe asnjë penalitet në rastin e përsëritur të mosrealizimit ose dështimit. Këto përqindje zbritjesh janë përcaktuar në nivelet 10% dhe 5%, ndërkohë që kompania do të përfitojë vetë si tarifë suksesi një vlerë prej 5%. Kjo është edhe shifra më e lartë e aplikimit të një tarife suksesi, që vendoset nga kompanitë, ku rëndom në  marrëveshje të tilla tarifat e suksesit nuk e kalojnë 2.5%-shin. Është e çuditshme që qeveria shqiptare heq dorë nga të drejtat e saj kushtetuese në administrimin tatimor dhe doganor në favor të firmave ndërkombëtare kundrejt pagesave të majme vjetore. Kjo qeveri ka ardhur në pushtet me premtimin për qeverisjen e këtij vendi dhe në qeveri një vend të rëndësishëm zë edhe administrimi fiskal. Pikërisht te pjesa më e rëndësishme kjo qeveri kapitullon. 

Kemi vështirësi të theksuar në mbledhjen e të ardhurave, do të shprehej zëvendësministri i Financave në Komisionin për Ekonominë. Po të kishim një shoqëri për administrimin e doganave, një për tatimet, një për auditin, një për çdo funksion, që, në fakt, do të duhej të kryhej nga administrata dhe qeveria shqiptare, çfarë do t’i mbetej atëherë të kryente administrata publike dhe qeveria shqiptare në shërbim të shoqërisë dhe të popullit të vet? Në fakt, administrata shqiptare, nga pikëpamja dhe  eksperienca ime, i ka të gjitha kapacitetet administrative për ta bërë këtë, i ka të gjitha kapacitetet për të përballuar sfidat e kohës. 

 Zëvendësimi arbitrar i specialistëve, ne në Shkodër i themi zëvendësim me vesh, në fakt, është vetëm zëvendësim me militantë, janë zëvendësuar  specialistët që janë trajnuar dhe kanë pasur një eksperiencë të mirë në këtë fushë, me njerëz që nuk kanë asnjë lidhje me punën, janë krejtësisht të paditur në lidhje me menaxhimin dhe administrimin, profesionalizmin, punën dhe sistemin e punës. Kjo e bën të pamundur funksionimin e administratës, e aq më pak kërkesën për përshpejtimin e ritmit të duhur drejt proceseve të integrimit për Shqipërinë. 

Faleminderit!

Ilir Meta -Faleminderit!

Fjalën e ka zoti Ardjan Turku.

Ardjan Turku – I nderuar zoti Kryetar,

 Të nderuar kolegë deputetë, 

Raporti për buxhetin e faktit të vitit 2012 përmban një analizë të detajuar, të mbushur me shumë shifra për sektorë të ndryshëm, por ndërmjet shifrave, sigurisht, del edhe ideja për politikat që janë ndjekur në këto drejtime.  Në fakt, duhet të ishte një seancë, ku të paktën për shifrat  të binim dakord, mos t’i keqinterpretonim nga këndvështrime të ndryshme, ku dikush i sheh nga tarraca e 15-katëshit dhe dikush tjetër nga bodrumet, dhe nuk biem dakord. 

Për sa u takon politikave, ato janë gjëra ku gjithsecili ka programin e vet. 

Unë do të thosha se këto shifra, që paraqiten në këtë raport, sigurisht që vijnë nga institucionet e ngarkuara me ligj. Në njëfarë mënyre, janë plotësisht të konfirmuara nga thesari i shtetit, janë të garantuara nga KLSH-ja. Përderisa raporti vjen këtu, do të thotë se ky raport dhe këto shifra janë të licencuara nga Ministria e Financave. 

Po u referohem më kryesoreve.

Në sektorin real rritja pozitive është rreth 1.6%, megjithëse do të kishim dëshiruar që rritja të kishte qenë më e madhe, ecuria për vitin 2012 ka qenë shumë pozitive, konkluzion ky që del më vete në raportin e Ministrisë së Financave, ku pohon se nën  presionin e krizës ekonomike botërore, rritja ekonomike mesatare e rajonit tonë ka qenë negative. Për më tepër, raporti evidenton sektorët që kanë pasur rritje reale të aktivitetit ekonomik, si dhe ato me tkurrje, gjë që lejon të konturosh  politika të reja. 

Analiza e tregut të punës, gjithashtu, tregon se për vitin 2012 norma e papunësisë është ulur në nivelin 12.8% nga 13.1% që ishte në fund të vitit të mëparshëm. 

Për sektorin  monetar raporti pohon se nga niveli i parashikuar i normës mesatare të inflacionit midis 2% dhe 4%, viti 2012 mbyllet me pothuaj 2%, pra në minimumin e parashikimit. Përtej kësaj, raporti i sjellë nga qeveria pohon se situata e sektorit financiar mbeti relativisht e shëndoshë. Depozitat u rritën me 6.3%, kredia për ekonominë u rrit me 2.4% krahasuar me vitin 2011. Raporti pohon se sektori bankar mbeti mjaft likuid, dhe pse pati një rritje të kredive të këqija me 3.7% krahasuar me një vit më parë. 

Për sektorin e jashtëm pohohet se pozicioni i jashtëm në vitin 2012 ka pasur përmirësim në krahasim me vitin 2011, kjo është shprehur në përmirësimin e bilancit të pagesave, në ruajtjen e nivelit të stokut të rezervave të huaja, të ruajtjes së kursit të këmbimit, zvogëlimit të deficitit të llogarisë korrente e të tjera. 

Deficiti tregtar njohu përmirësim me rreth 10.8% krahasuar me një vit më parë, si rezultat i rritjes së konsiderueshme të eksporteve me 8.54%, si dhe për shkak të një rënie në importe me 3.35%. Remitancat njohën rritje të lehtë me 1.3% dhe leku qëndroi i stabilizuar kundrejt valutave të huaja. Të gjithë këta tregues, që vetë raporti i pohon, në një situatë të zakonshme janë thjesht pozitive, në fakt disa prej tyre janë më të ulët nga parashikimet fillestare të buxhetit për vitin 2012 që kishte bërë qeveria. Por cilat ishin kushtet që po kalonte vendi dhe që opozita nuk do që t’i shohë?  

Që prej vitit 2008, kur kriza botërore filloi, çdo ekonomi e çdo vendi ndihej e kërcënuar, aq më tepër vendi ynë, që marrëdhëniet kryesore ekonomike i ka me Greqinë dhe Italinë kryesisht, por edhe me të tjerë, sidomos në rajon. Presioni mbi ne ishte i madh, megjithatë ekonomia jonë vazhdonte të performonte pozitivisht vit pas viti dhe kjo ndodhi edhe në vitin 2012, sepse qeveria e mëparshme i paradoli rënies në krizë me reforma, me masa energjike, me fleksibilitetin e duhur. Të konsideruarit e biznesit si partnerë, lehtësimi i të gjitha procedurave, taksa e sheshtë, dixhitalizimi i sektorëve të ndryshëm, përpjekjet dhe minimizimi i korrupsionit, vendosja e rendit dhe e qetësisë, thithja e investitorëve të huaj dhe dhënia e garancive ndaj tyre, zgjedhja e rrugëve të përshtatshme për mundësitë e gjallërimit të tregut dhe konsumit, dhënia e një peshe të madhe të investimeve publike ndaj shpenzimeve buxhetore e të tjera, kanë qenë në fokus dhe garancia kryesore, që në kushtet e një rritjeje mesatare negative ose recesionit të vendeve të rajonit ne kemi performuar pozitivisht dhe kjo është meritë. Do të kishim dashur të kishim pasur tregues edhe më pozitivë sipas parashikimit optimist, jam dakord me ju, por ja që realiteti, sidomos në ekonomi, të dikton, prandaj edhe e ritheksoj se ndonëse parashikimet optimiste të qeverisë “Berisha” për vitin buxhetor 2012 nuk u realizuan plotësisht, skenari mbeti optimist, pasi iu rezistua krizës kur ekonomi të tjera nuk rezistuan dot.

Natyrisht, raporti analizon edhe mosrealizime, dhe kjo është e drejtë. Mosrealizimi i të ardhurave në nivelin e parashikuar minus 0,9%, si të thuash, prishi ekuilibrin e buxhetit për investimet e parashikuara, sidomos për shpenzimet, gjëra që ndodhin edhe në vendet e konsoliduara ekonomikisht. Në këto kushte, veprimi i qeverisë për rishikimin e buxhetit, me synim balancimin e të ardhurave me shpenzimet, e shoh si ndërhyrje pozitive në ato kushte të krijuara, siç bëtë edhe ju  me aktin normativ. 

Shkurtimi i menjëhershëm i shpenzimeve dhe jo i investimeve për balancimin e buxhetit, veç huamarrjes së brendshme, mendoj se ishte një masë efikase, ndërkohë që huamarrja mbeti nën parametrat e planifikuar. Gjithsesi, raporti përbën një analizë të hollësishme, me të dhëna të konfirmuara e përgjithësisht pozitive dhe dëshmuese e konsideratës se ekonomia shqiptare ruajti performancë pozitive të kënaqshme, stabël, edhe pse në një kontekst krize globale dhe rajonale. 

Personalisht mendoj se presioni disavjeçar i krizës krijoi lodhje të natyrshme dhe hapësirat e manovrimit kanë ardhur duke u ngushtuar.

Të nderuar kolegë, 

Pak javë më parë diskutuam aktin normativ të qeverisë së re për rishikimin e buxhetit të vitit 2013 dhe shumë shpejt do të jemi në këtë sallë, madje jemi të vonuar, për të diskutuar dhe miratuar buxhetin e vitit 2014. Patëm debate të konsiderueshme për aktin normativ, sepse ne, si opozitë, nuk binim dakord, jo për rishikimin, që ishte i domosdoshëm në një vit të vështirë, ashtu siç edhe ne bëmë në vitin 2012, për uljen drastike të planit të të ardhurave nga doganat dhe tatimet me vlerën e 24 miliardë lekëve ose 240 milionë dollarëve për 4 muajt, shtator -dhjetor, ndërkohë që ulja për 8 muajt e parë, shumë më të vështirë, ishte rreth 160 miliardë. 

Nuk ishim dakord për marrjen e një borxhi prej rreth 25 miliardë lekëve të reja për kompensim të mosrealizimit të të ardhurave që në parashikim. Nuk ishim dakord me uljen e investimeve për muajt e mbetur të këtij viti, pasi ne gjithmonë i kemi parë investimet publike si mekanizëm të zhvillimit ekonomik nga njëra anë dhe si gjallërim të tregut nga ana tjetër. E kundërta asfikson. Nuk ishim dakord për përdorimin e borxhit, për rritjen e shpenzimeve korrente, gjë që ju e bëtë në masën  e rreth 10 miliardë lekëve të rinj. Nga ana tjetër, kjo ishte edhe një shkelje e ligjit përkatës, i cili e ndalonte marrjen e borxhit, e ndalonte edhe sot e kësaj dite, për shpenzime, ndërsa e lejon vetëm për investimet publike. 

Nuk ishim dakord edhe për faktin se me këto ndërhyrje tuajat, borxhi publik shkonte menjëherë në vlerën e rreth 68% të GDP-së. Nuk ishim dakord, sepse që në sprovën e parë ju si qeveri zgjodhët rrugën më të lehtë, ndryshe nga e jona e vitit 2012, por me pasoja më të rënda në të ardhmen. Kështu mendojmë ne. Dhe e gjitha kjo me shpresën se do t’i faturohet qeverisjes së mëparshme, duke vërtetuar profecinë tuaj të gjetjes së një toke të djegur dhe të një vendi të shkatërruar. 

Të nderuar kolegë, 

Kam mendimin se, edhe pse po i drejtohemi muajit të tretë të qeverisjes suaj, nuk po kuptoni që jeni përgjegjës de juro për çdo gjë tashmë, që nga momenti që u mandatat, dhe de facto ndoshta dhe më parë, sepse ekonomia në përgjithësi, politikat fiskale, biznesi etj., janë si qenie e gjallë, që merr frymë në klimë të përshtatshme, që pezmatohet edhe nga një deklaratë  e papërgjegjshme, që asfiksohet nga veprime të papërgjegjshme. Nëse bizneseve të vogla u thuhet, siç ju u keni thënë që në fillim të këtij viti që po mbyllet, se qeveria po ju rrjep dhe se ne, nesër në pushtet, do t’ju heqim taksat, është e sigurt se ato ndërpresin çdo lloj pagese taksash ose tarifash dhe kjo ka ndodhur tashmë. Nëse thuhet se do të vendosim taksën progresive ndaj bizneseve të mëdha, bizneset e mëdha mbajnë frymën, ulin ritmin, ndërpresin investimet, shkurtojnë vendet e punës dhe kjo po ndodh përditë. Nëse thuhet se do të anulojmë çdo koncesion dhe marrëveshje, kompanitë ose subjektet zënë të dridhen, stopojnë planet e biznesit, ndërpresin kredimarrjen dhe nuk vazhdojnë më. Ndërkohë që besimi nuk rilind  më, aq më tepër tek investitorët e huaj. Tashmë dëmi është bërë. Nëse prishen ndërtimet me leje, aq më tepër me ndërhyrje policore, me shiritat, skemë krimi, harrojeni që  sektori i ndërtimit do të lëvizë qoftë edhe gishtin më tej! Dëmi tashmë është bërë. Kështu mund të radhitim një mori çështjesh dhe faktesh të kësaj natyre. 

Kolegë të majtë, ju dhe qeveria juaj keni bërë shumë premtime të bujshme për të marrë dhe, në fakt, i morët votat që ju mundësuan qeverisjen. Hallall ju qoftë dhe ju priftë e mbara! Vetëm burrërohuni dhe kuptoni se tashmë keni të gjitha mundësitë dhe detyrimin, jo për t’u qarë, por për t’iu përgjigjur misionit që keni marrë përsipër. Mos lejoni qeverinë tuaj të kthehet në një qaramane të përhershme. Në ekonomi, fasada dhe fjalimet e bukura  shpejt të lënë në baltë. 

Jam dakord me ju dhe besoj se sot duhet të biem dakord që jemi në një moment kur, përmes thellimit të reformave strukturore, një rimodelimi strukturor dhe prioritizimit të ri të ekonomisë, vendosjes së kontrollit mbi financat publike, sidomos mbi deficitin e borxhin publik, duhen marrë masa për frenimin e rënies ekonomike. Të biem dakord që duhet frenuar rritja e varfërisë dhe papunësisë përmes zbatimit të politikave ekonomike, që sjellin zhvillim dhe punësim. Këtë kemi bërë ne në të kaluarën në vazhdimësi, në kushte shumë të vështira, siç jeni edhe ju sot. Por edhe kemi rezistuar si ekonomi. Kam përshtypjen se ndodheni në një darkë midis premtimeve dhe një programi të deklaruar nga ju, në kushtet kur nxisnit çdo gjë dhe synonit marrjen e pushtetit dhe realitetit të sotëm kokëfortë dhe faktit që qeverisja nuk është lodër. Për më tepër kam përshtypjen se jeni të çorientuar. Tashmë nuk dini mirë çfarë reformash do inicioni, të paktën këto gjëra do t’i kishim kuptuar në këtë sallë përgjatë këtyre muajve. Cilat do të jenë modelet që do të ndiqni ose si do t’ia dilni? Një gjë e di me siguri. Deri tani keni krijuar një klimë pasigurie, pasojat e së cilës kanë filluar të ndihen. Përgjegjësia ka kohë që ka filluar për ju, besoj e dini, por nuk doni ta pranoni. Sa më shpejt të shkundeni ose të zgjoheni, aq më mirë për të gjithë ne dhe për vendin. 

Faleminderit!

Ilir Meta – Fjalën e ka zoti Bedri Hoxha.

Bedri Hoxha – Falemnderit, zoti Kryetar!

Projektligji “Për miratimin e buxhetit faktik të shtetit të vitit 2012”, i paraqitur për miratim në Kuvendin e Shqipërisë nga qeveria, është një sintezë e plotë e zhvillimeve të ekonomisë shqiptare në tërësi, të rritjes ekonomike të sektorëve ekonomikë, që performuan më mirë gjatë vitit 2012, të zhvillimeve kryesore makroekonomike të ndodhura gjatë këtij viti. Në tërësinë e saj, ekonomia shqiptare mundi t’ia dalë duke realizuar një rritje ekonomike prej 1,6% nga 3,1% krahasuar me vitet e mëparshme dhe një normë mesatare vjetore të inflacionit në masën 2%, duke ngelur brenda nivelit të politikës monetare 2% deri në 4%. Zhvillimet e pafavorshme të ekonomisë globale dhe veçanërisht të vendeve të rajonit, ku kriza ekonomike vazhdon të jetë e thellë, patën një ndikim të drejtpërdrejtë në ngadalësimin e ritmit të rritjes ekonomike të Shqipërisë gjatë vitit 2012, duke shënuar nivelin më të ulët të rritjes ekonomike në 8 vjetët e qeverisë “Berisha”.

 Politikat fleksibël ekonomike të qeverisë “Berisha” bënë të mundur që ekonomia jonë të mos bjerë në recesion, përkundrazi, vazhduan investimet në ndërtimin e akseve kombëtare rrugore kombëtare, me ndërtimin e shkollave, ujësjellësve, terminaleve, spitaleve qendrave shëndetësore etj.

Gjatë vitit 2012 u vazhdua sërish me politikën konstante të qeverisë “Berisha” për rritjen e pagave të mësuesve, mjekëve, infermierëve,  administratës publike, rritjen e pensioneve në fshat dhe në qytet. 

Në vitin 2011 shpenzimet për ndihmën ekonomike dhe paaftësinë patën një rritje prej 16.8 miliardë lekësh. Ndërsa në vitin 2012 pati një rritje prej 17.2 miliardë lekësh. Pjesa më e madhe e këtyre fondeve u përdorën për pagesat e njerëzve të paaftë si rezultat i indeksimit të saj.

Këta tregues tregojnë më së miri vëmendjen e vazhdueshme të qeverisë “Berisha” për këto kategori sociale, si më poshtë: paraplegjikët, tetraplegjikët invalidët e punës dhe të papunët në fshat dhe në qytet. Ndaj, kjo faturë shpenzimesh  ka ardhur gjithnjë e në rritje, nga 50 milionë dollarë në vitin 2005 në 120 milionë dollarë në vitin 2012.

Të ardhurat e buxhetit për periudhën 12-mujore u realizuan në masën 329.8 miliardë ose 0.9% më pak se parashikimi dhe 0.2% më pak se viti 2011.

Shpenzimet e përgjithshme, në fund të muajit dhjetor për vitin 2012 arritën në vlerën e 375.2 miliardë lekëve, duke u realizuar në masën 98% të parashikimit, me një mosrealizim në buxhet në masën prej 7 miliardë lekësh.

Deficiti fiskal, i llogaritur si diferencë e të ardhurave me shpenzimet e buxhetit, arriti në 45.4 miliardë lekë. Si 12-mujor arriti në 4.2 miliardë lekë më shumë se planifikimi, ose 0.475 miliardë lekë më pak se e njëjta periudhë e një viti më parë.

Ky deficit u financua në pjesën më të madhe nga huamarrja e brendshme dhe nga huamarrja e jashtme. Tregues i rëndësishëm për një ekonomi relativisht të shëndoshë është kreditimi i saj. Gjatë vitit 2012 kredia ndaj sektorit privat u rrit me 1.8% krahasuar me vitin pararendës. Ndërsa gjatë vitit 2012 kreditimi i individëve u rrit me 0.5%. Depozitat u rritën me 6.3% dhe kredia për ekonominë në total u rrit me 2.4%.

Tregues tjetër i rëndësishëm i zhvillimit të ekonomisë është edhe deficiti tregtar. Ky deficit u zvogëlua me 10.8% në krahasim me vitin 2011. Eksportet patën rritje të konsiderueshme me 8.54% dhe importet patën një rënie me 3.35%. Po kështu, pas 4 vjetësh rënie të konsiderueshme, remitancat patën një rritje të lehtë me 1.63% krahasuar me vitin 2011. 

Në faqen 4 të këtij projektligji është trajtuar edhe zhvillimi i tregut të punës për vitin 2012, si një tregues mjaft i rëndësishëm makroekonomik. Dua të citoj një paragraf: “Norma e papunësisë është ulur në nivelin 12.8% nga niveli 13.1%, që është regjistruar në tremujorin e katërt të vitit 2011, ndërkohë, kjo shifër ishte në nivelin 15% në vitin 2004”.

Në fund të vitit 2012 niveli i papunësisë, sipas këtyre shifrave, shkon në 145 mijë persona. Këto janë shifrat, që kanë paraqitur me vulë dhe me firmë ministri i Financave, zoti Cani, dhe Kryeministri Rama. Cilin duhet të besojnë shqiptarët? Deklarimet e zotit Rama, i cili thotë se në Shqipëri ka një milion të papunë, apo dokumentet zyrtare të paraqitura prej tij, që i rrëzojnë këto thënie?

Si deputet i rrethit të Matit theksoj se gjatë vitit 2012 se në këtë qark u financuan një sërë projektesh rajonale dhe lokale nga qeveria “Berisha”.

Po përmend disa prej tyre: ndërtimi i Rrugës së Arbrit; segmenti rrugor Tiranë- Zallbastarë dhe segmenti Ura e Vashës-Qafa e Buallit; u ndërtua segmenti rrugor Rrëshen-Urakë- Ura e Matit prej 33 kilometrash me vlerë 27 milionë dollarë; segmenti ura e Matit- Lis prej13 kilometrash; u ndërtua rruga Burrel- Komsi prej 6 kilometrash; u rehabilitua aksi nacional Skuraj- Bushkash prej 20 kilometrash; u financua asfaltimi i rrugës Klos-Pleshë prej 3.5 kilometrash; u financuan ujësjellësit rajonalë të komunave Baz, Komsi, Gurrë; u financua ndërtimi i shkollave në fshatrat Ketë, Xibër Murrizë, Macukull Rukaj, Derjan; u financua ndërtimi i kanaleve vaditëse në fshatrat: Dars, Fullqet, si dhe riparimi i pjesshëm i kanalit të Klosit; u financua ndërtimi i rrugëve në fshatin Barbulloj në fshatin Derjan dhe në komunën Suç, si dhe ndërtimi i urës së fshatit German e komunës Komsi.

Pa hyrë në detaje, këto janë vetëm një pjesë e investimeve të shumta të realizuara në vitin 2012, në një pjesë të qarkut të Dibrës, çka dëshmon edhe një herë  se ekonomia shqiptare nuk njohu recesion. 

Të nderuar kolegë, buxheti faktik i vitit 2012, i paraqitur për miratim në Kuvendin e Shqipërisë, i rrëzon të gjitha pretendimet e opozitës së djeshme dhe të mazhorancës së sotme, që do të nxijë çdo arritje ekonomike të qeverisë “Berisha” gjatë 8 vjetëve, duke thënë se ekonomia shqiptare është në krizë të thellë, por FMN-ja deklaronte të kundërtën e saj. Kjo strategji ka të bëjë me filozofinë e zotit Rama se gjithçka fillon me të në këtë vend dhe para atij nuk ka vend për asgjë. Kjo strategji e mohimit të gjithçkaje, të fillimit gjithçka nga zero, synon largimin e vëmendjes së shqiptarëve nga premtimet bombastike të parealizueshme nga kjo qeveri.

Mungesa e një programi ekonomik  të kësaj mazhorance, emërimet nepotike dhe klienteliste në administratë, shantazhi dhe klima e terrorit ndaj biznesit, goditja e një pjese të biznesit për qëllime politike, por i veshur me petkun e luftës ndaj monopoleve, sundimi i paligjshmërisë në çdo qelizë të shtetit, emërimet e paligjshme në Policinë e Shtetit dhe përdorimi i saj si judë ushtarake, duke shkelur çdo ligj, parcelizimi i pushtetit dhe babëzia e tyre për të marrë pjesë të majme, po e përkeqësojnë çdo ditë situatën ekonomike në vend.

Në mandatin e dytë qeverisës ne patëm vështirësi të imponuara nga aleancat e panatyrshme, por mundëm ta transformonim këtë vend. Mundëm të krijonim stabilitet ekonomik, dyfishuam pagat dhe pensionet, investuam në të gjithë sektorët e ekonomisë. Kemi dëgjuar Kryeministrin Rama për zhbërje të çdo gjëje në këtë vend, si: koncesionet, licencat etj. Sistemi shëndetësor ndodhet në gjendje të mjerueshme, thekson vazhdimisht Rama. Ata që e kanë drejtuar këtë sektor janë të mirë, sepse janë aleatë. Shërbimi diplomatik është i korruptuar. Ata që e kanë drejtuar janë të mirë, sepse janë aleatë. Shembuj të tillë ka pa fund.

Ky buxhet vërteton më së miri mashtrimet e mazhorancës për gjendjen ekonomike shqiptare, edhe pse FMN-ja deklaron se viti 2013 do të ketë një rritje ekonomike deri në 2%, ndërkohë që si nivel mujor ajo ishte 1,7%. Gropa e zezë në ekonomi, për të cilën flet vazhdimisht Rama,  ka filluar të marrë formë që pas 9 shtatorit. Kjo ka ardhur nga paaftësia e kësaj qeverie, e cila nuk është në gjendje të llogarisë vlerën e kontratave në vazhdim, pra sa janë paguar, sa për qind kanë avancuar punimet e të tjera. Madje, ajo bëhet qesharake kur u kërkon kompanive të deklarojnë borxhin që u ka shteti dhe faktin pse çdo shifër është e pasqyruar në thesarin e shtetit.

Kjo qeveri me paaftësinë e saj është e destinuar ta çojë ekonominë shqiptare drejt humnerës. Për të përligjur dështimin dhe korrupsionin, si dhe për të kontrolluar të gjitha kompanitë e huaja dhe ato vendase, ajo ka sjellë një kompani auditimi të financave për të monitoruar doganat dhe për t’u thënë nesër shqiptarëve: “Ne e bëmë transparencën”.

Viti 2014 pritet të jetë më i vështirë për shqiptarët. Fondet sociale do të jenë 30% më të ulëta. Do të ketë më pak investime publike. Familjet në nevojë do të presin edhe disa muaj për të marrë asistencën sociale apo pensionin e invalidit, edhe pse kjo qeveri mori 220 milionë dollarë, me pretendimin se do të lëvrohen fondet për asistencën sociale, për pagat dhe për pensionet. Për rritje pagash dhe pensionesh as që bëhet fjalë. Si fillim Rama po merret me luksin e zyrave të tij. Shqiptarët le të presin disa kohë. Kjo është rilindje.

Faleminderit!
(Drejtimin e seancës e merr zoti Dule.)

Vangjel Dule – Faleminderit!

Urdhëroni, zoti Blushi!

Ben Blushi – Faleminderit, zoti drejtues i seancës!

Kam disa orë që po e dëgjoj këtë debat. E vetmja gjë që më vjen të them është se ne po grindemi për të shkuarën. Ka shumë pak fjalë për të ardhmen.

Ministrat dhe kolegët që folën para meje, besoj se të gjithë janë dakord që ekonomia e Shqipërisë është shumë keq. Kriza është shumë afër. Papunësia është po e njëjta. Investimet janë dhe do të jenë minimale edhe për vitin e ardhshëm. 

Disa ditë më parë agjencia prestigjioze “Moody’s” na e shtoi edhe më tepër panikun kur tha: “Borxhi i Shqipërisë për 2-3 vjet do të shkojë gati 83%”. Kjo nuk është frikë vetëm për tregjet, për investitorët apo për bankat, por është frikë për të gjithë shqiptarët, pavarësisht se janë të majtë apo të djathtë.

Ne që sot jemi në shumicë, edhe një herë u treguam shqiptarëve se sa keq është qeverisur për 8 vjet. Në fakt, është qeverisur shumë keq. Në 8 vjet janë marrë gati 1 miliard dollarë borxh. Në vitin 2005 borxhi publik ka qenë 53%. Përpara disa muajve u la 63%. 

Ne erdhëm në pushtet të detyruar edhe nga konteksti ekonomik i pafavorshëm, pra  nga zbrazja e arkës së shtetit. E çuam borxhin mbi 70 %, duke marrë përpara disa javësh edhe 240 milionë dollarë borxh në fund të vitit, megjithëse, kur ishim në opozitë, ne vazhdimisht kemi kundërshtuar detyrimin për të marrë borxh dhe jemi zotuar se do të reduktojmë borxhin publik sapo të vijmë në pushtet.

Pyetja që kam sot është: çfarë do të bëjmë ne pas kësaj? Të gjithë ministrat bënë sot detyrën e tyre në mënyrë të shkëlqyer, duke treguar se sa keq është qeverisur në të gjithë sektorët që ata mbulojnë, por unë mendoj se me miratimin e buxhetit faktik të vitit 2012 është mundësia e fundit që ne të themi se sa keq ka qeverisur opozita. Pas kësaj dite të gjithë duan të dëgjojnë se çfarë do të bëjmë ne.

Deficiti vjetor tani që flasim është 220 milionë dollarë. A do të kemi pas një viti deficit më të ulët buxhetor? A do të ndryshojë sjelljen administrata tatimore dhe ajo doganore? A do të marrim ne më pak borxh në të ardhmen? A do të aplikojmë taksën progresive, siç kemi premtuar, jo vetëm mbi sistemin e pagave, por edhe mbi kapitalin dhe, natyrisht, edhe mbi konsumin? Çfarë do të trajtojmë më shumë ne: punën, kapitalin, konsumin, apo të tria bashkë? A do të tatohen më shumë të varfrit apo të pasurit? A do të tatohen më shumë ushqimet apo makinat? Makineritë apo librat? Bujqësia apo energjia, prodhimi, industria apo tregtia? A do t’ua lehtësojmë barrën bujqve të Shqipërisë? A do të heqim TVSH-në për inputet bujqësore, siç kemi premtuar? A do të heqim akcizën e naftës për bujqësinë? Pyetja për të gjithë ata që na shohin është përsëri për ne. Ne nuk bëjmë mirë në qoftë se tregojmë vetëm se sa keq ka qenë përpara nesh. Ka qenë shumë keq, por duhet t’u japim mundësinë njerëzve të besojnë te ne, të besojnë se kjo qeverisje do të jetë pak më e mirë.

Po marr një shembull tjetër. Sot sistemi shëndetësor i Shqipërisë ka 44 milionë dollarë borxh detyrime të papaguara. Këtë borxh sigurisht na e latë ju. Pyetja që na bëhet neve që kemi fituar zgjedhjet është: a do të shkojmë ne gradualisht drejt shëndetësisë falas? A do të kenë spitalet tona më pak korrupsion dhe më shumë kujdes për pacientët? A do të ndërtojmë spitale të reja? Nga do të financohet sistemi ynë shëndetësor? A do t’u hapim rrugë të reja skemave private të financimit shëndetësor apo do t’ia lëmë të gjithë barrën e financimit të shëndetësisë publikut, pra buxhetit të shtetit? A do ta heqim TVSH-në për barnat, siç kemi premtuar shpesh?

Po marr një sektor tjetër, arsimin.

Më shumë se 25 milionë dollarë borxh i ka sot sistemi arsimor vendit të vet. Shkolla të lëna përgjysmë, të pambaruara dhe të papaguara. Libra të pasubvencionuar. Transporti i mësuesve është hequr dhe asnjëherë nuk është rimbursuar totalisht. Sot injoranca po e gërryhen Shqipërinë.

Fëmijët tanë mësojnë në shkolla me cilësi më të ulët, dhe kjo me statistika zyrtare, se maqedonasit, se kosovarët, se grekët, se bullgarët, se në përgjithësi të gjithë fëmijët e rajonit, por çështja është se çfarë do të bëjmë ne. A do ta ndryshojmë ne sistemin arsimor në Shqipëri? A do të kenë shkollat tona më shumë cilësi? A do të luftohet korrupsioni në arsim? Çfarë do të bëhet me universitet tona private dhe publike? A do të ketë guxim shteti t’u thotë prindërve të fëmijëve se në cilat shkolla private nuk duhet t’i çojnë fëmijët, sepse diplomat e këtyre shkollave nuk vlejnë? Kjo është çështja.

Vijmë te rendi.

Debiti që ka sot sistemi është 26 milionë dollarë. Pyetja nuk është: “A do të paguhen?”, sepse jam i bindur se këto borxhe do të paguhen, por pyetja është: a do të kemi rrugë më të sigurta? A do ta frenojmë shpejtësinë e vdekjes nëpër rrugët tona? A do të ketë më pak aksidente, sepse nuk ka ditë që të mos ketë gjak nëpër rrugët dhe autostradat e pambaruara.

E njëjta gjë me shkollat. Edhe sot, përpara se të vija këtu, pashë një fëmijë 15 vjeç që u plagos në një oborr shkolle. A mund të pranojmë ne se ka ende nxënës që shkojnë me thika në shkollë? A do ta vendosim ne rendin për 300 ditë, siç kemi premtuar?

A do të ndërhyjmë në Lazarat, zoti Ministër, sepse nuk ka ditë që të mos shkruhet në çdo gazetë të botës për këtë parajsë magjike të drogës në mes të Shqipërisë, që helmon çdo ditë besueshmërinë tonë? 

Për sa kohë që nuk ndërhyhet në Lazarat, nuk besoj se ka mundësi të ketë reforma në Shqipëri. Çdo reformë për të vendosur shtetin ligjor është e komprometuar, në qoftë se bëjmë sikur nuk shohim në mes të Shqipërisë një ishull droge. 

Rreth 45 milionë dollarë është borxhi që institucionet e shtetit i kanë sistemit tonë energjetik, i cili ka kolapsuar, sepse edhe i vetmi privatizim i rëndësishëm që u bë, që ishte CEZ-i, falimentoi. Sigurisht, mënyra si u administrua sistemi energjetik, ishte dhe mbetet i degraduar. Pyetja përsëri është se çfarë do të bëjmë ne. A do ta blejmë energjinë më lirë? A do ta ulim TVSH-në për energjinë, siç kemi premtuar? A do t’i shtojmë burimet e energjisë duke i diversifikuar ato, dhe për këtë shkak, a do të blejmë më pak energji, ku shumicën e nevojave të tregut ne mund t’i përballojmë me rezervat energjetike që prodhon Shqipëria?
Vazhdojmë me bashkitë e Shqipërisë. Prej gati një viti nuk kanë fonde as bashkitë, as komunat e Shqipërisë, janë të gjitha të bllokuara. Qeveria që ishte, jo vetëm i mori paratë, por u hoqi çdo mundësi për të ndërtuar në territoret e tyre; fondet e bashkive janë ngrirë, shumica e komunave nuk kanë më asnjë aftësi paguese, arkat janë bosh. Megjithëse kjo është situata që ne trashëguam, pyetja është çfarë do bëjmë? Do t’u japim më shumë mundësi komunave dhe bashkive të gjenerojnë të ardhura dhe të rrisin cilësinë e shërbimeve në territoret që kanë? A do të bëjmë ne reformë territoriale, siç kemi premtuar, duke i hequr kaq shumë bashki dhe komuna anemike kurrizit të taksapaguesve, bashki dhe komuna të panevojshme, të cilat veçse rëndojnë arkën e shtetit? A do ta heqim, në fund të fundit, ne, taksën për biznesin e vogël? Në qoftë se po, kur? Si do të kompensohet kjo për buxhetin e bashkive dhe komunave, të cilët kanë sot të ardhur vetëm taksën mbi biznesin e vogël?

Kam një pyetje tjetër për veten tonë, në fakt: Për shkak se e gjetëm Shqipërinë kaq keq, sigurisht që ka edhe fajtorë. A ka të korruptuar ky vend? Ne ankohemi gjithë ditën se sa keq është Shqipëria, sa keq e kemi gjetur Shqipërinë. I pyes sot ministrat, shumë prej tyre i kam kolegë, disa prej tyre i kam edhe miq: A do të çoheni ju? A ka fajtorë kjo pakicë? A ka ministra që kanë abuzuar? A ka njerëz që duhet të hetohen për koncesione të padrejta, për cenim të ligjit, për abuzim, për vjedhje, për shpërdorim? Kur do të fillojmë ne t’i padisim këta apo ata që dyshohet se kanë abuzuar me të drejtën publike? Kjo pra është çështja! Unë besoj se ne nuk mund të qeverisim pa krijuar besim se do bëjmë drejtësi në radhë të parë, se do ndëshkojmë ata që duhet, se do bëjmë reformat e duhura për të rritur cilësinë e qeverisjes dhe të shërbimeve në Shqipëri.

Prandaj do ta mbyll këtu ku e fillova, duke i kërkuar qeverisë të shohë më shumë përpara sesa mbrapa, të marrë më shumë vendime, të flasë më pak dhe, natyrisht, të veprojë më shumë se të tregojë.

Faleminderit!

Vangjel Dule – Faleminderit, zoti Blushi!

Zoti Strazimiri, urdhëroni!

Gent Strazimiri – Faleminderit, zoti drejtues i seancës!

Të nderuar kolegë,

Seancat, ku përgjithësisht diskutohet për buxhetin, për pjesën më të madhe tonën, janë seanca ta lodhshme, Ministri i Financave, të paktën kur ka qenë Ridvan Bode, fliste me shifra, koncepte ekonomike, koncepte financiare, për herë të parë në këtë parlament, të paktën në ndjesinë time, kjo ishte thjesht një seancë e mërzitshme, aspak e pakuptueshme, nuk foli me shifra, por foli me retorikë, foli me fjalë. Nëse do të përpiqem ta përkufizoj, ai na lajmëroi që ka një rënie të të ardhurave në këtë vend, e cila na vjen 100 për qind nga të ardhurat e tatimeve dhe doganave. Pyetja që unë do t’i bëja do të ishte: çfarë prisje, zoti Ministër? Kujt i qahesh? Cili punonjës tatimesh apo doganash motivohet të mbledhë të ardhurat në këtë vend nëse në punë, që nga dita që ti ke vajtur në zyrë, shkon vetëm për të pritur urdhrin e paligjshëm të shkarkimit?

Ministri foli për zarare të ekonomisë, ministri foli për një ekonomi të sëmurë dhe pa mjekim, por që po rritet me 1.6 për qind, dhe ndoshta deri në 2 për qind. Në ato fjalë që përmendi ministri, pa shifra, ndoshta do të duhej të kishte përmendur një gjë, që të gjithë e kuptojmë dhe e gjithë bota i referohet, të paktën një dokumenti të Moody’s, për shembull, nuk po them të FMN-së, një vlerësimi financiar të organizmave ndërkombëtare, shumë kredibël, mbi vlerësimin e të cilave varen ekonomi shumë të fuqishme botërore. Ministri nuk e bëri, ndaj po e bëj unë. 

Në datën 17 qershor të vitit 2013 agjencia “Moody’s” evidenton dhe vlerëson faktin se Shqipëria u rezistoi presioneve të krizës financiare në Europë dhe më gjerë, duke pasur një rritje ekonomike dhe reforma të rëndësishme për të ardhmen e vendit. Po kështu vlerëson progresin drejt proceseve integruese të vendit, sidomos ligjet e  miratuara së fundi. Ndërkohë vlerësohet fakti që qëndrueshmëria makroekonomike e vendit ka qenë pozitive dhe potenciali për rritje ekonomike do të ketë më shumë materializim gjatë gjysmës së dytë të vitit 2013, duke dhënë kështu një optimizëm të bazuar realisht.

Vazhdimësia e progresit të reformave dhe përmirësimi në disa sektorë, forcimi i mëtejshëm i institucioneve do të ishin drejtimet, thotë “Moody-s”, që do të sillnin jo vetëm materializimin e potencialit ekonomik, por edhe rritje të mëtejshme të vlerësimit të kreditimit të vendit.

Më datën 12 tetor të vitit 2013 janë të gjitha fotografimet e ekonomisë shqiptare. FMN-ja, nëpërmjet dokumentit të nënshkruar dhe të përmendur në këtë sallë, jo prej ministrit, gjithsesi, por të firmosur nga ministri i Financave të Italisë, dhe nëpërmjet të dërguarit të saj për të mbikëqyrur situatën në Shqipëri, thotë se reformat ekonomike kanë qenë të efektshme, që papunësia është në nivelin 12.8 për qind, borxhi është 63 për qind, rritja ekonomike deri në fund të vitit, për shkak të reformave të efektshme, duhet të shkojë deri në 2 për qind, parametrat financiarë janë stabël.

Më datën 19 nëntor të vitit 2013 kemi një tjetër vlerësim të “Moody’s”, por që ministri nuk e përmend. “Moody’s” thotë se, edhe pse situata në vend ka pasur probleme, që lidhen me kreditimin e ulët apo ekspozimin e bankave  dhe qeverisë ndaj risqeve që ka pasur euroja, sërish për Agjencinë e Vlerësimit të Riskut ka dy faktorë që balancojnë parashikimin: e para lidhet me statusin e vendit kandidat për në BE, që ka shumë gjasa t’i jepet Shqipërisë në muajin dhjetor (arritje e Sali Berishës); dhe e dyta lidhet me ndërtimin e gazsjellësit TAP (tjetër arritje e Sali Berishës). Aktiviteti ekonomik gjatë vitit 2012 është ngadalësuar, thotë “Mooody’s”për shkak të kreditimit të ulët dhe “Moody’s” pret që rritja të jetë modeste  në parashikimin e saj. Kjo do të thotë se Agjencia e Vlerësimit të Riskut pret që impaktin pozitiv ta japin faktorë të jashtëm, që do të derivojnë nga dhënia e statusit kandidat potencial në dhjetor dhe nga ndërtimi i gazsjellësit TAP, që fillon në vitin 2015. 

Gjithsesi, pra siç ju thashë, duke cituar organizma të rëndësishëm financiarë, sigurisht aspak të Saliut, presim një rritje që është 1.6 për qind dhe mund të kishte shkuar deri në 2 për qind. Në këtë kohë krize ministri thotë se është katastrofë. Eurozona pret dhe askush nuk e beson që të rritet me 1.1 për qind dhe origjina e optmistëve e dini cila është? Është ekonomia gjermane, e cila pritet të rritet me 0.5%.  Një pyetje që u lind të gjithë shqiptarëve: pse ky 1.6%-shi i rritjes te ne është dëshpërues, është krizë, është tmerr, ndërkohë që gjermanët gëzojnë me 0.5% rritje? Në fjalimin që Fuga i ka bërë ministrit, sepse  ky fjalim nuk ishte fjalim financieri, por propagandistik, kjo Fuga nuk shpjegohet. Këtë kam bindjen se do t’ia shpjegojë herën tjetër Kryeministrit, kur të vijë në  parlament, ku do të duhet t’u shpjegojë shqiptarëve se pse nuk u rritën rrogat dhe pensionet si në kohën e qeverisjes “jashtëzakonisht të keqe” të Sali Berishës dhe për më tepër në kohë krize. 

Atëherë  përralla për qeverinë e keqe dhe që rriste ekonominë me 1.6%  nuk do të pijë më ujë, dhe atëherë Fuga do t’i shkruajë ministrit “Përpiqu ta dëgjosh, zoti Ministër, që ta lexosh më mirë herën tjetër atë që thonë mediet ndërkombëtare dhe organizma shumë prestigjiozë”, të cilai në çdo vend, veçanërisht në eurozonë, vënë termometrin e ekonomisë, se rimëkëmbja ekonomike mbetet ekstremisht në tentativë në eurozonë, edhe në ekonomi shumë të fuqishme. Parashikimi nga Komisioni Europian për vitin 2014 është shumë optimist: 1.15 rritje në eurozonë.  2015-a ndoshta 1.7% dhe të dhënat për këtë periudhë janë: Franca ka rënë me 0.1%, por shpreson që vitin ta mbarojë me 0.1 apo 0.2% rritje, gjithsesi shumë afër zeros. Gjermania ka rënë me 0.4%, Italia me 0.3%, Spanja u rrit me 0.1%. Portugalia u rrit me 0.2%. 

Ministri i Financave i Francës, ndryshe nga ky yni, deklaron: “Të gjithë e dini që tremujori i tretë i vitit 2013 do të kishte një pauzë, dhe kjo nuk është një surprizë, nuk është një indikator rënieje dhe nuk është një indikator recesioni.” Thotë ndryshe ministri ynë për 1.6% rritje.  Rasti më optimist i eurozonës është Gjermania. Burimi është “Der Spiegel”, ku thuhet se në tremujorin e katërt ka rënie. Por viti 2013 pritet të jetë me një rritje 0.5%, ku një institut i kërkimit ekonomik në Berlin e çon deri në 0.7%, por askush nuk mendon për këtë. 

Të nderuar kolegë, të nderuar qytetarë, që po na ndiqni nëpërmjet ekranit. Një ministër këtu, si shumë parafolës të tjerë  nga ana e mazhorancës, tha se shqiptarët ju votuan kundër. E kishte fjalën për ne, për shkak të krizës. Jo, të nderuar miq! Ta themi të vërtetën një herë e mirë: shqiptarët ju votuan sepse ju besuan se do të katërfishoni rrogat, se do të punësoni 1 milion të papunë, siç thoni se janë, që do të ofroni shëndetësinë dhe legalizimet falas, se do të 4, 5 dhe 10-fishoni subvencionet. Kur i premtuat këto para 23 qershorit, a e dinit në ç’gjendje ishte ekonomia? Sigurisht që e dinit dhe e keni bërë edhe më zi se kaq situatën, por gjithsesi i premtuat.

 Sot po u qaheni shqiptarëve për gënjeshtrat që u keni thënë dhe për faktin se nuk do t’ua plotësoni dot. Fajin deri diku do të mund t’ua vini me gënjeshtra dhe me fjalë, Sali Berishës dhe Ridvan Bodes. Në fakt, sot po ju qaheni për atë gënjeshtër që ju keni shitur me 20 mijë lekë më 23 qershor.  Në thelb drama që ju keni është e vjetër sa vetë drama. Është drama e Ksanthit, që pijshëm vuri bast se do të pinte detin deri në pikën e fundit, nëse nuk realizonte një premtim, që mund të ishte i pambajtshëm. Përgjigjja që merr Ksanthi, dhe vazhdon ta marrë edhe sot mbas 2000 e ca vjetësh, është po ajo, e vjetër sa drama, që do t’jua thonë shqiptarët shumë shpejt: “Pije detin Ksanth, deri në pikën e fundit!”

Ju faleminderit!

Vangjel Tavo – Faleminderit, zoti Strazimiri!

Zonja Gjermeni e ka fjalën.

Eglantina Gjermeni – Të nderuar kolegë,

Referuar të dhënave të realizimit të treguesve të buxhetit të vitit 2012 në nivel makroekonomik, të pasqyruara dhe trajtuara në raportin për zbatimin e buxhetit të këtij viti, rezulton se ekonomia shqiptare është rritur në një përqindje të ulët dhe me ritme më të ngadalta sesa një vit më parë, duke mos qenë në gjendje të përballojë efektet e krizës ekonomike që ka përfshirë ekonominë e vendit tonë. Për herë të parë dëgjova sot kolegët e opozitës që e pranuan se vendi ka qenë dhe është i mbërthyer nga kriza, se gjatë kohës që ishin në pushtet nuk arritën kurrë ta shikonin të vërtetën në sy. Ne në fjalën tonë kemi theksuar se vërtet rritja ekonomike është 1.6 apo 1.7% edhe më 2012-n, por kjo nuk është shoqëruar me ulje të varfërisë, me  hapje të vendeve të reja të punës, me rritje të mirëqenies së qytetarëve. Kur ishin në pushtet, e kishin të vështirë ta shihnin realitetin, pasi mbase i shikojnë edhe njerëzit në rrugë dhe papunësinë që ka mbërthyer shqiptarët.

Mendoj se rishikimi i buxhetit disa herë gjatë vitit 2012 ka sjellë këtë nivel realizimi të treguesve fiskalë që diskutojmë sot. Ndërkohë që për politikën fiskale  brenda vitit që po analizojmë (2012), janë bërë ndryshime të herëpashershme me VKM dhe udhëzime, madje edhe me ligje. Me gjithë këto ndryshime, më duhet të theksoj se në treguesit që analizojmë nuk është reflektuar impakti i borxheve në vlera qindramilionëshe që buxheti i shtetit ka kundrejt sipërmarrësve privatë,  borxhe të cilat janë një shqetësim shumë i madh dhe barrë shumë e rëndë për ekonominë tonë. Në kushtet në të cilat ndodhemi aktualisht, krahas saktësimit dhe shqyrtimit me realizëm të gjendjes së këtyre borxheve, rëndësi merr përcaktimi i masave për nxjerrjen e përgjegjësive shtetërore dhe lehtësimin e kompanive private nga kostoja e kredive që kanë marrë për përmirësimin e situatës së tyre financiare.

Të nderuar deputetë, të dhënat e raportuara nga institucionet përkatëse, si Ministria e Financave, Banka e Shqipërisë, INSTAT-i, madje edhe nga Kontrolli i Lartë i Shtetit në raportin e tij mbi zbatimin e buxhetit të vitit 2012, nuk kanë nevojë për shumë komente. Nga to del qartë situata tejet e rënduar e financave publike si pasojë e keqqeverisjes së kabinetit të mëparshëm. Çfarë ndodhi sot? Hajduti bërtet: “Kapeni hajdutin!” Sa qesharake aq edhe e turpshme kjo. Në vend që t’u kërkojnë falje shqiptarëve për keqqeverisjen, sulmohet qeveria,  që ka vetëm dy muaj në qeverisje.

Në vijim të fjalës sime dua të përqendrohem më konkretisht te mosrealizimet, mangësitë, shkeljet dhe disa nga drejtimet ku do ta përqendrojmë punën për përmirësimin e gjendjes në fushat e përgjegjësisë shtetërore që i takojnë Ministrisë së Zhvillimit Urban dhe Turizmit. Gjatë qeverisjes së mëparshme, nga hallka të ndryshme të administratës shtetërore kanë rezultuar mjaft veprime në shkelje të dispozitave ligjore dhe të shoqëruara me dëme financiare për arkën dhe buxhetin e shtetit. Vetëm tri subjekte të varësisë së ish-Ministrisë së Punëve Publike dhe Transporteve: ALUIZNI, EKB-ja dhe INUK-u i kanë shkaktuar buxhetit të shtetit dëme nga shkeljet e ligjshmërisë në një vlerë totale prej rreth 54 milionë lekë. 

Këto dëme kanë qenë produkt i veprimeve abuzive apo i mungesës dhe mosharmonizimit të kuadrit ligjor në fuqi me normat e tjera juridike. Për këto veprime dhe mosveprime një numër i konsiderueshëm drejtuesish dhe zyrtarësh të këtyre entiteteve publike janë kallëzuar për t'u hetuar nga organi i prokurorisë. Më konkretisht, sipas institucioneve të fushës së përgjegjësisë së MZHUT-it,  tek ALUIZNI parregullsitë dhe shkeljet konsistojnë në: pranimin dhe trajtimin e kërkesave për legalizim të ndërtimeve pa leje, të cilat dalin jashtë fushës së zbatimit të ligjit për legalizimet; mosrespektimin e afateve në procedurat e përditësimit të gjendjes ndërtimore të ndërtimeve pa leje, të përfshira në procesin e legalizimit; mundësinë për interpretim subjektiv në lidhje me kriteret e kualifikimit të ndërtimeve pa leje, të cilat kanë të bëjnë me planet e zhvillimit në proces miratimi.

Për sa i përket INUK-ut, dua të sjell në vëmendje masakrën urbane që është bërë në zonat me rëndësi kombëtare. Madje, me të marrë detyrën qeveria “Rama”  një ndër masat emergjente ishte parandalimi dhe ndëshkimi i veprimeve të paligjshme të konstatuara në këto zona. Në këtë kontekst u bënë ndërhyrje emergjente, duke marrë gjatë kësaj periudhe 44 vendime për pezullim të punimeve mbi bazën e konstatimeve të kryera. Theksoj se këto procedura janë iniciuar kryesisht nga INUK-u dhe në disa raste mbi bazën e ankesave të qytetarëve, të bëra edhe në portalin në internet "Stop Rrënimit". Shtoj se masat e marra vijnë si rezultat i mosveprimeve të inspektorateve vendore urbanistike dhe me qëllim parandalimin e veprimeve korruptive të inspektorëve të këtyre inspektorateve, që përsëri i kanë sjellë dëm buxhetit të shtetit nga mosarkëtimi i masave administrative apo zëvendësimi i tyre me pagesa korruptive.

Në AKPT janë evidentuar raste të mosrespektimit të procedurave të ndjekura për miratimin e lejeve zhvillimore nga Këshilli Kombëtar i Territorit, duke krijuar mundësi për ushtrimin e veprimeve korruptive nga nëpunësit e AKPT-së. Në Agjencinë Kombëtare të Turizmit dua të theksoj praktikën që lidh këtë institucion me procedurën që rregullon marrëdhëniet e pronësisë mbi truallin dhe objektet e ndërtuara në zonat e stimuluara me përparësi zhvillimin e turizmit. Bazuar në ligjin “Për rregullimin e pronësisë mbi truallin shtetëror në zonat me përparësi turizmin”, AKT-ja është institucioni që lidh kontratën dhe është përgjegjëse për vjeljen e qirasë, si edhe për llogaritjen e detyrimeve të prapambetura që rrjedhin nga marrëveshjet e zhvillimit dhe qirasë.

Nga data e hyrjes në fuqi të ligjit të sipërcituar dhe deri më tani detyrimi i shmangur për derdhjen e qirasë për 37 subjekte, të cilat nuk kanë kryer legalizimin e objektit, por kanë vijuar normalisht aktivitetin e tyre, përllogaritet të jetë në vlerën mbi 600 milionë lekë, një tjetër dëm që i është shkaktuar buxhetit të shtetit. Në EKB kemi konstatuar prirje negative dhe performancë të dobët në realizimin e treguesve ekonomikë dhe financiarë. Kështu veçoj projektin e banesave me kosto të ulët, që ka nisur që në vitin 2009 pas një marrëveshjeje trepalëshe: Ministria e Financave, Ministria e Punëve Publike dhe Transporteve dhe Banka Kombëtare Tregtare, projekt i cili gjatë vitit 2012 rezulton me një tejkalim të kontratave të lidhura me BKT-në, përkatësisht 700 kontrata të lidhura mbi planin. Arsyet e tejkalimit të kontratave kanë ardhur si pasojë e rritjes së kërkesave për kredinë këtë vit dhe miratimi nga bashkitë të listave, të cilat e tejkalojnë planin vjetor. Kjo ka sjellë një rritje të detyrimit të qeverisë për shlyerjen e detyrimeve të subvencionit ndaj BKT-së, thënë ndryshe, kosto ekstra për buxhetin e shtetit. Nga analiza rezulton se në vitin 2012 është rritur sasia e kredisë së pakthyer me rreth 47.4 milionë lekë, ose në masën 13 %.

Për sa i përket shlyerjes së kredive për vitin 2013, për periudhën nga janari deri në shtator  janë likuiduar 230 milionë lekë, ndërkohë që nevojiten mbi 236 milionë lekë deri në fund të vitit për kryerjen e disbursimit, një shifër kjo që u shton një tjetër peshë borxheve të bartura, që kanë një efekt tepër negativ në buxhetin e shtetit. Në përfundim theksoj se të gjitha agjencitë dhe institucionet e varësisë së Ministrisë së Zhvillimit Urban dhe Turizmit do t’i nënshtrohen procesit të auditimit, i cili ka filluar me Agjencinë Kombëtare të Planifikimit të Territorit (AKPT). Për të gjitha parregullsitë dhe shkeljet e konstatuara e të evidentuara në raportet finale të auditimit do të përgatiten dosjet përkatëse, të cilat do të depozitohen në organet e prokurorisë. Ne si qeveri jemi të angazhuar që praktikat e abuzimit dhe shkeljet ligjore me buxhetin e shtetit nga funksionarët publikë, që më pas nuk ndëshkohen nga gjykatat ose dënohen me masa administrative shumë herë më të vogla sesa përmasat e abuzimeve, të marrin fund një herë e përgjithmonë.

Faleminderit!

Vangjel Dule – Faleminderit, zonja Gjermeni!

Fjalën e ka zoti Halimi.

Eduard Halimi – Zoti drejtues i seancës,

Të nderuar kolegë,

Diskutimi i këtij ligji sot nuk është aspak teknik, por është një çështje thelbësore, sepse diskutohet menaxhimi i parave të qytetarëve. Si janë përdorur paratë e qytetarëve? Çfarë po ndodh me mbledhjen e taksave dhe të tatimeve? Si po menaxhohet dhe sa e aftë është kjo qeveri të menaxhojë paratë e qytetarëve, por, mbi të gjitha, të menaxhojë të ardhmen e tyre për një të nesërme më të mirë?

Ajo çka qytetarët duan të dëgjojnë sot është se çfarë do të ndodhë nesër? Cila është e ardhmja e tyre? Ata kanë nevojë të jenë të sigurt për të nesërmen. Njerëzit që drejtojnë të jenë të zotë, të shprehin mendime të duhura, të njohin Kushtetutën dhe ligjin,  ku rregullat e punës së tyre të jenë kufijtë e ligjit: llogaridhënia dhe transparenca. 

Përpara nesh kemi buxhetin e vitit 2012. Shifrat nuk janë profesioni im, por kolegët e mi të financave i bënë të qarta për qytetarët. Në mënyrë të thjeshtëzuar anët e administrimit janë dy: njëra është mbledhja e të ardhurave dhe tjetra është shpenzimi. Në çdo rast vendimmarrja ligjore është ajo që dallon një qeveri transparente, të aftë, të përgjegjshme dhe llogaridhënëse, e thënë ndryshe, një qeveri europiane, nga një qeverive joeuropiane. 

Rikthehemi te çështja e sigurisë. Qytetarët duan të dinë si do t’i qeverisë ky kryeministër? Si ka qeverisur gjatë gjithë kësaj kohe? Si i zgjedh administratorët e qytetarëve shqiptarë? A e zbaton ligjin kur shpenzon paratë e tyre? Ata nuk ndihen të sigurt kur shikojnë se si Kryeministri merr vendime tërësisht personale dhe pa transparencë ndaj qytetarëve, por edhe ndaj të vetëve; nuk dihen të sigurt as kur Kryeministri dhe ministrat e tij sillen me administratën sikur të ishin pushtues, duke larguar çdo ditë stafet profesioniste, duke shkarkuar çdo ditë me qindra policë e duke i zëvendësuar ata me militantë politikë; nuk ndihen të sigurt as ata që presin një vend pune kur ligji shkelet çdo ditë. 

Ligji kërkon konkurs dhe nuk e lejon Kryeministrin që në Drejtorinë e Doganave dhe të Tatimeve të vendosë njerëz që nuk kanë lidhje me meritën, përvojën dhe aftësinë, duke dhënë argumentin e vetëm se ata u gjendën në kohën dhe në vendin e duhur. 

Ligji nuk lejon që drejtorë të administratës më të rëndësishme të këtij vendi të vendosen zonjushat që njeh Rama, kushërirat e tij apo të ministrave të tij me të vetmin kriter aspak ligjor, vetëm e vetëm me një cilësi: janë beqare, nuk kanë perçe dhe as fëmijë e burrë për t’u kujdesur. Jo, të dashur qytetarë, ligji kërkon konkurse, nuk lejon arbitraritet, por tregon kufij, si duhet të jetë qeverisja në një vend që synon të shkojë drejt BE-së. Ndaj nuk ndihen të sigurt as ata që janë në punë e menaxhojnë paratë e qytetarëve dhe këtë buxhet, as ata që janë të papunë dhe presin të hyjnë në punë. Nuk ndihen të sigurt as bizneset, që duhet të mbushin arkën e këtij vendi. 

Vendimet personale të Ramës kanë krijuar një klimë antibiznes. Si mund të ndihen të sigurta bizneset kur Kryeministri anulon çdo ditë kontrata dhe koncesione, edhe pse e di shumë mirë se Kushtetuta nuk e lejon këtë gjë? Si mund të ketë klimë të mirë biznesi kur Kryeministri me vendimin e tij personal ka vendosur të prishë ndërtimet me leje, pronën e shqiptarëve, pa u dhënë asnjë copë letër? Në Fushë-Krujë një qytetar më tha: “Jemi më keq se në vitin 1945. Enveri nuk ishte më i mirë, por të paktën nuk na i prishte pronat me tritol. Na jepte një copë letër dhe ne shpresonim se një ditë do t’i merrnim ato. Ky nuk na jep asnjë copë letër dhe po i shkatërron ato. Shpresa është zero!” Kështu po qeveris Rama. Qytetarët nuk janë të sigurt me vendimet e tij personale. Ai ka zgjedhur një axhendë personale, ku të mos pyesë as ligjin dhe as Kushtetutën. Bërtet duke thënë: “Ligji jam unë”!

 Para dyjavësh, ditën e premte, na tha se do të na e bënte Shqipërinë si gjithë Europa, por të rinjtë dhe shqiptarët nuk e kuptonin dot liderin e tyre të lavdishëm, madje as nuk e meritonin atë kontribut fantastik që ai kishte përgatitur për ta. Falë Zotit, nuk e lanë dhe e ndaluan. 

Edhe për buxhetin, sërish me vendimet e tij personale, me dekretligj mori 250 milionë dollarë jo për investime, por për para xhepi. Këto vendime po e çojnë vendin në krizë financiare, siç thonë edhe institucionet financiare. Këto vendime janë tërësisht antikushtetuese dhe tërësisht personale. 

Ka mekanizma që e kontrollojnë Kryeministrin. Neni 162 i Kushtetutës thotë në mënyrë eksplicite: “Qeverinë e kontrollon KLSH-ja që është organi i pavarur dhe nuk zgjidhet nga qeveria, por nga parlamenti”. Çfarë thotë Rama? Ai po sjell një kompani tjetër që të bëjë auditimin, domethënë të bëjë kontrollin financiar të qeverisë. E zgjodhi vetë personalisht pa ligj, pa konsultë, në shkelje të hapur të konkurrueshmërisë dhe në mungesë të plotë të transparencës. Tashmë transparencën e qeverisë nuk duhet ta bëjë një organ i pavarur, i cili zgjidhet nga Kuvendi, por duhet ta bëjë një organ që e zgjedhë vetë Rama. Do ta bëjë një kompani private, siç është “Deloitte & Tousche”. Këtu ka tri probleme: e para, preket balanca; e dyta, preket ekuilibri i kontrollit dhe i llogaridhënies; e treta, qytetarët duhet të paguajnë edhe KLSH-në, edhe  kompaninë “Deloitte & Touche”. 

Kushtetuta thotë se ndalohet, Rama thotë se nuk pyet. Këtë gjë bën edhe me kontratën e kompanisë “Crown Agents”, pa procedurë prokurimi dhe pa procedurë transparente. Gjeti një kompani, që do të administrojë doganat. I jep asaj plot 14 milionë euro pa mekanizëm ligjor dhe në kundërshtim të hapur me ligjin; i  jep paratë e qytetarëve, që do të administrohen nga një njeri, që nuk njeh as ligjin dhe as Kushtetutën. 

Me të drejtë qytetarët thonë: “Rama shkeli ligjin, ta hetojmë”. Edhe për këtë Rama thotë se do të ngrejë një byro qendrore hetimi dhe do ta udhëheqë vetë. Kryeministri ynë po na krijon një sistem sa qesharak aq edhe të rrezikshëm. Rama do të hetojë Ramën nëse ka bërë shkelje administrative në buxhet. KLSH-ja nuk ka punë me këtë gjë. Madje, Rama thotë “ta suprimojmë”, por shpërdorimi është krim, dhe krimet hetohen. Rama do të hetojë vetë Ramën me byronë e hetimit pranë qeverisë. Ai do të hetojë deputetët, gjyqtarët dhe prokurorët. Për fshehjen e pasurisë Rama nuk e lejon hetimin. Ai ka nisur procedurën e shkarkimit, që këtë institucion, që kontrollon pasuritë e ministrave ta marrë Rama. Pasuritë e Ramës do t’i hetojë vetë dhe ta përdorë si kamxhik, në radhë të parë ndaj disidentëve të vet. Kështu po na qeveris Rama, ndaj kjo nuk është çështje teknike, por thelbësisht politike. 
Kundërligjshmëria dhe arbitrariteti po mbizotërojnë çdo ditë në një qeveri ku Kryeministri bërtet se ligji është ai. Ai po merr çdo ditë vendime personale dhe kënaqet kur të tijtë mbeten të habitur dhe të zhgënjyer më shumë se ne të opozitës dhe se qytetarët. Kënaqet kur ata nuk dinë asgjë dhe pret që ta shikojnë si lider të fortë dhe arrogant. Ai tallet me të tijtë, duke i lënë gojëhapur sa herë që u prezanton ndonjë drejtor, edhe kur zgjedh ata që të menaxhojnë paratë e qytetarëve, edhe kur sjell blerje me avion privat dhe u thotë se po e bën falas vetëm për të. Ai mendon vetë për të gjitha, mendon se i bën mirë, mendon se është gjeniu që ky komb paska pritur deri tani. Të tjerët duhet të jenë të sigurt, sepse ai mendon për të gjitha, mendon se i di të gjitha, edhe kur bënte plane për muaj të tërë se si do të na bënte krenarë me anë të një operacioni fantastik siç ishte ai i armëve kimike. 

Qytetarët nuk duhej të dinin asgjë, të tijtë jo e jo, opozita as që bëhet fjalë. Duhej ta dinte vetëm “udhëheqësi i madh dhe i lavdishëm”, që do të na bënte të pasur, të pastër dhe dinjitoz. Doli përpara qytetarëve dhe shau me sa mundi opozitën e vendit, premtoi hakmarrje, shau mediet, shau ekspertët, në vend që të kërkonte falje për ankthin dhe pasigurinë që u ngjalli qytetarëve deri në palcë. Kështu po na qeveris çdo ditë Edi Rama. 

Qytetarët shqiptarë kanë nevojë t’i dëgjojnë këto gjëra. Kjo mënyrë sjelljeje nuk ka atë fat që pret Kryeministri; kjo mënyrë sjelljeje nuk ka të bëjë me vendet europiane që dëshiron të shkojë Shqipëria. Arbitrariteti i qeverisjes, arroganca, paligjshmëria, hakmarrja primitive u ngjajnë një udhëheqjeje me amatorizëm oriental joeuropian. Kjo tregon qartë mungesën e theksuar të koncepteve tatiste dhe paaftësisë për të menaxhuar situatat dhe vendin. Ndaj qytetarët ndihen të pasigurt për të nesërmen. Në javët që vijnë do të ketë sërish fadroma, tritol për të nxjerrë vrer të hakmarrjes. Kjo është një qeverisje e keqe për qytetarët, por nuk i tremb aspak ata. Rruga e antiligjit është rrugë e shkurtër, nuk të çon larg. E treguan shqiptarët para 10 ditëve atë që nuk e kishin bërë për 20 vjet me radhë. Ata që duhet të tremben dhe jo pak, janë ata që bëjnë krime, ata që blejnë votën, ata që kryejnë korrupsion politik, ata që firmosin akte të kundërligjshme dhe ata që rrënojnë ekonominë e vendit çdo ditë. Ata duhet të tremben. Rruga e antiligjit ka vetëm një fat të vetëm.

Faleminderit!

Ilir Meta – Faleminderit!

Kalojmë në shprehjen e grupeve parlamentare.

Grupi parlamentar i Partisë Republikane?

Faleminderit!

Grupi parlamentar i PDIU-së?

Faleminderit!

Grupi parlamentar i LSI-së, zoti Vasili, urdhëroni!

Petrit Vasili –  I nderuar zoti Kryetar,

Të nderuar kolegë deputetë,

Ndonëse në dukje një praktikë tradicionale, diskutimi për buxhetin faktik të vitit 2012 në situatën konkrete nuk është aspak i tillë. Sot ne jemi në vitin 2013, pas zgjedhjeve të 23 qershorit, kur qeveria aktuale po bën një skanim tërësor të financave publike për shkak të situatës tejet të agravuar të indikatorëve makroekonomikë. Për këtë arsye është tepër e rëndësishme që nga ky diskutim të nxjerrim përfundime themelore, që kanë të bëjnë me menaxhimin e përgjegjshëm të financave publike. 

Ne nuk kemi as mundësinë dhe as luksin që ta shikojmë këtë proces si një çështje mekanike, sepse për ne ligji i buxhetit është një nga më të rëndësishmit e këtij viti, sepse përmes këtij instrumenti të gjithë ne u japim llogari taksapaguesve shqiptarë, të cilët duan të dinë si menaxhohen dhe si shpenzohen paratë e tyre. 

Argumentet tekniko-financiare tashmë janë konsumuar tërësisht në komisionet përkatëse, por ajo që vihet re dukshëm është mungesa e përgjegjësisë dhe konfuzioni i madh me financat publike, që kanë filluar në vitin 2012, kur heqja e tavanit të borxhit prej 60% nga ana e ish-qeverisë u konsiderua si heqje e zinxhirëve për t’u dhënë dritë jeshile shpenzimeve elektorale pa hesap. Ndaj sot po diskutohet për një borxh që brenda këtij viti mund të rritet deri në 10% të GDP-së e të arrijë deri në 70%.

Nga ana tjetër, lançimi i buxhetit, në atë kohë superoptimist, duke humbur tërësisht sensin e realitetit ekonomik, në vitet e fundit ka qenë paradoksalisht në mënyrë anormale një ushtrim normal, që korrigjohej dhe arnohej disa herë në vit me akte normative. Ishte e papranueshme që parashikimi në buxhet i rritjes ekonomike për vitin 2012 të ishte gati tri herë më shumë se realiteti, sepse parashikimi shkonte në 4.5%, ndërkohë që rritja ekonomike që realizohej ishte 1.5%. 

Ky është një problem i madh, që ka të bëjë me paaftësinë parashikuese të ish-qeverisjes së Ministrisë së Financave dhe në rastin më të keq me keqorientimin e ekonomisë mbi baza krejtësisht imagjinare, pasojat e së cilës po i vuajmë sot. Nuk duhet të harrojmë se buxheti i shtetit duhet të shërbejë si busull jo vetëm për qeverisjet, por edhe për pritshmëritë e sektorit privat, që orientohet përmes buxhetit, së pari mbi sektorët potencialë të financimit, orientohet qartë mbi sistemin fiskal të vitit dhe njëkohësisht orienton punën e tij në kohë afatmesme. 

Fatkeqësisht, buxheti i vitit 2012 përveç parashikimeve të gabuara gjatë viteve 2012-2013 dëshmoi edhe një herë se paketa fiskale ka ndryshuar disa herë, duke shtuar paqartësitë e komunitetit të biznesit, si dhe mungesën e parashikueshmërisë për një periudhë kohe afatmesme. 

Aktet normative duhet të jenë përjashtime në jetën parlamentare dhe jo rregull sa herë që dështojmë të planifikojmë një buxhet real. 

Nga ana tjetër, duke parë se të ardhurat buxhetore ishin rreth 250 milionë dollarë më pak se parashikimi fillestar i vitit 2012, kuptohet qartë se administratat buxhetore dhe doganore ishin tepër larg pritshmërive të tyre.

Kjo është një shifër kokëfortë, që tregon performancën e dobët të administratës tatimore-doganore që në vitin 2012. Pa dyshim, gjatë 9 muajve të këtij viti e deri në shtator situata ka degraduar në mënyrë të vazhdueshme, para dhe pas zgjedhjeve, si dhe gjatë periudhës së verës, duke konstatuar atë kolaps që tashmë është evident.

Një element tjetër i rëndësishëm i buxhetit të vitit 2012 ka të bëjë edhe me raportin e KLSH-së për të ardhurat dhe shpenzimet. 

Ky raport thekson se dëmi ekonomik është shumë i konsiderueshëm, në nivelin 150 milionë dollarë, ndërsa detyrimet debitore, sipas KLSH-së, arrijnë në rreth 800 milionë dollarë.

Këto janë shifra alarmante, ndaj përgjegjësitë duhet të jenë të qarta dhe të adresohen në mënyrë të tillë që këto shkelje financiare jo vetëm të mos përsëriten, por as të mos imagjinohet të jenë më të tilla.

Një çështje tjetër e rëndësishme ka të bëjë me borxhet e papaguara ndaj biznesit nga ana e ish-qeverisë për punët publike të kryera. Edhe gjatë vitit 2012 qeveria ka akumuluar borxhe të reja, duke shkelur detyrimet kontraktuale me sipërmarrësit privatë. Natyrshëm, për qeverinë e djeshme ishte e rëndësishme të tenderonte sa më shumë punë publike, pa marrë parasysh disponibilitetin financiar, sepse për pak muaj vendi do të shkonte në zgjedhje.

Për ta kuptuar se sa i papërgjegjshëm ishte financimi i financave publike në qeverinë e djeshme, më lejoni të sjell në vëmendje konkluzionin e KLSH-së se vetëm Autoriteti Rrugor Shqiptar kishte rreth 150 milionë dollarë detyrime të papaguara ndaj kompanive private që kishin kryer punë publike në infrastrukturën rrugore. Sot kjo çështje përbën gangrenën e financave publike dhe, me të drejtë, maxhoranca aktuale ka një vullnet të palëkundur për të ecur përpara në rrugën e shlyerjes së këtyre borxheve të vjetra në një kohë sa më të shkurtër të mundshme dhe objektive, për t’i dhënë një impuls dhe një frymëmarrje të re ekonomisë, për të ulur nivelin e borxhit të keq në sistemin bankar dhe për t’i dhënë frymëmarrje kreditimit ndaj sektorit privat.

Në përfundim, është e rëndësishme të kuptohet se miratimi i buxhetit faktik të vitit 2012 nuk është, nuk mundet dhe nuk duhet të jetë thjesht një proces formal dhe mekanik nga buxheti i vitit 2012, pavarësisht miratimit që ne do të bëjmë sot e për të cilin Grupi Parlamentar i LSI-së deklaron votën e vetë pro. Ne duhet të nxjerrim përgjegjësitë, pse jo edhe leksionet e një përgjegjshmërie të re dhe të një eksperience negative, të cilën qeveria e re duhet ta evitojë me çdo kusht.

Prandaj, në këtë kontekst, përgjegjësitë e qeverisë së re dhe të ministrit të Financave, pas kësaj trashëgimie kritike e problematike për të sjellë në parlament një projektbuxhet të ri, realist dhe të realizueshëm për vitin që vjen, janë tepër të mëdha.

Ky është dallimi thelbësor i qeverisë së re, e cila menaxhon me përgjegjshmëri paratë e taksapaguesve shqiptarë dhe qeverisë së mëparshme, që hapi gropa në kurriz të qytetarëve. Vullneti dhe mesazhi i taksapaguesve shqiptarë më 23 qershor ishte tepër i qartë. Detyra jonë është të mos i zhgënjejmë ata.

Nisur nga sa më sipër, ky leksion përgjegjshmërie, por edhe detyrim përgjegjshmërie, duhet të jetë lajtmotivi i të gjitha diskutimeve, në mënyrë të veçantë i atyre që kanë karakter të theksuar financiar dhe që kanë të bëjnë me administrimin e parave të taksapaguesve, por edhe të çdo paraje publike, ngado që vjen.

Faleminderit!

Ilir Meta – Urdhëroni, zoti Bode, në emër të grupit parlamentar të PD-së!

Ridvan Bode – I nderuar zoti Kryetar,

Të nderuara zonja dhe të nderuar zotërinj deputetë,

Në fakt, kjo seancë duhej të ishte thirrur për të miratuar buxhetin e vitit 2014, sepse afatet ligjore janë tejkaluar tërësisht. Por, për fat të keq, edhe pse jemi në prag të muajit dhjetor, asnjë projekt apo diskutim tjetër ende nuk ka filluar. Kjo qeveri duket qartë se nuk është e interesuar për të punuar e zbatuar angazhimet e saj elektorale dhe, e sigurt në dështimin e saj, vijon përbaltjet e qeverisë së mëparshme, të ekonomisë, të bizneseve, të administratës dhe të shtetit në tërësi. Baltosje dhe përbaltje në gjithçka e kudo. Nëse do të kishin ndaluar në baltën e dy muajve më parë dhe të mbillnin diçka mbi të, edhe mund të shpresonim fruta në verën e ardhshme, por ju, zotërinj qeveritarë, nuk dini të mbillni e të korrni. Ju baltosni ku të mundni dhe tani llumi i këtij zullumi po ju zhyt çdo ditë në panik, në pamundësi daljeje, derisa t’ju marrë me vete.

Miratimi i ligjit të buxhetit të vitit 2012 është certifikimi ligjor nga institucioni i autorizuar me kushtetutë, që është KLSH-ja, i llogarive financiare të atij viti. Që në fillim të raportit të KLSH-së thuhet se opinoni i përgjithshëm i KLSH-së për zbatimin e buxhetit të shtetit është se përgatitja, shqyrtimi e miratimi i buxhetit, zbatimi, ndjekja dhe rishikimi i tij, të drejtat dhe kufizimet për huamarrjen, garancitë dhe format që rrjedhin prej tyre, si dhe kontrolli, kontabiliteti, raportimi dhe auditimi i këtij buxheti janë kryer në respektim të Kushtetutës dhe të ligjeve në fuqi. Më tej thuhet se “në kontekstin e mjedisit të pafavorshëm në të cilin u realizua buxheti i vitit 2012, si pasojë e ndikimit të elementeve të krizës botërore, KLSH-ja vlerëson punën e bërë nga qeveria, nga Ministria e Financave, nga ministritë dhe nga institucionet e tjera qendrore e vendore, si dhe nga entet publike të audituara për përmbushjen e objektivave dhe realizimi i detyrave të marra përsipër për zbatimin e buxhetit të vitit 2012, po ashtu ndjekjen dhe raportimin sistematik lidhur me zbatimin e masave të programuara në planin kombëtar për zbatimin e Marrëveshjes së Stabilizim-Asocimit Shqipëri- BE”. 

Do të mjaftonin këto konkluzione të KLSH-së që deputetët e mazhorancës të linin topat e baltës mënjanë dhe të merrnin kartonin jeshil për të kaluar sa më parë këtë ligj dhe të ulërinin në këtë sallë për mosardhjen ende për diskutim e miratim të buxhetit të vitit 2014. Megjithatë, për njerëzit e urtë e qeveritarët e mençur ia vlen të reflektohet për buxhetin faktik të vitit 2012 dhe të përfitohet eksperienca tepër pozitive e atij viti. Analizat dhe konkluzionet adekuate përftohen nëse hiqet dorë nga modeli virtual dhe fiksioni i qeverisë së sotme. Për këtë lypset një objektivitet, që konteksti i zhvillimeve në ekonominë shqiptare të ballafaqohet me zhvillimin rajonal e global që ofroi viti 2012.

Rritja ekonomike prej 1,6%  e prodhimit të brendshëm bruto në nivelin e saj më të ulët historik dëshmon qartë kompleksitetin e këtij viti. Të gjitha institucionet ndërkombëtare kanë përshëndetur si arritje tepër pozitive këtë tregues, pasi zhvillimet në rajon dhe në eurozonë ishin dramatike. Kjo ishte një situatë shumë më optimiste, me një rritje ekonomike prej afro 2% në eurozonë dhe rreth 3% në rajon, e projektuar nga FMN-ja në tetor të vitit 2011. Në fakt, i gjithë rajoni ra në në një recesion të dytë në harkun e 4 vjetve: Kroacia minus 2%, Serbia minus 1,7%, Mali i Zi minus 0,5%, Maqedonia 0,3%, vetëm ekonomia shqiptare pati rritje ekonomike 1,6%. Edhe më e zymtë ishte situata e eurozonës: BE-ja minus 0,3%, sidomos 2 partnerët tanë ekonomikë kryesorë, Italia me minus 2% dhe Greqia me minus 6%. Koniukturës së pafavorshme ekonomike e rajonale iu shtuan edhe kanale të reja të komunikimit të presioneve të kësaj krize për ekonominë e vendit, siç ishte sistemi bankar, me uljen deri në bllokim të ritmeve të kreditimit të ekonomisë së vendit. Përballë kësaj situate, për të inkurajuar ekonominë dhe për të mos lejuar përkeqësimin e financave të shtetit, qeveria ndërhyri 2 herë me korrigjimet e nevojshme në buxhet, duke dëshmuar përgjegjshmërinë e saj ekstreme për të mbajtur stabilitetin ekonomik të vendit. Për qeveritarët e sotëm kjo është paaftësi.

Çfarë dëshmon buxheti faktik i vitit 2012? 

Përballë humbjes së ritmeve të rritjes së të ardhurave në buxhet qeveria reagoi me vënien nën kontroll rigoroz të shpenzimeve, duke i mbajtur ato në të njëjtin nivel me vitin 2011 ose duke i çuar në nivelin minimal historik në raport me prodhimin e brendshëm bruto, pra 28,6% e prodhimit të brendshëm bruto, dhe ishim në vigjilje të një viti elektoral.

Ju, të nderuar qeveritarë të sotëm, në buxhetin e parë pas zgjedhjeve i çuat këto shpenzime në nivelin 30% të prodhimit të brendshëm bruto vetëm duke stimuluar shpenzimet qeveritare. Megjithatë, edhe në këto rrethana në vitin 2012, pagat dhe pensionet u rritën si në një vit normal. Ju keni hequr dorë përfundimisht nga ky angazhim.

Shpenzimet operative të qeverisë u ulën në minimumin historik të tyre dhe u ruajt një vëllim investimesh publike relativisht i lartë, i njëjtë me atë të vitit 2007. Kjo në përpjekje për të ruajtur kohezionin social dhe për të mbështetur shtresat më të ekspozuara të shoqërisë përballë presionit të krizës globale dhe rënies së remitancave. Gjatë vitit 2012 shpenzimet sociale e rritën faturën e tyre edhe me 90 milionë dollarë, duke e çuar shumën totale që harxhon buxheti për këtë zë, për shpenzimet sociale, në 1,4 miliardë dollarë, ose në 10,7 % të prodhimit të brendshëm bruto, nga 8,2% që ishin në vitin 2005.

Ju, qeveritarët e sotëm të nderuar, në ndryshimin e parë që i bëtë buxhetit të shtetit të vitit 2013, e ulët nivelin e faturës sociale në 10,6 % të prodhimit të brendshëm bruto. Nuk pati kurrë problem në pagesat e pensioneve, as të asistencës apo të pagesave të invalidëve dhe të të paaftëve për punë, siç po ndodh në muajt që ju jeni në pushtet. 

Deficiti i vitit 2012, i këtij viti të vështirë ekonomikisht për vendin, ishte vetëm 3,5% e prodhimit të brendshëm bruto, nga më të ulëtit ndër 10 vjetët e fundit, vetëm 45 miliardë lekë, i njëjti me atë të një viti më parë  vitit 2011. Një muaj më parë, qeveria aktuale i njohu të drejtën vetes që në 4 muajt e fundit të këtij viti të marrë borxh një nivel të barabartë me atë që u mor gjatë gjithë vitit 2012, pra rreth 400 milionë dollarë. Megjithatë, në këtë shumë nuk u gjendën dot disa thërrime për të paguar ndihmën ekonomike dhe invalidët që prej muajsh nuk paguhen më, edhe pse në momentin e ndryshimit të buxhetit në këtë tribunë ju kemi paralajmëruar për nevojën e alokimit të një fondi të vogël për të përballuar pagesën e kësaj kategorie. 

Kujdesi për të mbajtur nën kontroll borxhin publik bëri që Shqipëria në harkun e katër vjetëve të krizës globale të kishte rritjen më të ulët në rajon dhe më gjerë, të nivelit prej vetëm 2,1% në katër vjet. Në të njëjtën periudhë rajoni pati një rritje mesatare me 12 pikë përqindje, kurse eurozona me 11 pikë përqindje. Vetëm në buxhetin e parë pas zgjedhjeve qeveria aktuale e rriti atë me 6 pikë përqindje, 3 herë më shumë se në katër vjet. Ne dëgjuam sot se do ta rrisë edhe më tej, për ta çuar në 73% nivelin  e tij, pra edhe me 5 pikë përqindje të tjera, pra 11 pikë përqindje në harkun e katër muajve. 

Raporti mes investimeve të kryera dhe borxhit të marrë edhe për vitin 2012 ngeli pozitiv, me suficit buxhetor prej 1,2%  e prodhimit të brendshëm bruto. Kjo do të thotë se taksat e mbledhura kanë mjaftuar për të financuar tërësisht shpenzimet korrente të vitit, si dhe kanë tepruar 150 milionë dollarë për të financuar investimet publike. Në buxhetin e parë pas zgjedhjeve, qeveria aktuale, pas 8 vjetësh, e riktheu treguesin më cilësor të buxhetit në nivele negative, duke marrë 90 milionë dollarë hua për të financuar shpenzimet korrente të saj, por jo për ndihmën ekonomike dhe invalidët.

Një sërë treguesish të tjerë, që lidhen me buxhetin e vitit 2012 janë evidentuar si tepër pozitivë edhe nga partnerët tanë ekonomikë e politikë ndërkombëtarë: një papunësi e vënë nën kontroll, me një rënie e moderuar përgjatë atij viti; një inflacion i ulët dhe i mbajtur nën kontroll brenda objektivave; një përmirësim në balancën tregtare të vendit, ku eksportet zinin 45% të importeve; një përmirësim në balancën korrente drejt pagesave e të tjera. Dy kompanitë botërore, Moody’s dhe Standard and Poors, e konfirmuan vitin 2012 si një vit me ekonomi stabël, duke i dhënë Shqipërisë të njëjtin vlerësim. 

Në katër muaj qeverisjeje, në fundin e këtij viti, të njëjtat institucione paranjoftojnë uljen e vlerësimit për ekonominë shqiptare përballë veprimeve të papërgjegjshme dhe të shkujdesura, që qeveria po bën në lidhje me borxhin. Megjithatë, viti 2012 bën apel për rritjen e kujdesit dhe ndërmarrjen e masave të përshtatshme, për të rikthyer rritjen ekonomike në kapacitetin e brendshëm që ka ekonomia shqiptare. Rënia e ritmeve të konsumit dhe invesitmet totale, ishin dy aspektet që kërkojnë një reagim të shpejtë.

Në pranverën e këtij viti u ndërmorën disa masa, siç ishte heqja e tatimit të vlerës së shtuar për makineritë dhe pajisjet, si dhe materialet e ndërtimit në disa sektorë; përjashtimi nga të ardhurat personale për pagat deri në 30 000 lekë e të tjera, rimbursimi i inputeve bujqësore dhe masat që tashmë njihen. Këto masa duhen konsoliduar dhe çuar më tej, por qeveria aktuale nuk ka ndërmend të merret me to. Rritja  e borxhit, veprimtaria ilegjitime dhe nxjerrja policore e taksave, e shoqëruar me një agresion të frikshëm propagandistik, janë ajo që ndrydh dhe dekurajon më tepër agjentët ekonomikë në treg, që ndërkaq ishin hezitues përballë presioneve të krizës globale. Certifikimi i llogarive të shtetit, i mënyrës si janë arkëtuar dhe shpenzuar taksat e qytetarëve shqiptarë, i bërë nga kontrolli i KLSH-së, evidentimi i shkeljeve dhe ndjekja ligjore e tyre, si dhe sugjerimet e bëra prej tij hedhin poshtë malin e madh të baltës që keni hedhur prej muajsh dhe që e bëtë edhe sot në këtë seancë. Në vend të fryrjes dhe hiperbolizimit të borxheve të paqena, si justifikim për veprimet djallëzore për të zhytur vendin në borxhe të reja, merruni me punë, përmirësoni programimin dhe fillimin e investimeve, përmirësoni ligjin e prokurimit publik e atë të buxhetit dhe ushtroni përgjegjësinë tuaj për të ofruar zgjidhje. Në të vërtetë në këto pak muaj po bëni të kundërtën. Flisni për borxhin ndaj biznesit dhe zvogëloni paratë e investimeve publike, me të cilat mund të paguhet ky borxh. Merrni 400 milionë dollarë në katër muaj dhe nuk paguani asnjë lekë nga 150 milionë detyrime që mund të jenë tek investimet publike, sipas deklarimit të KLSH-së. Mbani të bllokuar dhe krijoni borxhe të reja për pagesat ndaj të papunëve, ndihmës ekonomike dhe invalidëve. Flisni për borxhe të papaguara për tatimin e vlerës së shtuar ndaj kompanive dhe në muajin e parë të qeverisjes suaj ulni katër herë shumën që u është paguar vazhdimisht firmave. 

Në buxhetin e vitit 2012, që sot do ta miratojmë, janë rimburësuar 7 miliardë e 15 milionë lekë, 8 vjet më parë rimburësoheshin vetëm 1 miliardë lekë. Në tetë mujorin e këtij viti janë rimburësuar, paguar tatim të vlerës së shtuar, rreth 10 miliardë lekë. Në muajin e parë të qeverisjes suaj rimburësohen vetëm 271 milionë lekë për të marrë flamurin e realizimit të të ardhurave, duke thelluar më tej atë që ju e quani borxh ndaj biznesit dhe rritur premisat e kolapsit të ekonomisë shqiptare.

E gjithë demagogjia që hodhët sot në këtë sallë për këtë çështje është bumerang për ju dhe kundërproduktiv për vendin. Më në fund kuptojeni që jeni thirrur për të qeverisur, jo për të bërë opozitë me opozitën. Votimi i raportit të KLSH-së rrëzon dhe shkërmoq betejën parodi që po e zhvilloni prej muajsh, për të përbaltur ekonominë shqiptare, duke thirrur në ndihmë emra kompanish private auditimesh, për të firmosur tabelat me shifrat që po përgatiten me harbutëri nga këshilltarët e Kryeministrit apo të ministrit të Financave. Ekonomia ka nevojë për reforma të guximshme, shpesh edhe me risk, të cilat nuk jeni të gatshëm t’i ndërmerrni. Përbaltja, agresioni violent publik dhe fytyra policore, që i keni dhënë qeverisjes, nuk do t’ju mjaftojë për të larë duart me premtimet me të cilat mashtruat shqiptarët në këmbim të votës, edhe pse vetë e dinit që i kishit shkruar mbi akull. Buxheti i 2014-s duhet të ishte sot në parlament, ju ende nuk jeni gati për të, por shumë të motivuar për të mallkuar buxhetin e 2012-s. Ishte vërtet një vit i vështirë, po dyshoj se qeveria e sotme nuk ka për të arritur asnjëherë asnjë prej parametrave të vitit 2012.

Ju faleminderit!

Ilir Meta – Në emër të grupit parlamentar të PS-së fjalën e ka deputeti Erion Braçe. 

Ju lutem deputetëve të mos rrinë më këmbë ose të ulën, ose të bisedojnë në ndonjë vend tjetër. 

Erion Braçe – I nderuar zoti Kryetar i Kuvendit, 

Të nderuar kolegë, 

Ishte një përvojë shumë e mirë për mua të dëgjoja sot këtu, në sallën e Kuvendit, nga fillimi deri në fund ish-kryeministrin e Shqipërisë gjatë vitit 2012, ish-ministrat, ish-zëvendësministrat, madje edhe ish-drejtorët e drejtorive të ndryshme nëpër këto ministri të thoshin me zë të lartë dhe fort se viti 2012 ishte vit nën ndikimin e krizës ekonomike, ku jo vetëm gjatë vitit 2012, por edhe 2013-s na kanë prezantuar vazhdimisht ekonominë kombëtare, ekonominë e Shqipërisë, si ekonominë me rritjen e dytë më të madhe në botë. Pra, sot ka një transformim shumë të rëndësishëm të kësaj historie dhe, natyrisht, shoqëruar këtu, në sallën e Kuvendit të Shqipërisë, me një sërë gënjeshtrash. Po e nis me ato që artikuloi ish-kryeministri dhe që ishin me shifra. Ish-kryeministri tha këtu se rritja ekonomike gjatë vitit 2012 ishte 2%, në fakt ishte vetëm 1,6%. Ish-Kryeministri tha këtu, para jush dhe gjithë shqiptarëve, se të ardhurat e buxhetit të shtetit për vitin 2012 u rritën me 10%, ku i gjithë buxheti i shtetit për vitin 2012 është më i vogël sesa ai i vitit 2011 dhe për pasojë të ardhurat jo vetëm që nuk janë rritur me 10%, por janë shumë më të vogla sesa ato të vitit 2011. Më pas vazhdoi me të tjera. Foli për disiplinë fiskale të aplikuar gjatë vitit 2012 dhe, natyrisht, ka vijuar edhe gjatë 2013-s, ku vetëm disiplinë fiskale nuk kishte. Borxhi në tatime përgjatë vitit 2013, që e pasoi më pas, ishte 6 miliardë lekë. Pra, u shtua edhe me 6 miliardë lekë të rinj, ku gjatë gjithë periudhës ishte vetëm 12 miliardë lekë. 

Për të vazhduar me një gënjeshtër tjetër, akoma më të madhe, ish-kryeministri tha se nuk morëm borxh asnjë qindarkë për rrogat dhe për pensionet. Në fakt, që nga muaj shkurt i këtij viti, deri në fund të shtatorit, ka marrë borxh vetëm për paga dhe për pensione, për asnjë gjë tjetër. Për të vazhduar me gënjeshtrën tjetër, akoma edhe më të madhe, që ne këtu, në sallën e Kuvendit, me akt normativ shkurtuam gati 100 milionë dollarë investime publike, pra investime kapitale, ndërkohë që ato ishin vetëm 65 milionë, nga të cilat 56 milionë nuk kishin arritur kurrë në Shqipëri, por thjesht ishin programuar që të vinin. Për të vazhduar me atë që sapo dëgjuat tani, që gjatë kësaj periudhe, gjatë muajit të parë të qeverisjes së PS-së, rimburësimi i TVSH-së përkundrejt bizneseve është ulur me katër herë. Do të doja ta pyesja ministrin, që ka munguar pothuajse gjatë gjithë seancës, për cilin nivel e keni fjalën? Cila është baza e krahasimit, ajo shifër e rimbursimit të TVSH-së që është përfshirë në një skemë të qartë kriminale të grabitjes së buxhetit të shtetit, ku janë përfshirë të gjithë: ministra, zëvendësministra, drejtorë, deri edhe kompani private? Këto ishin një koktejl i mirë gënjeshtrash që shqiptarët dëgjuan nga goja e ish-Kryeministrit, të ish-ministrit, të ish-ministrave dhe të ish-drejtorëve, të cilët sot e gjithë ditën vazhdojnë të kërkojnë llogari dhe jo të japin llogari. 
Ishte e rëndësishme për mua që të dëgjoja edhe një seri pyetjesh, të cilat natyrisht që meritojnë përgjigje, por është e pamundur t’u përgjigjesh për shkak se sot po miratojmë buxhetin faktik të vitit 2012 dhe jo buxhetin e vitit 2014, për të cilin natyrisht që duhet të bëjmë pyetje dhe të marrim përgjigje deri më një. Njërën prej këtyre pyetjeve e veçova. U tha në mënyrë të vijueshme pse është marrë një kompani private ndërkombëtare për të audituar borxhin e Shqipërisë, kur kemi një institucion kushtetues dhe të pavarur si Kontrolli i Lartë i Shtetit, sovran për t’u audituar. E kemi marrë, sepse që në vitin 2011, në këtë raport, Kontrolli i Lartë i Shtetit ju tha qartazi: “Detyrimet që buxheti i shtetit ka kundrejt sipërmarrjes private” dhe që nga viti 2011 mori vetëm një përgjigje nga ish-ministri dhe nga ish-kryeministri: “Nuk kemi borxhe ndaj sipërmarrjes private”. Atëherë, çfarë duhet të bëjmë? Duhet të rrimë të presim? Jo! Kemi zbatuar pikërisht rekomandimin e Kontrollit të Lartë të Shtetit për ta audituar këtë borxh. 
Vijmë te çështjet serioze që kanë të bëjnë me buxhetin e vitit 2012. Në vitin 2012 ndodhi gjithçka në kundërshtim me parimet e përgjithshme të hartimit e të zbatimit të buxhetit të shtetit, në thyerje të fortë të ligjit të buxhetit të shtetit dhe të ligjit për menaxhimin e sistemit buxhetor në Republikën e Shqipërisë, në thyerje të rëndë, të njëanshme dhe pa kthim të rregullave fiskale të pranuara konsensualisht, në mbrojte të interesit publik, në frenim të interesit politik të një qeverie të vetme, në dëm të ekonomisë kombëtare, të sipërmarrjes private dhe të ekonomisë së vogël të një familjeje të zakonshme, në dëm edhe të të ardhurave individuale të kujtdo, pensionistë ose pensioniste, invalidë ose invalide, punëtorë ose punëtore, nëpunëse dhe nëpunës, ruajtës të rendit ose ushtarakë, por me një përfitues të vetëm, një klientelë të vogël, por të përhapur kudo, veçanërisht në sektorin publik të ekonomisë sonë të vogël, në kontrata publike, në koncesione të pasurive kombëtare natyrore, në shërbime publike dhe në koncesione të shërbimeve publike, monopole që të gjitha, të përqendruara vetëm në duart e 5 kompanive në këtë vend, të cilat janë 5 kompani të qeverisë, në favore e në lehtësi fiskale, në përjashtime nga rregulli i gjithëzbatuar për cilindo konkurrent, në skema legale, por mashtruese përfitimesh prej rimbursimeve fiktive të tatimit mbi vlerën e shtuar, në skema të mirëfillta kriminale të mospagimit të detyrimeve fiskale, si ajo e lojërave të fatit. Sali Berisha, në cilësinë e Kryeministrit, e mbajti fjalën: i bëri të gjitha. Kur u miratua buxheti i vitit 2012 në këtë sallë, ish-Kryeministri Sali Berisha tha (po citoj nga procesverbalet e këtij Kuvendi): “Unë prisja (duke na u drejtuar neve) të vinit këtu me buxhet të votuar në komisionet parlamentare, por ju e keni kundërshtuar buxhetin. Unë do të votoja me ju, në rast se ju do të sillnit një buxhet me deficit buxhetor 5%-6%, në rast ne do të sillnim një buxhet në të cilin borxhi publik do të shkonte 70%. Unë do të votoja me ju, në rast se do të synoheshin të përdoreshin manovrat inflacioniste për qëllime utilitariste”. Pra, këtë ka thënë Sali Berisha në këtë sallë. Ne votuam kundër, kurse ai votoi pro. Ne votuam kundër një buxheti të rremë në çdo tregues themelor, duke nisur nga rritja ekonomike, nga të ardhurat tatimore e doganore, shpenzimet, deficiti buxhetor dhe borxhi publik. Buxheti yt, Sali Berisha, ishte një buxhet i rremë. Ja ku jemi! Është tashmë e provuar dhe natyrisht që ky ligj e provon. Ti na solle atje ku the: borxhi 70% dhe deficiti buxhetor 6%. T’u deshën 21 muaj nga janari i vitit 2012 deri në shator të vitit 2013, por ia dole. Ti, Sali Berisha, je vërtet burri i fjalës së mbajtur. Ministri yt, i cili sapo foli këtu, gënjeu. Madje gënjeu fort. Në këtë sallë ministri yt, në nëntor të vitit 2011, në tetor të vitit 2012 dhe në nëntor të vitit 2012 tha (po citoj përsëri nga procesverbalet e këtij Kuvendit): “Projekti i vitit 2012 synon ruajtjen e karakteristikave të një borxhi publik në zvogëlim, për shkaqe që vijnë nga vetë buxheti dhe sigurimin e një suficiti primar, një borxh i shërbyer me kosto të ulët në mesataren e viteve të shkuara, me maturitet në rritje dhe neutral për ekonominë. 
Kriza e borxheve sovrane, sidomos e zonës së euros (që tani sillet si argument pse nuk realizuam buxhetin e vitit 2011 dhe pse e futëm ekonominë në krizë) çka ka futur në krizë buxhetet e një sërë vendesh, kërkon një vëmendje të shtuar. Por unë ju deklaroj me siguri se buxheti i Shqipërisë nuk përbën rrezik për të dëmtuar ekonominë dhe ecurinë e saj përgjatë vitit 2012”. Vijon: “Stoku i borxhit publik, sipas programit të hartuar nga qeveria, është vlerësuar të mbetet në të njëjtin nivel me atë të fundit të vitit 2011. Megjithatë, duhet evidentuar fakti se me një probabilitet të lartë (ka dhënë edhe garanci: me probabilitet, zoti ministër) ky nivel stoku i borxhit publik do të jetë maksimumi i mundshëm”. Kjo ishte garancia e ish-ministrit që sapo foli këtu. Vijon: “Viti 2012 është një vit që programon një deficit prej 3% (pak më parë tha 3,5%) të prodhimit të përgjithshëm bruto dhe një suficit primar me 0,6% e prodhimit të brendshëm bruto. Në terma absolutë borxhi publik do të jetë sa 41 miliardë lekë ose 12% më i ulët nga deficiti i vitit 2011. 
Një element që duhet vlerësuar me deficitin e vitit 2012 ka të bëjë me strukturën e tij: 18,5 miliardë që përbëjnë më pak se 1,5 % e prodhimit të përgjithshëm bruto do të jetë huamarrje e brendshme dhe pjesa tjetër janë kreditë e zhvillimit të kontraktuara nga qeveria me bankat e zhvillimit. Në të njëjtën dinamikë, ne programojmë për vitin 2012 një rritje ekonomike -thotë ish-ministri i Financave, - 4,3% të prodhimit të përgjithshëm bruto, që është rreth 25% më e lartë se mesatarja e programuar në rajon”. Prapë ajo ekonomia që rritej dhe ishte e dyta në të gjithë Europën! Çfarë gënjeshtrash dhe çfarë gënjeshtarësh! T’i marrim me radhë: e para, borxhi publik nuk u zvogëlua kurrë gjatë vitit 2012, përkundrazi, këta e rritën akoma edhe më shumë, zyrtarisht me dy pikë përqindje të prodhimit të përgjithshëm kombëtar dhe i thonë gati 200 milionë dollarë, duke e çuar në 32% të GDP-së. Zyrtarisht kaq, se realisht shkoi shumë më tepër sesa kaq për shkak të borxheve ndaj sipërmarrjes private, qëllimisht dhe në mënyrë kriminale të lëna pa regjistruar, siç thotë Kontrolli i Lartë i Shtetit.

E dyta, zoti Ministër, treguesi yt i suksesit, suficiti primar nuk ekzistoi kurrë që prej gjysmës së dytë të vitit 2012. Ju e ngatërroni shpesh dhe me qëllim këtë tregues. Unë nuk e besoj se ju nuk e dini këtë. Mbase ish-kryeministri juaj, si një injorant totalisht në këtë fushë, edhe nuk e di, por ju e dini se ky tregues llogaritet si diferencë mes deficitit dhe shpenzimeve për interesat e borxhit publik. 

Zoti Ministër, diferenca ishte negative, e tillë është edhe në këtë ligj. Ky quhet deficit primar dhe jo suficit primar. Ky është treguesi kryesor që tregon tendencën e borxhit. Ai po rritej, dhe të dy: kryeministër dhe ministër, nuk bëtë asgjë për ta ndalur, por e ritët edhe më tej. Natyrisht në kurriz të gjithsecilit prej jush dhe në kurriz të shqiptarëve. Për këtë arsye stoku i borxhit publik nuk mbeti në të njëjtin nivel me vitin 2011. Ai u rrit në përqindje kundrejt GDP-së, por edhe në vlerë absolute, përtej parashikimit që ishte votuar këtu në sallën e Kuvendit. Të dëgjojnë qytetarët, se vetëm në dy javë (këta po përmendin muajin tonë të qeverisjes) borxhi publik u rri, nga 815 miliardë lekë, në 822 miliardë lekë. Pastaj nga 822 miliardë lekë në 828,2 miliardë lekë, pra 13 miliardë lekë të reja më shumë në dy javë, 130 milionë dollarë vetëm me akt normativ, me dekret-ligj thotë njëri nga ish- ministrat.

Deficiti buxhetor kërceu mbi 3%, ndërsa ministri thotë 3,5%. Suficiti primar u bë sa 0,6% e GDP-së. Unë nuk e kuptoj se ky ministër, që e di fare mirë se çfarë është deficiti primar dhe suficiti primar, ka insistuar në këtë pikë, nuk ndodhi kurrë, përkundrazi ishte deficit primar në terma absolutë, i cili nuk qëndroi asnjëherë 41 miliardë, por 45,8 miliardë dhe ishte sa në vitin 2011, asnjëherë më pak sesa në këtë viti, madje ishte edhe më i keq. Në të njëjtin trend huamarrja e brendshme kërceu nga 18,8 miliardë, që tha ministri, në 26,4 miliardë dollarë. Pra, ajo që do të zvogëlohej, do të ishte më pak dhe nuk do të rëndonte shqiptarët, ndërsa kreditë e zhvillimit nga 22,3 miliardë përfunduan në 19,3 miliardë. Raporti pozitiv me të cilin u mburr ministri, u përmbys.

E fundit, rritja ekonomike nuk e arriti kurrë shifrën e rreme, plus 4,3% të GDP-së, ku me këtë shifër mund të renditeshim pas Kinës, u zvogëlua frikshëm në vetëm 1,6% me bazë vjetore, duke shënuar një trend historik. Këtë dua ta dëgjojnë mirë: në vlerë absolute Prodhimi i Përgjithshëm Kombëtar u rrit vetëm me 34,4 miliardë lekë, kur borxhi publik që, këta arritën vetëm në dy javë, u rrit me 45,8 miliardë lekë. Pra, ekonomia juaj, ekonomia e tyre, ekonomia e të gjithë shqiptarëve nuk funksionon, nuk rritet, as për të shlyer borxhet që u morën gjatë vitit.

Për këtë arsye, kompania e vlerësimit e përzgjedhur dhe e ftuar nga vetë qeveria, kompania “Moody”, para dhjetë ditëve vlerësoi qartazi (ministri sapo gënjeu përsëri) dhe nuk u referohet zhvillimeve të momentit. Sfidat e borxhit të Shqipërisë pasqyrohen më së pari në përkeqësimin e ndjeshëm të financave të qeverisë gjatë vitit të kaluar. Përgjegjësi është ish-ministri që foli këtu. Ai ka çuar në një borxh publik më ta lartë se vendet e tjera, që kanë të njëjtin vlerësim si Shqipëria me gradën B1, e cila nënkupton nivelin më të ulët të besueshmërisë. Pra, i referohet ekzaktësisht përkeqësimit gjatë vitit të kaluar. Kjo është kriza, kjo është edhe drama.

Ish-kryeministër dhe ish-ministër, ju e dini se është edhe më keq se sa kaq. Ky ishte për vitin 2011. Kontrolli i Lartë i Shtetit, ashtu siç ju tregova, një institucion kushtetues bëri detyrën. Ju kontrolloi, ju kapi me borxhe të tjera, kryesisht ndaj sipërmarrjes dhe me borxhe të pakontabilizuara. Ju kërkoi institucionalisht që në vitin 2011, të njihnit këtë borxh, ta regjistronit, ta kontabilizonit dhe të hartonit një strategji shlyerjeje dhe natyrisht ta shlyenit. Ju nuk bëtë asgjë. Kontrolli i Lartë i Shtetit është refuzuar pikërisht në këtë pikë, por nga ana tjetër e zmadhuat skemën. Për shkak të zgjedhjeve vendore shtuat kantieret, por nuk paguat asgjë ose fare pak, deri te 10% i juaj i ryshfetit. Rritët edhe këtë borxh akoma më shumë, duke kthyer krizën e buxhetit në krizën e sipërmarrjes vendase dhe sipërmarrjes private. Ju nuk paguat faturat, por i shtytë në kohë, ju nuk i regjistruat borxhet për të mbajtur gojëkyçur sipërmarrjen private, duke e dhunuar atë deri në fund, deri atje ku ata kërkonin paratë e tyre. Ju nuk folët kurrë për këtë gjë, duke ndërtuar një skemë korruptive që nxirrte ryshfet për ju, edhe nga radha e pagesave të thesarit. A ka më turp sesa kjo?! Për të marrë paratë e tua, duhet të lësh peng 10% ryshfet. Janë një mijë fatura të tjera që kanë një vlerë mbi 150 milionë euro. Paguhej jashtë radhe, ku 15 milionë ka qenë vlera e ryshfetit. 

Ish-kryeministër dhe ish-ministër, ju e dinit se buxheti po rrëzohej dhe po prodhonte deficit primar. Ky deficit po tregonte se borxhi po rritej. Ju nuk bëtë asgjë për ta ndalur, por e rritët. Ju nxorët borxhin jashtë kufijve të ligjit. Ky është një faj shumë i rëndë. Për të mbuluar fajin ju ndryshuat ligjin. Erdhët në Kuvend, një muaj pasi e kishit shkelur ligjin me të dyja këmbët. Në mënyrë të njëanshme hoqët një rregull fiskal. Niveli i borxhit publik ishte sa 60% i GDP-së. Pas kësaj nisi edhe harbimi fiskal. Në fillim legalizimi i borxhit të marrë tej kufijve të ligjit dhe më tej borxhi i ri për të mbuluar gropën e të ardhurave. Në fund shtyrja dhe mbartja për vitin 2013 e të gjitha borxheve të fshehura dhe të paregjistruara ndaj sipërmarrjes private, bashkë me ato të invalidëve, për të cilët foli këtu ministri. 

Ky është krim dhe ju të dy jeni përgjegjësit. Erdhëm këtu për shkak të favoreve kriminale në dogana dhe në tatime. Sot që flasim e kemi një pjesë të pamjes shumë të qartë. Vetëm në tatime dhe në dogana ju mungojnë 18,5 miliardë lekë, pra 185 milionë dollarë. Ju ka shërbyer vetëm një zë: taksa nacionale dhe të tjera, ku keni plus 6 miliardë lekë taksa që i paguajnë qytetarët për të mbuluar ato që nuk i paguan klientët e qeverisë, madje jo vetëm nuk i paguan, por i kthyen në fitime vetjake edhe ato tatime e taksa që qytetarët i kishin paguar për buxhetin e shtetit dhe këta nuk i derdhën në buxhetin e shtetit. 

Ish-kryeministër dhe, natyrisht, ish-ministër i tij, të mungojnë 10,7 miliardë lekë në tatimin mbi vlerën e shtuar, 5,1 miliardë lekë tatim-fitimi, 6,3 miliardë lekë në akcizë dhe 1,7 miliardë lekë në tatimin e pasurisë. Deri këtu bëjnë 23,8 miliardë lekë të ardhura ose 240 milionë dollarë dhe këtu mbyllet llogaria. Kaq është dëmi i shkaktuar gjatë vitit 2012. 

Po ndalem të pyes: mirë këto para nuk shkuan në buxhet, po ku shkuan? Normalisht që kjo është pyetja që meriton një përgjigje për vitin 2012? Ju nuk keni më kohë për një përgjigje politike. Kjo pyetje kërkon një përgjigje të qartë dhe ligjore. E dua këtë përgjigje nga Kryeministri i vendit, nga zoti Rama, përgjigje konkrete, të drejtë dhe ligjore, që rikthen në buxhet çdo qindarkë që mungon aty prej klientelës në krim dhe në korrupsion të ish-qeverisë së Sali Berishës, ashtu siç kërkoj përgjigje edhe për këto të tjerat, dhe këtu jemi në një pikë shumë të rëndësishme prej së cilës do të marrin përgjigje edhe historitë e tjera me kompaninë “Crown Agents”. Janë kontratat e make-up-it politik, tamam ato që një fytyre të vjetër e të lodhur, të rrudhur dhe të mbaruar nga pushteti i tepërt, si fytyra e Sali Berishës, prej abuzimit dhe korrupsionit, dhunës dhe vrasjeve synonte ta shiste në Amerikë tamam si yllin e Hollivudit, Bred Pitin. 
Shikojini këto kontrata ju që jeni këtu në sallë dhe të tjerët që na ndjekin nga televizioni, janë vetëm dy faqe! Këta, që po ankohen këtu për një kompani konsulence shtetërore, për të cilënn ne sollëm këtu në Kuvendin e Shqipërisë mbi 100 faqe dokumente, kanë kaluar miliona dollarë për dy kompani, “Podesta” dhe “Patton Boggs”, vetëm me dy faqe dhe jo me kontrata, por me marrëveshje angazhimi, pa tender, pa konkurrim, pa transparencë dhe mbi të gjitha, pa TVSH, pa tatim mbi të ardhurat, pa tatim mbi dividentin dhe çdo gjë tjetër. Ja ku janë, vetëm dy faqe. Po ju lexoj vetëm njërën pikë, sepse janë të dyja njësoj: “Konfidencialiteti. Ofruesi i shërbimit (që janë dy kompanitë “Podesta” dhe “Patton Boggs”), gjatë gjithë afatit të kësaj marrëveshjeje dhe brenda dy vjetve pas skadimit të saj, nuk do të zbulojë asnjë informacion të KM-së në lidhje me shërbimet me këtë marrëveshje ose me veprimet e KM-së, pa pëlqimin paraprak të KM-së”. Ky është kodi i heshtjes. Kjo është oferta e famshme, e kufizuar vetëm në dy vjet, e huazuar nga mafia dhe natyrisht e përdorur ekzaktësisht nga ish-Kryeministri i vendit. Këto janë kontratat dhe përmes tyre, vetëm në 18 raste për njërën dhe në 6 raste për tjetrën, janë paguar 1,5 milionë dollarë dhe 950 mijë dollarë të tjerë. Ky është kodi i heshtjes, pavarësisht se me vendime qeverie paratë iu merreshin shqiptarëve nga taksat dhe shkonin te këto kompani thjesht dhe vetëm për qëllime lobimi, të shkruara qartazi pikërisht në këto vendime qeverie. 

Për ta mbyllur, buxheti i shtetit është gjithnjë e më i vogël sesa ekonomia kombëtare. Një buxhet i rremë korrigjohet, vjen 31 dhjetori dhe gjithçka mbetet e qartë, e shkruar, e fiksuar në kontabilitet, nuk fshihet dot. Mund të na gënjenin në janar, por ja ku erdhëm: 31 dhjetor dhe në fund të 2012-s kanë ndodhur gjithë sa ju përshkrova. Por problemi është ekonomia, një ekonomi e ngritur mbi korporata piramidale, të mëdha sa një sektor i tërë, menaxhuar në kushte monopoli prej vitesh në kurriz të qytetarëve shqiptarë dhe duke iu marrë atyre deri lëkurën e fundit, duke vrarë konkurrencën. Ky është problemi me të cilin duhet të përballemi. Natyrisht, CEZ-i ishte një korporatë piramidale dhe u konsumua si e tillë përgjatë vitit 2012, kur ne e denoncuam dhe këta e mbronin. KESH-i, për shkak të CEZ-it, natyrisht është kthyer në një kompani piramidale. ARMO nisi dhe bitisi si kompani piramidale, me një barrë borxhesh mbi kurrizin e qytetarëve të Republikës së Shqipërisë dhe të atyre punëtorëve që rropateshin atje në uzinën e Ballshit. 
Albpetroli u konsumua deri në fund si kompani piramidale dhe procesi i privatizimit të tij dështoi totalisht si kompani piramidale. Për të ardhur tek e fundit, kompania që ju ka shqetësuar jashtë mase, kompania “Belle Air”, e cila, natyrisht, po shfaqet në të gjitha përmasat e saj si një kompani piramidale dhe që vazhdon t’u kushtojë shqiptarëve prej 7 vjetësh sa qimet e kokës. Shihini sesi udhëtojnë në të gjithë botën me tarifa të shtrenjta dhe me një shërbim mizerabël! E shikoni se si përfunduan dje? E për çfarë? Sepse ne kërkojmë të zbatohet ligji në këtë vend. Ne kërkojmë që gjithkush që i ka marrë qytetarit tarifë dhe që qytetari e ka paguar për shtetin e tij, ta derdhë atë tamam atje në buxhetin e shtetit, jo të kthehet në fitim të majmë, me të cilin pastaj blihen edhe politikanët në këtë sallë. Edhe jashtë kësaj salle është agai i madh që fshihet pas asaj kompanie. Kjo është ekonomia që duhet të çlirohet dhe që duhet të fitojë lirinë që i mungon për të përfshirë në të sa më shumë operatorë, që konkurrojnë dhe natyrisht që shërbejnë me çmime sa më të ulëta për qytetarët e Republikës së Shqipërisë. 

Dëgjova këtu që u fol për rregull dhe u përdor termi “rregulli fiskal”. Jeni mbrapa. Tashmë kërkohen shumë më tepër rregullat fiskalë dhe natyrisht buxheti i vitit 2014 do të synojë pikërisht vendosjen e këtyre rregullave fiskalë, që ju i shkatërruat me vetëdije të plotë dhe në krim për të përfituar nga paratë e buxhetit të shtetit, që, natyrisht, ne do t’i kthejmë në vendin e merituar. 

Faleminderit!

Ilir Meta – Përfundon kjo çështje e rendit të ditës. Për sa i takon votimit të saj do të fillojë kur të mbarojmë së diskutuari edhe çështjet e tjera. Çështja tjetër është projektvendimi për mënyrën e trajtimit të deputetëve, që është shtyrë për shkak të konsultimeve që janë bërë nga Sekretariati për Statusin e Deputetit. Zoti Balla nuk është sot prezent këtu, për arsye se është në një aktivitet jashtë vendit, por ka pasur dakordësi të plotë dhe nuk besoj se kemi për t’u shprehur për këtë çështje. Besoj se grupet janë dakord.

Çështja tjetër ka të bëjë me Kontrollin e Lartë të Shtetit, ku kërkohet që llogaritë e Kontrollit të Lartë të Shtetit të kontrollohen nga një organizëm i pavarur, i caktuar nga Kuvendi dhe që raporton te ky. Besoj se edhe për këtë çështje jemi dakord. Ka qenë një kërkesë e vetë Kontrollit të Lartë të Shtetit dhe mbi këtë bazë Kuvendi do të fillojë procedurat për ushtrimin e kontrollit. Për këtë është përgatitur edhe projektvendimi për fillimin e procedurave parlamentare për kontrollin e veprimtarisë ekonomike të Kontrollit të Lartë të Shtetit. Ky vendim ngarkon Komisionin për Ekonominë dhe Financat që të fillojë përzgjedhjen e audituesve të jashtëm, të pavarur për kontrollin e veprimtarisë ekonomike të Kontrollit të Lartë të Shtetit, të cilët natyrisht do të kalojnë për votim në seancën plenare. Besoj se dhe për këtë çështje jemi dakord.

Çështja tjetër apo pika e pestë e rendit të ditës është projektrezoluta “Për mbrojtjen dhe respektimin e të drejtave të fëmijëve në Shqipëri”. Komisionet e përhershme parlamentare, konkretisht Komisioni për Çështjet Ligjore, Administratën Publike dhe të Drejtat e Njeriut dhe Komisioni për Punën Çështjet Sociale dhe Shëndetësinë, më datën 13.11.2013, në një mbledhje të përbashkët zhvilluan një seancë dëgjimore, mbi situatën e të drejtave të fëmijëve në Shqipëri bazuar në kërkesën e qendrës për mbrojtjen e të drejtave të fëmijëve në vendit tonë. Të dy komisionet, pasi e kanë miratuar projektrezolutën, ia paraqesin seancës plenare për miratim. Tekstin e saj besoj se e keni parë të gjithë. 

Në emër të këtyre dy komisioneve fjalën e ka deputetja Vasilika Hysi, për të paraqitur raportin.

 Vasilika Hysi – Faleminderit, zoti Kryetar,

 Të nderuar kolegë dhe kolege deputete, 

 Sikurse tha edhe Kryetari i Kuvendit, projektrezoluta që paraqitet sot për miratim është produkti i një seance të hapur dëgjimore, dëgjesa e parë publike e këtij Kuvendi, që konkretisht filloi me çështjen e të drejtave të fëmijëve. Unë dua, edhe në emrin tuaj, të vlerësoj dhe të falënderoj të gjithë përfaqësuesit e shoqërisë civile që morën pjesë në këtë dëgjesë publike, e cila u bë me kërkesë të Qendrës për Mbrojtjen e të Drejtave të Fëmijëve në Shqipëri, ose, siç njihet ndryshe CRCA, por njëkohësisht edhe dy kryetarët e komisioneve të përhershme, të cilët u treguan të gatshëm për të filluar dëgjesat publike, pikërisht me një çështje që është shumë sensitive. Në këtë seancë ne mblodhëm informacione, diskutuam rreth problemeve të të drejtave të njeriut, njëkohësisht edhe për disa nga rekomandimet që ka bërë Komiteti për të Drejtat e Fëmijëve në Gjenevë. Njëkohësisht u dëgjuan përfaqësues të institucioneve shtetërore, ministra dhe unë gjej rastin t’i falënderoj që gjetën kohën dhe mundësinë për të marrë pjesë në këtë dëgjesë, por njëkohësisht edhe aktorë të shoqërisë civile, organizata ndërkombëtare që punojnë në fushën e të drejtave të fëmijëve. Në fakt, pati debate, diskutime dhe ne mblodhëm shumë probleme. Projektrezoluta që paraqitet sot është një projekt i përgatitur nga aktorët e shoqërisë civile. Të dy komisionet ngritën një grup, i cili punoi për ta përpunuar dhe për ta sjellë projektrezolutën në formën që ju e keni përpara. Për të gjithë ju që e keni parë dhe lexuar rezolutën, por edhe për të gjithë dëgjuesit, Kuvendi merr përsipër, pra njeh detyrimin që ka për të mbrojtur, respektuar dhe promovuar të drejtat e fëmijëve. 

Ne si Kuvend marrim përsipër të vlerësojmë përmirësimet në fushën legjislative dhe të bëjmë të gjitha ndryshimet e nevojshme që mendohen për të përmirësuar bazën ligjore, por njëkohësisht të ushtrojmë më mirë atë që quhet kontrolli parlamentar, duke monitoruar në vazhdimësi institucionet shtetërore dhe për zbatimin e legjislacionit në mbrojtje të të drejtave të fëmijëve. Meqenëse kemi këtu edhe përfaqësuesit e qeverisë, ministrat, në këtë kuadër, po të shikoni në rezolutë, ne si përfaqësues të Kuvendit e nxitim qeverinë që në buxhetimin vjetor që do të bëjë për vitin 2014 të mbajë parasysh nevojën e buxhetimit, për të mbështetur më mirë shërbimet në mbrojtje të fëmijëve dhe krijimin e një fondi për fëmijët, i cili do të financojë të gjitha institucionet, shërbimet dhe programet për fëmijët në Shqipëri. Por njëkohësisht, të nderuar kolegë dhe kolege, secili prej nesh në komisionet ku bën pjesë, të përpiqemi të lobojmë dhe të mbështesim fort një projektbuxhet që është në mbështetje të linjave për të ofruar shërbime dhe programe më të mira në mbrojtje të të drejtave të fëmijëve. Njëkohësisht ne angazhohemi (po të lexoni edhe projektrezolutën), që të nxitim edhe të mbështesim reformën për shërbimin social në Shqipëri, i cili është shumë i rëndësishëm, pjesë të të cilit përfitojnë edhe fëmijët. 

Projektrezoluta mbështet mbrojtjen e të gjithë të drejtave të fëmijëve, padiskriminim, duke e vënë fokusin te fëmijët që jetojnë me HIV-AIDS, për fëmijët me aftësi të veçanta, fëmijët jetimë dhe fëmijët që u përkasin minoriteteve në Shqipëri. Është lënë detyrë që nënkomisioni për të drejtat e njeriut, në bashkëpunim me strukturat e tjera parlamentare, të përmbushë të gjitha detyrimet që janë në projektrezolutë dhe të hartojë një plan veprimi. Besoj se shumë shpejt të gjithë ju, kolegë dhe kolege deputetë, do të keni planin e veprimit sipas fushave përkatëse. Njëkohësisht gjëja më interesante dhe me rëndësi është krijimi i grupit të deputetëve në mbrojtje të të drejtave të fëmijëve. Përfitoj nga rasti, edhe në emër të kolegëve, t’ju bëj thirrje të gjithë deputetëve dhe deputeteve, që kanë një formim në mbrojtjen e të drejtave të fëmijëve ose në aspekte të veçanta që kanë të bëjnë me mirërritjen e fëmijëve në Shqipëri për t’u bërë pjesë e këtij grupi dhe për të kontribuar së bashku për mbrojtjen e të drejtave të fëmijëve në Shqipëri. Projektrezolutën nuk po e lexoj, sepse e keni të gjithë përpara, por ju ftoj për ta miratuar njëzëri.

Faleminderit!

Ilir Meta – Shumë faleminderit, zonja Hysi! 

Dua të falënderoj zotin Xhafaj dhe zonjën Vokshi për bashkëpunimin shumë të mirë dhe seriozitetin e treguar, çka e dëshmon edhe rezoluta që do të votojmë më pas.

Atëherë, jemi gati për të filluar procesin e votimit?

Për 5 minuta fillojmë procesin e votimit.
(Rifillon pas pak minutash.)

Hapim votimin me elektronikë për të verifikuar prezencën e deputetëve të pranishëm.

Hapet votimi për prezencën.

Mbyllet votimi. 

Me 102 deputetë prezentë, vazhdojmë votimet.

Projektligji "Për miratimin e buxhetit faktik të shtetit për vitin 2012". Ky projektligj kërkon shumicë të thjeshtë. 

Hapim votimin në parim, me elektronikë. 

Mbyllet votimi.

Me 109 vota pro, miratohet në parim projektligji.

Kalojmë në votimin nen për nen, me karton. 

Neni 1, sipas variantit të propozuar.

Kush është dakord? Kundër? Abstenim? Nuk ka.

Miratohet.

Neni 2 sipas variantit të propozuar.

Kush është dakord? Kundër? Abstenim? Nuk ka.

Miratohet.

Hapim votimin, me elektronikë, në tërësi.

Mbyllet votimi.

Me 109 vota pro, asnjë abstenim, asnjë kundër, miratohet në tërësi projektligji.

Kalojmë te pika tjetër e rendit të ditës, në votimin e projektvendimit "Për mënyrën e trajtimit të deputetëve". Jemi njohur të gjithë me këtë projektligj.

Hapet votimi në parim, me elektronikë.

Mbyllet votimi.

Me 105 vota pro, 1 kundër, 1 abstenim, miratohet në parim projektvendimi.

Kalojmë në votimin e pikave të projektvendimit, me karton.

Pika 1. Kush është dakord? Kundër? Abstenim? Nuk ka.

Miratohet.

Pika 2. Kush është dakord? Kundër? Abstenim? Nuk ka.

Miratohet.

Pika 3. Kush është dakord? Kundër? Abstenim? Nuk ka.

Miratohet.

Pika 4. Kush është dakord? Kundër? Abstenim? Nuk ka.

Miratohet.

Pika 5. Kush është dakord? Kundër? Abstenim? Nuk ka.

Miratohet.

Pika 6. Kush është dakord? Kundër? Abstenim? Nuk ka.

Miratohet.

Pika 7. Kush është dakord? Kundër? Abstenim? Nuk ka.

Miratohet.

Pika 8. Kush është dakord? Kundër? Abstenim? Nuk ka.

Miratohet.

Pika 9. Kush është dakord? Kundër? Abstenim? Nuk ka.

Miratohet.

Pika 10. Kush është dakord? Kundër? Abstenim? Nuk ka.

Miratohet.

Pika 11. Kush është dakord? Kundër? Abstenim? Nuk ka.

Miratohet.

Pika 12. Kush është dakord? Kundër? Abstenim? Nuk ka.

Miratohet.

Pika 13. Kush është dakord? Kundër? Abstenim? Nuk ka.

Miratohet.

Pika 14. Kush është dakord? Kundër? Abstenim? Nuk ka.

Miratohet.

Ju ftoj për të marrë pjesë në votimin në tërësi, me elektronikë.

Hapet votimi.

Mbyllet votimi.

Me 104 vota pro, 1 kundër, 1 abstenim, miratohet në tërësi projektvendimi.

Kalojmë te pika 4 e rendit të ditës: votimi për projektvendimin "Për fillimin e procedurave parlamentare për auditimin e veprimtarisë ekonomike të Kontrollit të Lartë të Shtetit". Ky projektvendim kërkon shumicë të thjeshtë votash. Ka vetëm një votim, i hapur me elektronikë.

Hapet votimi.

Mbyllet votimi.

Me 106 vota pro, 1 kundër, asnjë abstemin, miratohet projektvendimi.

Pika e pestë e rendit të ditës është projektrezoluta "Për mbrojtjen dhe respektimin e të drejtave të fëmijëve në Shqipëri". Votimi është i hapur, me elektronikë. Ka vetëm një votim.

Hapet votimi.

Mbyllet votimi.

109 vota pro. Kundër? Nuk ka. Abstenim? Nuk ka.

Miratohet kjo rezolutë.

Kalojmë te pika tjetër e rendit të ditës. Koha e diskutimeve deri në 60 minuta.

Fjalën e ka zonja Mesila Doda. 

Njoftoj të gjithë deputetët që nesër në orën 11:00 fillon seanca plenare me mocionin për debat, kërkuar nga grupi parlamentar i Partisë Demokratike për çështjet e integrimit. Më pas do të kemi interpelancën e kërkuar përsëri nga Partia Demokratike për çështjen e Policisë së Shtetit, ku do të marrë pjesë vetë Kryeministri, zoti Edi Rama. 

Po, zonja Mesila Doda!

Mesila Doda – Faleminderit, zoti Kryetar! 

Shqetësimi për të cilin do të duhej të flisja sot ishte ai i ndodhive që tashmë na duken të kaluara qysh prej një jete, importi i armëve kimike dhe reagimi popullor që e ndoqi kur u kuptua që një vendim i mjegullt dhe me pasoja të forta mbi jetën e Shqipërisë dhe të shqiptarëve po merrej dhe askush nuk dinte ende asgjë. Madje edhe me tepër, po tentohej të shitej si një shans i madh, pasi ne, të vegjlit e globit, do të zgjidhnim hallet e superfuqive. Kjo do të ishte tema e ditës për të cilën duhej të flisja gjatë seancës së kaluar, seancë e cila nuk u bë për shkak të një jete që humbi, jeta e mikut tim Sokol Olldashi. Kushdo në këtë sallë e di që hapat tanë politikë gjatë legjislaturës së kaluar dhe këtyre muajve të parë të opozitës kanë qenë thuajse gjithmonë të përbashkët. 

Unë dhe Sokoli kemi përballuar së bashku betejat elektorale në të njëjtin qark, në qarkun më të vështirë të Shqipërisë, për ne demokratët, që ishte Fieri. Kemi punuar çdo ditë për të shëndoshur një strukturë partiake që po mbarte dita-ditës shenjat e një lodhjeje nga pushteti. Kemi ecur në çdo manifestim partiak dhe miqësor bashkë, deri edhe ditën e protestës kundër armëve kimike, ku ishim bashkë në respekt të atyre vlerave njerëzore, të lirisë, të së vërtetës dhe të jetës, në respekt të një mënyre të re të të bërit politikë: t’u flasësh njerëzve me zemër dhe me përulësi, vlera që duket se i kemi harruar në këtë sallë, ku vaniteti dhe intriga shpesh bëjnë kërdinë.

 Të shikoje në terren politikanin Sokol Olldashi ishte një leksion përulësie e dashurie për njerëzit, për ata që ndoshta nganjëherë ne mund të na duken të papërfillshëm. Të shqyrtoje me të një argument, duhet të ishe e sigurt, se kishe përpara kritizerin më të hekurt, por që nuk dinte të të fyente kurrë dhe që nderonte e mbronte pa çmim miqtë e vet.

Të nderuar kolegë,

Të dashur miq,

Do të kalojnë kohë dhe kjo ngjarje do t’i përkasë historisë. Unë nuk besoj se do të lexoj ose do të them ndonjëherë ndonjë fjalim më të trishtuar se ky i sotmi. Një faqe e re e historisë së këtij kombi u mbyll pa u çelur ende, faqja e një qasje te re shoqërore, njerëzore dhe politike. Do të ishte koha kur e vërteta, qoftë e hidhur, qoftë e trishtuar, do të thuhej me zë të lartë e pa u frikësuar. Do të ishte koha kur përulësia, thjeshtësia dhe dashamirësia mes nesh dhe mes atyre që i konsiderojmë më të vegjël do të përbënin idealin e një politike të re, të një politike pa vello, pa armiqësi, pa skelete që flenë në shtretër pushtetesh dhe që më pas vërsulen pa kuptim duke rënduar jetët e shqiptarëve, duke e bërë vendin më të rëndësishëm të shtetit tonë, parlamentin e Shqipërisë, shpesh strehë kriminelësh. Ja pse sot ky fjalim është tejet i trishtë. Mes nesh vdiq një burrë që donte të ndryshonte botën, që donte me zemër miqtë e shpesh edhe armiqtë e tij, që kishte pasione të mëdha në zemër: politikën dhe artin, sepse të dyja janë arte për njerëz të vërtetë dhe zemra të mëdha. Sokoli ishte i mrekulluar nga ajo që shqiptarët bënë duke mbushur sheshet pa komanda, pa urdhra partiakë, pa sforcime njerëzore për një kauzë që ata e mendonin të drejtë. Besoj se ndiem të njëjtën gjë, njerëzit kanë nevojë për të vërteta, për përgjigje që unë ende nuk i gjej dot. 

Askush nga ne, askush në këtë parlament nuk do të mbushë dot kurrë boshllëkun e lënë prej tij, por idealet e një historie të re për Shqipërinë, ëndrrën e Sokolit, kemi detyrën dhe të drejtën ta mbajmë në jetë. Mjaft më me hipokrizi perbeniste, shuka me baltë që ia hedhim fytyrës së tjetrit kur do të duhet në fillim të pastrojmë tonën. Unë kisha faj. Kisha faj ato dhjetëra, qindra herë kur tentova të isha politikane e mirë, oratore e shkëlqyer dhe harrova që u afrova në politikë sepse e doja politikën që të sillja ndryshimin dhe të mundësoja një botë më të mirë. 

Kishin faj edhe të tjerët kur e lanë Sokolin vetëm në një përpjekje titanike e solidare për të ndryshuar të djathtën shqiptare, për ta bërë një forcë politike me militantë që afrohen nga zemra dhe jo nga xhepi pranë politikës. Kishin të gjithë faj se e lanë vetëm, madje shumë herë e qëlluan, e përbaltën, e bënë të ndihej fajtor pa faj, por sot askush nuk bën dot Pilatin.

Ka ende vite deri në fund të kësaj legjislature, deri në fund të jetës sonë dhe do të duhet të përballemi me sfida që nuk i mendonim kurrë se do i hasnim përballë, por pasionet e këtij burri të ri e të vjetër: liria, e vërteta, Partia Demokratike e Shqipërisë, do të duhet të mbijetojnë. Të gjithë ne do të duhet ta nisim me një mea culpa dhe të kuptojmë çfarë duhet të ndryshojmë në jetën tonë, në politikën tonë, në mendjen dhe në shpirtin tonë. Do të duhet të ndërmarrim një aksion të ri për shoqërinë shqiptare, në mënyrë që të kultivojmë vlera dhe jo kulte, do të duhet të riformësojmë fort një ideologji të së djathtës larg nga zgjidhjet pragmatiste dhe rreth vlerave tradicionale të saj. Së fundi do të duhet të bëjmë një betejë opozitare të animuar e të inspiruar, betejë në dobi të më të vegjëlve, votuesve tanë, të sotëm dhe atyre që do të vijnë, thjesht do të duhet që të gjithë të jemi nga pak Sokol në këtë parlament.

Faleminderit!

Ilir Meta – Faleminderit!

Fjalën e ka deputeti Gjergji Papa!

Gjergji Papa – Faleminderit, zoti Kryetar!

Kolegë deputetë,

Mbrëmjen e datës 23 nëntor qytetarët korçarë përjetuan një ankth të madh të paprovuar prej kohësh. Teksa qeveria ishte shtruar në një gosti në një prej resorteve më luksoze të Tiranës, 7 persona të dënuar, shumica me burgim të përjetshëm, të armatosur deri në dhëmb, arrijnë të largohen nga burgu i sigurisë së lartë në Drenovë të Korçës pa asnjë rezistencë nga rojat e armatosura të rrethimit të burgut. Kjo është ngjarja më e rëndë që ka ndodhur ndonjëherë në burgjet shqiptare. Që kur filloi të funksionojë ky burg i sigurisë së lartë në Korçë, i ndërtuar nga Bashkimi Europian, dhe deri pardje, asnjë i burgosur nuk ka mundur të arratisej prej andej. Qeveria, ministri i Drejtësisë, Nasip Naco, dhe ministër i Brendshëm, Sajmir Tahiri, duhet të kishin pranuar menjëherë përgjegjësinë e tyre personale dhe të institucioneve që ata drejtojnë, pra që kanë në varësi. Në muajin shtator strukturat e Policisë së Shtetit i kanë dorëzuar ministrit të Brendshëm dhe atij të Drejtësisë një raport të detajuar informimi mbi planet e këtij grupi për t’u arratisur. Pak ditë më vonë Shërbimi i Kontrollit të Brendshëm ka paraqitur planin e masave që duheshin marrë për të parandaluar arratisjen e këtyre të dënuarve me burgim të përjetshëm. Shërbimi i Kontrollit të Brendshëm të Burgjeve ka marrë informacion dhe ka bërë me dije me shkrim se në sektorin e sigurisë së lartë të këtij burgu gjendeshin sende të paligjshme. 

Dy javë më parë u ndërmor edhe një kontroll blic në ambientet e brendshme të këtij burgu, por arsenali i armëve me automatikë dhe pistoleta nuk u zbulua. Asnjë masë nuk u mor dhe asnjë ligj nuk u respektua. Ministrat dhe strukturat e tyre nuk kryen minimalisht detyrat, madje heshtën dhe nuk vepruan. Dhe ja ku jemi; armë të futura në një burg të sigurisë së lartë, moszbulimi i tyre dhe arratisje spektakolare e shtatë të burgosurve. Ministri i Brendshëm dhe ministri i Drejtësisë u përpoqën të fshihnin përgjegjësinë e qeverisë dhe të tyren për këtë ngjarje të rëndë me metodën e vjetër të lëshimit të akuzave të pabaza për paraardhësit. Nga njëra anë ministri Tahiri është krenar për Policinë e Shtetit dhe falënderon çdo punonjës policie, dhe mirë bën, por nga ana tjetër flet për gjetjen e shtetit, sipas tij, të shembur dhe të shkatërruar, a thua se nuk ishte kjo forcë policie profesioniste dhe në shërbim edhe para se ai të bëhej Ministër i Brendshëm. Sa kohë do të vazhdojë kjo qeveri, që dështimet e njëpasnjëshme të saj t’ia faturojë qeverisjes së kaluar? Rendi dhe siguria në vend po bien poshtë e më poshtë çdo ditë. Vrasjet, eksplozivët, maskat në rrugë, pengmarrjet dhe trafiqet po rriten me shpejtësi marramendëse. 

Kjo situatë e rënduar e pasigurisë, e vërshimit të krimit dhe e dobësimit të shtetit në çdo drejtim është rezultat i mënyrës së qeverisjes. Për këtë qeveri, për dyshen Rama-Meta ndarja e tortës së pushtetit është shqetësimi kryesor, rënia e institucioneve të zbatimit të ligjit, të policisë dhe të burgjeve lidhet kryesisht me keqqeverisjen dhe me faktin se emërimet në postet kyçe janë bërë sipas llogarive financiare dhe elektorale. Profesionistët në polici dhe kudo po zëvendësohen me militantë të paaftë, besnikë të partive dhe të shefave të tyre. A nuk është turp dhe dështim për ministrin e Brendshëm Tahiri dhe për qeverinë “Rama” që, tre ditë pas arratisjes, tre të burgosurit nuk janë kapur ende? A mund të quhet sukses gjetja e tri mushkave të vjedhura përtej kufirit? A mund të jenë të qetë banorët e fshatrave kufitare të Korçës, Kolonjës, Devollit tani që dihet se të arratisurit kanë kaluar kufirin, ndërkohë që autoritetet greke nuk e pranojnë një gjë të tillë. A nuk është turp dhe dështim për ministrin e Brendshëm Tahiri dhe për qeverinë “Rama”, nëse të burgosurit kanë arritur vërtet të kalojnë kufirin pa u hyrë asnjë gjemb në këmbë? Banorët vazhdojnë të jenë ende në panik dhe të shqetësuar, sepse të arratisurit e armatosur mund të jenë ende në këtë zonë në tentativë për të kaluar kufirin. Bashkohem me dëshirën e të gjithë qytetarëve shqiptarë që tre të arratisurit të kapen sa më parë dhe të kthehen në vendin e vuajtjes së dënimit. 
Faleminderit!

Ilir Meta – Faleminderit!

Edhe unë bashkohem me shqetësimin tuaj dhe ftoj ministrin e Drejtësisë dhe ministrin e Brendshëm që të bëjnë një reformë të plotë për të pastruar Drejtorinë e Përgjithshme të Burgjeve nga korrupsioni. Nëse doni informacione më të plota, do t’ju ftoja të bënit edhe një interpelancë me ministrin e Drejtësisë për këtë çështje e cila shpresoj të mos ketë prapavijë politike. 

Fjalën e ka zonja Albina Dede.

Albina Deda – I nderuar zoti Kryetar,

Të nderuar zotërinj deputetë, 

Kjo qeveri me një Kryeministër të papërgjegjshëm, rrethuar me skandale që në ditët e para të saj, vazhdon me mashtrimin më të rrezikshëm për fshehjen e marrëveshjes për demontimin e armëve kimike në Shqipëri. Kjo bëri që të gjithë ne të kalojmë orë dhe ditë ankthi, duke pyetur veten dhe njëri-tjetrin: a ka mundësi të merret një vendim i tillë? Siç duket nuk i bëri punë ligësia, tritoli, hakmarrja, urrejtja, nepotizmi, antiligji, blerja e votës, por duhej edhe ky ankth. Skandali më i madh i Ramës ishte mbajtja e fshehtë e marrëveshjes, mosinformimi i publikut për një çështje kaq të rëndësishme dhe jetike për vendin. Nuk kishte si të ndodhte ndryshe pasi skandalet vijuan që në ditën e parë të mandatimit të kësaj qeverie. Skandali në Prishtinë, ku për herë të parë boshatis parlamentin duke lexuar një fjalim të ndryshkur të Rexhep Qosjes. Skandal kushtetues kur pas betimit hoqi foton e Presidentit. Skandali në Tiranë me deklaratën për shqiptarët e Maqedonisë. Skandal në seancën plenare të OKB-së ku akuzon jo Enverin, por aktorin Neeson dhe Hollivudin për imazhin e Shqipërisë. Skandali në Nju-Jork, ku e rreshton Shqipërinë, një vend anëtar të NATO-s, me Haitin dhe Somalinë. Skandali në Prizren, ku quan “idiotë” të gjithë shqiptarët që kundërshtuan një deklaratë të kryeministrit të Turqisë, të cilën do ta kundërshtonte që të nesërmen edhe ai vetë nëpërmjet ministrit të tij të Jashtëm. Skandali i punimeve pa prokurim në zyrat dhe ndërtesat qeveritare. 

Skandali me heqjen e flamurit të NATO-s nga zyrat e qeverisë, skandali i ndëshkimeve kolektive në polici, administratë etj. Skandali në shpalljen e vetes si kryehetues i shtetit. Skandali me gropën 220 milionë dollarë, skandali me rritjen e borxhit publik në 70%. Skandali i blerjes së votave në Korçë në zgjedhjet për bashkinë e Korçës. E së fundmi, iu desh edhe skandali më i madh i armëve kimike për ta nxjerrë fytyrën e vërtetë në sy të publikut dhe ndërkombëtarëve, duke zhgënjyer aleatin tonë SHBA-në. Të gjithë ne ishim në pritje për t’u informuar, kur protestat e rinisë dhe të mbarë qytetarëve mbushën sheshet e qyteteve tona. Por nga kush të informoheshin? Rama ishte strukur brenda gënjeshtrës së tij më të rrezikshme, duke lënë në panik qytetarët që e votuan për rilindje e jo për të kundërtën. 
Ne, opozita, pritëm, por nuk patëm asnjë kontakt për këtë çështje. Kërkuam në parlament të na informonte, por zgjodhi të ishte në Beograd. Bllokuam foltoren në pritje të një informacioni apo vendimit të tij, por Rama nuk mund të vinte. Depozituam kërkesën për referendum popullor, duke respektuar të gjitha hallkat ligjore, por përsëri, Rama, madje i vetëm, pa aleatin e tij, Ilir Metën, mendohej dhe bënte llogari. Pra ne si opozitë, bëmë vetëm atë që duhej bërë, madje nuk u prononcuam pa u informuar si parlamentarë, por papërgjegjshmëria me emrin “Rama” nuk mund të tolerohej më. Ndërkohë që shqiptarët u përfshinë pasivisht në protestë, opozita nuk mund të bënte sehir. 

Në radhë të parë, ne përveç parlamentarë jemi qytetarë, prindër dhe kemi detyrimin t’i informojmë dhe t’u gjendemi pranë votuesve tanë dhe mbarë qytetarëve. Mos vallë Ramës i sillej në mendje ndonjë marrëzi e fushatës, me premtimet e tij marramendëse, se paratë nuk i kishte dhe shpëtimin do ta gjente tek armët kimike?! Apo mos vallë te ndonjë paradhënie, pasi arka është bosh, siç thoshte ai, ndërkohë thotë që do të ulë borxhin e jashtëm, do të paguajë borxhet e firmave për punët e kryera, do të ulë taksat, do ta bëjë mjekësinë falas etj. Pse pas “jo”-së së mekur, zëdhënësit e tij thanë në rrjetet sociale: “Tani mos kërkoni rritje ekonomike, se vetë deshët të rrinit të varfër!”? Më në fund, shqiptarët i treguan gjatësisë së tij, piktorit të vërtetë, se si doli në maxhorancë më 23 qershor, por se ai nuk mund të na mashtrojë për gjithçka që bën.

Gjatë fushatës, kur e pyesnin se ku do t’i merrte paratë për mbajtur premtimet, asnjëherë nuk dha përgjigje. Pasi u bë kryeministër, u largua drejt Amerikës për ditë të tëra. Ato ditë të qeverisjes vazhdonte rikonstruksioni vullnetar, por vullnetarët shpërbleheshin me poste. Fotografi me Obamën, me Toni Blerin dhe iu afrua në mënyrë vullnetare, pa asnjë kosto, por rastësisht i dhuroi doganat një kompanie angleze.

U kthye dhe pas skandaleve të nisura që ditën e parë, nuk vonoi të ushtrojë presionin e parë në popull. I erdhi në mendje ideja e tritolit dhe vazhdoi sulmin ndaj godinës së Gjonmarkëve të Oroshit të Mirditës, ndërtuar me leje afër Fakultetit të Ekonomikut, por që e vërteta e saj është vetëm hakmarrja ndaj tyre, duke e shembur jashtë çdo kriteri ligjor, ashtu si bënë etërit në ’45-n me kullat e Gjonmarkëve dhe shumë shtëpive të mira në Mirditë. 

Më pa iu vardis Vlorës që e votoi. Show televiziv me tritol ka si qëllim të krijojë presion në popull dhe t’u thotë shqiptarëve që të gjithë mund ta kenë pas veshit. U shpalli luftë kazinove dhe bixhozit, por këtu u ra ndesh edhe deputetëve të tij. U mbyllën disa, por lulëzuan të tjera. Qytetarët u lanë në panik, por duke parë kundërshtimin masiv, Rama doli para popullit si kryeministër që dëgjon gjoja zërin e njerëzve, por në emrin e tyre bëri pazare kaq të fëlliqura dhe të rrezikshme. Pazari i tij mund ta kthente Shqipërinë tonë në vend të shkretë, të varfër dhe të kontaminuar, ndërsa fëmijët do të kishin probleme të mëdha.

Zoti Rama, “Jo”-në e vendosi rinia, populli dhe demokracia. U çel një epokë e re, ndërsa “jo”-ja e mekur e Ramës u bashkua me atë të mbarë popullit tonë. Sa për ju, dëshirën dhe mendjen tuaj të sëmurë, doni të kundërtën, premtim që zhgënjeu aleatët. Ju humbët besimin e tyre, pasi u vetofruat. Kjo ishte fitore e shoqërisë së lirë shqiptare dhe jo e Ramës, por skandalit të armëve kimike dhe sarinës, si për t’i nxjerrë bojën kësaj qeverie, iu shtua edhe mungesa e rendit dhe sigurisë në vend.

U thye burgu i Drenovës së Korçës, burg i sigurisë së lartë, por, tashmë, i pasigurisë, dhe 7 të burgosur, shumica me dënim të përjetshëm, të armatosur, u larguan prej tij sikur të ishin në hotel. Bandat që ndihmuan me para dhe dhunë ardhjen në pushtet të koalicionit “Rama-Meta”, tani, një nga një, kërkojnë shpërblimin e tyre. Kjo qeveri po bën përpjekje jo për të siguruar rendin dhe qetësinë, por për të shndërruar me shpejtësi Policinë e Shtetit në policinë e PS-së. Siguria në vend po bie me shpejtësi: vrasjet, eksplozivët, maskat në rrugë, pengmarrjet dhe trafiqet po rriten me shpejtësi marramendëse. Ky është vetëm fillimi i procesit të shndërrimit të vendit në një protektorat krimi, me pasoja shumë të rënda për çdo qytetar, vendin në tërësi dhe imazhin e kësaj qeverie, duke i bërë të panumërta skandalet. Pra, fytyrës së kësaj qeverie, ditëve të fundit i janë shtuar edhe skandale të tjera, si: mosinformimi i publikut për çështje kaq të rëndësishme, që lidhen me jetën, shëndetin dhe ekzistencën, mungesa e transparencës, pasiguria e qytetarëve, humbja e besimit të tyre dhe e një pjese të mirë të votuesve të PS-së.

Sekretari për Procedurat dhe Votimin

Armando Subashi


Duke thelluar borxhin në 70%, kjo qeveri as pagesat e ndihmës ekonomike të njerëzve me aftësi të kufizuara nuk mund t’i përballojë. Janë në pritje të saj që prej katër muajsh në pothuajse të gjitha rajonet e vendit, komuna dhe bashki. Sa do të presin qytetarët, kur në shumë zona, sidomos në Veri, ka ardhur dimri dhe shumë familje nuk mund ta përballojnë? Jo vetëm që nuk mendohet që Rilindasit do t’i ndihmojnë, por nuk po u jepet as ajo që u takon me ligj. Ku janë premtimet elektorale për të rritur masën e pagesës dhe për të ulur varfërinë?

Të nderuar qytetarë,

Një nga skandalet, që vërtetoi se si erdhi në pushtet maxhoranca, ishte edhe blerja e votës në Korçë, gjë që asgjësoi mekanizmin themelor të demokracisë. Ky është pushteti i mafies dhe i korrupsionit. Kjo u faktua nga televizioni “Top Channel”, me zë dhe figurë, por të gjithë jemi në dijeni të blerjes masive të votës në zgjedhjet e 23 qershorit. Një shembull i qartë ishte edhe Qarku i Lezhës, ku të gjithë pamë procesin e rinumërimit, me 1200 vota të vjedhura, me blerje komisionerësh etj. Të gjithë e dimë si janë blerë votuesit nëpër komuna, duke iu mbledhur kartat e identitetit.

Tani, pas gjithë këtyre skandaleve, mund të presim vetëm internimin dhe pushkatimin pa gjyq, siç dinë të kuqtë. Kjo është maxhoranca e fryrë jo vetëm në numra, por edhe në skandale.

Ilir Meta – Faleminderit!

Seanca tjetër fillon nesër paradite, në orën 11:00.

Mbyllim seancën!

Natën e mirë!                                

(Seanca u mbyll në orën 20:00)
Kryetari i Kuvendit

Ilir Meta

